
Liberális indokok. 
1893. december 31. 


Holnap reggel örömtüzek fognak égni a szabadelvű párt 
tagjainak szemében. A kör termeit fekete ruhás alakok töltik 
meg ünnepies díszben. Üresen álló játékasztalok tesznek 
bizonyságot a pillanat komolyságáról. A gyülekezés csend- 
ben, méltóságosan történik; A bizalmasok suttognak, a kapasz- 
kodók reménykednek, a beavatottak hallgatnak. 

Az óra üt; bérkocsik robognak elő; a klubtagok páron- 
ként indulnak éljenzésre köszörült torokkal, tapsokra kész 
tenyérrel. így jutnak fel a miniszterelnöki palotába, hol a 
nagyterem ajtószárnyai között áll Wekerle Sándor, miként 
egy oltárkép, kinek a nyomán arany fakad, akinek a marká- 
ban áldás terem. 

Jó vbegyakorolt hajlongásoknak szívet-lelket megható 
alázatosságától kisérve, derűs arccal megy a bálvány hívei 
elé, hogy mindenkinek jusson egy kézszorítás, vagy legalább 
is egy igézetes mosoly. Azután elhelyezkednek, a szerények 
hátul. Ám mindenki az első sorba jut. 

A díszszónok most nem Bokros Elek. Ettől a jellemző 
szerencsétől a balsors egy végzetes csapása szabadította meg 
a pártot. Díszszónoknak ezúttal becsületes embert választottak. 

Amit Magyarországon már régen könyv nélkül tud min- 
den ember, azt most újra elmondja Perczel Dezső. Megtud- 
juk, hogy a párt egységes, hogy a bizalom rendületlen, a 
munkakedv általános; hogy az ország boldog, a nemzet elé- 
gedett, a testvérharc árnyai tünedezőben, és hogy minden 
vágyunk teljesítve lesz, ha egyszer már az újszülött csecsemő 


nevét nem a pap írja a lajstromba, hanem a — kántor. Mert 
ez feltétlenül szükséges a teljes boldogsághoz. 

Kétségtelen, hogy Wekerle örömmel veszi tudomásul 
mindezen jó dolgokat Aztán meleghangú köszönetet mond 
a megemlékezésért, a bizalomért és a szépen megcsinált lel- 
kesedésért. Végre nem lesz szűkében a fontos politikai enun- 
ciációknak sem. 

Nem igen hiszem, hogy sok kételkedő akad abban a 
pártban, de ha akad, majd megtudja e nyilatkozatokból, hogy 
hol rejtőzködik az a községi intelligencia, amelyik ezentúl 
házasságot köt és lustrumot vezet. 

Azt sem hiszem, hogy a reformok sorrendje ellen ki- 
fogást emelne valaki, de ha mégis? No úgy majd meg- 
kapja a felvilágosítást. Nemzeti egység kell Önöknek? Mi 
sem könnyebb ennél. Íme a katholikusoknak nem tetszik a 
kötelező polgári házasság. Úgyde a protestánsoknak tetszik. 
Viszont, íme a protestánsoknak nem tetszik a garanciális 
törvény eltörlése. Úgyde a katholikusoknak tetszik. 

Már most a teendő igen egyszerű. Csinálunk kötelező 
polgári házasságot, mert ez tetszik a protestánsoknak, és a 
garanciális törvényt eltöröljük, mert ez tetszik a katholikusok- 
nak. Ekként létrehoztuk a nemzeti egységet mindkét félnek 
a tetszésében. 

Vagy megfordítva: kötelező polgári házasságot csiná- 
lunk, ámbár ez nem tetszik a katholikusoknak; a garanciális 
törvényt eltöröljük, ámbár ez nem tetszik a protestánsoknak. 
Ám így is létrehozzuk a nemzeti egységet mindkét félnek a 
nem tetszésében. 

A fényes napnál is világosabb tehát, hogy e reformok 
nem megosztják, nem meggyengítik a nemzeti társadalomban 
rejlő erőt, hanem megizmosítják azt a nézetek összeolvadásá- 
nak forrasztó hatása által. Tehát a sorrend igen helyesen 
van megállapítva. Mert nagy feladatok várnak ám reánk, ezek- 
nek megoldására koncentrálni kell jó előre minden erőt, 
minden buzgalmat, minden szenvedélyt. Ezért kellett a sző- 
nyegen levő reformok révén a nemzeti egység formálódását 
új és biztos kapcsokkal ellátni. 

Íme rendezni kell a valutát; de ki tudná azt rendezni 


olyan emberekkel, kikről csak a papok vezetnek anyakönyve- 
ket? Szent Istvánnak dicsőséges palástját is oltalmazni kell 
egy kissé, nehogy másfajú polgártársaink darabokra tépjék. 
De ki fogná a nemzetiségi hullámok veszélyeit ellensúlyozni 
olyan rabországban, hol még felekezet nélküli sem lehet az 
ember? Igazgatásunkat az egész vonalon meg kellene szaba- 
dítani a bürokráciának mindig nehézkes, gyakran lelketlen, 
sokszor zsaroló rendszerétől. Úgy-e ennek kétségtelen elő- 
feltétele a zsidó vallás recepciója. 

Most erőtelenek vagyunk, ha arról van szó, hogy a 
zsandár magyar kardbojtot viseljen; arra is erőtelenek va- 
gyunk, hogy a ménlovas káplár magyar hatóság alá vonas- 
sék. Aztán nincsen iskola ezer községben; a néptanító bát- 
ran megirigyelheti a jó cseléd állapotát, ingyen iskolázásunk 
nincs; ingyen kórházunk nincs. 

Szegényről, nyomorékról, árváról, lelencről nem gon- 
doskodik az állam. Vagyis az egészségeseket nem tanítjuk, 
a betegeket nem gyógyítjuk, a nyomorultakat nem istápol- 
juk. Tehát nem teljesítünk kellő feladatot az állami kötelessé- 
gek legkezdetlegesebb terén sem. 

Hát a magasabb szférában? 

De ne alkalmatlankodjunk ezzel a kérdéssel. 

Valószínűleg azért hibás az adminisztráció, azért bizony- 
talan és drága a jogszolgáltatás, azért vannak rossz utaink, 
azért nincs magyar diplomácia, magyar véderő, magyar bank- 
rendszer és azért van sárga-fekete jelzőzászló, és azért beszél- 
nek katonáink németül: mivel eddig hiányzott a kötelező pol- 
gári házasság intézménye. 

Bizonyára így van ez és nem másként. Mert ha más- 
ként lenne, akkor a reformok sorrendjét nem az egyházpoliti- 
kai terén kezdték volna. És én bizonyára tévedek és csak 
ellenzéki viszketeg szól belőlem, ha állítom, hogy jobb lett 
volna a nemzetiségek erejét megtörni, hol békéltető, hol eré- 
lyes politikával, mint a magyar nemzet erejét gyöngíteni a 
felekezeti féltékenykedés fölidézésével. És valószínű, hogy 
abban az állításban is tévedek, hogy hazánk minden józan- 
eszű polgára inkább sóvárogja a pártigazgatás korrupciójá- 
nak megszüntetését, mint a dogmatikus szabadelvűség né- 
hány tételének törvénybe iktatását. 


Bizonyos: hogy tévedek. Nézzétek a szabadelvű pártot. 
Az bezzeg nem téved. Lám, hogy lelkesedik! Ni, hogy dagad 
a melle nagyságának tudatában. Mert nagyok ők valameny- 
nyien. A hazát is nagygyá tették. Olyan nagygyá, hogy még 
Montenegrót is megtudnók verni, ha Bécsből katonát adná- 
nak hozzá. 


Megcsonkítva. 
1894. január 3. 


Nehéz sebből vérezve sántikál át az új évbe Magyaror- 
szág kormánya. A kollégium csonka; báró Fehérváry hiány- 
zik a tanácsból. Ez nagy vérveszteséget jelent a kormány 
politikai szervezetében. Mert Fehérváry báró nem volt ugyan 
politikus, s ha néhanapján a közjog mezejére lépett, mindig 
nagy kétségbeesést okozott az igazságügyminisztereknek, de 
el nem tagadható tények igazolják, hogy Bécs és Budapest 
között a vbecsületes alkusz szerepét a közelebbi időben ő 
játszotta. 

Ilyen közvetítőfélét korábbi kormányaink nem használ- 
tak. Andrássy, Tisza, Szapáry úgy hiszem személyesen infor- 
málták a koronát. A Lónyay idejében, a netalán hiányzó bizal- 
mat bizonyára bőségesen pótolta br. Wenkheim Béla, aki 
yodafönnkx, személyének vonzalmat, állásának becsülést tudott 
szerezni. Csodálatosképpen, a mostani kormány ideje alatt, 
a király személye melletti miniszter állandó kikerülésével, 
minden fontosabb elhatározásnál, a miniszterelnök meghall- 
gatását mindig megelőzte a br. Fehérváry meghallgatása. 

A liberalizmus és a demokrácia lemondó keserűséggel 
nézte, hogy nem az ő szemefényétől, a miniszterelnöktől ké- 
rik a jó és drága tanácsokat, hanem a honvédelmi miniszter- 
től. Alkotmányos kifogás ezen eljárás ellen, persze nem volt 
emelhető. A korona jogait épen olyan szűk korlátok közé 
nem lehet szorítani, hogy a kabinet tagjai között megkülön- 


böztetéseket ne tehessen. Igaz, hogy  kormányalakítással 
Wekerle volt megbízva; de ha Wekerle mellőzést látott abban, 
hogy a Fehérváry szava súlyosabb az övénél, nem vala elzárva 
előtte a visszavonulás útja. De ha nem is eshetett alkotmá- 
nyos szempontból alapos kifogás alá a miniszterelnöknek 
ekként való megkerülése, mindazonáltal a helyzet visszásságát 
mindenki súlyosan érezte. Egy tréfás bon-mot, mely királyunk- 
nak tulajdoníttatik, érdekesen világítja meg ezen helyzetet. 
Beszélik, hogy midőn Fehérváry is, vmitgefangen mitgehan- 
genx a kötelező polgári házasság mellett nyilatkozott, a fel- 
ség szelíden mosolyogva így felelt volna neki: x Was verstehen 
Sie davon, lieber Fehérváry?x A bizalmoskodó vonzalomnak 
e kedélyes megnyilatkozása igen őszintén tárja fel a helyzetet. 

Mert mit is akar a kormány? Helyreállítani a valutát; 
reformálni az adóügyet; államosítani a közigazgatást; és amit 
elül kell vala említeni, megoldani az egyházpolitikai kérdése- 
ket az egész vonalon. Hát bizony ezek a feladatok mélyen 
belenyúlnak a közélet veséibe. Minden polgárnak zsebe, sze- 
mélyisége és lelkiismerete jön kapcsolatba a kérdések meg- 
oldásával. A közbékének, a közszabadságnak, a közvagyono- 
sodásnak majdnem valamennyi nagy érdeke felszínre került 
a reformok ezen áradatában. Nem lehetett tehát közömbös, 
hogy e kérdések megoldási procedúrájában melyik miniszter 
iránt viseltetik a korona feltétlen bizalommal. 

Minden jel és minden tény azt mutatta, hogy a korona 
a maga bizalmával elsősorban br. Fehérváryt tüntette ki. Ez 
a helyzet visszás volt és nyugtalanító. Mert az a katona bizo- 
nyára adott őszinte információkat, de nem adhatott szakszerű 
információkat. Azt, amit tudott, bizonyára becsületesen meg- 
mondta; úgyde keveset tudott és sokat nem is tudhatott. 

Katonának jó volt a csapatnál is, az administrációnál is. 
Halált megvető, hős a csatában, értelmes szervező a békében. 
Magánéletében gentleman, érintkezésében szívélyes. Főnök- 
nek igazságos, királyához hü, hazája iránt kötelességtudó. 
A haza iránti kötelességet nem egészen úgy fogta fel, mint 
a hogy kellett volna. De ez nem jellembeli hézag nála, hanem 
nevelésbeli hézag. 

Osztrák katona volt, mint ifjú; s osztrák-magyar kato- 


nává lett, mint férfiú. Hazafi és magyar akkora mértékben, 
amennyit kötelességérzete a törvényekből kiolvashatott: ilyen 
volt br. Fehérvary. Azt a mindenható érzést, mely minket az 
életnek és halálnak erejével köt a haza múltjához, jövendőjé- 
hez, magyarságához, népéhez, földjének porához, a Tiszának 
habjaihoz, a pusztáknak költészetéhez: ezt az érzést ő sem 
nem érezte, sem nem értette. 

Mivel tehát hiányos volt a tájékozottsága a reformkér- 
désekben és mivel lelkülete nem volt egész mértékben áthatva 
a hazaszeretet által és mivel mégis ő volt a korona legbizal- 
masabb tanácsosa: ennélfogva a helyzet csakugyan vitás és 
mód nélkül nyugtalanító volt Az ilyen helyzet rendesen a 
kormányzási egyensúly megbillenését jelenti. Ha Fehérváry 
távozása az egyensúly helyreállítását mozdítja elő, akkor jó, 
hogy távozik. Mert bárki legyen a kormányelnök: ezen állás 
természete és tekintélye okából óhajtandó, hogy ne mellőz- 
tessék se Kőszegen, se a kabinetirodában és hogy a katonák 
szava ne legyen súlyosabb, mint az övé. 
így áll ezen ügy az ország szempontjából. A kormány 
szempontjából nem így áll. Fehérvárynak amolyan bece-sze- 
repe volt a kormánycsaládban. Amit a kissé makacs Csáky- 
gyerek és a kissé rakoncátlan Szilágyi-gyerek megmondani 
nem mert az atyuskának, azt mindig a becére bízták. A becék 
sajátsága, hogy mindent tűrnek és mindig türetnek. A közben- 
járásnak lehet szidás a vége, de harag nem igen lesz belőle 
soha. Ez a bece most a faképnél hagyta a testvéreket. Nem 
kedves újévi ajándék ez a kormányra nézve. A magyar kor- 
mányok ahhoz vannak szoktatva, hogy üstöküknél fogva ve- 
zessék őket Bécsből. Ilyen üstök volt Fehérvary. Mi lesz már 
most üstök nélkül. Merre mozduljanak szegények, ha nem 
ráncigálják őket? 

Valóban az újesztendő rosszul köszönt be, nemcsak 
Fehérvary megy, hanem Csáky is, sőt Tisza Lajos is. Minden 
idült bajnak az a simptomája, hogy olykor akuttá lesz. A túl- 
érett szabadelvű párt évek óta nem bír állandó kormányt ter- 
melni. Valamennyinek élete foltozgatásból áll. Holnap kez- 
dődik a házassági javaslat bizottsági tárgyalása. Ilyen fontos 
reformhoz egész kormány szükséges egységes párttal. 


Ám a kormány csonka. Három sebből vérzik teste. 
A Fehérváry távozása által megnyitott seb könnyen válhatik 
halálossá is. Mert e távozás oly kötelékek meglazulását von- 
hatja maga után, amelyek kormányunknak, miután nem a 
nemzeti talajban igyekezett gyökeret verni, feltétlen életszük- 
ségét képezi. 

Tisza Lajos is megy: nem sokat jelent. De Csáky arra 
van hivatva, hogy védelmezze a kormány egyházpolitikáját. 
Rossz dolga van annak a tábornak, hol a katonák őrállásai- 
kat elhagyni készülnek. Az ilyen csonka béna kormány saját 
betegségével van elfoglalva. Az ilyen kormány nem arra való, 
hogy országot vezessen, országot regeneráljon. Az ilyen kor- 
mány csak sínylődni tud. 

A csonka kormányt egyenetlen párt állja körül. Régi 
meghasonlásnak evesedése rágódik e párt szervezetén. A 
bomlásnak tünetei nőttön nőnek. Reverzálisos képviselők ütik 
fel a fejüket itt is, ott is, mert szorongatva vannak nagy erővel 
a társadalmi tisztesség nevében. Azok a fránya jogász-embe- 
rek pedig azt zúgatják a házassági javaslatról, hogy az nem 
komoly alkotás, hanem fércmű. Ezek bizony nem kedvező 
jelek. )Rossz időket élünk, rossz csillagok járnak.x 


A becsület nevében. 
1894. január 5. 


Képviselőházunk egynéhány tagja a múlt választások 
idejében aziránt tett ígéretet, hogy a kötelező polgári házas- 
ság ellen fog szavazni. Ez a tény zavarólag hat a biztosí- 
tottnak vélt többség nagysági arányára. A többségi aránynak 
ezen zavaró elemét szeretné a kormány valami utón eltün- 
tetni; de miután azt sem láb alól eltenni, sem eltitkolni nem 
lehet, sőt még tagadni sem lehet; mivel pedig a dolgon min- 
denáron segíteni kell: ennélfogva a Pesti Hírlap melegágyá- 
ban a kormánypárti morálnak egészen új csiráit kezdik 
treibolni. 


Azt mondják: va reverzálisoknak sem erkölcsi értéket 
nem lehet tulajdonítani, sem pedig azokat olyanoknak nem 
lehet tekinteni, amelyek a képviselői kötelességek teljesíté- 
sére akármiféle hatással lehetnének.c 

Magyarul: a választóknak tett ígéretet nem szükséges 
megtartani. Más szavakkal: a becsület a képviselőt nem kö- 
telezi. 

Egy börzeágens elkiáltja magát: yAdok!x Egy másik 
börzeágens így kiált vissza: yVeszeklx — és a börzeágens 
inkább elúsztatja a differenciák hullámain egész vagyonát, 
mintsem, hogy ígéretét be ne váltsa. Talán csak nem jutot- 
tunk még oda, hogy a képviselőházból a börzeépületbe ván- 
doroljunk a szótartás tisztességének példájáért? Még nem. 

Hiszen ma még csak a tanítás stádiumában vagyunk. 
Tanítványok még nincsenek. Az ige még nem öltött testet. 
Az új doktrínának még nincsenek követői. Pedig a doktrína 
indokolva is van. 

Íme: miután a reverzálisokat az alsó papság kiszorí- 
totta a jelöltektől, ennélfogva nem kell azokat számbavenni, 
így indokolva, úgy-e mindjárt jobban hangzik? 

De jó is volna nekünk magyaroknak, ha így szólhatnánk 
a bíró előtt: yUram, mikor a hitelező nekem a kölcsönt le- 
számítolta, ugyanakkor szorította ki tőlem a kérdéses váltót; 
ennélfogva nem tartozom a kölcsönt visszafizetni. x 

Voltaképen ki is szorongatta olyan nagyon a szegény 
jelöltet? Talán a fölfegyverzett katonaság és a csendőrség? 
Vagy talán a kortes hadjáratra mozgósított hatóságok? 
Nem; hiszen tudvalevőleg ezek ilyenkor a választás szabad- 
ságát tartják őrizet alatt. Kicsoda szorongatta hát a jelöl- 
tet? A választó. Mivel szorongatta? A vótumával, melyet 
csak azon föltétel alatt adott, ha a jelölttől ígéretet nyert. 
Dehát mióta nem szabad a vótumát erkölcspolitikai feltétel- 
hez kötni? 

De ne is beszéljünk erről. Ez a szorongatási theoria 
úgyis csak arra való, hogy az vultramontánokc-nak adott ígé- 
ret ne váltassék be. Mert ezek az urak sohasem laknak jól. 
Apponyitól eltulajdonítják az államosítást. Irányitól a vallás- 
szabadságot;  Ugrontól a magyar udvartartást. Mégis  éhe- 


sek. Most már a jezsuita atyáktól lopogatnak programmot: 
a cél szentesíti az eszközt; a liberális cél, a nem becsületes 
eszközt 

A vkiszorításk erkölcstanát két államjogi tétellel támasztja 
meg a kormánypárti felfogás. 

Az első tétel szerint annak a jelöltnek, akitől reverzá- 
list szorítottak ki; valóságos utasítást adtak. Már pedig az 
1848-iki alkotmány eltörülte a választók utasítási jogát. Ergo, 
aki reverzálist adott: törvénytelenül cselekedett. 

Ez a tantétel okos volna, ha bolond nem volna. Úgy, 
de bolond. Mert utasítást a választóknak nem adtak s mert 
eszeágában sincs senkinek azt kívánni a képviselőtől, hogy 
utasításhoz kösse magát. A választók csak vótumot adtak. 
A jelölt pedig Ígéretet tett vagy szóval, vagy írásban. A kér- 
dés tehát nem terelhető át államjogi térre, mert az egész 
eljárás a becsület ítélőszéke elé tartozik. Ez az ítélőszék pedig 
a tisztességre igényt formáló embertől annyit legalább is meg- 
kíván, hogy ígéretét teljesítse és adott szavát váltsa be. 

A másik elmélet még bolondabb, mert azt hajtja, hogy 
a képviselőnek nem szabad ígéretét megtartani, mert va re- 
verzális hajszax egyenesen az immunitást veszélyezteti, már 
pedig az immunitás nem a képviselő joga, hanem az ország- 
gyűlésé. Nesze neked logika! Uselác kapitány fegyver élére 
akar egy képviselőt állítani azért, amiért ez megróni merészli 
a közszolgálatban elkövetett hibát. És a parlamenti többség 
Uselácnak ebben a tényében nem látta veszélyeztetve a kép- 
viselői immunitást. Most a kormánypárt veszélyt lát abban, 
ha a választó a képviselőt ígéretének beváltására figyel- 
mezteti. 

Vajjon megérdemli ez a friss elmélet, hogy logikájá- 
nak fonalán tovább haladjunk? A tétel értelme ez; annak, 
aki ígéretet tett, nem szabad ígéretét beváltani. Tehát nem 
szabad a reformjavaslatok ellen szavazni. Vagyis: aki prog- 
rammot adott, annak a keze meg van kötve. Ám nem arra, 
hogy programmját beváltsa, mert az veszélyeztetné a szent 
immunitást; hanem arra, hogy ne váltsa be programmját. 
Okuljatok ebből szorongatott jelöltek és ne adjatok program- 
mot! Ha pedig adtok, jól megjegyezzétek, hogy azt megtar- 
tani nemcsak nem szükséges, de nem is szabad. 

De miért is adnátok programmot, mely úgyis csak arra 
való, hogy a törvénytelenségek rút dilemmájába keverjen? 
Mert ha a választók megkívánják, akkor elé áll a követutasí- 
tás törvénytelen állapota; ha pedig ragaszkodtok a programm- 
hoz, akkor egy ígéret kényszerűsége alá kerültök, mely a 
képviselői jogok gyakorlásának szabadságát korlátozza s ek- 
ként az immunitást sértvén meg, szintén törvénytelenségre 
vezet 

Jó nektek jó emberek, ha nem adtok programmot. Hi- 
szen ott van a kormány. Hát nem elég programm az? A vég- 
rehajtó bizottság is ott van. Ne búsuljatok. A főispánok is 
megvannak még; a szolgabírók is élnek és egészségesek. 
Magyarország be van rendezve budgetszerűleg arra, hogy ti 
képviselők legyetek. Minek hát fáradni beszédmondással, 
programmkészítéssel? 

És ha van köztetek olyan meggondolatlan, aki arra tett 
ígéretet, hogy az egyházi reformokat nem szavazza meg, an- 
nak figyelmébe ajánlom a következő igazságokat: 

a választók azért adtak neked vótumot, mivel te arra 
kötelezted magadat, hogy véleményüket respektálni fogod. 
Közted és a választóid között ilyenformán egy szerződés jött 
létre. Ezt a szerződést törvényesen effektuálni nem lehet. En- 
nélfogva annak a szerződésnek csak becsületbeli hatálya van. 
Ha megtartod: becsületes ember vagy; ha nem tartod meg: 
nem vagy becsületes ember. 

Úgyde, a miniszterelnök azt mondta, hogy a politikai 
téren olyanokkal is érintkezünk, kikkel a társadalmi téren nem 
fogunk kezet. Már most jól jegyezd meg, hogy neked, mint 
képviselőnek elsősorban nem a társadalmi, hanem a politikai 
téren kell mozogni. Neked tehát elsősorban arra kell dolgozni, 
hogy a miniszterelnök érintkezzék veled, nem pedig arra, 
hogy kezet fogjon veled. Ennélfogva ne ügyelj te a kényes- 
kedésben szigorú társadalomra, hanem szenteld magadat a 
nem válogatós politikának. 

Hivatásodat csak úgy töltöd be derekasan, ha ígéreted 
ellenére a javaslatok mellé állasz. Mert nem a becsületedre 
van itt szükség, hanem a szavazatodra. És főleg ne engedd 
magad megtévesztetni holmi idealisták által, hanem vésd a 

lelkedbe a Falstaff katekizmusát: vmi a becsület? Egy szó. 
Mi a becsületszó? Levegő. A becsület csak festett halotti 
címer. Nohát nekem egy szikra sem kell belőle.x 

Hidd el, hogy a becsületnek igen alárendelt szerep jut 
a boldogulásnál. Gondolj a kormánypárt nagy példájára. Man- 
dátumot kapott: bankigazgató lett; Erdélynek minden érde- 
két rábízták; az első alelnöki székbe emelték — anélkül, hogy 
szükségesnek találták volna meggyőződést szerezni becsü- 
letéről. 

Hát csak szavazz bátran, ha mindjárt reverzálist is adtál. 
Legfeljebb azt mondják rád, hogy nem vagy becsületes em- 
ber, mert megcsaltad választóid bizalmát. De ez ne zseniroz- 
zon, mert ez sem a vagyonúdnak nem árt, sem az egész- 
ségednek. 


Károlyi István gróf. 
1894. január 17. 


A szabadelvű párt tegnap este azzal a határozattal lepte 
meg a világot, hogy ő vaz adott szó szentségét minden körül- 
mények között megóvandónak tartja.x 

Ez a különös határozat igen különös érzelmeket éb- 
reszt az olvasóban. Mindenekelőtt előtérbe szorul az a kér- 
dés, hogy hát volt szükség ilyen határozatra? Hát már ott 
volnánk, hogy párthatározatok nélkül a szótartás bizonyta- 
lanná vált? 

Úgy tetszik, hogy ezt a határozatot a párt kellő meg- 
fontolás nélkül hozta egy igen szerencsétlen órában. 

Vagy volt szükség egy ilyen határozatra, s ha igen, 
akkor ez a határozat úgy sem tartatik meg. Mert akiket csak 
párthatározatok terelnek a becsület útjára, azok félrelépnek 
az első alkalommal. Ezt a föltevést én csak az alternatíva 
okából kockáztattam meg; mert arról vagyok meggyőződve, 
hogy ámbár politikailag a lehető legrosszabb véleményt táp- 

lálom a szabadelvű pártról, hogy ilyen határozatra még ott 
sem volt szükség. Ha pedig nem volt rá szükség, akkor — 
a párt szempontjából tekintve — hiba volt ezen határozat, 
mert porig alázta a pártot. 

Minden bukásban van megrendítő elem és az enyészet 
mindig borús hangulatot kelt. Az ember sajnálja azt a lát- 
ványt, hogy egy párt, mely hazánk sorsát hosszú idő óta 
intézi, egyetlen beszédnek a hatása alatt földreborul, elve- 
szítve a méltóságnak erejét és a férfiasságnak önérzetét. 

íme a nagy szabadelvű párt, a mindenható, a mindent 
tudó, a mindent leröhögő, a mindent megszavazó, — ott 
hever a gróf Károlyi István lábainál! Azt jöttem megkérdezni, 
hogy becsületesek vagytok-e? — igen uram, mi becsülete- 
sek vagyunk. 

Igen, én elhiszem. A hibát a késedelemben keresem. 
Mikor a kormánypárti lapok hetek előtt felállították az új 
morált arról, hogy a választóknak adott ígéretet nekik nem 
kell megtartani, — a szabadelvű párt és a kormány hallgat- 
tak. A világért meg nem cáfoltak volna egyetlen újságot sem. 
Itt volt a dolog elvétve, mert ez a némaság idézte fel a kísér- 
tetet. Miért hallgattak? Miért várták azt a szomorú momen- 
tumot, hogy gróf Károlyi István szorítsa ki belőlük párthatá- 
rozattal a tisztességhez való ragaszkodást? Ennek a habozó 
késedelemnek csúnya megaláztatás lett a büntetése. 

De az új morál megbukott. Az új morál apostolai most 
már a logika mezején próbálkoznak új képet állítani. A fő 
apostol Wekerle Sándor, ki ezt hirdeti: azok, kik ellenke- 
zésbe jönnek a szabadelvű párt és a kormány egyházpoliti- 
kájával, holott a pártnak és a kormánynak súlyával lettek 
megválasztva, tegyék le mandátumaikat. 

Ez egy merőben új formula. 

Eddig is így tudtuk: a választók választanak képviselőt; 
a képviselő ígéretet tesz választóinak. Ha ígéretét megtartja, 
jó; ha nem tartja meg, mondjon le. Mert a parlamentben 
a választók közakaratának kell érvényesülni. 

Az új formula így szól: a képviselő a szabadelvű párt 
és a kormány vsúlyávalk lett képviselő. A képviselő tehát köte- 
les a szabadelvű párttal és a kormánynyal szavazni. Ha nem 
teszi, mondjon le. 

Íme egy részletmutatvány a kinevezési rendszerből. Ki 
törődnék választókkal? Választóknak alkalmatlankodó véle- 
ményével? Hiszen a választó csak vótumot adott. Ámde a 
kormány és a párt vsúlytx adott. Már pedig ez a fődolog, a 
súly, a baksis, a sáp és hozzá a hatósági erőszaknak minden 
arcátlansága. 

Hanem hát egyről Wekerle kormányelnök megfeled- 
kezett. 

Ugyanis a választások nem ennek a kabinetnek a súlya 
alatt történtek. Ezt a többséget a Szapáry Gyula gróf súlya 
hozta létre. Az akkori súly nem vonatkozott az egyházpoliti- 
kára, mert akkor ez a reform nem volt fölvetve. Ha tehát 
lemondásról beszélünk: azoknak illik lemondani, kik — erre 
kapott mandátum nélkül — változtatni akarnak a helyzeten, 
nem pedig azoknak, kik a helyzetet fent kívánják tartani. 

Összegezve: a szabadelvű pártban a szótartás hivata- 
los kötelességgé vált. Ez a határozat 60-70 vótum veszte- 
séggel járhat. A veszteséget azzal szeretnék kiheverni, hogy 
a reform ellenzői mondjanak le mandátumaikról. Úgyde, nincs 
okuk lemondani, mert ők nem tesznek egyebet, mint be- 
váltják ígéretüket választóik irányában. Ez a helyzet igen 
kínos és igen problematikus a kormányra nézve. 


Protestáns szempontok. 
1894. február 3. 


Nincs könnyebb, mint vizet prédikálni és bort inni. Nincs 
jobb tanács, mint az, hogy az egyházi reformot tekintse min- 
denki politikai kérdésnek, s ne vegyítsen abba felekezeti szem- 
pontokat. Helyes; épen, miként a vízről szóló prédikáció. De 
nekem úgy tetszik, hogy azért mégis bort iszik minden ember 
s a jó tanácsnak hirdetői legtöbbet. Ne ámítsuk hát magunkat 
azzal, mintha tökéletes lények volnánk. Főleg pedig ne le- 
gyünk hypokriták. 

A gyermekszobának édes emlékei és a családi tűzhely- 
nek meleg hagyományait minden ember magával viszi a ma- 
gánszórakozások termeibe épen úgy, mint a közéletnek ka- 
vargó porondjára. Édes anyánk imádkozásra tanított, mikor 
beszélni tanított, s ekként a legnagyobb és legnehezebb 
tudást, mit emberi elme elérhet, a beszélni tudást, együtt és 
egyszerre sajátítottuk el a vallási érzülettel. 

Nem jól fejezem ki magam. Ki kell állításomat azzal 
egészíteni, hogy vallásos érzületünk, az ébredés első percé- 
től kezdve, felekezeti keretekben nyer kifejezést. A katholikus 
anya csak katholikus imára tanítja gyermekét, a protestáns 
anya protestáns imára. 

És az első benyomások a legtöbb embernél a sírig meg- 
maradnak. Az első miívelés olyan mély barázdákat szánt a 
gyermeki kedély szűz talajába, hogy az akkor elhintett mag- 
nak gyökerei többé onnan ki nem irthatok. Az élet küzdése 
elkoptatja a gyengét, megedzi az erőst, a jellemnek egyik 
indulatát elsimítja, a másikat kidomborítja; de még a mivelt 
emberek közül is ezeréből csak egy akad, akinél az első neve- 
lés felekezeties jellege vagy hit, vagy meggyőződés, vagy 
poézis alakjában föltálalható nem lenne. 

Mikor tehát előttem valaki azzal dicsekszik hogy az 
egyházi reformok megítélésénél őt a legkisebb mértékben 
sem vezetik felekezeties szempontok: akkor nekem mindig 
az a gondolatom támad, hogy ez a polgártárs vagy az őszin- 
teséget hanyagolja el, vagy az önbírálást Én részemről nyíl- 
tan bevallom, hogy — a Perczel alelnök szavait használva — 
jó kálvinista vagyok, voltam és leszek; és nem tulajdonítva 
magamnak magasabb látkört, önzetlenebb felfogást és tisz- 
tultabb hazafiasságot, mint a mennyi, minden hozzám hasonló 
tucatembernek a közpályán, úgy is mint kötelesség, úgy is 
mint áldozat, osztályrészül szokott jutni: nyíltan vallomást 
teszek arról is, hogy az egyházpolitikai reformjavaslatok 
megbírálásánál a protestáns szempontokat mellőzni sem tu- 
dom, sem nem akarom. 

A mérleg így állítandó fel: Az egyik serpenyőben van 
a katholikus egyház; a másikban a protestáns egyház. Tes- 
sék odanézni. 

Amott a korona, az egyházfejedelmek, az óriási vagyon, 
a főurak igen nagy része, az egyetemesség öntudata, a csal- 
hatatlanság hite, a nép többsége és a lángelmével kigondolt 
szertartásoknak meg nem mérhető hatása. 

Emitt? Ugyan mit állíthatna a korona tekintélyével, a 
főpapok hatalmával, a nagy vagyonnak befolyásával szemben 
a szegény, sokáig üldözött, az alig megtűrt és csak reverzá- 
lis mellett befogadott protestáns egyház? Talán a gályát, 
melyen papjai elsorvadtak? Talán a vértörvényszéket, ahol 
vitézei kiszenvedtek? Ám régen volt az nagyon és ma már 
csak arra jó, hogy ápolja önérzetünket s ébren tartsa haza- 
fias kötelességünket De a múltnak e nagy szenvedése és e 
nagy dicsősége sem kellő oltalmat nem nyújt a verseny ellen, 
sem eszközt nem ad kulturális feladataink teljesítésére. 

A mérlegnek ezen aránytalanul nagy differenciája ön- 
kényt vezet azon jogos és méltányos kívánsághoz, hogy a 
reform ne növelje mesterségesen a két egyház között meg- 
levő aránytalanságot, hanem igyekezzék azt, ha már a kiegyen- 
lítés nem lehetséges, legalább áthidalni. Igen, áthidalni, de 
nem az erősebb meggyengítésével, hanem a gyengébbnek 
megerősítésével; nem az erősebbnek megtámadásával, hanem 
a gyengébb félnek oltalmazásával. 

E helyett mi történik? 

Mindenekelőtt javaslatba hozzák a kötelező polgári há- 
zasságot. 

Mit nyer, mit vészit ezzel a protestáns egyház? Nyerést 
semmit sem nyer; mert hiszen a protestáns házasság lénye- 
gében ma is polgári házasság, mivel állami jurisdikciója van 
— Erdély kivételével — és szerződési jellege. 

A változás oly csekély lesz a látszatban, hogy a nép alig 
is veszi észre; de ha majd észreveszi, akkor mellőzni fogja 
az egyházi szertartást s ezzel azon becses kötelékek közé, 
melyek a népet a templomhoz fűzik, igen sok lesz ketté vágva. 
Nyereség tehát nem lesz; a veszteség lehet igen nagy. 

És mit nyer, mit vészit a katholikus egyház? Én nem 
a dogmát veszem számításba, mely a lelki világot szabályozza, 
hanem kutatom azt a hatást, melyet a javaslat a földi életre 
gyakorol. És ha így nézem s polgári szemmel azt másként 

nézni nem lehet, akkor a katholikus egyháznak nincsen vesz- 
tesége a kötelező polgári házasság tervezetében, hanem van 
igen nagy nyeresége. Amit mondok, bizonyítani tartozom. 

A felbonthatatlanság tana szép és poétikus tan. De nyűg 
az egyházon és bilincs a hívőkön. Hiába, földi emberek va- 
gyunk és nem égi lények. A házasfelek elválását igen sokszor 
az erkölcs és az életboldogságnak leküzdhetetlen reménye 
teszi szükségessé. Az elválást a katholikus egyház nem engedi 
meg, de megakadályozni nem tudja. így kényszeríttetnek a 
hivők valláscserére, nem lelküknek átalakulása által, hanem 
egy tarthatatlan viszony felbontásának lehetősége miatt. A kö- 
telező polgári házasság tehát a felbonthatatlanság bilincsétől 
szabadítja meg a hívőket. Az egyházat pedig megmenti azon 
állandó veszteségtől, melyet eddig a kitérések révén szen- 
vedett. 

Ezt én határozott nyereségnek tekintem és talán nem 
csalódom, ha ennek a nyereségnek tulajdonítom azt, hogy a 
kötelező polgári házasság intézménye elsősorban épen a 
katholikus államokban honosult meg. 

Az is meggyőződésem, hogy az egyház befolyása a hí- 
vőkre a legkisebb csorbát sem fog szenvedni. Igenis, a protes- 
tánsokra csökkent az egyház befolyása, de a katholikusokra 
nem. Miért? Mert a protestáns ember az egyházi szervezet- 
hez ragaszkodik, melyből egy oszlop ki fog hullani: papjának 
hatáskörével ő is hatáskört vészit. De a katholikus hivő nem 
cselekvő alkatrésze az egyháznak; ő tehát nem a szervezethez 
ragaszkodik, hanem a szertartáshoz. Üdvét ebben keresi és 
ebben találja. Ő a házasságnál mindig fontosabbnak fogja 
nézni az egyházi szertartást, mint a polgári kötést, s ennél- 
fogva attól eltérni nem fog soha. Bizonyítja ezt Franciaország, 
hol a hitbuzgalom most nagyobb, mint a forradalom előtt. 

Ezekután nem tudok eleget bámulni a nézetek ama meg- 
tévedése fölött, hogy nagy általánosságban a katholikusok 
ellenzik az egyházi reformokat, a protestánsok pedig, kiknek 
sokkal több okuk van az ellenzésre, pártolják. 

Fokozódik bámulatom, ha a vGyermekek vallásárólx 
szóló törvényjavaslatra gondolok. A kimondott Junktim sze- 
rint a kötelező polgári házasság intézménye csak úgy léphet 

életbe, ha az 1868. évi LIII. t.-cikknek garanciális része eltö- 
rültetik. 

A gyermekek nem szerint követik a szülők vallását. 

Ez a néhány szó, a gyengébbnek oltalmat, az erősebb- 
nek tilalmat, a családnak békességet, az országnak nyugalmat, 
a vallásnak türelmet jelent Hogy ez a néhány szó fölvétes- 
sék corpus juris-unkba, ahhoz szükséges volt a lelkek össze- 
forradása a forradalom izzó kohójában, az elnyomatás kö- 
zös szenvedésében és a feltámadásnak lelkesült örömében. 

A gondviselés ritkán nyújt a nemzeteknek olyan pilla- 
natokat, mikor senki sem gyanúsít, mindenki önzetlen; senki 
sem féltékeny, mindenki ölelkezik. Országunk nagyjai egy 
ilyen pillanatot választottak ki arra, hogy az LIII. t.-cikket 
megalkossák. Igazi oltalma a törvény a gyengébbnek, a nél- 
kül, hogy támadná az erősebbet. Protestáns érdek kívánta 
e törvényt, de ez a felekezeti érdek együtt járt az ország 
nyugalmának érdekével. 

Most ez a törvény a kötelező polgári házasságnak áldo- 
zatul fog hozatni. Éket vernek a családi tűzhely egyetértésébe. 
A házassági együttlét szent magányát fölbolygatják a fana- 
tizmus kísérletei. Papokat állítanak a kis bölcsők fölé, hogy 
ott dulakodjanak a tulajdonjog felett. 

A kath. papok, az ultramontánok, a klerikálisok tap- 
solni fognak, mert az új törvény érettük, miattuk, nekik lesz 
alkotva. A protestánsok lefőzve, kihasználva, elerőtlenítve és 
bizony kikacagva majd elől kezdik a harcot és hoznak hatá- 
rozatokat a kerületben, a zsinaton és mennek kéregetni az 
országgyűléshez és könyörögni a királyhoz, hogy 60 év múlva 
egy szerencsés pillanatban visszanyerjék megint azt, amit 
most elveszítenek. 

A vita hangja. 
1894. február 18. 


Horváth Gyula ma a M. H.-ban megütközik azon, hogy 
a publicisztika nem az elvek harcát vívja az egyházpolitikai 
reformok körül, hanem tinta helyett szennybe mártja a pen- 
náját. Én pedig azon csodálkozom, hogy egy olyan jó szemű 
ember, mint ő, ezt előre nem látta. Hiszen semmi sem lehe- 
tett bizonyosabb mint az, hogy a kormánypárt sajtója durva 
önteltséggel fog lebunkózni minden ellenvéleményt. Hiába 
vetünk fel nem szántott talajba tiszta búzát, mert szamártövist 
fogunk aratni minden időben. Hát még, ha az! is megtörténik, 
hogy a vetőmag sem egészen tiszta! 

Az idő és a szükség két irányban érlelte a közelebbi 
évtizedek alatt a nemzeti közszellemet. A faji megerősödés 
és a gazdasági fejlődés irányában. 

Magyarok kívánunk maradni s hazánkat minden állami 
nyilvánulásban magyarnak kívánjuk látni. Ebben egyetért a 
nemzet óriási többsége. Ezért az eszméért fölveszi a keztyűt 
öreg és ifjú, kormánypárti és ellenzéki egyaránt. 

Aztán haladni akarunk a gazdasági élet minden vona- 
lán. Rohamosan kívánjuk fejleszteni a forgalomnak minden 
eszközét, a termelésnek minden ágát, a fogyasztásnak min- 
den lehetőségét. E téren az áldozatokat senki sem sajnálja. 
Kormánypárt és ellenzék mindig készen áll a legmesszebb- 
menő befektetésekre. Okos kormányzat azt az alkalmat szokta 
megragadni, amelyik kínálkozik. Mert nem a testet szokás 
a ruhához idomítani, hanem a ruhát a testhez. A nemzeti 
aspiráció kielégítésének és a közgazdasági fejlődés előmoz- 
dításának útja tárva-nyitva, alapít készen, hogy azon a kor- 
mány a nemzetet vezesse. A közszükségletek, az általános óhaj- 
tásnak erkölcsi hatalma adott volna megbecsülhetetlen erőt 
a kormánynak ezen az útón. A közlelkese és lehetett volna 
a kormány vezércsillagja s emlékezetes; útját a dicsőségnek 
magasztos ódái borítottak volna el. 

A kormány nem ezt, a jól előkészített utat választotta, 

hanem olyan térre lépett, ahová senki sem várta s amelynek 
minden pontja parlagon hever, dudvától elborítva, napfény- 
től át nem hatva, művelés által meg nem termékenyítve. 

E lépés mindenkit meglepett, mindenütt zavart okozott 
Úgy tett, miként a gyermek, mikor pálcájával hangyabolyt 
tur fel. 

A megbolygatott hangyafészek nyüzsgéséhez hasonlít 
ma hazánk. A békés munka abban hagyva, a kedélyek nyug- 
talanítva, az eszmék fölkavarva, a gondolatok megtévesztve. 
Mindenki lót-fut, kapkod, menekül, hadonáz és fegyver után 
nyúl, miként közveszély idején. 

Mert a kormány nem felvilágosította a nemzetet a gon- 
dos előkészítés által, hanem megrohanta rögtönzésével, mi- 
ként az ellenség szokta a pihenő tábort. A zűrzavar tehát 
természetes következménye a kormány politikájának. 

Már most van-e, lehet-e helye ilyen körülmények között 
a higgadt és nemes kapacitációnak? 

Nem inkább azt kell-e elismernünk, hogy a kormány- 
párti sajtó csak a megrohanási taktikához marad hű és kö- 
vetkezetes, midőn a ledorongolásnak, a gyanúsításnak, a 
szidalomnak nemtelen fegyvereit használja. 

Minden reformeszme változást okoz. Minél nagyobb 
méretű egy reform, annál nagyobb a változás mértéke is. 

Úgyde a társadalom úgy oszlik fel, hogy vannak birto- 
kon belüliek és vannak birtokon kívüliek. Akik már el van- 
nak helyezkedve és ott gyökeret vertek bizonyos érdekkö- 
telékek között és bizonyos erkölcsi szférában: mindig elle- 
nezték és mindig fogják ellenezni az olyan változásokat, me- 
lyek kizökkentik eddigi helyzetükből s egy, még eddig ki 
nem próbált helyzetet kínálnak érette. A változásban tehát 
okkal, vagy ok nélkül, valamennyien megtámadva látják er- 
kölcsi és életérdekeiket. Csoda-e tehát, ha a reformban táma- 
dást látnak és csoda-e, ha védekezésükben ők isi a megrohanó 
fegyvereihez alkalmazkodnak? 

Így fejlik ki aztán egy olyan utálatos küzdelem, ami- 
lyentől mindig félni szokott a tisztesség, s mindig óvakodott 
a komoly hazafiság. 

Előkészíteni egy reformot annyi, mint elejét venni egy 
ilyen fajtájú küzdelemnek. 


20 


Az úrbériség eltörlését évtizedeknek beható vitája, láng- 
elméknek tisztító tüze, vármegyéknek szent lelkesedése készí- 
tette elé. 

A nemesi osztálynak nagy érdekhálózatát kellett szét- 
tépnie. 

De az előkészítés folytán a meggyőződés oly általánossá 
lett, hogy a közszükség oly hangosan nyilvánult, a szabadság- 
szeretet olyan ellenállhatatlanul nyomult előtérbe, hogy azt az 
érdekhálózatot, melyet századok fontak, s mely a nemesség- 
nek életgyökereit képezte, maga az érdekelt fél, a magyar ne- 
messég, áthatva nemes ideáloknak szeretetétől, az önzetlen- 
ségnek egy fenséges történelmi pillanatában sajátkezűleg 
tépte szét. 

De a mostani társadalom nem így van nevelve. 

A pártadminisztráció, a protekcionális rendszer, a jel- 
szavak előtérbe tolása és gyakori elárulása, a politikai hazu- 
dozásoknak szertelensége, az államélet összes funkcióiban me- 
legágyra találó korrupció nem volt alkalmas olyan nemzedé- 
ket nevelni, mely nemes elvi harcokban mérje össze az észnek 
és kedélynek fegyvereit. 

Az így nevelt társadalomtól ne várjon Horváth Gyula 
más természetű küzdelmet, mint a milyent utálattal szemlélt 
ő is, én is. 


A mi pártunk. 
1894. február 20. 


Jó barátoknak örömére, ellenségeknek bosszúságára, 
egységes maradt a 48-as függetlenségi párt. Kárba veszett 
munka felől méltán panaszkodhatik a fondorlat. Meghiúsult 
remény, elhibázott számítás, csalódott föltevés, ez az, a mivel 
Wekerle beszámolhat urának. A vótum meglesz; de hol a 
bizalom? Ezt a vótumot nem a kormány kapja, hanem az 
eszme. A kormány csak bizalmatlanságra számíthat. 

Egyebet a mi pártunktól nem is érdemel. 

Mert mi nem felejtettük el a honvédek dicsőségét, mi- 
ként ő; és nem vagyunk hálátlanok hőseink véráldozata iránt, 
mint ő. Bécsnek hatalma minket sem el nem szédített, sem 
meg nem igázott, — mint őt. Egységesek maradtunk, hogy 
erősek legyünk; s erősek leszünk, hogy rossz fiaitól oltal- 
mazhassuk e hazát. 

Köszegre is emlékezünk még. Közveszélytől tartva egye- 
sültünk akkor. Eötvös Károly elment, de Ugron Gábor jött 
helyette. 

Ez a csere nem gyöngülést jelent. Hadüzenés történt 
akkor hazánk önállósági törekvése ellen. De ha Wekerle jó 
labanc, mi meg jó kurucok vagyunk. El voltunk válva homok- 
szemek gyanánt, de az ütést minden atom megérezte s a 
homok sziklává tömörült a nyomás súlya alatt. 

Nincs kedvünk újra szétválni és nincs okunk az eg) ház- 
politika miatt összeveszni. 

Hosszú küzdelmünk nemcsak arra érlelt meg, hogy 
szembeszálljunk ellenfelünkkel, hanem arra is, hogy bajtársi 
szeretettel legyünk egymás iránt. Aki, mint mi, érvekkel szo- 
kott harcolni, az megszokta a becsületes véleménynek tisz- 
telését. 

Az egyházpolitikai javaslatoknak van e pártban sok ellen- 
sége és van még több barátja. 

Nem negyvenhat áll szemben tizenkettővel, hanem ötven 
áll szemben harminccal. 

Ez a helyes arány. De hiszen az mindegy. Ám számítson 
a kormány másként. Higyje, hogy hatvan lesz mellette és 20 
lesz ellene. Mit tesz az? Az igazság arányát a vótum-arány 
nem változtatja meg. Már pedig a pártnak minden tagja úgy 
tért haza a szombati ülésről, hogy mindkét félnek igazsága 
van a saját szempontjából. A vita mindenkiben azt a meg- 
győződést keltette, hogy ellenfelének véleménye épen olyan 
jóhiszemű, mint az övé. 

Ezen fordult meg a kérdés. Ezért nem mérgesedett el 
a vita. Ezért nem tomboltak a győzők és ezért nem kesered- 
tek el a legyőzöttek. A kisebbség nem gyanúsított, a többség 
nem hetvenkedett. A javaslatokra nézve nem volt egyetértés, de 

hogy ellenzéki maradjon a párt, a kormány által Kőszegen 
eldobott keztyűt izmos kezébe vegye, abban egyetértés volt. 

A javaslat kap majd vótumot, de a kormány nem kap 
bizalmat. Pártunk tagjai megadják a többséget a reformhoz, 
de nem adnak többséget a kormányzáshoz. 

Hogyan fog Wekerle kormányozni ezentúl? Pártunk 
kegyelméből? Talán csak nem hiszi, hogy egyebekben is meg- 
segítjük. Hát akkor mi a terve? 

Arra igenis számíthat, hogy házassági javaslatát pártunk 
többsége megszavazza; de gondolt-e arra, hogy a szentesí- 
téstől az életbeléptetésig milyen hosszú az ut? Maga egy 
egész esztendőt kér ezen út megfutására. De nincs ám senki- 
nek kedve ezen időre beállani a kormánypártba. 

Pártunk többségének arra van obligója, hogy helyeselje 
és megszavazza a kötelező polgári házasságot. Jól van. A be- 
csületes adós beváltja adósságát. Pedig sok kifogást emel- 
hetne, mert kötlevelét nem Wekerlének adta, hanem önmagá- 
nak; nem is szórványosan adta, hanem egy összefüggő rend- 
szer keretében; és nem számított arra, hogy kötlevelét köz- 
jogi sérelmekkel és állami adminisztrációval terhelik meg. 
Tehát elég kifogást emelhetne még arra is, hogy ezt a meg- 
változtatott adóslevelet ne ismerje el a magáénak. De ezt nem 
teszi. Fizet pontosan és nagylelkűen. Hanem már arra aztán 
nincsen pártunknak obligója, hogy beszegődjék betegápoló- 
nak egy végelgyengülésben sínylő kormányhoz. 

A szombati határozatnak tehát kétféle jelentősége van. 
Az egyik az, hogy a párt megtartja a maga egységét. A má- 
sik az, hogy a párt eltökélve ragaszkodik ellenzéki álláspont- 
jához. Ez a két szempont uralkodott a vitán és ez képezi a 
párt közszellemét. 

Mindenki téved, ha azt hiszi, hogy a házban a tárgya- 
lás alatt pártunk tagjai hűtlenek lesznek a közszellemhez. Kö- 
telező legyen-e a polgári házasság, vagy ne legyen kötelező; 
ebben van köztünk eltérés; de abban, hogy nem egyházpo- 
litikai párt vagyunk, hanem közjogi ellenzék és abban, hogy 
nagyobb szüksége van hazánk önállóságának, a mi egysé- 
günkre és egységes őrállomásunkra, mint a házasságkötés 
forma-külömbségeire: ebben a pártnak minden tagja teljes 

mértékben egyetért. Épen ezért a bajtársi kötelék sokkal erő- 
sebb köztünk, semhogy azt a ház vitái meglazíthatnák. 

Aki megszavazza közülünk a javaslatot, elvhűségének 
hódol, anélkül, hogy feláldozná ellenzéki kötelességét. Aki 
nem szavazza meg: ellenzéki kötelességet teljesít, anélkül, 
hogy elveit hozná áldozatul. 

Ez nem paradoxon, hanem valóság. Mert sokan van- 
nak, kik a kötelező polgári házasság intézményét régóta sür- 
getik. Ezek tehát megszavazzák elvhűségből; de kijelentvén, 
hogy nem bíznak a kormányban, hívek maradnak az ellen- 
zéki álláshoz is. Viszont vannak sokan, kik a kötelező polgári 
házasságot soha nem vették föl politikai krédójukba. Ezek 
tehát nem szavazzák meg, híven ellenzéki állásukhoz és addig 
vallott nézetükhöz. 

Mindebből a Wekerle kormány megítélheti saját hely- 
zetét. 

E párttól ne reméljen egyebet, mint puszta szavazatot. 
Azt se önmagának, hanem a javaslat fő. elvének. És a kik vele 
mennek az ütközetbe, azok sem adják ki kezükből a fegyvert, 
hanem a maguk módja szerint fognak harcolni. 

Mert Helfy, épen úgy, mint Justh és Polónyi, épen úgy 
mint Kiss Albert és Thaly épen úgy, mint Hoitsy a főelvet 
védeni fogják ugyan, de fegyverük élétől a kormány fog meg- 
sebesülni. Erkölcsi győzelmet nem remélhet tehát, hanem 
csak vótum többséget Pozíciója nem megszilárdul, hanem 
még jobban meginog. 

Amit a kormány a mi pártunktól remélhet, az nem élet- 
mód, hanem csak kegyelem-falat. Pillanatnyi éhsége lecsilla- 
pul, de megélni belőle nem tud. Ha sokáig akar élni, gondos- 
kodjék állandó támaszról, de ezt ne keresse a 48-as függet- 
lenségi pártban, mert ott nem találja meg. 

A gyermek vallása. 
1894. február 22. 


Minő vallásban neveltessék a gyermek? Ez a kérdés 
soha sehol nem okozott annyi fejtörést és annyi viszályt, 
mint hazánkban. Mert az amerikai Egyesült Államok kivéte- 
lével sehol annyiféle felekezetre oly erőteljesen az ország 
lakossága fel nem oszlik, mint nálunk; s mert a felekezetek- 
nek az államhoz való viszonyai és vagyonbeli állapotuk kü- 
lönbözősége könnyű módot nyújt nemcsak a versengésre egy- 
más iránt, hanem a gyengébbnek a hatalmasabb által való 
elnyomatására is. 

Minő vallásban neveltessék a gyermek? Ez a kérdés ott, 
ahol a házasfelek egy vallást követnek, a mai napig föl sem 
volt vetve, annyira természetesnek találtatott, hogy a gyer- 
mek a szülők hitét kövesse. A kérdés tárgya a mai napig min- 
dig csak a vegyes házasságból származó gyermekek vallása 
volt. 

E kérdést 1791-ig tisztán katholikus szempontból oldot- 
ták meg, kimondván, hogy minden gyermek katholikus le- 
gyen. Olyan előjogot biztosított ezen intézkedés a katholikus 
egyháznak, amilyent sem a szabadság, sem a méltányosság 
elve meg nem tűrhetett 

Az 1791-iki törvényhozás oda módosította a helyzetet, 
hogy a katholikus apának valamennyi gyermeke katholikus 
legyen; ha pedig az apa nem katholikus, akkor a gyermekek 
nemek szerint kövessék szülőik vallását. 

Könnyű átlátni a haladást, de azt is könnyű átlátni, hogy 
egészen megnyugtató ez a megoldás sem volt, mert sértette 
a protestáns érzeteket, az igazságot és a viszonosság elvét. 

E század közepén, midőn minden nagy kérdést felölelt 
a reformátori buzgalom, újabb viták tárgyát képezte a vegyes 
házasságok kérdése, különösen a gyermekek vallása tekin- 
tetében. 

Döntésre e viták 48-ban kerültek volna, ha e korszakos 
törvényhozási akciónak folytatását az önvédelmi harcok meg 
nem szakítják. 

Így azonban a 48-iki törvényhozás az egyház és állam 
közötti viszony elintézésének egypár főmomentumán túl nem 
mehetett s a részletes kidolgozás egy békésebb idő bölcse- 
ségének lett fentartva. 

Ez a békés idő 1868-ban következett el. Ez volt a kibé- 
külés kora a koronával; Horvátországgal ekkor egyeztünk 
ki; a nemzetiségi törvényt ebben az évben alkották; a zsidók 
ekkor emancipáltattak; a görögkeleti egyház autonómiája eb- 
ben az évben kodifikáltatott s ekkor kapott az egyfelől szerb 
nemzeti, másfelől román nemzeti címet. Olyan idő volt az, 
midőn az általános lelkesedés örömárjában úszik a nemzet és 
sorsának vezérletét a maga kezében kapván, bizalomteljesen 
tekint a jövő elé. Nem gyanakodik, nem bírál; még a gyakor- 
lati nehézségekkel sem sokat törődik. Csak örvend és lelke- 
sedik és siet a vágyak kielégítésével. 

Ebben az időben jött létre az 1868-ik évi LIII. t.-cikk is. 
Nem meglepetesszerűleg, miként a horvát kiegyezés, nem is 
hebehurgyán, miként a nemzetiségi törvény és a görögkeleti 
egyházak autonómiájának nemzeti céggel való felruházása; 
hanem egy hosszú és régi vitának megérlelt gyümölcse gya- 
nánt, a nemzet testvéries érzületének egyik szép pillanatában. 

A gyermekek nem szerint követik a szülők vallását. Ez 
az elv lett kimondva abban a törvényben. 

A sok vitát és sok viszályt okozó kérdésnek igazán bölcs 
és egyszerű megoldása, mert méltányos, mert igazságos, mert 
a suum cuigue elvén alapszik, mert egyik felekezetnek sem biz- 
tosit előnyt a másik fölött s mert absolute senkinek sérelmet 
nem okoz. Ilyen törvény áll fenn Erdélyben 100 év óta; de 
ilyen törvényerejű szokás áll fenn immár 300 év óta. Bajt, 
keserűséget, viszályt, pörpatvart soha senkinek nem okozott. 
Büntetőjogi sankciója ott sem volt e törvénynek, miként itt; 
de a társadalom megszokta, átvitte a saját vérkeringésébe, 
ahhoz alkalmazta eszejárását s a rendelkezést annyira termé- 
szetesnek, békéltetőnek és igazságosnak tartotta, hogy soha 
eszébe sem jutott az ellen cselekedni. 

Az 1868-iki évi t.-c. bölcsesége abban kulminál, hogy 
megszünteti, jobban mondva lehetetlenné teszi a lelkészek 
beavatkozását a család belső életébe. 

Alig képzelhető indokolatlanabb helyzet, mint az, hogy 
egy lelkész odaálljon a bölcső mellé s jogokat formáljon a 
kis gyermek erkölcsi és kedélyvilágához. Hogy pörlekedés- 
nek anyagául szolgáljon a lélek, az érzelem, vigasz, s mind- 
azon szenny-indulat, melyből egy vallásos kedélyt a nevelés 
megkonstruál. Hogy egy idegen ember, aki sem névvel, sem 
vagyonnal, sem fáradsággal, sem aggodalommal, sem önfel- 
áldozással nem járul a gyermek neveléséhez: törvényes jogot 
birjon arra, hogy átlépje azt a küszöböt, hol az anya, életet 
adva, talán a halállal vivődik, és ott, kezében a felekezeti 
bélyegzővel, hivatalosan lefoglalhassa előzetes szerződés alap- 
ján, a maga társulata számára a kis gyermek később fejlődő 
jellemét, hitét, erkölcsnézetét és egész kedélyvilágát. Nem 
egyéb ez, mint biztosítási végrehajtás a gyermek lelkületére. 

Ez az executió akkor is igen csúnya és igen képtelen 
volna, ha egyházaink és lelkészeink egészen egyforma hatás- 
sal bírnának a hívekre. De itt azzal a ténynyel is le kell szá- 
molni, hogy a katholikus lelkésznek társadalmi állása előke- 
lőbb, vagyoni helyzete jobb, vallásbeli hatása intenzívebb, 
mint a protestáns lelkésznek. A katholicizmus a vallásos ha- 
tásnak eszközei közé felvette az építésnek, a festésnek,, a szob- 
rászatnak és a zenének művészetét. A protestantizmus mellőzi 
a kedélyformálásnak ezen mélyreható eszközeit. 

A katholikus egyháznak fejedelmi vagyona van, ami le- 
hetővé teszi a theologusok tudományos és társadalmi kiké- 
peztetését. A protestáns egyház szegény s theologusai kény- 
telenek a kiképzés idejében kenyérkereset után nézni. 

A protestáns lelkész, ki parochiáján családalapítással 
kezdi az életet s abban a nemes hitben, hogy ahová a gond- 
viselés egy gyermeket ad, oda mindég juttat egy darab ke- 
nyeret is, családja nagyon elszaporodik. A buzgón remélt 
darab kenyér pedig rendszerint elmarad. A katholikus lelkész 
javadalmazása jobb s ámbár az alpapságnak helyzete e tekin- 
tetben feltétlen javítást igényel, de a coelibátus megfoszt- 
ván őt a családalapítás gondjaitól, kevés jövedelméből mégis 
többet juttathat állásának fentartására s műveltségének foko- 
zására, mint a kenyérkeresésben izzadó protestáns lelkész. 

Vegyük ehhez, hogy a protestáns lelkész csak prédiká- 

tor; a katholikus lelkész nemcsak prédikátor, hanem gyón- 
tató is. Vegyük ide, hogy a protestáns lelkész az egyháznak 
szolgája; a katholikus lelkész egymaga az egyház. A protes- 
táns lelkész tanácsadó a lelkiekben, a katholikus lelkész köz- 
vetítő a lelkiekben isten és ember között. 

Vegyük ide a protestáns lelkész ispánszerű helyzetét az 
uri családokban, aki megbízatásokban a gabonák rendbeho- 
zására, a pince kezelésére, a számadások felülvizsgálására s 
vendégség alkalmával az asztal végén ül a házitanító és a- 
klavirmájszter mellett, míg a katholikus lelkész teljesen befo- 
gadott egyenrangú tagja a societásnak, akinek az úrfiak és 
kisasszonyok kezet csókolnak, aki a társalgóban a kanapén 
foglal helyet s a terített asztalnál a háziasszony mellett. 

Mindent összevéve: nem egy dolog, ha a katholikus pap 
formál jogot a gyermek vallására, vagy ha a protestáns pap 
teszi ugyanazt. A két pap helyzetének egyenlőtlensége szüli 
az eredmények kirívó egyenlőtlenségét. Megengedni azt, hogy 
a szülők reverzálist adjanak gyermekeik vallása felől, annyit 
jelent a mi egyházközi viszonyaink között, mint másfélszázad 
alatt katholikussá tenni egész Magyarországot. Annyit jelent 
Biharmegyében, Alsó-Fejérben, Fogarasban, Szolnok-Dobo- 
kában, Kolozs megyében, mint a szórványos szigetekben élő 
magyar kálvinistákat törvényesen átterelni a görög egyesült 
és görög nem egyesült egyházak kebelébe, vagyis oláhokká 
tenni őket s velük együtt a nagy-küküllői, brassói és szeben- 
megyei szász faluk lutheránus lakosságát is. 

A 68-iki évi LUI. t.-c. módosítása tehát vallási veszélyt 
rejt magában a protestáns egyházakra nézve, és nemzeti ve- 
szélyt a hazára nézve. Növeli e veszélyt a yGyermekek val- 
lásárólx szóló javaslatnak első §-a, mely nemcsak a vegyes 
házasságoknál tartja fenn a szülők, illetve jegyesek elhatáro- 
zási jogát és megegyezését, hanem az egyvállason levő házas- 
feleknek is szabad elhatározást biztosít. Tehát módot, alkal- 
mat, jogot ad a papnak még arra is, hogy olyan családokban 
keressen proselitákat, ahol a házasfelek egyike sem tartozik 
a papnak felekezetéhez. 

Az egyházak vagyon-különbözősége ezen a téren talán 
még inkább fogja hatását éreztetni. 

Mert a gazdag egyház sok alkalmat nyújt a gyermekek 
ingyen vagy olcsó nevelésére. 

A szegény szülő, az emberi természet erejénél fogva 
mindig inkább hajlandó gyermekét egy más vallás karjaiba 
átbocsájtani, mint nevelés nélkül hagyni. Új áramlat indul 
meg tehát. A protestáns honorácior osztály, kivált a tiszt- 
viselői kar ma emberfölötti önmegtagadást végez, hogy gyer- 
mekét neveltethesse. De ha észreveszi, hogy gyermekei előtt 
megnyílnak a gazdagon dotált katholikus intézetek tanter- 
mei, vagy ingyen, vagy igen olcsón: bizony mondom, hogy 
az életmódnak manapságos nehézségei nagyobb súllyal ne- 
hezednek rá, mint a milyen erő a felekezetéhez való ra- 
gaszkodás. 

Egy állandó hadjárat zsilipjeit nyitja föl ilyenformán a 
yGyermekek vallásárólx szóló törvényjavaslat, mely a protes- 
táns egyházak teljes legyőzetésével fog végződni. 


Az állam. 
1894. február 8. 


Mikor aztán nagyon megrekednek argumentum dolgá- 
ban, akkor megjelenik ajkukon és pennájukon a magyar ál- 
lam. Olyan varázsige-féle ez a szó is, mint a liberalizmus. 
Nem a tartalmáért szeretik, hanem a hatásáért. Színpadi de- 
szédelgő ürügynek, az egyéni és helyhatósági jogok elkob- 
zására. 

Kvalifikálatlan főispánoknak kvalifikálatlan hatalmat az 
állam nevében adtak. Birtokos embernek igaz regálé tulaj- 
donát az állam nevében vették el. Az állam érdekében szed- 
nek adót és soroznak katonát. Kisajátítják földeinket és há- 
zainkat az állam parancsára. Munkánk jövedelmét megtizede- 
lik az állam javára. Életviszonyainknak egyetlen fordulata 
sincs, melyből az állam jövedelmet nem húzna. Az államban 


29 


születtünk, az államért élünk, az államnak halunk meg. Ennyi- 
ből áll a magyar honpolgár biográfiája. 

De ha vagyont, vért, munkát adunk az államnak s ha 
mindezt adjuk alkotmányos utón, tehát saját elhatározásunk- 
ból, önként, törvényes formák között, a szabadságnak védő 
pajzsa alatt: akkor természetes, törvényes és jogos az a köve- 
telésünk, hogy az állam, mely általunk van, egyszersmind 
érettünk legyen. 

Az állam érdeke nem lehet egyéb, mint mindnyájunknak 
érdeke. Az állam függetlensége: mindnyájunknak szabadsága. 
Az állam gazdagsága: mindnyájunknak jóléte. Az állam ha- 
talma: mindnyájunknak ereje. 

Jogaink, kötelességeink, biztonságunk, vagyonunk, ér- 
dekeink, szabadságunk, oltalmazásunk, mindez összesítve van 
az állam törvényeiben és intézményeiben. Áldozatot hozunk 
az állam részére szabadságunkból, hogy megvédelmezhesse 
szabadságunkat, áldozatot hozunk vagyonúnkból, hogy meg- 
oltalmazhassa vagyonunkat. Tehát szervi alkatrészei vagyunk 
az állami szervezetnek, épen mint az emberi test bármelyik 
szerve alkatrésze magának a testnek. A szerveket a testtől 
különválasztani nem lehet sem értelemben, sem érdekekben, 
sem érzelmekben. Ezt a törvényt a rómaiak már történelmünk 
legelső idejében is tudták. Csak a mi kormányunk nem is- 
meri ezt a nagy természeti törvényt. Bécstől való félelmében 
azt hiszi, hogy valami kiváló bölcseséget művel, ha elvá- 
lasztja az országot a társadalomtól, az államot a nemzettől. 

A közelebbi időből igen eleven példák állanak rendel- 
kezésére. 

Az aradi vértanuk gyászünnepén megjelent a magyar 
nemzet; a magyar állam nem jelent meg. 

A Radetzky-szobor ünnepélyén már a magyar állam je- 
lent meg; a magyar nemzet azonban nem jelent meg. 

A koronázási jubileumon megjelent az állam is, a nem- 
Zet is. 

A honvédek szobránál csak a nemzet jelent meg; az 
állam nem jelent meg. 

A Bokros Elek temetésén már jelenvolt az állam; de 
a nemzet nem volt jelen. 

Kossuth Lajost fenséges pompával gyászolta meg a 
magyar nemzet; a magyar állam nem öltött gyászt e nagy 
temetkezés idejében. 

Igen rövid idő alatt sokkal hosszabb sorozata ez a pél- 
dáknak, sem hogy eltagadható volna az eljárás rendszeressége. 

Mit bizonyít e rendszer? Azt, hogy a kormány, mely- 
nek hivatása az állam ügyeit vezetni, nem érez együtt a nem- 
Zettel. 

Nos, ha ez így van, pedig isten, ember látja, tudja, érzi 
és a példák sokasága bizonyítja, hogy így van: alkkor nem 
tudom, hogy mi a különbség a Bach Sándor kormánya és a 
magyar Wekerle Sándor kormánya között. Mert Bach Sándor 
líém tett egyebet, mint a maga kormányával és kormányzati 
közegeivel a maga igazságszolgáltatási, közigazgatási, ren- 
dőri, pénzügyi, közlekedési státusával és a hadsereggel egy 
a nejmzeti testtől elkülönzött államot alkotott, melynek más 
volt a célia, mint a nemzetnek, más volt az erkölcse, más volt 
az érzelme, más volt az eszejárása. 

A Wekerle-kormány állama épen ilyen. Az ő állama a 
maga hatalmát nem a nemzet erejében keresi; a maga tekin- 
télyét nem a nemzeti tiszteletre alapítja. Az ő államában a 
legfőbb kormányzati arkánum a választó víz. Mintha a böl- 
cseség abban volna, hogy különválasztassék az állam a nem- 
zettől. Az ő állama közömbös, mikor a nemzet kegyeletet 
tanusit. Az ő állama rideg és sivár, mikor a nemzet szíve 
vonaglik a fájdalomtól. Az ő állama a bécsi Burg asztaláról 
lehulló kegymorzsák után hajlong, mikor a nemzet férfias 
gyászában felkiált: sMegbűnhődte már e nép a múltat s 
jövendőt.x 

Hát kicsoda ez az állam — ha nem mi vagyunk, együtt 
a magunk vagyonával, érzelmeivel, jogainkkal és kötelessé- 
geinkkel? Mit keres ez a szó a magyar közélet szótárában, 
ha úgy kell azt emlegetnünk, mint ellenségünket? Kit kép- 
visel, ha nem minket együttvéve? Minő érzelmeket vall, ha 
nem a mi érzelmeinket együttvéve? 

Mit érez a nemzet — a nagy és oszthatatlan és egysé- 
ges magyar nemzet Kossuth Lajos iránt? A kormányhoz van 
e kérdés intézve. Megfigyelte a temetési előkészületeket? Ol- 

vasta a hírlapokat? Látta a gyászt? Hol volt, ha mindezt sem 
meg nem figyelte, sem nem olvasta, sem nem látta? De ha 
mindezt megfigyelte, olvasta, látta: akkor tisztában van azzal, 
hogy az oszthatatlan és egységes magyar nemzet szent ke- 
gyelettel, véghetetlen hálával és el nem múló szeretettel visel- 
tetik Kossuth Lajos iránt 

Hol veszi hát a kormány a törvényt, a jogot, a bátor- 
ságot ahhoz, hogy egész mértékben ignorálja az egész nem- 
zet érzelmeit s hazánk egész hivatalnoki karát a közszánalom 
prédájává tegye, midőn megtiltja nekik a köteles kegyeletnek, 
hálának és szeretetnek megnyilvánítását? 

Meg kell a magyar államot szilárdítani. Ezt a jelszót 
már annyiszor említették kormányaink, hogy a magyar pub- 
licistikának minden szajkója ezzel keresi kenyerét. 

Hol van hát az a magyar állam? A nemzeti törekvések 
táborában nincs. Közös bánatunknak nem részese, lelkesedé- 
sünkben nem osztozik, akaratunknak nem intézője, érzüle- 
tünknek nem kifejezője. Hát hol van, ha nem bennünk van? 
Kicsoda, ha nem mi vagyunk? Miből él, ha nem általunk? 
Kiért létezik, ha nem miérettünk? 

Kossuth Lajos temetésén nem vettek részt a hadsereg 
aktív tagjai, a pánszlávok, a dákorománok, a katholikus fő- 
papság nagy része és a kormány a maga közegeivel. 

Ezzel szemben részt vettek a képviselőház, a főrendek 
egy hazafias csoportja, a társadalom minden szerve, a vVár- 
megyék, a városok, a községek és a nép. 

Ilyenformán a kormány szövetségre lépett a hadsereg- 
gel és a nemzetiségi túlzókkal a magyar nemzet ellen. E szö- 
vetség alkotja ma a magyar államot. Ám, ilyen szövetséggel 
nem lehet az államot megszilárdítani, ilyen eljárással kiölnek 
a nemzetből az állam iránt minden ragaszkodást és minden 
áldozatkészséget. 

Mit jelent az alkotmány, ha nem a kormányzat össze- 
olvadását a nemzettel? És a kormány, midőn szembetette ma- 
gát a nemzet közakaratával, nem művelt egyebet, mint saját 
életfáját gyökerestől tépte ki az anyaföldből. Sorsa nem lehet 
egyéb, mint örömtelen vergődés a nemzeti ragaszkodás hiá- 
nyában és dicstelen elsorvadás a szükséges életnedvnek 
hiányában. 

Kormány és nemzet. 
1894. április 15. 


E pillanatban, midőn a képviselőház arra határozta ma- 
gát, hogy az Ugron Gábor indítványával ne foglalkozzék, 
szükségesnek látszik néhány általánosan elismert alaptételt 
felfrissíteni az olvasók lelkében. 

A Kossuth Lajos temetése igen sokoldalú tanulságot 
rejt magában. E tanulságok között van örvendetes is, van el- 
szomorító is. 

Örvendetes, hogy a hála érzete olyan kiváló erővel lüktet 
a nemzeti vérkeringésben; örvendetes, hogy e nagy ember- 
nek erkölcsi és politikai nagysága a társadalom minden réte- 
gét tiszteletre és hódolatra tudta kényszeríteni; örvendetes, 
hogy az állami függetlenségre törekvés szelleme együtt lát- 
szik nőni, fejlődni és izmosodni a nemzet politikai, kulturális 
és gazdasági hatásában. 

Elszomorító tanulság az, hogy a kormány nem érez 
együtt a nemzettel. Tehát nem organikus, hanem csak mecha- 
nikus alkatrésze a nemzetnek. Nem vezérel, csak kormányoz; 
nem velünk él, hanem csak rajtunk. 

Ez az állapot a valódi parlamentarizmusnak teljes félre- 
ismerését jelenti. Mert nem a felelősség elve képezi a parla- 
menti intézmény lényegét, mivel a többségi uralom termé- 
szete a felelősség elvének értékét annyira alászállítja, hogy 
annak igazi materiális értelme nem igen van; hanem a parla- 
mentarizmus lényegét abban kell keresni, hogy a törvényhozó 
testület tényezői a közkormányzás tényezőivel állandó és egy- 
mással kölcsönösen ható érintkezésben vannak. 

A kölcsönhatásnak ez az állandósága voltaképen jjém 
egyéb, mint a nézeteltérések állandó kiegyenlítési munkája. 
A parlament műhelyében az elvek expediensekké változnak 
át. Az ellentétek szögletei lesimíttatnak; az érdekek harca 
kiegyenlítést keres; a tantételek merevsége enged s a princi- 
piumok hajlékonyságot kapnak a tárgyalások melegében, 
miként az acél az edzés alatt, hogy ekként jobban hozzá- 
simuljanak az élet gyakorlati szükségeihez. 

Mindez csak úgy történhetik meg, ha a kormány véle- 
ménye, eszejárása és érzelme nincsen merő ellentétben a nem- 
zeti képviselet nézetével, felfogásával, indulataival és hitelé- 
vel. Mert mihelyt ellentétben van és mégis kormányoz: akkor 
ez már nem parlamentáris kormányzat, mert talaja nem a 
népképviseletben van. A régi dikaszteriális kormányzat és az 
új parlamenti kormányzat érdemileg épen ebben a pontban 
különböznek egymástól. A dikaszteriális kormány nem a nép 
érdek- és érzelemvilágából nőtt ki. Nem szerve volt a nemzeti 
életnek, hanem csak parazitája; nem benne, hanem rajta élt. 
De a parlamenti kormányzatnak az a természete, hogy benne 
és általa nyilatkozzék meg hivatalosan a nép érdek- és érze- 
tani, gyorsítani, vagy fékezni. 

Az a sokszoros félreértés, mely Magyarországnak ne- 
gyedfélszáz esztendős szenvedéseket okozott, leginkább abból 
származott, hogy törvényhozásunk el volt különítve a kor- 
mányzástól. Az országgyűlés és kormány között intézvényes 
összefüggés nem volt. Egymás mellett éltek, de nem egymás- 
nak éltek. Tekintet nélkül a másikra, e két hatalmi faktor 
ment a maga útján, sokszor parallel, gyakrabban ellentétes 
irányban haladva. Az országgyűlés meghozta a törvényeket; 
de a kormány azokat sokszor ignorálta, máskor félszegül al- 
kalmazta, gyakran kijátszotta. Az országgyűlés proklamálta 
a haladás elveit; a kormány folytatta a retrográd irányzatot. 
Az országgyűlés legtöbb esetben kizárólag a nemzetet szol- 
gálta, a kormány mindig a koronát. Már pedig úgy fogták 
fel, hogy annak a koronának érdekei, mely más országok 
fölött is uralkodik, nem mindig egyeznek meg Magyarország 
érdekeivel. 

A helyzetnek e nagy visszásságán kívánt segíteni a 
48-iki törvényhozás a parlamenti intézmény megalkotása ál- 
tal. Ezen intézmény legfőbb célja az, hogy a hatalmi szférák 
összeütközése kikerültessék. Hogy a nemzet és a kormány 
véleménye egy közös akaratban olvadjon föl. Hogy a kor- 
mány közvetítő legyen a korona és a nemzet között. Hogy 
a félreértések felvilágosítást nyerjenek, űz ellentétek kiegyen- 
littessenek, az akaratok és törekvések összhangba hozassa- 

nak, és hogy az érzelmek mérlege állandó egyensúlyban tar- 
tassék. 

Minden monarchiában ez a parlamenti intézmény fő- 
célja — nálunk pedig épen ez a legfőbb célja, mert nálunk, 
hol a dinasztia még mindig nem öltött magyar nemzeti, jelle- 
get, könnyebb a félreértés, mint másutt, több az ellentét, 
mint másutt és különbözőbb az érzelmek forrása, mint másutt. 

Egy szó, mint száz: nem volnánk igazságosak, ha köny- 
nyebbnek mutatnók a helyzetet, mint a milyen az a valóság- 
ban. A tapasztalásnak igen sok igazsága és az érzelmeknek 
igen sok tradíciója halmozódott össze a végből, hogy a bizal- 
matlanság gyúanyagául szolgáljon nemzet és korona között. 
Ez a tény bizonyára sokat nehezít a kormány helyzetén. Ha 
tehát a kormány nem nyújt kezet arra, hogy a Kossuth Lajos 
érdemei törvénybe vétessenek: erre mentséget ugyan nem 
találok, mert a nemzet nagy igazságait egy nemzeti kormány- 
nak ellenőrizni soha semmi szín alatt nem szabad; de találok 
rá magyarázatot azokban a gyöngédségi tekintetekben, me- 
lyekkel egy kormány a korona érzelmei iránt viseltetik. 

Úgy de a kormány nemcsak az említett és valóban lé- 
tező nehézség előtt hátrált meg, mert ha csak ezt tette volna, 
meg lehetne annak magyarázatát találni. Azonban a kormány 
megfutott mindentől, még saját árnyékától is. Megfutott kü- 
lönösen azon kötelesség elől, hogy az ellentéteket kiegyen- 
líteni s ezáltal az érzelmeket egyensúlyba hozni törekedjék, 

Mikor gyászba borult az egész magyar nemzet, a kor- 
mány egyetlen darabocska fátyolrongygyal sem tanúsította, . 
hogy együtt érez a nemzettel. Nem osztozott a nemzet nagy 
és őszinte fájdalmában sem külsőleg, sem belsőleg. Még a 
konveniencia legelemibb szabályainak sem tett eleget. 

Ha nem tudott hálás és kegyeletes lenni hazánk ujjá- 
alkotója iránt, lehetett volna legalább udvarias a nemzet ér- 
zelmei iránt. De még csak udvarias sem volt. A jó társasághoz 
szokott embertől joggal megvárható, hogy senkit a maga lelki 
gyászában meg ne botránkoztasson. Ám a magyar kormány 
egyenesen megbotránkoztatta a nemzetet, midőn a köztiszt- 
viselői, különösen pedig a bírói függetlenség egyenes meg- 
támadásával, hazánk valamennyi államhivatalnokának meg- 

tiltotta, hogy ilyen minőségben részt vegyen a nemzet nagy 
gyászában. 
Mit jelent ez? 

Mit jelent, hogy egy polgármester, vagy egy főispán, 
vagy egy platzkommandáns temetésén testületileg jelenhetik 
meg a pénzügyigazgatóság, a törvényszéknek, a vámhivatal- 
nak összes személyzete; de a Kossuth Lajos temetésén nem 
jelenhetnek meg? Bizonyára nem azt jelenti, hogy az a pol- 
gármester, vagy az a főispán, vagy az a platzkommandáns 
különb ember és hasznosabb polgár volt, mint Kossuth Lajos. 
Hát akkor mit jelent? Jelenti azt, hogy a kormány nem kivan 
és nem tud együttérezni a nemzettel. Jelenti tehát azt, hogy 
ennek a kormánynak abszolúte semmi érzéke nincs a parla- 
mentarizmusból folyó kötelességek iránt Jelenti azt, hogy 
nálunk csak formailag van parlamenti élet, annak unalmaival, 
nehézkességével és komédiáival; de a valóságban van egy 
törvényhozó testület, mely megy Turinba bujdosót temetni és 
egy dikaszteriális kormány, mely ugyanakkor katonai karha- 
talommal kaszaboltatja le azokat, kik egy hivatalos épületre 
gyászlobogót kivannak kitűzetni. 

Szeretnék feleletet kapni: hazafias volt-e a Kossuth 
Lajos holttestét hazahozni? Ha igen, miért nem tette meg 
ezt a kormány? Ha nem, miért nem akadályozta meg a kor- 
mány? Hazafias volt-e Kossuth Lajost világra szóló pompá- 
ban eltemetni? Ha igen, miért nem vett részt a szertartás- 
ban a kormány? Ha igen, miért nem akadályozta meg azt? 

Rútabb dilemmát nem ismerek. Vagy alkatrésze a kor- 
mány a parlamentnek s ez esetben minő jogon és minő okon 
vált külön a parlamenttől? Vagy nem tekinti magát a parla- 
ment kiegészítő alkatrészének s ez esetben nálunk nincs par- 
lamentarizmus. 

Akár így, akár úgy, méltán tehető a kérdés: kinek a 
kormánya ez a kormány? Honnan veszi erejét, hatalmát, meg- 
bízatását, pénzét? És ha mindezt a nemzettől kapja, mert hi- 
szen nálunk minden hatalomnak, minden fénynek, minden 
közvagyonnak ősforrása a nemzet: akkor nem rút árulást 
követett-e el a nemzet érzületén, midőn azzal ellentétbe he- 
lyezte magát? 


36 


A katonai levelezések. 
1894. április 21. 


Olyan különös államszervezet, mint Magyarországon, 
sehol sincs. Az a furcsa kérdés, hogy minő nyelven érintkez- 
zenek egy és ugyanazon állam területén a katonai hatóságok 
a polgári hatóságokkal, sehol a világon elő nem fordulhat. 
Csak a mi számunkra tartott fenn a balsors és a vezéregyé- 
niségek mondva csinált bölcsesége olyan problémákat, ami- 
lyenekről más államoknak távoli fogalmuk sincs. 

Magyarország: önálló állam. így mondják törvényeink 
és így tanítja ezt ezer esztendőnek története. 

Magyarország: magyar ország. Ezt is törvényeink 
mondják s ezt is egy évezredes múlt tanítja. 

De ha ez az ország magyar, és ha ez az állam önálló, 
hogyan merülhet föl kérdés alakjában is az, hogy minő nyel- 
ven érintkezzék ebben az önálló és magyar országban a ka- 
tonai hatóság a polgári hatóságokkal? 

E sajátszerű kérdés fölmerülésére az adott okot és al- 
kalmat, hogy hazánk törvénykezési és hatósági nyelve — 
épen miként Európának egyéb államaiban is — a latin volt. 
Mikor aztán a múlt század vége felé az állam nyelve a latin- 
nal szemben a maga természetes jogait kezdette érvényesí- 
teni, akkor a magyarországi hatóságok némelyike — így p. o. 
azon városok, melyekben tulnyomólag német ajkú nép lakott, 
továbbá a katonai hatóságok, melyeknél német-, cseh-, hor- 
vát-, lengyel tisztek is voltak fölös számban alkalmazva, a 
magyar nyelv kizárólagos használatát magukra nézve nem 
szívesen fogadták el, s kényelmesebbnek ítélték a német 
nyelv használását. Ez volt az oka annak, hogy nálunk az 
állami nyelv használását, amit minden más állam egészen 
természetesnek talált, még törvényes biztosítékokkal is körül 
kellett venni. Így keletkeztek az 1791. évi XVI., az 1792. évi 
VII., az 1805. évi IV., az 1830. évi VIII, az 1836. évi III., az 
1840. évi VI., az 1844. évi II. és az 1868. évi XLIV. törvény- 
cikkek a magyar állami nyelv biztosítására. 

A törvények egynémelyike, kiváltképen pedig az 1868: 

XLIV. t.-c. bizonyos feltételek mellett úgy az egyeseknek, 
mint a társadalmi és egyházi szervezeteknek, és a jegyző- 
könyvi nyelv alakjában a törvényhatóságoknak is megen- 
gedte, hogy az ott körülirt korlátok között saját anyanyelvü- 
ket használhassák a hivatalos érintkezésben; de egyetlenegy 
törvénye sincs hazánknak, mely a magyar hadseregnek vagy 
ha erről nem beszélhetünk, épen, miként a Kálmán király 
boszorkányairól, holott az 1867. XII. t.-c. beszélt róla, hát, 
hogy a Magyarországon újoncozott és elhelyezett cs. és kir. 
hadseregnek megengedné a német szó használatát. Ilyen tör- 
vény nincsen a corpus jurisban. 

Olyan törvényünk azonban van, mely elrendeli, hogy 
az állam nyelve a magyar, olyan is van, mely elrendeli, hogy 
a közkormányzás minden ága magyar nyelven vezettessék, 
tehát a katonai is; olyan törvényünk is van, mely elrendeli 
a paritást Ausztria és Magyarország között, amiből önként 
foly, hogy a közös hadseregnek Lajthán túli része osztrák, 
Lajthán inneni része magyar legyen. Az 1840. évi VI. t.-c. 9. 
szakasza pedig egyenesen kimondja, hogy a magyar ezredek- 
nek kormányai a magyarországi törvényhatóságokkal magyar 
nyelven levelezzenek. 

Tehát jól megértendő. Olyan törvényünk, mely meg- 
engedné, hogy a magyarországi katonai hatóságok német 
nyelvet használjanak, egyetlen egy sincs. Olyan törvényünk 
azonban, mely az állam és a közkormányzat nyelvévé a ma- 
gyart teszi, sok van, sőt olyan is van, mely a katonai ható- 
ságoknak egyenesen megrendeli, hogy polgári hatóságaink- 
kal magyarul levelezzenek. 

Ezt a törvényt a katona urak vagy nem tudták, vagy 
tudni nem akarták. Annyi bizonyos, hogy nem tartották meg 
és német nyelven írtak a magyar törvényhatóságokhoz. Né- 
hány vármegye és szabad királyi város úgy vélekedett, hogy 
a közrend érdekében az államnak fönnálló törvényeit minden 
hatóság tartozik megtartani. A katonák pedig úgy véleked- 
tek, hogy nekik a magyar állam — wurst, a magyar állam 
törvénye — schmarn, és a magyar nyelv hivatalos haszná- 
lata — pomád! A polgári és katonai vélekedésnek e külön- 
bözése érintkezési zavarokat idézett elő, mert törvényható- 

ságainknak azon jóravaló része, mely nem tekinti üres frá- 
zisnak saját érdemeinek akként való törvényigtatását, hogy 
az alkotmány védbástyájának tekintessék, a törvényekre tá- 
maszkodva, a német nyelvű iratokat nem vette tekintetbe. 

Ennek következtében a kérdés a delegációban is föl- 
merült, s az ott hozott határozatot, saját speciális katonai 
belátása szerint értelmezve, a császári és királyi közös had- 
ügyér rendeletet bocsátott ki a katonai hatóságokhoz a ma- 
gyar nyelv használatának szabályozásáról. Ez történt 1892. 
május 21-én. 

Igen természetes, hogy ez a rendelet nem szólott a tör- 
vényhatóságoknak és nem is kötelezte őket. Eredménye sem 
volt, mert a német nyelvű iratok épen úgy elláttatlanul ma- 
radtak, mint azelőtt. Az érintkezés tehát a katonai és polgári 
hatóságok között sok helyen meg volt akadva. 

Az így felmerült panaszokat végre a magyar belügy- 
miniszter 1893. évi augusztus 4-én egy körrendelettel igye- 
kezett megorvosolni. De — medicina pejor morbo. A magyar 
miniszter a katonák törvénytelen eljárását egy törvénybe üt- 
köző rendelettel kívánja szentesíteni. 

Rendeletét a betűrágásnak egy menthetetlen szofizmá- 
jára alapítja. Elismeri, hogy az 1840. évi VI. t.-c. fennáll, de 
ezen törvény rendelkezését, mivel ott vezredek kormányax 
említtetik, csak az ezredparancsnokságokra terjeszti ki. Szán- 
dékosan összezavarja a kormány fogalmát a parancsnokság 
fogalmával, hogy ezen a réven árthasson a magyar szellem- 
nek és használhasson az osztrák szellemnek. 

Megcsinálván a fogalomzavatrt, így folytatja benne a ha- 
lászatot: a törvény megrendeli az ezredparancsnokságoknak, 
hogy a törvényhatóságokkal magyarul levelezzenek. Ennél- 
fogva a törvényhatóságok csak magyar iratokat tartoznak 
elfogadni — kiktől? az ezred-, a zászlóalj-, a század-, a sza- 
kasz és a hadkiegészítő-parancsnokságoktól. De a ykezdemé- 
nyezőkx iratokat a dandár-, a hadosztály-, a hadtest-, a tér- 
parancsnokságoktól, továbbá az építészeti-, ruhatári-, kór- 
házi-, hadbírósági és élelmezési-hivataloktól németül is tar- 
toznak elfogadni s kötelesek azokat ellátni. 

Az egész kérdés ezen fordul meg: mit kell és mit lehet 

a törvénycikkben használt vezred kormányax alatt érteni. 
Mindenki tudja, hogy 1840-ben nem az volt a katonai szer- 
vezet, ami most; a dandárokra, hadosztályokra, hadtestekre 
való tagolás akkor nem létezett. Az ezred egy befejezett, 
körülhatárolt külön nyelvvel, külön igazgatással és külön 
tulajdonossal bíró, önmagában egységes szerve volt a had- 
seregnek, mely újoncozott, önmagát kiegészítette, levelezést 
folytatott, felszerelés iránt intézkedett s a maga belszerve- 
zetében ura volt az életnek és a halálnak. Midőn tehát a tör- 
vény az ezred kormányának teszi kötelességévé a magyar 
nyelven való levelezést, akkor a dolog természete szerint kö- 
telezővé tette azt mindazon katonai hatóságnak, mely érint- 
kezésbe jöhet a törvényhatóságokkal. 

Hanem a belügyminiszter ezt nem így tudja. Az ő fel- 
fogása szerint, mivel 1840-ben dandár, hadosztály, hadtest 
nem létezett, a mai tagolás és körülírás szerint és mivel 
akkor nem léteztek a mai keretekben mozgó építészeti, ruha- 
tári, élelmezési, kórházi és hadbírósági hivatalok; ennélfogva 
a törvény rendelete nem terjeszthető ki ezekre. 

Azt azonban nem veszi figyelembe a belügyminiszter, 
hogy a fentemlített tagozatok akkor kumulatíve bennfoglal- 
tattak az ezred kormányának fogalmában. Azt sem veszi 
figyelembe, hogy ha csakugyan kétséges volna a törvény jog- 
hatálya, akkor a magyar kormányférfiúnak nem azok kö- 
zött van helye, kik a magyar nyelv jogait sértik, hanem azok 
között, kik a magyar nyelv jogait védelmezik. Végre azt sem 
veszi figyelembe, hogy midőn ő a törvényt alkalmazni kívánja 
az ezred-, a zászlóalj-, a század- és a szakasz-parancsnoksá- 
gokkal szemben, de nem kívánja alkalmazni a hadtest-, a had- 
osztály-, a dandár-parancsnokságokra és az élelmezési, ruha- 
tári, kórházi hivatalokra; akkor ő olyan ügyet végez, ami 
nincsen rábízva, mert akkor ő törvényt magyaráz, már pedig 
az 1791. évi XII. t.-c. szerint a törvénymagyarázás hatalma 
közös a koronás fejedelemmel és az országgyűléssel és azon- 
kívül nem gyakorolható. 

A belügyminiszter rendelete olyan jogot ad a katonai 
hatóságoknak, amilyennel eddig nem bírtak; a törvényható- 
ságokat pedig német nyelvű iratok ellátására kényszeríti tör- 

vénytelenül. Mert hol van megírva, hogy magyar hazánk 
védereje német legyen? És hol van megírva, hogy alispán- 
jaink, polgármestereink, főjegyzőink, aljegyzőink, tanácso- 
saink, szolgabíráink németül tudjanak? 

Végre is, mikor lett a magyar nyelv közös ügy? Mióta 
szabad a miniszternek hazánkban háttérbe szorítani a ma- 
gyar nyelvet? Lehet-e magyar államiságról beszélni ott, hol 
azt a minisztert, ki az állam nyelvét egy idegen nyelvvel 
szemben megalázza, meg nem bünteti? Nem durva megalá- 
zása-e egész állami létünknek az a tény, hogy egyik minisz- 
terünk úgy merészel bánni a katonai hatóságokkal, mintha 
itt viszonosságról lehetne szó s mintha a katonai hatóság 
nem épen olyan alárendelt szerve volna az államnak, mint 
bármelyik polgári hatóság? 


A penna tisztessége. 
1894. április 22. 


Úgy érzem, hogy a pennának van értéke, de árfolyama 
nincs. Igenis a pennát meg kell fizetni, mert ez a kis szer- 
szám is eszköze a kenyérkeresetnek, de azért a penna még 
sem eladó. A hallás érzéke a fül, a látás érzéke a szem. Van 
érzéke a lelkiismeretnek is: ez a penna. Mikor írunk, nem 
teszünk egyebet, mint külső benyomásokat fotografírozunk. 
E művelethez a szükséges fényt saját lelkiismeretünk vilá- 
gossága adja meg. Aki tehát pennáját adja el, lelkiismeretét 
adta el. Bérbevett lélek mindig volt úgy az egyházi, mint a 
politikai és az irodalmi téren. De az efajta bérenc minden 
becsületes társadalomban mindig át volt adva a közmegve- 
tésnek. 

Semmi sem nehezebb, mint a határok biztos megvonása 
annál a kérdésnél, hogy kicsoda ír igaz meggyőződésből és 
kicsoda ír hit nélkül csupán a pénz okából, olykor jobb meg- 
győződésének ellenére? Rendes bíróság ezt a kérdést el nem 

tudná dönteni soha; az esküdtszék inkább; a nagy olvasókö- 
zönség a legtöbb esetben. Miért? Mivel itt nem bizonyítani, 
hanem érezni kell. A tömeg ösztöne jobb útmutató, mint a 
tanúságoknak egész sorozata. Az embert meg lehet csalni; 
de az emberiséget nem lehet. Ki lehet játszani a pillanatot, 
az órát, a napot; de magát az időt kijátszani nem lehet. Az 
emberi együttlétnek egyik legfőbb életfeltétele az igazság. 
Épen ezért az igazságot nem kell félteni sem a sötétségtől, 
sem a hazugságtól, mert az emberi együttélés közszüksége 
mindig győzelemre juttatja azt. 

A fatalisztikusnak látszó nézetet számos példa támo- 
gatja a magyar sajtó köréből. Tudunk hírlapról, mely a 
programmba foglalható ígéretek netovábbját váltja be min- 
dennap, melynek sorai ragyognak az ékesszólás művészetétől, 
minden közkérdést komoly alapossággal tárgyal, mindenről 
hírt ad, kitűnő összeköttetéseket tart fenn, jól fizet, kiállítása 
kifogástalan, megjelenése pontos, minden szaváért kész vért 
hullatni s másoknak minden szaváért kész vért ontani . . . 
és mégis, mindezen kiváló előnyök mellett kellő számú elő- 
fizetője nincs, olvasó-közönsége nincs, hatása nincs, súlya 
nincs. Miért? Mert nincsen hitele. Mert a nagyközönség úgy 
érzi, hogy az író lelke nem ott jár, ahol a pennája; az íróban 
nem harcost lát, aki győz vagy bukik az ügygyei, hanem ügy- 
védet, akinek ügyessége, tudása, tehetsége, munkája egész 
mértékben benne lehet az ütközetben, de szívének, lelkének, 
egyéniségének semmi köze hozzá. A nagyközönség csak an- 
nak hisz, akinek hite van; csak arra hallgat, aki meggyőző- 
désből beszél; csak abban bízik, akinek töprengését, nyugta- 
lanságát, reményét összeforrva látja írói munkájának érze- 
lemvilágával. 

Némely írónál a betű nem egyéb, mint a kézmozdula- 
tok fixírozása. Az ilyen író: mesterember. Homokra épít s 
a háza összedűl. Víz tetején szánt s barázdáját betemeti a 
hullám. 

A másik írónál minden betű az életerőnek egy kiszakí- 
tott paránya. Égő gyertya az ilyen, mely önmagát fogyasztja, 
hogy másoknak világítson. Munkája közben lelke százezer 


42 


darabra törik, hogy minden olvasóját megtermékenyítse aka- 
ratával. Hatásra, közbecsülésre csak az ilyen író számíthat. 

Ezen igazságokat Ábrányi Kornél épen úgy tudja és 
épen úgy megtartja, mint én. 

Mit keres hát Weisenbacher úr abban a társaságban, 
mely mindennap meghal a köznek nemes szolgálatában s 
miként a Kaulbach hun vitéze, megint föltámad, hogy tovább 
harcolhasson? Hogy harcolhasson a közjóért az egyéni érdek 
ellen, a becsületért a gazok ellen, a közhasznú munkáért a 
hitvány szédelgés ellen. Mit akar itt Weisenbacher úr? 

Azt mondja, hogy az a másfél százezer forint, mellyel 
a Pesti Naplót megvásárolta, pénzének csak egy kis töredé- 
két képezi. De hát ki beszél itt pénzről? Nem a millióit 
akarom én látni ennek az urnák, hanem a pennáját. Azt sze- 
retném tudni, hogy miért nem érvényesült az a penna mos- 
tanig? Azt akarom tudni, hogy mi a célja a megvásárolt 
hírlappal? 

Az az objektum, melyet ez az úr megvásárolt, 40 éven 
át szolgálta a közéletet, hirdetett elveket, harcolt a maga po- 
litikai igazságaiért, terjesztette az irodalmat, védte és ellen- 
őrizte a közszolgálatot. Most már kérdem, mit akar vele 
Weisenbacher úr? Mert ez nem az eladó és a vásárló dolga. 
Ez mindnyájunknak ügye, akik írunk és akik olvasunk. Mert 
Ábrányi ott hagyja a Pesti Naplót, de a P. N. megmarad. 

A föltevés az, hogy magánüzletek előmozdítása céljából 
alakult át Weisenbacher úr egymaga vEgyesült hírlapkiadó- 
vállalattác. E föltevésre alapos cáfolatot várunk a magyar 
sajtónak tisztessége érdekéből. Tudnunk kell, hogy miféle 
mondanivalója van ennek az urnák a politikai, társadalmi, gaz- 
dasági és irodalmi téren? Miért nem írhatta meg mondani- 
valóját anélkül, hogy másfél százezer forintjába kerüljön. 
Talán új pártot akar létrehozni? Talán új tanokat akar meg- 
magyarázni? Talán nem ismert elveket akar hirdetni? Mit 
akar? 

Üde és ártatlan ifjúkorát a magyar sajtó immár túlélte. 
A nemes ideáloknak ama szent ihletét, mely egy félszázad 
előtt a sajtóból oltárt s munkásaiból rajongókat formált, az 
élet vihara ledörzsölte. Szép ábrándképek foszlottak szét, fé- 

nyes vágyak tördelődtek össze. Ma már több a salak, de 
nagyobb az erő is. Materiálisabb a felfogás, de intenzívebb 
a hatás; kevesebb az eszmény, de több a munkaeredmény. 

Az a hihetetlen mérvű átalakulás, mely a nemzeti életet 
érte, megrohanta a sajtót is. Hogy megfelelhessen a gyors 
fejlődés szükségeinek, a verseny hajszává fajult, itt van a 
kulcsa a sajtó visszaéléseinek, melyek e mondatban jutnak 
állandó kifejezésre: Mai számunk 24 oldalt tartalmazx. Csak- 
hogy nincs ám a magyar közéletnek naponként 24 oldalra 
menő eseménye. 

Ez a túlhajtás maga után vonja a munkának és a költe- 
kezésnek könnyelműségét Ebből származik aztán a deficit, 
úgy az üzletben, mint a lelkiismeretben. És mentől nagyobb 
kitartással iparkodnak az üzleti dificitet elenyésztetni, annál 
nagyobb mérveket ölt a lelkiismeretbeli deficit. Olyan baj 
ez, mely hitem szerint önmagát fogja megkorrigálni. 

De a mit Weisenbacher úr művelni készül a maga mil- 
lióival, az már nem futó baj, hanem mélységes seb, melyen 
a sajtó tisztessége elvérzik. 

Az olvasó tévedések martaléka lesz. Kinek higyjen? Mit 
higyjen? Vajjon a közügyet szolgálja-e pennánk, vagy a 
Weisenbacher úr magánvállalatát? 

Ám kétségbe ezért nem estink. Mert a Weisenbacher úr 
milliói arra alkalmasak, hogy betűket préseljenek ki a tollból; 
de nincsen annyi kincse széles e világon senkinek, sem külön- 
külön, sem együttvéve, hogy életet tudjon adni annak, ami 
nem él. Az életet majd azok adják meg betűiknek, akik hittel- 
lelkesedéssel, önfeláldozással, hazaszeretettel dolgoznak, mert 
ezek megőrzik pennájuk tisztességét s megszerzik maguknak 
a közbizalmat 

Mindaddig, míg a magyar társadalomban meg nem bom- 
lik a köztisztesség egyensúlya, a magánüzérkedésre alapított 
hírlapvállalat nem téveszti meg az olvasókat 

A penna tisztessége. 
1894. április 26. 


Folyó évi április 24-én arra ébredt föl a magyar olvasó- 
közönség, hogy a Pesti Naplónál az események előadásának 
egyensúlya megbomlott. Alább következő soraimnak az a 
célja, hogy ezt a düledező egyensúlyt az igazság érdekében 
helyreállítsam. 

Soraimat hozzád intézem, mert én azzal a te embered- 
del, aki egyik napon kijelenti, hogy egyedül tulajdonosa a 
Pesti Naplónak, a másik napon már vaz egyesült hírlapkiadó 
vállalat igazgatóságát beszélteti maga helyett; sőt egy és 
ugyanazon napon, egy és ugyanazon hírlapszámban Téged 
is beszéltet, Vészi József úrról is beszéltet és az igazgatóságot 
is beszélteti — csak ő egyedül hallgat; nekem annyival in- 
kább fölösleges szóba állani, mert paraszt észszel én azt föl 
nem érem, hogy a saját állításaitok szerint csak április 28-án 
megalapítandó részvénytársaságnak, miként lehet már április 
24-én vezérigazgatója és polemizáló igazgatósága? 

Hozzád szólok tehát és neked mondom el, mi indított 
engem arra, hogy va penna tisztességex érdekében felszólaljak. 

Mindenekelőtt emlékeztetlek a Turgenjev szörnyű raj- 
zára, midőn lefesti a tolongó népet, mely egy halálra ítélt 
embert őszinte szánalommal kísér utolsó útján az akasztófa 
felé. Menetközben valaki megkérdezi, hogy kit fognak kivé- 
gezni? Egy hírlapírót, felelte a hóhér. — Egy hírlapírót? kérdi 
a kérdező; — egy hírlapírót! adja tovább a szomszéd; — egy 
hírlapírót! mondják egymásután ezerén és ezerén. S miközben 
szájról-szájra jár e szó, azonközben csendesen, egymást nem 
biztatva, össze nem beszélve, közömbösen, mintha már kisé- 
tálták volna magukat, visszatér és hazaszéled az egész tömeg. 

Ezt a mesét Turgenjev Budapesten is elleshette volna. 
Mi hírlapírók ahhoz vagyunk szoktatva, hogy mosolygó arco- 
kat lássunk, hanem ha hátrafelé is látnánk, könnyen észre- 
vennék, hogy az emberek nem mosolygó ábrázattal néznek 
felénk. Ez a helyzet. 

Már most köztudomásra jut, hogy a Pesti Naplót meg- 


45 


vette egy ember. yMicsoda? hát gseftelünk? hát eladók va- 
gyunk? hát annak van igazsága, aki jobban fizet? Ma nemzeti 
pártiak vagyunk az urak pénzén, holnap ultramontánok a 
papok pénzén? Holnapután szabadkőmívesek a zsidók 
pénzén? De hiszen hát ki csodálkozik ezen? Ilyen a skribler!x 

Elhiheted nekem, hogy ilyenfajta moralizáló hangulat 
uralkodott a nem-hírlapíró társaságokban. E hangulat hatása 
alatt írtam meg azt, amit a penna tisztessége érdekében jónak 
és szükségesnek ítéltem. 

Arra figyelmeztettem a közönséget, hogy a penna ke- 
nyérkereső eszköz ugyan, de nem eladó portéka. Ez volt fel- 
szólalásom első fele. A cikk második felében úgy kívántam 
feltüntetni a sajtót, mint templomot, hová a kufárkodást nem 
szabad bebocsátanunk. 

Az első részt megírtam úgy a magam, mint minden tisz- 
tességes hírlapíró-társam érdekében, akik közé számítottalak 
téged is és számítottam a P. N.-nak nagy tiszteletben méltán 
részesülő több munkatársát. Útját kívántam vágni azon felfo- 
gásnak, mintha a P. N.-val együtt a szerkesztőség meggyő- 
ződése is meg volna vásárolva. Úgy cselekedtem, mint ki a 
szomszéd ház tüzét oltja, hogy a magáét megmenthesse. 

A második részt megírtam azért, mert információim sze- 
rint a te vásáros embered szakszerűen foglalkozik házak épí- 
tésével, kevésbé szakszerűen foglalkozott regálé-bérletekkel, 
híres mint szerencsés vállalkozó, de politikával, hírlapírással, 
könyvkiadással, nyomdászattal, betűszedéssel, sőt még plakát- 
ragasztással sem foglalkozott soha. 

Ha már most egy ember, akinek millió vannak és aki 
ragasztással sem foglalkozott soha. 

Ha már most egy ember, akinek milliói vannak és aki 
milliókra menő vállalatokat folytat, minden politikai célok 
nélkül, megvásárol egy deficittel küzködő hírlapot: akkor 
alapos a föltevés, hogy fegyvert akar szerezni saját üzleteinek 
támogatására E föltevésem annál alaposabbnak látszik, minél 
többet gondolkozom róla. íme, meg akarják nyújtani a Kos- 
suth-utca vonalát; hidakat terveznek a Dunára. Kaszárnyákat 
hordanak szét és új kaszárnyákat fognak emelni. Egy valósá- 
gos aranyeső kínálkozik a nagyban dolgozó építők számára. 

Hihető-e, lehető-e, hogy az ilyen időben egy politikai 
hírlapot a te nagyban építkező embered azért vásároljon meg, 
hogy annak a hírlapnak természetes céljait mozdítsa elő? 
Hihető-e, hogy ez a te embered, akinek szakmája az építés, 
aki ezen a téren ért el nagyhasznú sikereket, most egyszerre 
fölhagyjon biztos vállalataival s gondját, idejét, pénzét arra 
fordítsa, hogy egy előtte teljesen ismeretlen üzletágat, mely 
téged a szakértőt, a tönk szélére juttatott, előbb megtanuljon 
s később a közjó szolgálatában felvirágoztasson? Nem ter- 
mészetesebb-e a föltevés, hogy meg akarja nyerni a nagy vál- 
lalatok révén azt, amit a kisebb hírlapi vállalat vámján el- 
veszít? 

Ma hatni a börzére, holnap valamelyik bankra, holnap- 
után a kormányra; ma földicsérni a téglát, mely a gyárából 
kerül ki, holnap a követ, melyet ő bányásztat, holnapután 
résen lenni egy rejtett szélű hírrel, majd oldaltámadást intézni 
egy versenyvállalat ellen és így tovább ... a hírlap minden- 
nap beszél, sokfelé beszél és igen sok embernek beszél. Jól 
és ügyesen kezelve arra is nagyhatalom, hogy népszerűvé 
tegyen valamit, arra is, hogy porig ócsároljon valamit. Amíg 
jó lelkiismerettel — bármelyik politikai párton — közügyet 
szolgál a hírlap: addig nincsen annál nagyobb jóltevője az 
emberiségnek; de mihelyt magánérdekek vállalatává fajul: 
nincsen veszedelmesebb fegyvere a korrupciónak, mint a 
hírlap. 

Mindent várhattam tehát, midőn ilyen felfogás mellett 
a penna tisztessége érdekében felszólaltam, csak azt nem, 
hogy a P. N. személyes támadást intézzen ellenem. Igenis 
várhattam annak bebizonyítását, hogy a te embered, nem 
egyéb üzleteinek előmozdítása céljából vásárolt lapot; vagy 
várhattam — ha már bizonyítani tud, egy mélységes agyon- 
hallgatást; de hogy a P. N.-ban, melynek még most is fő- 
szerkesztője vagy, azzal támadjanak meg, hogy a te embe- 
redéhez hasonló gründolást akartam én is csinálni, de az 
nekem nem sikerült: ezt valóban nem vártam. Rosszul azon- 
ban nem esik a dolog, mert vholtig tanul a jó papx s a tanul- 
ság soha sem árt az embernek. 

Azonban lássuk, miben áll az én gründolásom? Vajjon 


47 


csakugyan azt próbáltam-e megtenni, amit a te embered 
megtett? 

Az ügy kezdete ott van, hogy a P. N.-t a vele járó vesz- 
teségek miatt az Athenaeum áruba bocsátotta. Te megvásá- 
roltad. Pénzed azonban nem volt. Magad mondod, hogy igen 
csekély összeg állott rendelkezésedre, de ezt az igen csekély 
összeget is rokonaidtól és barátaidtól kaptad kölcsön. Más 
szavakkal: sem arra nem volt pénzed, hogy megvásárold a 
P. N.-t, sem arra, hogy annak folyó kiadásait fedezd. Már 
most kérdezd meg emberedtől, aki az üzleti téren jártasabb 
is, szerencsésebb is, mint te, hogy helyes volt-e ez a lépésed? 

Ennek a helytelen lépésnek a következményei csakha- 
mar mutatkoztak. Te azt mondod: vse pap, se nagy úr ehhez 
egy garast nem adott. Mihez? sA tulajdonjog megvételére 
és a lapnak átalakítására.x Ebben igazad van. 

De én itt nem állhatok meg, mert én a magam gründo- 
lási szándékát csak úgy magyarázhatom meg, ha a következő 
kérdést intézem hozzád: hát a lap fentartási költségeinek 
azon részét, mely túllépte a bevétel határait, kicsoda fedezte? 
Elmondhatod-e, hogy ehhez sem adott sem pap, sem nagy úr 
egy garast sem? 

Hiszen épen az a baj, hogy adott biz ahhoz pap is, nagy 
úr is, jóbarát is, szegény legény is, ki váltót, ki készpénzt 
nem kis mennyiségben. Ha jól meggondolod a dolgot, rád 
nézve jobb lett volna, ha nem adtak volna, mert nem kerültél 
volna abba a kellemetlen helyzetbe, hogy fünek-fának leköte- 
lezve érzed magad, s hogy tehetségedet és munkaerődet más- 
fél hosszú éven át a pénz után való szaladgálásnak nem neked 
való és nem hozzád illő mesterségével vesztegesd el. 

Úgy, de adtak — s ez reád nézve megállapította azt a 
kötelezettséget, hogy megfizesd tartozásaidat. Minden mai 
napod azzal telt el, hogy bevételéből foltozgasd a tegnapi 
napok hiányát. Helyzeted napról-napra kínosabb lett nemcsak 
magadra nézve, hanem azokra is, kik téged szerettek. Ezek 
közé tartoztam én is. 

Mikor tehát azt mondtam neked, hogy létre fogsz hozni 
egy, az Athenaeumhoz hasonló, félmillió tőkével induló 
nyomda-részvénytársaságot, mely átveszi a P. N.-t tulajdo- 

nába s e mellett is más napilapok nyomására is vállalkozik; 
őszinte örömmel hallgattam tervedet s melegen óhajtottam 
részedre a sikert. Bővebben a dologról nem beszéltünk. 

Idő múltával arra szólítottál fel, hogy írjak alá egy fel- 
hívást, mely az említett részvénytársaság megalapítását cé- 
lozza. Megvallom, nem annyira bizalmad lepett meg, mint 
inkább azon föltevésed, hogy az én aláírásomnak ilyesminél 
súlyt tulajdonítasz. Arra nem gondoltam s remélem te sem 
gondoltál, hogy ez az aláírás később a P. N.-ban fedezetül 
fog szolgálni egy üzérkedéshez s alapul egy ellenem eme- 
lendő gáthoz. Azon ellenvetésemre, hogy az én aláírásom sem- 
minemű biztosítékot nem nyújt, mert nem vagyok üzletem- 
ber, szegényember vagyok s mert nincsen nevem a pénzvi- 
lágban: te azt felelted, írjak csak alá, mert mind csak olyan 
egyénekkel iratom alá, akiknek neve biztosíték arra, hogy 
a vállalatot ellenzéki férfiak vezetik. 

A felhívás alatt már ott van a gróf Szapáry László és 
a Meltzer Géza képviselőtársaim neve. Odaírtam magam har- 
madiknak, mert teljességgel nem láttam át, hogy miért ne 
tehettem volna meg azt olyan egyénért, akit barátomnak ne- 
veztem, ha ő abban szívességet látott. Ugyanekkor azt a 
meggyőződésedet fejezted ki, hogy az ívet alá fogja még írni 
Szentiványi Árpád, Péchy Tamás és gróf Bethlen Bálint 

Tehát mind csupa képviselők, akik hivatásszerűleg fog- 
lalkoznak közdolgokkal és mindnyájan ellenzéki férfiak. 

Ez úgy hiszem, kissé különbözik a te embered vállala- 
taitól. Mert ha mi arra szövetkezünk, hogy egy hírlapot fel- 
virágoztassunk, akkor nekünk a hírlap jövedelmeztetése mel- 
lett elsőrangú célunk jó belátásunk szerint közcélokat elő- 
mozdítani. De semmi névvel nevezhető föltevés sem szól 
amellett, hogy a te emberednek is ilyen célja volna. Úgy de 
— veti ellen a P. N. — Robitsek és Latzkó urak is alá van- 
nak írva. Ezt én akkor, mikor felszólítottál, nem tudtam. 
Azonban, ha tudtam volna, akkor is aláírtam volna. Mert 
mindkét urat tisztelem — egyiket csak híre után; mert mind- 
két úr tagja a Nemzeti párt klubjának; mert mindketten ellen- 
zékiek; s mert nem igaz a P. N. állítása, hogy politikával 
nem foglalkoznak, mivel Robitsek jelölt is volt a lipótvárosi 

kerületben; Latzkót pedig épen te kívántad jelöltetni — nem- 
régen a nagyiklódi kerületben. 

Mi történt tovább az általam is aláírt gründolásiívvel, 
nem tudom. Értekezletre hívtál kétszer. Mindkét esetben el- 
késtem. Néhány ívet adtál át, hogy gyűjtsek részvényest. Nem 
is kísértettem meg. Mindennap találkoztunk, de soha egy szót 
sem beszéltünk az ügyről. Mindez reám méltán tette azt a 
benyomást, hogy a gründolási szándékot magad sem vetted 
komolyan. Sem arról nem értesítettél, hogy gyűlnek-e vagy 
nem az aláírások, sem arról, hogy füstbe ment-e vagy nem 
a terv; sem arról, hogy megtaláltad a magad emberét. Okom 
volt tehát napirendre térni fölötte és semmi okom nem volt 
föltételezni azt, hogy baráti szívességből történt aláírásomért 
épen az a lap támadjon rám, melynek te vagy a főszerkesztője. 


A magyar nyelv. 
1894. április 29. 


Akár tetszik Bécsben, akár nem — akár helyeslik a ka- 
szárnyákban, akár nem: mi magyarok akarunk lenni, nyelv- 
ben, gondolkozásban és temperamentumban. Azok voltunk. 
Azok maradunk. Punktum. 

Ahhoz való jogunkat, hogy magyarok legyünk, magya- 
rul beszéljünk, magyarul írjunk itthon, Magyarországon, a 
közélet minden ágában: törvényekkel is bizonyíthatnók, de ez 
nem szükséges. Elég, hogy így akarjuk. Ennek így kell lenni 
és így is lesz. Nem kérünk erre engedélyt sem Krieghammer 
úrtól, sem Wekerle úrtól, a kik rövid időre megakadályoz- 
hatják akaratunkat; de csak rövid időre; csak addig, amíg 
kidörzsöli saját szemét a nemzet és teljesen fölébredve észre- 
veszi, hogy kormányférfiai nem mernek és nem tudnak jó 
magyarok lenni. 

Ha volna kormányunk, mely megérzi a nemzeti érverés 
lüktetését, nem úgy állana a kérdés, hogy magyarul írjanak-e 

hatóságainkhoz a katona urak? Hanem azt kérdeznők: hogy 
mernek ők Magyarországban németül beszélni, németül igaz- 
gatni, németül levelezni? 

Arra, hogy hazánkban magyar legyen a hatóságok 
nyelve és szelleme, nem kell sem törvény, sem engedély. 
Aminthogy arra sem kell törvény, hogy ruházkodjunk, hogy 
táplálkozzunk, hogy levegőt szíjunk. De arra, hogy a Magyar- 
ország hatóságainak egyik része ne az országnak történelmid 
leg, szokásjogilag és törvényileg megállapított nyelvét hasz- 
nálja, hanem egy idegent: arra már igenis csak külön törvény 
adhatna engedélyt 

Hát hol van az a törvény, mely hivatalos nyelvvé tette 
nálunk a németet? Mutassák meg. Olvassák. Hadd lássuk, 
hadd halljuk mi is, hogy ekként mérsékelhessük ítéletünket, , 
s elnyomhassuk utálatunkat. 

Mert nem egyéb utálatos rögeszménél, hogy főembe- 
reink még a magyar nyelv kérdését is vakmerően bevonják 
a politikai alkudozások kocsonyájával. Hiszen maholnap szé- 
gyelnünk kell, hogy magyarok vagyunk, annyi megaláztatást 
szenved nemzetünk államiérfiúskodó beamtereitől. Se címe- 
rünknek, se színeinknek, se lobogónknak, se nyelvünknek, se 
érdekeinknek nem tudnak tiszteletet szerezni. Mit keresnek 
hát a nemzet élén, mikor a nemzeti érzelemben ők a leg- 
utolsók?! 

Az öt világrésznek minden lakóhelye és minden renge- 
tege meglehetősen föl van már tárva. Ám üssük fel az emberi 
nem nagy könyvét s mutasson rá a kormány arra az országra, 
amely önként, saját jóvoltából, békés időben, törvényes for- 
mák között saját fiait saját tisztviselői által katonának soroz- 
tassa s az így megalkotott hadsereget ellássa saját pénzen 
lakással, ruházattal, élelemmel, fizetéssel oly föltevés mellett, 
hogy ez a hadsereg idegen nyelvet beszéljen, idegen szellem- 
nek hódoljon, idegen zászlóra esküdjék. Ha ezer szeme volna 
a kormánynak, akkor sem kapna ehhez fogható példát sem 
a felvilágosult — sem a vademberek között. A legeredetibb 
ebben a sült-bolond helyzetben az, hogy mi ezt az állapotot 
az államférfiúi bölcs belátás és a törvénytudói eszély és jó- 
zan okosság révén tartjuk fenn, mindenki azt hiszi, hogy a 

vak szerencsének egy jókedvű pillanatában a keleti hét böl- 
csek kövét találta föl, mikor a tudákosság gőgjével és a be- 
avatottság látszatával kijelenti, hogy a hadsereg kérdését nem 
kell bolygatni. Olyan kategorikus imperativus hangon mond- 
ják ezt, mintha a Mózes könyvéből olvasnák 11-ik parancsolat 
gyanánt. 

Már pedig ez a kérdés meg lesz bolygatva és el nem 
alszik, míg megoldásra nem kerül. Hiába hallgatná el azt a 
szélső bal, mert az életnek, a közszükségnek, a nemzeti hala- 
dásnak nagy törvényei fölvetik azt. 

Az összbirodalmi eszmének ma már egyetlen híve sincs 
Magyarországon. Mit keres hát hazánkban egy rajtunk kívül 
álló, nem miértünk létező, általunk nem megbírálható és csak 
önmagáért és önmagának élő saját célú hatalom? Hiszen nem 
vagyunk hódított tartomány és semmi szükségünk sincs arra, 
hogy hazánkat megszállva tartsa egy idegen nyelv és idegen 
érzelmű hadsereg. 

A hadsereg nem egyéb, mint rajtunk élősködő alkat- 
része az összbirodalmi eszmének. Egy intézmény, mely nem 
azt tanulja, amit mi, nem azt a nyelvet beszéli, amit mi. De 
hát mire támaszkodik ez az intézmény? Létezésének hol a 
jogcíme? Ezt a jogcímet a kiegyezési törvényben sem találja 
meg. Mert a kiegyezés közössé tette ugyan a hadsereget, de 
osztrákká nem tette. Hanem igenis megállapította a paritás 
elvét, ami annyit jelent, hogy a vezérlet és szervezet kérdéseit 
Ausztriában intézi az osztrák császár, Magyarországon intézi 
a magyar király. Már pedig a magyar királynak anyanyelve, 
érzülete, szelleme, hajlama csak magyar lehet, s külön föl- 
hatalmazást törvényeinkben a király sem kapott arra, hogy 
a magyar hadsereget — mely kiegészítő része ugyan az Ösz- 
szes hadseregnek, de azért a törvény világos szavai szerint, 
magyar hadsereg, — tehát, hogy a magyar hadsereget néme- 
tül szervezze, vezényelje és vezérelje: erre a magyar király 
külön törvényes megbízatást soha sem kapott a nemzettől. 
Nem is fog kapni; mert németek lenni nem tudunk, osztrákok 
lenni nem akarunk. 

És hiába követnek egymást fölváltó kormányaink osz- 
trák politikát; hiába védik a román vámegyezségnél az 

osztrák ipart a magyar földművelés kárára; hiába védik a 
katonai levelezéseknél a német nyelvet a magyar nyelv hát- 
rányára; hiába járnak búcsút osztrák hősök sírjához, miköz- 
ben a magyar hősöket kutyába sem veszik; kelthetnek borús 
érzelmeket magyartalan voltukkal; ébreszthetnek közszánal- 
mat érzületüknek osztrákká fajulása által; fölingerelhetik a 
bosszankodás indulatát nemzeti érdekeink cserbenhagyása ál- 
tal, — de a fölébredő és öntudatára jutott magyar nemzetnek 
minderre előbb-utóbb csak az leszen a válasza, hogy a ki 
osztrák politikát akar csinálni Magyarországon, az menjen 
Ausztriába, hazafiságának ott keressen alkalmas tevékeny- 
ségi kört. 


A meggyilkolt elnök. 
1894. június 26. 


Az egész civilizált világ szeme ama ravatal felé fordul, 
amelyen a meggyilkolt köztársasági elnök holtteste van ki- 
terítve. És mindenkit a legmélyebben meghat az a borzasztó 
vég, melyet a sors Carnotnak, ennek a becsületes, munkás 
és nagy polgárnak juttatott. Mikor véreskezű tyrannusok vagy 
véresszájú demagógok pusztulnak el hasonlóképen: ebben, 
minden iszonyatossága mellett is, van valami kiengesztelő 
momentum. A nemezis visszataszító eszközt használ ugyan, 
de lesújtó kezét mégis az igazság mozgatja. Oktalanabbul 
és jogtalanabbul nem fordult még gyilkos kéz ember ellen, 
mint az, amely Carnot mellébe a halálthozó tőrt döfte. 

yMindent megérteni annyit tesz, mint mindent meg- 
bocsátani,k mondta egy francia bölcselő. Íme egy bűntény, 
amely abszolúte megbocsáthatatlan, mert abszolúte érthetet- 
len. Annál igazabb, bensőbb, egész emberi mivoltunkat át- 
fogóbb az a részvét, melyet e rejtelmes, e megérthetetlen 
valami áldozata iránt érzünk. És mindnyájunkat meglep egy 
félelem, a bizonytalanságnak valamely érzése. Úgy vagyunk, 

mint az a hadcsapat, mely sziklás hegyek közt járatlan utakon 
vonul fel. Egyszer-egyszer eldördül egy lövés és mindannyi- 
szor egy-egy harcos bukik le véresen. A többiek pedig halad- 
nak tovább azzal az elszánással és azzal a félelemmel, hogy 
az orvok fegyvereinek immár ők a célpontjai. 

íme így harcol a verség és munka jogain felépült pol- 
gári társadalom ellen az a rejtélyes, az az érthetetlen valami, 
ami magát anarchizmusnak nevezi. Harcának színtere ezidő- 
szerint legkivált Franciaország. 

Franciaország, mely valaha a politikai és társadalmi 
téren, mint úttörő szerepelt, mely évtizedeken át magát 
Európa vezérének tartotta, napjainkban szembetűnő hanyat- 
lásnak indul. A legkomplikáltabb politikai és társadalmi be- 
tegségeknek egész halmaza kezdi áthatni ezt a régente minta- 
szerűnek tekintett államot. Mind e hézagok közt azonban a 
legveszedelmesebb betegség az anarchizmus, mely ugyan 
más államokban is felüti a fejét itt-ott, de Franciaország- 
ban a leghatározottabban kiemelkedik. A közelebbi időkben 
Franciaországban elkövetett bombamerényleteknek egész so- 
rozata lepte meg a világot. És most a köztársaság válasz- 
tott elnöke, — tehát a francia nemzet képviseletének bizalmi 
hivatalnoka, — esett áldozatul egy oly merényletnek, mely- 
nek oka még véglegesen kiderítve nincs, de amely épen indo- 
kolatlan voltánál fogva arra enged következtetni, hogy ebben 
a dologban is belejátszott az anarchizmus áldatlan keze. 

E merénylet következményei ma még előreláthatatlanok. 
Mindenesetre azonban már ma is kézzelfogható az a tanul- 
ság, hogy ama végzetes társadalmi betegségnek további el- 
harapódzását az összes civilizált államok erélyes közreműkö- 
désével minél előbb meg kell szüntetni. 

Hogy az anarchizmus épen Franciaországban — az 
egyetlen európai nagyobb köztársaságban — kapott lángra, 
ez első pillanatra nagyon megdöbbentő jelenség. Mert hisz 
a köztársasági kormányformát jellemző szabadság és a nem- 
zet teljes önrendelkezési joga tulajdonkép homlokegyenes 
ellentétben áll azzal a vészes iránynyal, mely rendet, békét, 
társadalmi szervezetet nem ismer. Az anarchizmus tulajdon- 
kép nem lehet más, mint az uralom elleni reakció; ennek 

pedig csak ott lehet helye, ahol az uralom nem a nép kezé- 
ben van, hanem ahol a nép akaratának elnyomásával a fék- 
vesztett zsarnokság uralkodik. Nemcsoda, ha a félig-med- 
dig ázsiai szellemű oroszbirodalomban az anarehizmusnak, 
vagy mondjuk nihilizmusnak jelenségeivel találkozunk, de 
hogy ez a romboló betegség a magát legszabadabbnak hir- 
dető államban is jelentkezzék, ez valóban csodálatosnak 
látszik. 

Ha közelebbről megfigyeljük Franciaország újabbkori 
fejlődését, arra a következtetésre kell jutnunk, hogy Francia- 
ország tulajdonképen kettős életet él. Külsőleg igenis köz- 
társasági alkotmányos állam; de belsőleg oly bajokban szen- 
ved, melyek a múltból öröklött korellenes irányzatból fej- 
lődtek, s melyeket kiirtani, úgylátszik nem lehet. Annak idejé- 
ben Franciaország a világszabadság hirdetője és harcosa 
volt, azonban e harc folyamában hirtelen átváltozott egy 
zsarnoki hatalommá, mely önmagát is alávetette a korlátlan 
egyeduralomnak és egész Európa felett zsarnoki uralomra 
törekedett. Az önimádás, a gloire mániája hatotta át az egész 
nemzetet. És midőn a szabadságra törekvő Európa lerázta 
magáról a francia igát, a bekövetkezett szent szövetségi reak- 
ció ismét kezébe adta Franciaországnak azt a fegyvert, mely- 
lyel a szabadság, egyenlőség és testvériség jelszava alatt 
újra harcra kelhetett, — névleg az európai reakció ellen, — 
sére. Ebben az önimádási mámorban kéjelgett Franciaország 
évtizedeken át, és midőn Németországra ráerőszakolta a 
háborút és ez a háború Franciaország teljes legyőzésével 
végződött, a kijózanult gloire nemzet — a mámor elszálltá- 
val — úgy járt, mint az olyan iszákos ember, kitől a foly- 
ton élvezett mámorító szeszt egyszerre elvonják. Bekövetke- 
Zett a józanság gyilkoló elkeseredése — delírium tremens. 
Ez már Párizs ostromidejében tört ki . . . Hisz mindenki 
ismeri a kommunisták által előidézett tragikomikus katasztró- 
fát. Nos hát: a mai anarchizmus ugyanaz, ami a 70-es évek- 
ben a kommunista-dühöngés volt. Beteg ez a nemzet, régótá- 
tól fogy és a betegség bacillusait a közforgalom szellője min- 
denfelé széthordja. 

E pusztító bacillusok ellen a többi nemzeteknek min- 
den képzelhető eszközzel védekezniök kell, de különösen vé- 
dekezniük kell az ifjabb nemzeteknek, aminő a magyar, mert 
a pusztító betegségek ép a legifjabb és leggyöngédebb szer- 
vezetekben idézik elő a legnagyobb rombolást. 


Kossuth szobra. 
1894. július 15. 


A világ megállott, bámulni a csodát. Milyen dicső nap 
is volt az, mikor százezrek beláthatatlan emberáradatban go- 
molyogtak egy néma koporsó után és a nemzet szívében, 
Budapesten, hívó szó nélkül együvé zarándokolt az ország 
színe-java, férfi és nő, öreg és ifjú, mint összefut a szívben 
minden vércsöpp, ha nagy az öröm, vagy nagy a bánat. 

Egy nemzet, egy igazi, hamisítatlan, lelkesedni, érezni 
még mindig tudó magyar nemzet kísérte akkor utolsó utján 
impozáns, páratlan végtisztességgel a letűnt nagy idők utolsó 
nagy emberét, akiről hasztalan iktatta törvénybe a hivatalos 
nemzet, hogy nem közénk való többé, hogy fenkölt eszméi, 
melyekért egész életét feláldozta, nem vezérelhetnek bennün- 
ket többé, hogy az ős és a magyar nemzet utai rég szétvál- 
tak. Nem igaz, — zúgta rá mintegy a hivatalos hazugság 
cáfolataként azon a napon az együttérezni, együtt gyászolni 
ide fölsereglett félmillió magyar. S a hontalan apostol két 
fia könytelt szemekkel, hálás szívvel nézett végig a népek 
zokogó ezrein: yApánk szelleme nem a múltból visszakísértő 
fantom, a Kossuth név meg nem vymár a törteneleméc, itt 
él, itt uralkodik nagy nemzete nagy szívében.x 

Valóban nagy nemzet, mely ily nagy tud lenni gyászá- 
ban is! — hangzott mindenfelé rólunk a külföld elismerő 
Ítélete. Ekkora részvét, ilyen végtisztesség nem jutott ki még 
Gambettának sem, — ismerte be még az annyira öntelt 
francia is s mindenütt, amerre csak szobrok, emlékkövek jel- 

zik a népek atyjainak, a nemzetek dicsőségeinek emlékezetét, 
bizonyos aggódó jósolgatással tekintgettek föl a Kossuth- 
napok alatt e szobrokra: yMik lesznek ezek ahhoz a monu- 
mentumhoz képest, amivel majd a gyászában oly óriás- 
nak mutatkozott magyar nemzet megtiszteli legnagyobb fia 
emlékét! x 

És -— megindult a gyűjtés Kossuth szobrára nagy 
Magyarországon. Ma már harmadik hónapja folyik és még 
alig másfél százezer forint van együtt. Szám szerint alig egy 
negyede azoknak a százezreknek, akik gyászkarkötővel, fe- 
kete ruhában és borongó nemzeti fájdalommal szívükben kísér- 
ték együtt örök pihenőre a szent hamvakat. 

Másfél százezer forint, Kossuth szobrára! 

Annyira elenyésző, csekély ez a szám, annyira arányta- 
lanul kicsi külső kifejezője és emlékeztetője az országszerte 
felzokogott nemzeti fájdalomnak, hogy lehetetlennek tartjuk 
elfogadni igazi nemzeti kegyeletadó fejében azon az oltá- 
ron, melyen Kossuth emlékezetére még nagyon sok időkön 
át fog áldozni a magyar. Hát az az ország, mely Kossuth 
halálán világra szóló gyászba temetkezett, mely minden hiva- 
talos presszió ellenére is legjobb és legintelligensebb fiait 
százezrével küldötte fel egy-egy levélkéért Kossuth ravatalá- 
hoz, mely hódoló menetben, aminőt koronás fők se láttak, 
vonult el csak a fiai előtt is a szent apostolnak; hát az az 
ország annyira szegény legyen, midőn arra hívják föl, hogy 
szeretetének, hálájának és fájdalmának külső jelben is, a 
nagy halotthoz méltó fényes emlékszoborban adjon kifejezést. 

Sokkal jobban ismerjük a magyar nemzetet, semhogy 
ezt a gondolatot, mely Ítélet is lehetne, szomorú, lesújtó 
ítélet, csak egy pillanatnál tovább is megtűrnők magunkban. 
Nagyjaink emlékének külső megörökítése is ép oly nemzeti 
kötelesség, mint amennyire szükséges emlékezetüket szívünk- 
ben megtartani s szent örökség gyanánt ivadékainkra hagyni. 
S ahol nemzeti kötelességről, áldozatkészségről volt szó, a 
magyar nemzet buzgóságát, bőkezűségét sohasem érhette a 
legparányibb gáncs. 

A három havi gyűjtés ekkora fiaskójának egyebütt 
keresendők az okai. 

Százával is megtalálhatók, de most csak egyre, a leg- 
főbbre mutatunk rá. 

Alig borult rá a föld a szent hamvakra, hívatlanul, kel- 
letlenül mindenki előtt, hirtelen csak a nyilvánosság előtt 
termett valami bizottság, körlevelekkel árasztotta el az orszá- 
got s a nyilvánosság minden tényezőjét, kinevezte magát a 
Kossuth szobor gyűjtőbizottságának s lassacskán ráerősza- 
kolta a közvéleményre azt a hitet, hogy a kegyelet adójának 
behajtására ő kapott pátenset, a Kossuth szoborra adomá- 
nyokat gyűjteni az ő monopóliuma. A közönség, mint akkor 
mindenen, ami a Kossuth névvel hozatott kapcsolatba, kapott 
ezen a Kossuth szobor-bizottságon is, első hevedelmében, 
még sajgó bánatában. Lassankint azonban megnyugodtunk 
a nagy csapásban és kezdettünk szemlélődni, kik veszik aj- 
kukra a Kossuth nevet és mi jogon. Az aláirt névsereg ekkép 
szorgos vizsgálat alá esett és a hosszú rostálás után mind 
áthullt a rostán: aligha talált a közönség egyetlen nevet is 
ebben a listában, melyről akár a név maga, akár tények iga- 
zolnák, hogy jogosan illik bele oly bizottságba, mely magá- 
nak követelhetné a legnagyobb hazafi emlékszobrára a gyűjtő 
megtisztelő jussát. 

Csupa ismeretlen (egyik-másik népszerűtlen) nevek, 
melyeknek semmi közük, semmi összeköttetésük sem volt 
Kossuthtal, se fenséges küzdelmével, se eszméinek propagálá- 
sával teljes világéletükben. Nekik sem, apáiknak sem. Ez a 
körülmény eleinte talán kissé felbosszantotta az embereket, 
később azonban sokkal nagyobb, alig helyrehozható kárt oko- 
zott. Ha egy eszmét előttünk közömbös, ismeretlen, sőt talán 
ép ellenszenves csoport vagy klik hirdet, terjeszteni akar, 
természetszerűleg visszahúzódnak előbb az vapostolokétól, 
lassacskán elveszítjük érdeklődésünket maga az eszme iránt 
is, bármily nemes, szép, pártolásra méltó ügyet karol is 
az föl. 

A Kossuth szobor eszméje ugyan sokkal inkább meg- 
erősödött szíve lelkében, semhogy akárminő bizottság el 
tudná altatni bennünk, vagy érdeklődésünket végképen le- 
lohasztatná. De annyi tény, hogy az emberi természet örök 
tulajdonságai itt is . érvényesültek, a rokonszenv és  ellen- 

szenv hatásai eredményükben is szemláttomást mutatkoznak. 
S oda jutottunk, hogy amelyik célra rövides milliók begyü- 
lését jósolhatta joggal mindenki, arra a célra hosszú három 
hó alatt sem tudott összeverődni több, mint százötvenezer 
forintocska. 

De ne menjünk bele most rekminációkba. Ha rosszul 
indult is meg a dolog, nem ok rá, hogy rosszul folytassuk. 
A nemzetnek van egy nagy tartozása, ezt le kell rónia. Ez 
rá nézve a becsület kérdése Isten és a világ előtt. 


A flegma. 
1894. július 23. 


Egy csomó könyv, meg hetenkint egy jó adag újság- 
cikk dicséri a leendő világvárost, Magyarország fényes metro- 
peliszát, a mi székesfővárosunkat, Budapestet, amelynek a 
lefolyt 25 év alatt sikerült évszázadoknak mulasztásait pó- 
tolni és amerikai gyorsasággal gyarapodni és fejlődni nagy- 
gyá, ragyogóvá, hogy méltó reprezentánsa legyen a magyar 
nemzetnek. 

Igen sokan aztán rossz néven veszik, ha ennek a városi 
tüneménynek egy kicsikét utána járunk és kimutatjuk, hogy 
székesfővárosunk fejlődése, gyarapodása, kiépülése oly ala- 
pon történik, amely egyszerűen nevetséges és haszontalan, 
mert emelhetünk mi itt palotákat paloták után, végig a kije- 
lölt körutakon és sugárutakon, lerombolhatjuk mi a kaszár- 
nyákat és állíthatjuk helyükbe milliókba kerülő nyilvános és 
és nem nyilvános épületeket, fény és pompa lehet elég, de 
az úgynevezett városrendezéstől, melyet nemcsak a pompa, 
hanem a közegészség és a jövő idők fejlődése kivan meg, 
messze, nagyon messze állunk. 

Van-e a mi műépítészeinknél igazi művészi lelkesült- 
ség, van-e nekik melegen érző szívük, hogy szeressék is e 
várost, melyben működnek? Gondolt-e egy is arra, hogy 

ennek a városnak majdan milliónyi lakosa nemcsak szép, 
díszes és büszke utcákat, hanem édes otthont kívánna, mely- 
ben szeretettel tartózkodik és amelyhez igazán bensőleg 
ragaszkodik. 

Nekem vérzett a szívem, mikor nemrégen azokat a 
remek városrendezési tervezeteket láttam a nagy városház- 
teremben — Bécsben, mikor láttam, hogy mennyire érdek- 
lődik az a hanyatlásnak induló bécsi nép mindazért, ami az 
ő városát illeti, melyet szeret és amelynek díszével, ékessé- 
geivel dicsekszik is. Fájt nekem, hogy ez a bécsi nép ezri- 
vel tolongott megnézni a remekműveket és megbírálta, meg- 
beszélte alaposan. És most szinte sírhatnám, mikor azt lá- 
tom, hogy a bécsi okos vezérelveket mily szűkvelejű tör- 
peséggel tolják félre a mi Budapestet rendezni kívánó fővá- 
rosi közmunkatanácsunknál, amelynek főképviselője a fővá- 
ros közgyűlésén az eskütéri híd feljárója körül a szabályozás 
tervét elfogadásra ajánlotta, dacára annak, hogy a terv rosz- 
szaságát és alapjában való hibásságát elismerte. De ezt meg- 
értheti mindenki, mert ez a dicső férfi azt is mondta, hogy: 
ya közmunkatanácsnak nem lehet feladata eszmények után 
futkosni, a közmunkatanács vezető elve mindig egy és 
ugyanaz volt és annak is kell lennie, mert különben köny- 
nyen túlzásokba kerülhetne és ez a vezető elv nem más, 
mint a flegma! c 

A bécsi pályatervek legnagyobb része a mommentális 
reprezentációt másodsorba helyezte, mint például Stübben 
építőtanácsos első díjjal jutalmazott tervezetét is, amelyben 
az újjá rendezendő városrészek amilyen remek szép képet 
mutatnak, épannyira célszerűek és otthonosak is. A város 
északnyugati határán elterülő hegység gyönyörű és e vidék 
terrénum alakulatának megfelelő módon van kiképezve és 
a tervezettel egységesítve. Ezt a tervet 100.000 forinttal ju- 
talmazta Bécs városa, noha a terven nincsen egyetlen egy 
olyan épület, melyet igazán monumentálisnak szoktunk 
nevezni! 

Persze a közmunkatanács vezérembere, mikor szó volt 
a tervezetről és ennek a hegyeket is felkaroló részleteiről, 
azt mondta: yUgyan mit akarhatunk mi Budapesten? Bécset 

utánozni. Nevetséges, hiszen tudják, hogy Budából sohasem 
lesz város!x 

Bizony flegmatikus emberek azok, akik Budapestet ily 
irányelvek alapján vezetik! Flegmájuk oly hideg, hogy nem 
mernek azoktól az alapoktól eltérni, melyeket mintegy 25 
esztendővel ezelőtt, még pedig Budapest fejlődési energiájá- 
nak és mértékének ismerete nélkül megállapítottak. Flegmá- 
juk olyan visszataszítóan együgyű, hogy hivatalos tudomás- 
sal sem bír a közmunkatanács arról az eseményszámba menő 
bécsi szabályozási tanulmányról, amely mint műszaki aktus 
1891—1893-ig a technikusokat igazán feszült izgatottságban 
tartotta és az utolsó napokig egy nagy város népességét 
a legélénkebben érdekelte. 

Amit e flegma csinál, az csak toldozás-foldozás és 
megsértése Budapest jövőjének. Itt egy példa. Miután az 
Andrássy-utat nem lehet egyenes vonalban a Dunáig ve- 
zetni, hát vegyük elő a léniát, meg a rajzont és hosszab- 
bitsuk meg a meglevő térképen kifelé a városligeten keresz- 
tül Rákos állomásig és ha aztán kell, tovább Rákos-Palotáig, 
vagy Fótig, — a városon kívül lehet már a vonalat meg- 
törni. Ezt különösen szereti. íme a flegma még merényletre 
is képes! Azt mondja, hogy az Andrássy-útnak mind a két 
vége erőszakkal meg van szakítva, azaz, hogy az Andrássy- 
utnak van egy csúnya ferde kezdete és egy igen kellemes 
vége. A csúnya kezdetét a Váczi-körútnál (körút nálunk az 
ilyen gyertyaegyenes út is!) nem lehet eltüntetni, de a kel- 
lemes és szép végét a városligetnél igen; vigyük tehát az 
Andrássy-utat ki a Rákos homokbuckáin át a dunakeszi ha- 
tárra, talán épen Alagra vagy Alag felé, hogy a lóverse- 
nyeket is egy kissé elősegítsük odakinn. Utóvégre ez is meg- 
fontolandó! A legfőbb pedig a Városligetnek tönkretétele, 
azt pedig azzal indokolják meg, hogy a Városliget már úgy 
sem liget, az 1896-iki kiállítás után pedig pusztán csak dísz- 
kert lesz, melyből eltiltják a labdázást és egyéb testüdítő 
játékot. Vágjuk át ezt a díszkertet utakkal, építsünk szép 
villákat, a népet pedig utasítsuk a Rákosra, ott van levegő 
elég. Budára úgy sem lehet elmenni, t. i. a hegyek közé, 
mert pl. amennyiért én Bécsben a város közepéből kimegyek 

Nussdorfba, Döblingbe, Dornbachba, Gersthofba t. i. 10 
krajcárért, azért itt legalább is 22 krajcárt kell fizetnem. 
Tessék már most családapának lenni, aki a kirándulást leg- 
alább egy irányban szeretné családjával lóvasúton megtenni! 
A Városligetbe meg már nem mehetünk majd gyerekekkel, 
mert abból diszkért lesz, félig-meddig az már most is. 
A munkásnépet meg be sem fogják ereszteni oda, mint a 
hogy nem eresztik az  Erzsébet-sétányra sem. Hát hol 
üdüljünk? 

És ez mind a flegmából ered, melyet azért tartanak 
irányelvül, nehogy a közmunkatanács és egyéb ezzel egy 
húron pendülő hatóságok, főközegek és más irányadó urak 
valamikor kényteleníttessenek eszmények után futkosni? Ez 
a flegma az, amely a zöld szint nem szereti és azért a fő- 
tömegek köréből minden egyes fűszálat szeretne kipusztítani. 
Ez a flegma az, amely évek hosszú során át hagyta a kö- 
zönséget panaszkodni a rossz víz miatt és ez a flegma az, 
amely évekig húzta-halasztotta a vásárügy rendezését és a 
fővárosnak észszerű csatornázással való ellátását. Ez a 
flegma az, amely csak egy igazán maradandó nagyszerű mű- 
vet létesített meg, csodálatraméltó gyorsasággal azt a khinai 
falat, melylyel körülzárja magát, hogy üdvös munkálkodásá- 
ban senki és semmi által meg ne akadályoztassék! 

Majd veszünk magunknak annyi bátorságot, amennyi 
a khinai fal átlépéséhez szükséges, hogy a flegmát fölkeres- 
sük az ő odújában és megvilágosítjuk az ott uralkodó esz- 
mei szegénységet, melynek a főváros ki van szolgáltatva. 


Magyar katonák. 
1894. Július 29 


Sok bajunk van katonáékkal, sokkal több, mint más 
nemzeteknek a maguk hadi rendszerével. A militarizmus 
más népeknél is számon tart minden vér- és verejtékcsep- 
pek melyet az országból kicsapolnia lehet. Nekünk azonban 

ráadásul még az érzés is megadatott, mintha hadseregünk 
nem vmix volnánk, mintha idegen zsoldosok ülnének nya- 
kunkon, akik nem bennünket féltenek valamitől, hanem tő- 
lünk féltenek valamit. 

Egy katonatiszt, magyar ezredből való, magyar fiúkat 
a hazájuk és nemzetük védelmében vezetni hivatott alsóbb- 
rendű parancsnok nyilvánosan arcul üt egy katonát, amiért 
ez véletlenül szerencsétlen volt Kossuth Lajos arcképét meg- 
látni. Ki törődik ezzel? Ki fenyíti meg érte? 

A magyarnak nagygyá lesz a lelke Kossuth emlékében 
és egy idegen zsoldos cudarul arcul meri ütni az emléket, 
azon a szegény, nyomorult alattvalóján töltvén ki dühét, aki 
époly véletlenül, époly szántszándéka nélkül látta meg a 
Kossuth arcképének leleplezését abban a csekély városligeti 
szinházacskában, mint maga az ő tiszt ura. Kik fogják e 
tiszt uraknak megmagyarázni, hogy ő csak a Kossuth nem- 
zedékének zsoldban tartott fegyverhordó szolgája, aki a mi 
Kossuth apánk fiainak kenyerét érdemetlenül eszi! 

Régebben a közvélemény haragja vállalkozott erre, de 
elégszer meggyőződtünk róla, hogy csak elismerést és elő- 
menetelt biztosított idegen hadseregünkben a mi haragunk 
e népségnek. Elfojtjuk hát azóta haragunk kitörését, nehogy 
még önmagunk jutalmazzuk az ellenünk vétkezőket. 

Egy másik katonatiszt — ez már magyar fiú — nem 
bakájának, hanem kollegájának, — ami a dolognak a kolle- 
gák közötti veszekedés karakterét adja, — a katonáéknál 
dívó műnyelv hangján oda mondja: yTe kutya németlx Ez 
már elég ok, hogy érte tiszti bojtját letépjék kardjáról és 
hosszú böjttel, kemény ágygyal, súlyosbított börtönre jut- 
tassák. Egészen mellékes, hogy aztán magas állású rokonság 
befolyása folytán kegyelmet kapott. A legsúlyosabban meg- 
büntették, amiért a huszáros káromkodásba egyszer a vné- 
metxc-et is belékanyarintotta, míg a másik, aki Kossuth arc- 
képének véletlen meglátásáért megveri a katonát, bizonyára 
a vitézség szentjei közé lesz avatva a tisztikar német sema- 
tizmusában. 

Ezeken az állapotokon egyszer már segíteni kellene. Ha 
nem lehet az országházában, segítsünk rajta társadalmi úton. 

A közös hadseregnek ötödrésze magyar anyanyelvű 
legénységből áll. Tisztikara pedig 14,000 fejet számlál. E tiszti- 
karban azonban elenyészően csekély a magyar családból szár- 
mazó tiszt, a magyar ezredek, a tiszta magyar legénységből 
újoncozott csapatok is csupa idegen: német, cseh, horvát, 
szerb és oláh parancsnokok kezében vannak. 

Ma a katonai pálya talán a legbiztosabb kenyeret és 
a legvalószínűbb kalácsot szolgáltatja azoknak, akik rája 
jutottak. Az a fiatal hadnagy, aki egy érettségi vizsgálatnak 
megfelelő kvalifikációt szerzett, 20 éves korában olyan fize- 
téshez és sokkal kiváltságosabb helyzetbe jutott, mint a jogi 
kurzust végzett és jogi diplomát is szerzett törvényszéki 
jegyző, vagy pénzügyi fogalmazó. Előmenetele is biztos,, 
30 éves kora körül már százados, sokkal jobb helyzetben, 
mint a törvényszéki bíró, vagy a pénzügyi tanácsos. S csak 
rább megtegye és tovább is, felfelé gyorsan és biztosan jus- 
son, a polgáriaknál államilag is legjobban fizetett, társadal- 
milag is legjobban kitüntetett magasabb katonai rangosztá- 
lyok és fokozatokba. 

Az anyagi szempont tehát csak csábító lehet gondos 
családapáink előtt, hogy fiaikat katonai pályára neveljék. 
A neveltetés költsége itt a legolcsóbb, s a neveltetés ered- 
ménye itt a legbiztosabb. 

Erkölcsi mérlegeléseinkben azonban idegenkedés él né- 
pünknél e pálya ellen. Nem, mintha testileg gyengék, lelki- 
leg gyámoltalanok volnának fiaink hozzá, de mert idegen 
intézménynek tekintjük, ahol fiainkat elszakítják tőlünk, ahová 
beadva véreinket, önmagunk közösítjük ki őket nemzeti érzé- 
seink kebeléből. 

És ebben van is igazság, de nincs is. Amíg magyar fiú 
csak elvétve lesz hivatásos katonává, amíg csak elvétve 
verődik össze magyar ezredeknél is egy-egy magyarajkú 
tiszt, addig természetes, hogy izoláltságukban nem lesznek 
képesek ellentállni a körülöttünk nyüzsgő idegen befolyás- 
nak és bizony áthasonulnak ők németté, idegenné. De ha 
rendszerré tenné a magyar is gyermekeinek katonai isko- 
láztatását, ha ezredeink tiszti karában tömegesen talákozná- 

nak össze magyar fiaink, akkor ezeknek egyesült magyar 
érzése szoros falankszot alkotna a degenerálódás ellen, kü- 
lönösen, mert a fiúk családjaikhoz is ragaszkodva, magyar 
városok magyar polgárai között is élve, kívülről is folyto- 
nos támogatást nyerhetnének nemzeties érzületükben. 

Adjuk hát oda — a pályaválasztás napjaiban fiainkat 
hivatásos katonáknak, neveljünk belőlük a hazának hivatásos 
védőket és szorítsuk ki velük ezredeinkből az idegent, a zsol- 
dost, a fizetett ellenséget! 

Félegyháza hazafias közönsége körleveleket intézett 
hazai hatóságainkhoz és testületeinkhez a magyar katonai 
akadémia felállítása ügyében. Hazafias kötelességévé tesz- 
szük ezért mind e közintézményeinknek, hogy ragadják meg 
a Félegyháza által nyújtott alkalmat, támogassák erkölcsi 
hozzájárulásukkal annak felhívását, de különösen el ne mu- 
lasszák mindannyian tehetségük teljes erejéhez mérten — 
pénzt is megszavazni az ekkép közadakozásból felállítandó 
magyar katonai akadémia részére. Segítsük ki kormányun- 
kat zavarából, ha azt állítja, hogy nincs pénze ez új intéz- 
ményhez. Amint a nemzet létesíteni tudta a Ludovika-aka- 
démiát saját társadalmi erejével, teremtse meg közös had- 
seregünk részére is annak nagyobbszabású módját, hogy 
magyar fiaink a katonai pályát tömegesen kereshessék, a 
közös hadseregben is magyarok, jó magyar honvédők lehes- 
senek és abban is a magyar nemzeti eszmének válhassanak 
apostolaivá. 


Az elzüllés útjain. 
1894. augusztus 12 


yAmilyen bűn egy országot megalapított, ugyanaz a 
bűn fogja azt tönkre is tenni! mondja a nyugat-római biro- 
dalom bukásának történetírója. Az alapnak bűne, eredendő 
baja az egész építménynek, a fundamentális hiba lehetet- 
lenné tesz a fundamentum felett minden egészséges rendszert. 

A magyar társadalom az elzüllésnek ijesztő mértékeit 
ölti már magára. Csak sporadikus symptoma az, hogy egy 
főispán fiát betörés kísérletében fogja el a rendőrség, hogy 
egy másik gavallért, párbajlovagot és volt képviselőjelöltet 
sikkasztás miatt csuknak le, a harmadik úrfit pedig a bécsi 
policia körözteti csalás és egyéb nem köztiszteletben része- 
sülő cselekmények elkövetése miatt. A bűnösök vjavax-része 
azonban nem hagyja magát rajtakapni, hanem okosan disz- 
tingvál formális kriminalitás és materiális bűn között, óva- 
tosan kikerüli a bűnnek meg nem engedett formáit, hogy a 
társadalmi látszat követelményeinek betartása mellett köz- 
tisztelet és közbecsület közepette űzhessék az alávalóságnak 
minden lehető pontjait. 

Odáig jutottunk már, hogy Ungvárott népgyűléseket 
kénytelen a polgárság rendezni városi gazdálkodásuk züllött- 
sége ellen és összegyűjtött filléreikkel adnak módot egy bá- 
tor embernek, hogy ez a városi hatalmasok által sajtópert 
indíttasson maga ellen, mert máskép a panasz és kétségbe- 
esés nem tud szóhoz jutni ama régés régi varjú-politika miatt, 
amely szerint az egyik nem vájja ki a másiknak a szemét. 

Nem ajánlhatunk tanulságosabb olvasmányt egy ma- 
gyar városi közgyűlés leírásánál. 

Szónokaikból csak úgy kiabál minden közérdekű ügy 
tárgyalásánál az a magánérdek, amelyekért a tárgyalt köz- 
érdekkel szemben ügyvédkednek és határozataikon csak 
nagyritkán vehető észre, hogy egy erkölcsi testület és nem 
egy szűkkörű közkereseti társaság nyilatkozik meg azokban. 

De miért akadnánk fenn rajta, ha a sok aprószentnek 
magafelé hajlik is a keze, amikor maga az állam is az ő 
egész jogi, politikai, gazdasági és erkölcsi életében az elzül- 
lésnek már a morál insanity felé közeledő utjain tévelyeg. 

Mert vajjon jogrend-e az, ha vadászgató urak nem 
eléggé óvatos nyulak hiányában, emberekre heccelik vér- 
szomjukat, embereket lőnek agyon anélkül, hogy az igazság- 
szolgáltatás sánta lábai utolérnék érte? 

Vagy kell-e ezredikszer és százezredszer újra rámutat- 
nunk politikai züllöttségünkre, a választási korrupcióra, a 
parlamenti stréberségre és a miniszteri előszobák rejtelmeire? 

Reflektálunk-e arra a wyvállalkozó-ringx-re, mely ma 
Magyarországot bérli, építi, vicinális vasutazza? 

Vagy hivatkozzunk-e a közvélemény-vásárlásra, a köz- 
véleménynek üzletszerű adás-vevésére. Egy-két éve még 
csak hogy a kormánynak a félhivatalos Nemzeten kívül 
egyetlen egy hírlaporgánumát sem vette be a közvélemény 
természete és azóta az összes régebbi lapok behajtották fejü- 
ket a kormány meleg ölébe s csak a legeslegújabb alakulású 
újságok adnak már csak hangot a politikai és ethikai viszo- 
nyaink kritikájának. 

Az elzüllés általános és minden vonalon konstatálható, 
Csak az a sajnálatos, hogy ezt egészen természetszerűnek, 
a rendszerből önként folyónak kell találnunk és így magát 
az elzüllést még csak gyógykezelnünk sem lehet, míg az 
egész rendszer valahogy alapjaiból ki nem fog fordulni. 

Ez a rendszer 1867-ben készült és azóta csak erősítve 
lett állami és társadalmi fejlődésünkben. Hazugságra épült 
ez a rendszer: a nemzet akaratának meghamisítására s a 
nemzet látásának megtévesztésére. Egy nagy hazugság volt 
a kiegyezés, mely kihatván egész állami és társadalmi szer- 
vezetünkre, a logikai okszerűség termékenységével megszülte 
a többi sok apró hazugságot is. Az a fallácia, amely meg- 
tagadta nemzeti aspirációinkat, alapjában meghamisította a 
nemzeti erkölcsöket is. Amikor egész állami és társadalmi 
életünk alapeszméit: nemzeties érzéseit és céljait kénytelen 
eltagadni, ott nem csodálkozhatunk, ha az élet aprólékos 
momentumaiban is csak olyanok a viszonyaink, mint nagy 
körvonalaiban: csalfák és csalárdak, hamisak és hazugok. 
Az a nagy nemzeti capitis diminutio, amelyen 67-ben keresz- 
tülmentünk, lenyeste minden erkölcsünkről a becsületesség 
virágait. 

És csakis az adhat még valamelyes szomorú vigaszta- 
lást, hogy vamilyen bűn egy rendszert megalapított, ugyanaz 
a bűn fogja azt tönkre is tenni,k hogy a bűnös tett önma- 
gában hordja a saját nemezisét. Ez a bűnös rendszer végre 
maga magát is le fogja járatni; a rendszer fekélyei végre 
fel fogják rágni magának az egész rendszernek is húsát és 
csontját. 

Nemzeti főnemesség. 
1894. augusztus 12. 


Holnap kezdődnek a nyári lóversenyek s ez az alka- 
lom arisztokráciánk egy részét ismét összehozza a fővárosba. 
Szép dolog is az, mikor a tüzes telivérek kitágult orral, csil- 
logó patával rohannak egymás mellett, küzdve az elsőség 
dicsőségeért. Szép különösen annak, aki nem mint egy- 
szerű proletárnéző remeg a totalizatőrre rakott forintocs- 
kákért, hanem a maga lovaira, a maga színeire fogadhat a 
bookmakernél. 

Isten mentsen hát, hogy irigyeljük nagyurainktól ezt 
a kedvtelést. Akinek az Isten módott adott, éljen vele, ahogy 
tud és keresse úgy a mulatságát, ahogyan neki tetszik. Eddig 
tehát rendben van a dolog. De ami már nincs rendjén, az az, 
hogy főuraink legnagyobbrészének köztevékenységét, tiszte- 
let az egy-két kivételnek, teljesen és kizárólag a lóversenyek 
merítik ki. Valami csodálatos dolog az, hogy főnemességünk 
mennyire nem él, mennyire nem érez velünk, mintha lételük 
gyökerei nem is ebből a földből, nem ebből a nemzetből 
szívnák az éltető nedveket, mintha egész mivoltával kívül 
esnék a nemzeti társadalom organizmusán. 

Micsoda más arisztokrácia például az, amelyet e napok- 
ban Lembergben láttunk! Ezek már minden ízükben lengye- 
lek és megértik azt a kötelességet, melyet a történelmi nagy 
név és a történelmi nagy vagyon birtoka rájuk ruház. Ezek 
legelői járnak a nemzetük kulturális, politikai és gazdasági 
érdekeiért való küzdelmekben s nem érik be azzal, hogy a 
nemzeti célokat egypár forint könyöradománynyal lerázzák a 
nyakukról. Ezek vagyonuk mellett tudásukat, ízlésüket, lel- 
kesedésüket, egész egyéniségüket beleviszik a nemzeti mun- 
kába, többi honfitársaiktól csak abban különböztetve meg 
magukat, hogy a kötelességekből nagyobb részt foglalnak le 
a maguk számára. 

Csakis így lehetett a lembergi kiállítás azzá, ami: a 
nemzeti munkának, a nemzeti művészetnek igazi templomává, 
amelynek minden izéből a lengyel nemzeti szellem sugárzik 

ki. És ezt legnagyobb részben a lengyel főnemesség alkotta 
meg ilyennek. 

A kormány nem adott a kiállításra többet 40,000 forint- 
nál; a többit összehozta a társadalom, amelynek vagyoni 
áldozatban és lelkes munkában a főnemesség tagjai jártak elül. 

Hol volnánk mi magyarok, ha nekünk is ilyen volna a 
főnemességünk! De teljességgel nem ilyen. A magyar arisz- 
tokráciának talán legvagyonosabb és legfényesebb nevű része 
el van szakadva a nemzettől, amelynek még csak nyelvét is 
alig érti s amelynek históriai köztudatából ő benne semmi 
sem él. 

Igazán különös és szomorú jelenség ez. Máshol min- 
denütt — és ez természetes is — a nemesség az, melyben 
a nemzeti tradíciók a legszívósabban felmaradnak, melyben 
a nemzeti érzés a legerősebben lüktet, melyben a nemzeti 
gondolat a leghatározottabban formulázódik. S ha van jogo- 
sultsága az arisztokráciának, hát csakis ebben van. Amely 
nemesség lemond arról, hogy a változó kozmopolita-áramla- 
tokkal szemben szilárd fenntartója legyen a nemzeti hagyo- 
mányoknak és erős istápja a nemzeti eszme érvényesülésé- 
nek: az kirúgja maga alól a történelmi bázist s legfölebb 
vagyona erejével tarthatja fenn magát ideig-óráig. 

S íme mit csinálnak a mi nagyuraink? Arisztokráciánkból 
közel másfél század óta jóformán teljesen kiveszett minden 
magyarság. Nyelvük német, érzésük osztrák, kultúránk rajok 
nézve idegen, politikai törekvéseinket még csak megérteni 
sem képesek. Ha közibénk jönnek is, az osztrák császári udvar 
légkörét hozzák magukkal, ahonnan Mária Terézia kora óta 
összes kultúrai és politikai impulzusaikat kapják. Itt-ott, Er- 
délyben s az ország egyes részeiben, ahol a kuruc kor em- 
lékei erősebben bevésődtek az elmékbe, akad még egy-egy 
igazi magyar mágnás, aki, ha nem teljesíti is mindenben az 
őt megillető nobile officiumot, de lényegében legalább fenn- 
tartja a magyar karaktert s érzi a nemzet testébe való tartozá- 
sát. De a nagyobb rész nem ilyen. Az Esterházyak, a 
Pálffyak stb. azonban merőben elvesztek a magyarságra s 
csakis rengeteg birtokaikkal ékelődnek bele, mint egy holt 
tetem, mely az anyag-orgánizmus dús nedveit parazita mó- 
don elszívja. 

Vakság ez, bizony nagy vakság, amit ti műveltek nagy 
uraim. Hisz gyűlnek, íme gyülekeznek a támadó seregek, 
amelyek a társadalom rendjéből ki akarnak pusztítani min- 
den történelmi jogot s a magok metafizikai elméletei szerint 
cirkálómmal rendezni be a világot. Tudjátok-e, mi a legerő- 
sebb sánc, amin ez a támadás megtörik? Bizony, bizony a 
nemzeti érzelem az, amely nem konvenció, nem is annak a 
megértése, hogy bizonyos kétes célokra okos dolog egy 
szervezetre egyesülnünk, hanem alapszik az a verség termé- 
szetrajzi ösztönén és a históriai köztudat epikai fundamen- 
tumán. Amely főnemesség ebbe a közérzésbe veti meg a 
lábát, az biztosan megáll; amely kivonja magát belőle, s 
nemzetietlenné lesz, annak többé nincs se morális, se politi- 
kai alapja. 


Nemzeti ünnep és nemzeti dinasztia. 
1894. augusztus 19. 


Egyetlen napja van a magyar nemzetnek, a melyik az 
övé: nemzeti ünnepe, az első magyar királynak, Szent István- 
nak napja. 

I. István király tette a magyar nemzetet Európa-képessé. 
A magyar nemzet ezredéves fennállásának az ő uralkodása 
vált politikai bevezetésévé. Elfogadtatta nemzetével a keresz- 
tény vallást, hogy ezért nemzetét a keresztény vallású Európa 
is magába fogadja. Idebent pedig politikai és közigazgatási 
intézményeket létesített, amelyek 400 év lefolyása alatt csak 
fejlődtek, de nem fogytak, erősbödtek, szaporodtak és nem 
pusztultak maguk s nem engedték pusztulni nemzetünket 

Róma hálája fejében szentté avatta a szentéletű fejedel- 
met. Talán országát is hűbéri kötelékébe akarta bevonni, de 
éppen azért vált a magyar nemzet szentjévé az első magyar 
király, mert az ő intézményei segítették meg a magyar nem- 
zetet minden hűbéri, szolgai kötelék ellen. Nem is Róma 

avatta őt fel a magyarnak nemzeti szentjévé, hanem ö maga 
volt az, aki uralkodásának emlékét 900 évre szóló institúciói- 
ban szentségre emelte a magyar nemzet szívébe. 

Három századon át uralkodott az ő vére, a magyarnak 
vére, a magyar királyi trónusból ez ország fölött; a másik 
300 év királyi véreinek s azzal a magyar nemzet történelmé- 
nek nincs egységes karaktere, míg a harmadik háromszázban 
a Habsburgok vérségi kötelékének egymásutánja fonja körül 
a magyar históriát. 

Nem az elméleti kritika, nem valamilyen történelmi filo- 
zofálás célja hasonlíttatja össze és különbözteti meg vélünk 
a magyarnak e háromszor háromszázados történelmét. Az 
a rengeteg nép, mely Budapestre érkezik Szent-István jobbját 
meglátni, palástját megcsókolni, üdvözült emléke előtt lebo- 
rulni, az a népfelvonulás vonultatja el szemeink előtt a ma- 
gyarnak kilencszázados történelmét; ebből tanuljuk meg a 
történelemnek tanulságait, és ezeket a tanulságokat óhajtanok 
mi megértetni mindenikkel, a kiket a tanulság illet s a kikre 
az üdvös és hasznos lehet. 

Eleven tanúsága a magyar nemzet jólelkűségének, hála- 
érzetének ez a Szent István-napi országos népvándorlás. Azt 
a királyt ünnepelni vándorol az ország népe fel Buda várába, 
a ki megalapítója volt nemzeti államunknak és biztosítója 
volt nemzeti és állami fennmaradásunknak. Élő bizonysága 
ez a népvándorlás a magyar nemzet dinasztikus érzelmeinek 
is, mely nem szolgaiasság, mint más nemzeteknél, hanem el- 
ösmerése és hála kifejezése a kilenc százados fennállásunkat 
megalkotott király bölcseségének és nagyságának. A Szent 
István király bölcsesége öntött egy ezredévre fenntartó okos- 
ságot nemzetünkbe, az ő nagyságának fénye világítja be mind- 
máig a magyarnak történelmi útjait. 

A Szent István-napi körmenetben tehát nem szó szerint 
vesszük, hogy egy szent jobbot hordanak körül, nem pusztán 
a vallási ereklye hangolja ott vallási énekre az összesereglett 
híveket, hanem a magyar állam megteremtőjét tiszteljük e 
bebalzsamozott kézben, a magyar nemzetet szervező első ma- 
gyar királyt jövünk oda szent dallamokkal dicsőíteni. 

Micsoda fenséges egy ünnep ez! A mi az emberben a 

legnemesebb; a nemzeti s a vallásos érzés, együtt ül ünne- 
pet ezen a napon s alakul egy magasztos demonstrációvá a 
szent-korona mellett. íme egy bámulatos találkozás, a mely- 
ben legenda és történelem, vallás és nemzeti öntudat össze- 
folynak arra, hogy dicsőítsék, felmagasztalják, szívünk vé- 
rébe vigyék át a királyság eszméjét. 

És ezt az ünnepet a magyar nemzet magában ünnepli 
meg, — királya nélkül. A ki Szent-István jogán hatalmas mi- 
közöttünk, a kinek homlokára a fenség a szent korona fé- 
nyességéből árad; az nincs mivelünk ezen az ünnepen, az nem 
jön közénk ezen a napon, hogy lássuk őt és elmondjuk egy- 
másnak: víme, ez az, a kit a szent király trónusába ültetett 
a mi oltalmunkra az Isten rendelése.x 

Pedig írott törvény is volna, a mely azt rendeli, hogy 
magyar királynak nem szabad megfeledkezni a magyar ki- 
rályság megalapítójának tiszteletéről. A törvényt azonban a 
mohácsi vész után lassankint elfeledték. Az utolsó, a ki meg- 
fogadta a rendelését, Mária Terézia volt. Az járta egyszer 
együtt a Szent-István napi búcsút a magyar nemzettel, az is 
akkor, mikor nagy szorongattatásaiban rászorult a magyar 
szentek protekciójára is. Vajjon el lehet-e e nélkül a mi ki- 
rályunk? Nincs-e neki is szüksége a nemzetnek arra a meg- 
győződésére, hogy királya a múlt kegyeletében, az eszmé- 
nyek tiszteletében, a jövendő reményeiben egy vele? 

Bizony-bizony, a politikai okosság is nagyon kívána- 
tossá tenné ennek a megfontolását. Avagy lehet-e azt jelen- 
tőség nélkül való dolognak tekintenünk, ha egy király szinte 
szánt-szándékkal elhanyagol egy ünnepet, a melyben a király- 
ság eszméje, a vallás és a nemzeti dicsőség glóriájától kör- 
nyezve jelenik meg? Mit kell erről gondolnunk? Azt-e, hogy 
egy monarchia egyáltalán idegenkedik a monarchikus eszme 
dicsőségétől? Avagy azt, hogy itt speciális ok van az idegen- 
kedésre, s nem kell a monarchikus eszme megdicsőítése sem, 
mikor az karöltve jelenik meg a magyar nemzeti eszmével? 

Gondolják ezt meg jól, akiket illet, miért gondolkozik 
immár róla az egész nemzet, miközben énekli az ünnepi 
zsolozsmát: 

yOh hol vagy, magyarok tündöklő csillaga? c 


Lajos napja. 
1894. augusztus 25. 


Szomorú Lajos-napra virradunk holnap. A kinek nagy 
nevét ünnepelni e napon évenként, országszerte összegyüle- 
keztünk, az nincs többé. De azért csak össze fogunk gyüle- 
kezni most is, éltetni fogjuk e nevet most is, ha elköltözött is 
közülünk annak viselője, mert bennünk élni nem szűnt meg 
ő s ezt az életet, a míg csak magyar lesz ezen a világon, nem 
fogunk megszűnni az örökkévalóságig érőnek hinni és 
remélni. 

Háromszáz esztendőn keresztül sírt a magyar, míg e 
névnek viselője az örömnek sugarait gyújthatta fel benne.- 
Háromszáz éven át volt benne idegen érdekek rabja a magyar, 
míg ez e megváltója, ha nem is tehette szabaddá, de naggyá 
tette, mert megtanította a maga nagyságának, a maga erejé- 
nek önérzetére és elveszthetetlen kincsévé tette a negyven- 
nyolcas idők győzelmei után annak a tudatát, hogy a magyar 
lehet még nagy, lehet még szabad is, lesz is még nagy, lesz 
is még szabad. 

Összejövünk tehát, minden bevett szokás ellenére egy 
meghalt embernek nevenapját megünnepelni, mert nem em- 
berbálványt imádtunk mi benne, mint a hatalom napjában 
sütkérező a hatalmat birok előtt hajtják meg fejüket-térdü- 
ket; az eszme buzdított bennünket irányában, a míg élt; a 
magyar nemzetnek ő általa életre keltett jövendő eszméje s 
eszme maradt meg örökül számunkra halála után is, ez, a 
nevével örökre egybekapcsolt eszme, hoz össze bennünket ma 
is, nagy nevének dicsőítő megünneplésére. 

Az egész ország ünnepségek színhelye lesz e napon; 
adjunk ez ünnepségeknek konkrét célt és feladatot. 

Kossuth Lajos temetése alkalmával megindult a moz- 
galom, hogy a legnagyobb magyarnak méltó emlékszobrot 
állítsunk. Országszerte megindult e célra a gyűjtés. A kor- 
mány, a gyáva, nem mert akkor nyilvánosan ellenszegülni a 
nemzet kitörő gyásznyilatkozatának. Csak kicsinyes akadé- 
koskodásaiból ösmertünk akkor rájuk, a szolgákra, a hatalom 

koldusfilléreinek  osztalékosaira. Az alattomos aknamunka 
azonban részükről rögtön megkezdődött. 

Alig hogy megindult az országos gyűjtés, a felállítandó 
Kossuth-emlékre, a kormány az ellen azonnal kijátszotta azt 
a tromfot, hogy a gyűjtő-bizottságot a maga embereiből meg- 
alakította. Senki sem adott erre felhatalmazást a kormánynak, 
az élő Kossuth és a meghalt Kossuth iránti kíméletlen illojali- 
tása annál kevésbé adhatta meg neki a felhatalmazást, sőt az 
a csendes megvetés, mely a Kossuth hűlt tetemeit sírjába 
kisérő magyar nemzeti gyülekezetet a kormány ellen eltöl- 
tötte, éppen a legkövetelőbb erélylyel megtilthatta volna a 
kormánynak és embereinek, hogy a magyar nemzet e szív- 
ügyébe magát beleártani merészeljék. Az az obskúrus gyűjtő- 
bizottság tehát az erre illetékes faktoroknak minden megbíza- 
tása nélkül ragadta jogtalanul és illetéktelenül a maga kezeibe 
a gyűjtés központi vezetését. 

Most aztán már tisztában lehetünk vele, hogy mi volt 
e machinációnak célja: magát a gyűjtést is lehetőleg szűk 
mederbe szorítani és a gyűjtés befejezte után az emlék meg- 
valósításának ügyénél majdan a kormány tetszése és akarata 
szerint befolyásolni a Kossuth-emlék karakterének megadá- 
sát és ezzel meghamisítani Kossuth nevét és a magyar nem- 
zet érzésének kőbe vésett kifejezését. 

Nos hát, állunk elébük az uraknak. Amióta a vgyűjtő- 
zottság címét és jellegét maguknak adományoztattak, még 
életjelüket sem láttuk és nem hallottuk. Mert az csak nem 
központi szervezése a gyűjtésnek, hogy elfogadják, a mi az 
újságok gyűjtéséből az ölükbe hull. Tény, hogy ez a bizottság 
abszolúte nem tett eddig semmit a gyűjtés előbbrevitelében, 
a természetszerűleg kezében összpontosított gyűjtőhatalom 
kihasználására, dacára annak, hogy az újságok eddigi gyűjtése 
messze mögötte marad a legmérsékeltebb várakozásoknak is. 
Egy negyed millió forint gyűlt eddig össze az állandó em- 
lékre, holott a temetésnél a pillanatnyi részvét nyilvánítására 
milliókat költött a nemzet összesége. A gyűjtés eredmény- 
telenségének oka tehát nyilvánvalólag nem a közrészvétlen- 
ségben, hanem éppen csak a gyűjtést szervezni és vezetni 
hivatott központi bizottság szándékos tétlenségében kell, hogy 
feküdjön. 

Felhívjuk ezért a gyűjtő-bizottságot a maga egészében 
és a maga egyes részeiben, hogy teljesítsék kötelességeiket, 
mert végül is fog lehetni módját találni az ő rendszabályo- 
zásuknak is. 

A ma Lajos-napját ünnepelni országszerte összegyüle- 
kező közönséget pedig hazafias üdvözlettel felkérjük, hogy 
az ünnepségeket használják fel új impulsus gyanánt a Kos- 
suth-emlék költségeinek összegyűjtésére. Ez a nemzet a lelkét 
köszönheti Kossuth Lajosnak, mert ő öntötte a magyarba a 
jövendőnek lelkét: lételének reményét. Ne szennyezze hát be 
a mi hálátlanságunk e szebb jövendőnek korszakait. 


Európai basa-politika. 
1894. augusztus 29. 


Ez a Sztambulov határozottan megérdemelte a sorsát 
Nyolc esztendeig szolgálta hazáját mint miniszterelnök és ma, 
elcsapatása után, ő maga is beismeri, hogy csak fejedelmének 
volt a szolgája. 

Ő maga beszélte el ennek legdrasztikusabb bizonyítékát 
egy hírlaptudósító előtt. Klement metropolita feje volt a bol- 
gár orthodox egyháznak, az egységes bulgáriai vallás egy- 
házának. Nincs szerencsénk a metropolita urat sem erényei- 
ben, sem bűneiben személyesen .ismerni, de önkéntelenül is 
bizonyos mértékben imponál nekünk az a magas erkölcsi ál- 
lás, a melyet mint országos egyházfejedelem betöltött Szék- 
helye Tirnovo volt, a hová egyszer Nándor, bulgár fejedelem 
kedves feleségével ki akart rándulni. Nándorka dicsekedni és 
pompázni akart a felesége előtt, útjának diadalmenetével és 
attól félt, hogy Klement megzavarhatja e diadalmenet fényét, 
már csak azzal is, hogy nem fog hozzájárulni a fejedelem 
fogadtatásához. 

Nosza, hogy kell ezen segíteni? Odaszól Nándor Sztam- 

bulovhoz és Sztambulov szépen megfogatja Bulgária egyház- 
fejedelmét és minden további nélkül lecsukatja. 

Maga Sztambulov beszéli ezt így, a hogy mi reprodu- 
káljuk és miután ő maga beszéli önmagáról, még az is mel- 
lékes a dologban, hogy egyáltalán igaz-e, mert mint karak- 
terisztikon feltétlenül elfogadandó Sztambulov szájából az ő 
egész rezsimjének jellemzésére. Si non é verő, é bene trovato. 

Ilyen basakormányzatot vitt ez a szép pár: Nándor és 
Sztambulov Bulgáriában 8 esztendőn keresztül. A nép, az 
istenadta nép pedig fizette az adót és adta a médiumot az 
ilyenfajta kormányzati rendszerhez. Nem is csodálkozhatunk 
tehát, ha a bolgár nép a 8 esztendős zsarnokságot végele- 
mezésben annak tulajdonítja, a kinek égisze alatt ez a kor- 
mányzat, élt és uralkodott: az osztrák politika protekciójának. 
Nem csoda, ha csakugyan russzofil nemzetté változott volna 
át a bulgár, a mikor az osztrákbarátság korszaka nem volt 
szebb és jobb fölöttük, mint a hajdani Ázsiából odakerült 
pasa-helytartók önkénykedése. 

Az osztrák politika mindég, örökéletben mesésen ügyes 
volt abban, hogy ha vak tyúk módjára valahonnan kikapart 
már magának valami gyöngyszemet, azt a vak tyúk módjára 
ne vegye észre, hanem azt otthagyva, csak tovább kapargáljon 
a maga kedves-szagú szemétdombjain. Nem így tett-e Szer- 
biával? Ott az az iszákos, fajtalan, Milán megvásároltatta 
magát az osztrák politika által. A politika eszközei nem jártak 
iskolába a Szent-Morálhoz, de ha már ezzel az eszközzel vette 
be magát politikánk Szerbiába, akkor már, bennt lévén egy- 
szer, meg kellett volna ragadnia azokat a módokat, a melyek- 
kel befolyásunkat állandósíthatja, biztosíthatta volna Szer- 
biában. Meg kellett volna nyernie a szerb népnek szívét, jó- 
indulatát, háláját az osztrák politika számára. Akként kellett 
volna dirigálnia a kezeiben lévő Milánt, hogy a szerb nemzet 
nyilvánvaló eredménynek és áldásnak tekintse az idegen, osz- 
trák politikának beavatkozását. 

Az osztrák politika szótárából azonban holmi nemzet, 
nemzeti akarat, nemzeti érzés fogalmai hiányozván, csak Milán 
kedvét keresték és elégítették ki, csak ennek a nemtelen szen- 
vedélyeihez nyújtotta segítségét, a helyett, hogy az igazi po- 

litikai barátság és összetartás állandó talapzatát: magát a 
szerb nemzetet protegálta volna saját akceptálható nemzeti 
céljaiban 

Ugyanez az osztrák politika boszulja meg magát rajtunk 
most Bulgáriában is, a bulgárok kiverték hazájukból a musz- 
kákat, a mikor ezek végkép rájuk akartak nehezedni, pedig 
a muszka hadsereg szabadította fel Bulgáriát Nem termé- 
szetes-e, hogy most, nyolc évi tapasztalat után a bulgár nem- 
zet kiveri jó hajlandóságából az osztrák politikát is, a mely- 
nek soha semmi jót nem köszönhetett, csak 8 esztendei basa- 
kormányzatot és inkább visszatér, — ha már nagyhatalmú 
protekció nélkül nem egzisztálhat — Oroszország karjaiba? 

Nagyon megdicsérni akarta valaki Ausztriát, a ki elő- 
ször mondta róla azt, hogy mindig későn jön egy ideával. 
Még jó volna, ha későn jönne, mert az elkésés tanúságát leg- 
alább más alkalomra levonhatná magának. Ausztriával szem- 
ben csak annak volt igaza, a ki azt konstatálta róla, hogy 
sohasem tanul, sohasem okul. 

Most már bulgár pozícióból is ki van verve ez a poli- 
tika. Csodálatos, hogy Magyarországon mégis már negyed- 
félszáz év óta fenn tudja magát tartani! 


Szélmalom harc. 
1894. szeptember 30. 


Tegnap egy hete Ábrányi Kornél úr a magyar delegáció 
hadügyi bizottságában a közös hadügyminiszterhez inter- 
pellációt intézett, melynek a veleje ez: minő álláspontot fog- 
lal el a hadügyminiszter egy oly katonai akadémiával szem- 
ben, melyet a magyar országgyűlés magyar költségen, ma- 
gyar tannyelvvel, egyébként azonban teljesen a közös katonai 
képző-intézetek mintájára s a közös hadügyminiszter be- 
folyásának biztosításával szervezne? 

A kérdésre a hadügyminiszter úr ma felelt meg, szó 

szerint a következőkben: vEgyáltalán nem ismerhetem el 
azt, hogy a felvetett kérdés akut jellegű volna és ennek kö- 
vetkeztében az itteni tárgyalások során a katonai képző-inté- 
zetekkel csak annyiban foglalkozom, amennyiben ügyköröm 
keretébe tartoznak. x 

Ennyi a válasz, mindenesetre elég katonásan rövid. 
De hát nem lett volna-e felesleges egyetlen szóval is meg- 
toldani? Nincs-e benne így is teljesen kifejezve, amit a had- 
ügyminiszter úr ki akart fejezni? A nonchalanceos kurta- 
ság teljesen elegendő arra, hogy megmutassa azt a kellet- 
lenkedést és kicsinylést, melylyel a miniszterré kivezényelt 
tábornok úr a tolakodó kérdést s az alkalmatlankodó dele- 
gációt magáról lerázza; a kurta szavak foglalatja pedig szin- 
tén teljesen elegendő annak megértésére, hogy a magyar 
katonai akadémia kérdésével akármilyen alakban vettessék 
is az fel, az intéző katonai körök nem hajlandók komolyan 
foglalkozni. 

Ami a kérdés formai részét illeti, nem sokat törődünk 
vele, hogy Ábrányi úr és a delegáció ilyen kurtán-furcsán 
engedik magokat a hadügyminiszter által abfertigoltatni. 
Minekünk épen nem fekszik a szívünkön a delegáció tekin- 
télye, s ha a hadügyi bizottság elnöke azt enuncialja, hogy 
a miniszteri válasz tudomásul vétele nem bocsájtható szava- 
zás alá, hanem az illető delegátus úr egyszerűen köszönje 
meg, hogy a miniszter úr egyáltalán kegyeskedett neki vala- 
mit válaszolni, hát nekünk ez ellen sincs kifogásunk. Mire 
való is volna az efféle alkotmányoskodó ceremónia? A mi- 
niszter úr Ő Excellenciája úgyis mond és tesz, amit akar; 
ugyan kinek volna a hasznára, ha a delegáció olyan képet 
csinálna, hogy ő komolyan veszi a közös miniszterekkel szem- 
ben a feleletrevonás, az ellenőrzés, a direktíva-adás alkot- 
mányos jogát? 

Csak tegye hát tönkre a delegáció végleg a maga 
tekintélyét, a mi fejünk nem fájdul meg érte. Sajnos azon- 
ban, hogy nemcsak magát teszi tönkre, hanem azokat a nem- 
zeti érdekeket is, melyeket a mai alkotmány-szervezet kere- 
tében érvényre juttatni ő volna hivatva. Íme itt van a ma- 
gyar katonai akadémia kérdése. Bohózatot lehetne írni arról 

a lefelé licitálásról, melyet ez ügyben delegációink elkövet- 
tek. Körülbelül 15 évvel azelőtt a delegáció egyhangúlag 
utasította a hadügyminisztert egy magyar katonai akadémia 
állítására. A hadügyminiszter egypár évig válaszolgatott, hogy 
így, meg úgy tanulmányozza a kérdést, s akkor a delegáció 
megújította a határozatát, csakhogy egy kissé módosítva. 
Ekkor már nem magyar katonai akadémiát kívánt, hanem 
csak harmadik akadémiát magyar területen. Innen túl a ma- 
gyar katonai akadémia sürgetése csupán a nemzeti pártra 
maradt egész az idénig. 

Most aztán ismét feljebb szállottunk. A kormánypárt 
most már belenyugszik, hogy nincs szükség harmadik akadé- 
miára sem; a nemzeti párt pedig, vagy legalább is annak 
egyik képviselője lemond arról, hogy a magyar tiszti aka- 
démiát mint a paritás kötelezményét sürgesse, s a magyar 
állam külön budgetjét hajlandó megterhelni egy oly intézet 
költségeivel, mely a közös hadsereg számára liferálna tiszteket. 

Ebben a hosszas és változatos processusban csakis 
egy állandó és változatlan momentum van: a hadügyi veze- 
tőség hajlíthatatlan merevsége minden oly kísérlettel szem- 
ben, mely a magyar ifjak számára magasabb katonai kikép- 
zés lehetőségét akarja biztosítani. Sem magyar tannyelvű, 
sem csupán magyar földön elhelyezett katonai akadémia nem 
kell neki, még akkor sem, ha annak költségei nem a közös 
budget rovására esnének. A delegáció mindent megpróbál, 
hogy ő excellenciája szívét meglágyítsa. 

A kormánypártiak feladták a magyar tannyelv követe- 
lését, a nemzeti pártiak fogadkoznak, hogy ők a magyar 
pénzből fenntartandó katonai akadémiát va császári és királyi 
hadsereg alkotmányosan konstituált jogkörének csorbítása 
nélkülx akarják megcsinálni, mind hasztalan. Ő Excellenciája 
nem enged. Ha akut a kérdés, mind azzá lett a bécsújhelyi 
akadémia kibővítésekor, akkor elvi nagy financiális aggályai 
vannak; s ha nem akut, mint ahogy most állítja Krieghammer 
úr, akkor meg minek foglalkozni vele. 

De hát az Istenért, ha így állnak a dolgok, minek akkor 
a folyton ismétlődő komédia az évről-évre megújuló dele- 
gácionális határozatokban, s az évről-évre megújuló s min- 

den obligóból kibújó miniszteri válaszokkal? Minek bolonddá 
tartani a nemzetet, mely ezt a katonai akadémia körül folyó 
küzdelmet komolyan veszi. Vagy összefér a közös hadsereg 
intézményével a magyar katonai oktatás, vagy nem. A kato- 
nai körök, viselkedésük világosan ezt mutatja, az utóbbi véle- 
ményen vannak. Jelentsék hát ezt ki nyíltan, hadd légyért 
tisztába vele a nemzet, hogy fiait, akik hadi szolgálatot vál- 
lalnak, aféle modern janicsároknak kell szánnia, akinek sorsa 
a nemzet testéből szívükben, nyelvükben, egész kultúrai és 
hazafias mivoltukban elidegenedni. Ez nem lesz kellemes föl- 
fedezés, de igazság lesz s a nemzetet rákényszeríti az oku- 
lásra, hogy az erejét többé ne vesztegesse, harcolva a szél- 
malmok ellen. 


Új argumentum. 
1894. december 6. 


A földművelésügyi vitát ma egy érdekes és egészen 
új argumentummal tette gazdaggá Festetich Andor gróf, 
aki különben mellékfoglalkozásul ez idő szerint a földműve- 
lésügyi miniszterség mesterségét Űzi. Az új argumentum 
megértésére és méltatására szükséges tudni, hogy Ivánka 
Oszkár szemrehányást tett a miniszternek egyebek között 
azért is, mivelhogy programmjában a gabonaár képződésé- 
nek okairól merőben hallgatott és az árhanyatlás tüneteivel 
nem tartotta méltónak foglalkozni. Ezen szemrehányás alkal- 
mával Ivánka felmutatta Baross Károlynak a malmokról és 
a gabonaárakról írott tartalmas füzeteit, azokból egyet átnyúj- 
tott a miniszternek átolvasás végett. Festetich gróf átvette 
a füzetet és haragosan a földre dobta. 

Ez a haragos tény képezi a legújabb argumentumot a 
földművelésügyi vitában. Ez a haragos tény alkalmat nyújt 
egypár nem haragos megjegyzésre. 

Tisztelt Miniszter Úr! Aki nem tanul: nem tud; aki 

nem tud: tudatlan. Tanulni a könyvekből szokás. A könyv 
arra való, hogy azt elolvassuk. Aki lábtörlőnek használja a 
könyvet, annak a cipője poros, a feje üres marad. Festetlen- 
nek igen sok ember születhetik, ez a nemzetség szaporodási 
képességétől függ. De a tanulás: erény; a tudás: érdem. Ez 
nem a születéssel jár; még kevésbé a haraggal; legkevésbé 
a gőggel. 

Mert gőgösnek mutatta magát a miniszter úr, mikor 
azt a tanulmányt földhöz vágta, pedig szerénység illeti meg 
őt, nem a gőg. Ne akarjon terpeszkedni az, akinek oka van 
az örömre, ha tűretik. 

Egész Magyarország ezt kérdezi: mi szükségem van 
nekem Festetich Andor grófra? 

Erre a nagy és komoly kérdésre Festetich Andor gróf 
válaszolni köteles, miután miniszterséget mert vállalni. Köz- 
életünknek az a súlyos visszaélése, mely gyakran minisztere- 
ket tesz és vesz anélkül, hogy a rátermettség csak szóba is 
kerülne, Festetich Andor grófban éri el tetőpontját. 

Ez a miniszter úgy tett, mint a gomba, egy kormány- 
válság záporesője után. Sem gyökere nincs, sem törzse, sem 
hajtása. Azóta éldegél százszor megirt hírlapi cikkek kétes 
erejű igazságaiból. 

Mi volt azelőtt? Mit tanult azelőtt? Mit cselekedett 
azelőtt? Tudni szeretné ezt az ország, mely legéletbevágóbb 
érdekeit méltán féltheti avatatlan kezektől. De az ország nem 
kap kérdésére feleletet. Végig lapozhatod a ház naplóját, 
évekig járhattál a szakbizottságok üléseire, átkutathatod a 
könyvpiac valamennyi állványát, az egyesületek jegyzőköny- 
veit — és aztán megjárhatod a városok utcáit, a faluk tem- 
plomait, a vármegyék tanácstermeit: de a Festetich Andor 
gróf buzgóságának, tudásának, alkotásainak nyomát sehol 
fel nem fedezed. Mivel, hol, mikor adta hát jelét annak a 
kiválóságnak, mely miniszterségre képesít? 

Programmjára tehát nem ok nélkül volt kíváncsi az 
ország. És hogyan kezdi programmját? Szó szerint így: 
yAzon viszonyokból eredőleg, melyek személyemre vonatkoz- 
tathatókk, kötelességének tartja nyilatkozni. Mit jelent ez? 
Szabad-e, lehetséges-e, hogy fegyelmezett műveltségű elme 

így szólaljon meg? Mit akart mondani? Bizonyára azt, hogy 
ő most miniszter. De hát ezt így kell kifejezni: vazon viszo- 
nyokból eredőleg, melyek személyemre vonatkoztathatókk? 
Bocsánatot kérek, de ez nem lappália. Le styl, ctest Ihomme. 

Hát még a tartalom! Alfabetikus tanácsok a földmívelők 
részére. Olyan felfedezésekkel áll elé, hogy jobb tíz holdon 
százötven mázsa búzát termelni, mint száz holdon négyszáz 
mázsát. Így megy végig a mezőgazdasági élet minden ter- 
melési ágán. Ha ez a miniszter nem követné azt a hibás 
szokást, hogy földhöz vágja a könyvet, akkor tudná, hogy 
az ő programmja évtizedek óta le van nyomtatva a gazda- 
sági kalendáriumokban. Így azonban abban a boldog önámi- 
tásban ringathatja magát, hogy ő találta ki hazánk számára 
azt a nagy igazságot, hogy takarmányozzuk jól a borjut, 
mert akkor gyorsabban fejlődik. 

Nem ilyen iskolamesteri bölcsességet várt tőle az or- 
szág. Arra, hogy jó földmívelők legyünk, szükségünk van 
szorgalomra és tudásra, de épen semmi szükségünk sincs 
miniszterre. Nem a földmívelés technikájában, hanem a föld- 
mívelés politikájában vár az ország felvilágosítást és alkotást. 
Vártunk igenis fejtegetést és irányelveket azon viszonylatról, 
mely egyfelől a földművelés, másfelől a szállítási díjak, a 
vámtarifák, a tengerentúli verseny, az adórendszer, a mili- 
tarizmus, a börzejáték és a vámmentes búza őrlési engedélye 
között fennáll. Vártunk e téren üdvös kezdeményt, vigasz- 
talásul a válság közepén. Mindezt hiába vártuk. 

Miért? 

Mert a miniszter urnák az a rossz szokása van, hogy 
földhöz vágja a könyveket. Már pedig tanulni csak a köny- 
vekből lehet. Aki pedig nem tanul: nem is tud. 

A közös vámterület. 
1894. december 7. 


Addig gurulunk lefelé, hogy utoljára elfeledjük, hogy 
fenn is lehetnénk. — Előbb csak kísérlet volt a vámterület 
egysége, később politikai eszélynek tartották; most már gaz- 
dasági szükségnek tekintik. Mi lenne belőlünk, ha még kö- 
zös vámterület sem volna! kiáltják a házban még azok is, 
kiknek egyéb gazdasági fejtegetése megérdemli, hogy kalap- 
levéve hallgattassék. Mintha csak így kiáltanának: Mi lenne 
a foglyokból, ha még börtönök se volnának! 

A numerusok azt bizonyítják, hogy legfőbb és talán 
egyedüli búza-fogyasztónk Ausztria. A vámterület közössé- 
gére tehát szükség van, mert ez biztosítja számunkra a fo- 
gyasztási piacot. Vajjon miként biztosítja? Akként, hogy a 
vámterületen kívül termelt búza megadóztatik másfél forint- 
tal? Mit jelent ez? Azt, hogy amelyik ország olyan árban 
termel, mint mi, az nem versenyez velünk az osztrák piacokon, 
de amelyik másfél forinttal olcsóbban tud egy métermázsa 
búzát ugyártanic — hogy amerikai kifejezéssel éljek — az már 
leszoríthatja búzánkat a vbiztosítottx piacról. 

Már most, aki ismeri a búzaországok termelési viszo- 
nyait, aki tudja, hogy — minden felszerelés nélkül — nálunk 
egy magyar hold búzaföld 2-300 forint tőkét köt le, míg 
ugyanenyi terület Romániában 50-60 forintot, Texasban 
10-16 fírtot, Kanadában 3-5 frtot,: aki ehhez veszi, hogy 
mi már odafejlesztettük a talajkihasználás mesterségét, misze- 
rint nem elég műtrágyákról beszélni, de azokat alkalmazni 
is kénytelenek vagyunk, holott az igazi búzaországok még az 
istállózásnál sincsenek; aki tudja, hogy — nem a föld egyenes 
adója, hanem az annak alapján kivetett különféle pótadók 
nálunk oly súlyos terhet képeznek, aminőt a glóbusnak egyet- 
len földmíves nemzete sem visel; aki mindezt tudja, az előtt 
az is világos, hogy mi drágábban termelünk mint azon export- 
államok, melyeknek versenye állandó veszélylyel fenyeget. 
A farmer nemcsak jól jár, de tőkegyűjtésre is képes, ha 
farmja közelében 3 frt 56 krért eladhatja búzájának mázsáját. 

Ennek az olcsón termelt búzának szállítási költsége p. o. 
Chikágótól Liverpoolig 1 frt 78 kr. Ezzel szemben mi 4 írt 
43 kron alól búzát termelni nem tudunk; szállítási költségünk 
pedig Budapesttől Liperpoolig via Fiúme 2 frt. 46 kr. 

Ez azt bizonyítja, hogy az osztrák fogyasztópiac ránk 
nézve csak ideiglenes jellegű; tehát a vámterület közösségé- 
gének előnye a legnagyobb mértékben kétes. 

Úgy de vitán felül áll, hogy a magyar búza kitűnő 
minőségével a világ egyetlen búzája sem konkurrálhat. Luxus- 
sütemények gyártására egyik sem olyan alkalmas, mint a 
magyar. A magyar búzára tehát szüksége van az egész mű- 
velt világnak Mi következik ebből? Egyszerűen az, hogy a 
dolgok természetes rendje szerint a mi fogyasztási piacunk 
nemcsak Ausztria, hanem az egész művelt világ 

Csakhogy a dolgok természetes rendjét nem kell po- 
litikai mesterkedéssel megzavarni, mert senki se vonja két- 
ségbe, hogy jelenleg Ausztria a mi búzapiacunk Hanem hát 
ennek mesterséges okai vannak. Mi közös vámterületet tar- 
tottunk a szabad kereskedelem előnyei nélkül. Védvámokat 
alkottunk az osztrák ipar érdekében. A vége az lett, hogy 
a többi iparos-állam, mivel cikkeit kirekesztettük, elzárkózott 
a mi nyersterményeink elől. Ha nem tartottuk volna első- 
rangú feladatnak az osztrák ipar védelmét, búzánk a világ- 
piacon ma is tartaná a minőségét megillető előkelő helyet 

Ha tehát nincs egyéb előnye a vámközösségnek, mint 
az, hogy búzánkat jelenleg Ausztria fogyasztja: akkor kár 
a buzgóságot erre az intézményre pazarolni; mert először 
ez a piac csak addig a miénk, amíg a világtermés feleslege 
egyebütt elhelyezésre talál; s mert másodszor arra való ke- 
reskedelmi intézkedések a magyar búza kiválóságának köny- 
nyen megnyerhetik az egész világ piacát. 

De ha nincs egyéb előnye a közösségnek, annyival több 
a hátránya. Szomorú, hogy nálunk az ilyesmi bizonyításra 
szorul. Hát jól van az úgy, hogy hazánk a maga fogyasztási 
adórendszerét nem önállóan állapítja meg? Hát helyes az, 
hogy viteldíjszabásunk nem mindig a mi kizárólagos érde- 
keink szerint történik? Hát okosság az, hogy sör, cukor- és 
szesztermelésünk feltételei idegen érdekektől is függjenek. 
Hát a román szerződés, a muszka szerződés jó dolog? 

A politikai függés úgylátszik karöltve jár a gazdasági 
függéssel. Egyik kiegészíti a másikat, miként a jégeső az ár- 
vizet. Szép lassan elszokik a nemzet minden önállóságától. 

Közös vámterület kell, mert félünk, hogy búzánkat nem 
veszi meg más, csak az osztrák. Közös pénzrendszer kell, mert 
félünk, hogy a magyar pénznek nem lesz vásárló képessége, 
csak úgy, ha rányomják az osztrák sas hitelét. Közös hadsereg 
kell, mert félünk, hogy erőtelenek vagyunk a hazát és a trónt 
magunk megoltalmazni. Hanem az osztrák vitézség és irán- 
tunk való lángoló szeretet majd megvéd minket lelkes buz- 
gósággal. 

Csendőrünk egyforma, fináncunk egyforma, katonáink 
egyformák, adórendszerünk egyforma, bélyegünk egyforma, 
pénzünk egyforma, tanügyünk egyforma. Van közös minisz- 
terünk, közös parlamentünk, közös konzulátusunk, közös ke- 
reskedelmi szerződésünk, közös bankunk, közös vámunk. 

A vámterület kérdése nemcsak piculakérdés, hanem 
eminenter politikai kérdés. A német egység politikai megala- 
kulását a közgazdasági egység előzte meg. Az európai államok 
ma még politikai szervezetek, de csak idő kérdése, hogy gaz- 
dasági szervezetekké alakuljanak át. 

És Magyarország állami önállósága, akármit mond a 
közjog, csak papírönállósággá lesz, mihelyt Ausztriával telje- 
sen egy gazdasági testet fogunk alkotni. 


A magyar gazdák. 
1894. december 10 


A magyar gazdák impozáns és lélekemelő közgyűlése 
dolgokat hoz emlékezetbe, melyekről hallgatni nem helyes, 
s melyekről beszélni szükség. Mióta megnyíltak az alkotmá- 
nyos szabadság sorompói, a politikai, gazdasági és társa- 
dalmi életnek minden faktora majd minden nap megjelenik 
a fórumon a maga tanúságával, panaszával és vágyaival. Ha 

nem a magyar földmívelők osztályát e sorompók között nem 
küzdeni láttuk, hanem csak elvérzeni. Minden gazdasági irány 
tudott beszélni, csak a földmívelő volt néma. Minden érdek 
tudott érvényesülni, csak a földmívelési volt elhagyatva, mert 
sem nem kiabált, sem nem tolakodott. 

Magyarország törvényhozását földmívesek alkotják ösz- 
sze; pénzintézeteit földmívesek táplálják; irodalmát földmíve- 
vesek olvassák. Ezzel szemben a helyzet az, hogy a föld- 
míves osztály mindez ideig a jóindulatnak még csak morzsa- 
hulladékait is alig kapta a törvényhozástól, a pénzvilágtól és 
a napi sajtótól. 

Az a huszonhat kötetnyi könyvtár, melyet a magyar 
törvényhozás paragrafusokkal irt tele, harmadfél évtized alatt 
a későbbi korszak vizsgálódója elébe azt a különös rejtélyt 
fogja tárni, hogy volt egy ország, melynek gerincet, izmot, 
vért, — tehát erőt, mozgási képességet, életet a földmíve- 
lés adott és ez ország éber figyelmet fordított a gadasági 
élet minden képzelhető tényezőjére, de a földmívelés érde- 
keit következetesen elhanyagolta. A vizsgálódó látni fog e 
törvénygyűjteményben muszka, oláh, olasz szerződéseket a 
mezőgazdaság világos kárára: a kikészítési eljárás szabályo- 
zását a búzaárak lenyomására; regaleváltságot a földbirtoko- 
sok megkárosítására; vízjogi intézkedéseket a földmívelők 
kis malmainak megrontására. 

Azután látni fog egy adórendszert, melynek értelme 
szerint a földmívelő jövedelmének — jól értsük meg: el 
nem tagadható jövedelmének legalább húsz százalékával vesz 
részt a közterhekben, míg egyéb gazdasági ágaknak mívelői, 
jövedelmüknek — ezt is jól értsük meg: eltitkolható jöve- 
delmeiknek tíz százalékával járulnak a közterhekhez. Végre 
látni fog törvényeket a kereskedelemről, az iparkamarákról, 
a börzebíróságokról, az adómentes gyárakról, iparfelügyelők- 
ről, váltókról és váltóeljárásról, melyeknek az a hivatásuk, 
hogy egyéb gazdasági ágaknak felvirágozását lehetővé te- 
gyék és istápolják; de törvénygyűjteményünk földmívesér- 
dekek céljából kizárólagosan alkotott intézkedések dolgában 
olyan szűkszavú, annyira átlátszóan halovány, hogy bátran 
mondható vérszegénynek a legnagyobb mértékben. 

Az elhanyagolásban a törvényhozással karöltve járt a 
sajtó legnagyobb, talán legbefolyásosabb része. Kell-e bő- 
vebben magyarázni azt a körülményt, hogy a legalaposabb- 
nak látszó gazdasági hírlap a Lloyd-társulat tulajdonát képezi. 
Lehetetlen a szánó mosolyt elfojtani, mikor az ember látja 
a magyar gazdát, amint börzelapjainkat ártatlan naivitásá- 
ban politikai áhítattal olvasta és előfizetésével nagytermetűre 
hizlalja. Egyike a lapoknak csak közelebb is azt bizonyította 
rá Magyarországra, hogy a papírértékekben több vagyon 
fekszik, mint a földértékekben. Ugyancsak megjárná ez a 
fölfedező, ha kenyér helyett papirt és szelvényt adnának neki 
vacsorára. Különben láttuk azt a nagy papírértéket 1873-ban, 
mikor pedig a földnek igen jó dolga volt 11-12 forintos 
búzaárakkal. Millionáriusok akasztották fel akkor magukat 
egyszerűen azért, mert nem volt befaló falatjuk. Az olyan 
értéket, mely egy ágyúdörgéstől úgy megijed, hogy sajt- 
takaróvá lesz, reális ember nem szokta a föld értékével össze- 
mérni, mert itt egyszerűen hiányzik a mértékhatározó, a 
különbség olyanforma lévén, mint az ábránd és a valóság 
között. 

A magyar gazdák impozáns gyülekezése azt a reményt 
kelti, hogy a földmívelés talán nálunk sem marad örökre 
hamupipőke. E szép gyűlés jelentőségét nem abban látom 
és nem abban keresem, hogy ezúttal a kormánypártnak egy 
igen silány manővere is hajótörést szenvedett. Szeretném, 
ha a pártpolitikai kereteken jóval felül álló érdekeknek egész- 
séges csírázása fejlődnék ki a tegnapi gyűlés melegágyából. 
Szeretném állítani, hogy e gyűlésen nem a napi jelentőségű 
kormánypárt szenvedett vereséget, hanem az érdekhanyago- 
lásnak az a rendszere, mely a gazdák közönyéből s a törvény- 
hozás mulasztásaiból származott és máris kimondhatatlan ká- 
rokat okozott hazánknak. 

Nem foglalkozom azokkal az ostoba állításokkal, me- 
lyek az agrármozgalmat úgy akarják feltüntetni, mint az 
egészséges iparnak és kereskedelemnek érdekellentétes tüne- 
tét. A közgazdasági faktoroknak jótékony kölcsönhatását mű- 
velt ember sem meg nem tagadja, sem el nem vitatja. Min- 
den produktív munkának vagyongyűjtő ereje van és a fej- 

lődés annál egészségesebb és annál termékenyítőbb, minél 
több gazdasági ágat művel egy nemzet. Erről tehát ne 
beszéljünk. 

Hanem igenis van nálunk érdekellentét az álló és a 
mozgó tőke között. Hangsúlyozom, hogy nálunk, mert nem 
általános törvényről beszélek, hanem a gazdasági élet egy 
konkrét betegségéről. 

Nálunk a pénzzel való alapításnak majdnem az egyet- 
len formációja a részvénytársaság, melynek alaptermészete, 
hogy közcélok helyett inkább magáncéloknak szolgáljon a 
dividendák által. Hitelnyújtásuk egyoldalú; termékenyítő be- 
folyásuk jóformán semmi. Midőn átveszik a részvénytőkét a 
maguk kezelésébe, lényegében nem tesznek egyebet, mint 
elkülönítik a tőkét a munkától. Ezzel a művelettel a tőke egy 
önmagában és önmagától termő faktorrá válik; a tőkekezelő 
pedig a tőkeszerzőnek hűbéri ura lesz. Ez a rendszer nem 
a termékenyítésnek, hanem a kamatozásnak rendszere. Tény- 
leg az a helyzet, hogy részvényekben és betétekben fekvő 
több ezer millió tőke nálunk egyéb feladatot alig teljesít, 
mint kamatozik a közcélok minden előnye nélkül. 

Az így kezelt mozgótőke ellentétben van az álló tőke 
érdekeivel. Mert ez a mozgótőke nem produktív, hanem 
parazita elem; nem termékenyítő csatorna, hanem szivattyú- 
telep, mely főképen a mezőgazdasági életet sorvasztja el. 

Ismétlem, ez nem általános törvény, hanem egy konkrét 
betegség. Lehetne ez másképen is. A mozgótőke eddigi jöve- 
delmeinek minden csökkenése nélkül a gazdasági termelés 
áldásává alakulhatna át. A lombardiai földmívelés azt a dús 
kertet, melyből az egész országrész áll, a mozgótőke által 
létrehozott öntözési rendszernek köszönheti. Az egyesült 
államok rohamos mezőgazdasági fejlődését a mozgótőke 
vasút- és csatornahálózata, közraktárai, elevátorai és vágó- 
hidjai tették lehetővé. Nem ellensége tehát a földnek a pénz 
ott, ahol azt hazafiasán és tisztes égés en kezelik. 

A vizentúl is úgy indult volt a dolog, mint nálunk. 
Hanem a praktikus amerikai földmívelők nem ijedtek meg 
attól, hogy hátha a tőkepénzesek zsebében kotorászó lapok 
agráriusoknak fogják őket gúnyolni, hanem megalkották 


88 


különleges érdekeik előmozdítására a hatalmas Granger- 
Lodge-ot, mely a magántulajdont képező vasutakat állami 
beavatkozás útján, a mezőgazdasági érdekeknek megfelelő 
tarifákra kényszeríti.  Mozgalmukban olyan  akadályokra 
találtak, amilyen Vanderbilt, Garret Hutchinson, Villard, 
Jay Gould, aki egymaga 12,900 mértföld vasút felett ural- 
kodott akkor, tehát kissé különb vasutista volt, mint Bobula 
János. És mégis győzött a farmerek szövetsége. 

Hanem persze, ott a gazdák szövetségének élén maga 
a pénzügyminiszter állott, aki annyira nem félt attól, hogy 
valamelyik hitelművelete nem sikerül, valamelyik Taussig úr 
miatt, hogy épen ezen időben több százmillió dollár állam- 
adósságot sikerült neki hat százalékról három és fél száza- 
lékra konvertálni anélkül, hogy egy fillér erejéig is igénybe 
vette volna a bankcsoportok közreműködését. Hanem hát 
ez a vizentúl történt, hol a financminiszterek egyfelől egy 
ilyen művelettel megapasztják a tőkepénzesek illetéktelen 
jövedelmét, másfelől nem szegényítik el mesterségesen a 
polgárokat azért a kétesbecsű eredményért, hogy az állam- 
pénztárkészletek minél jobban felhalmozódjanak, olcsó köl- 
csönül szolgálva néhány protegált bankár számára. 

Legyen szabad e sorokkal a magyar gazdákat úgy 
üdvözölni, mint akik érdekeiket öntudatosan felismérték, s 
mint akik el vannak szánva a fegyvert nem tenni le addig, 
míg gazdasági életünk tényezői között helyre nem állítják 
a megbomlott egyensúlyt. 

Manapságon a pénz uralkodik a gazdasági érdekek 
felett. A helyes viszony az, hogy szolgálja azokat. A mező- 
gazdaságot előtérbe kell állítani, mert abból élünk. A mozgó- 
tőkét pedig a maga illetékes medrébe kell utalni, hogy ne 
neki éljünk, hanem általa éljünk. 

Miklós Ödön. 
1894. december 13. 


A ház általános figyelme kísérte Miklós Ödön államtit- 
kárnak mai fejtegetését. Szeretném őt úgy e beszédjeért, mint 
eddigi munkásságáért megdicsérni, de félek, hogy ezzel nem- 
csak neki ártanék, hanem azon érdekeknek is, melyeket dere- 
kasan képvisel. Mert az ellenzéki ember barátsága veszedel- 
mes, s az ellenzéki toll dicsérete gyanúszámba megy. 

Mint szónok, ura a kifejezéseknek és mint szakember, 
ura a tárgynak. Előadása kellemes, hangja csengő, tervei- 
ben öntudatos, adataiban megbízható, okoskodásaiban vilá- 
gos, könnyű, átlátszó. Az elméleti tudás szerencsésen vegyül 
össze benne a gyakorlati ismeretekkel. 

Abban, amit a magyar búza árképződési feltételeiről 
mondott, nincs egész mértékben igaza, mert nem tett kü- 
lönbséget a jó és rossz termés hatása között s mert az ár- 
képző faktorok közül elhallgatta a határidő üzletek befolyá- 
sát. De amit a magyar földmívelés fellendítéséről mondott, 
azt szívesen veheti tudomásul hazánk értelmes gazdaközön- 
sége, mert nem kalendáriumi bölcsességekkel állott elő, 
miként a miniszter úr, hanem e földmívelési politikának 
kitűnő vázlatát adta, mely az ismeretekben gazdag gyakor- 
lati elme bélyegét viselt. 

Jól esett hallani, hogy e programmszerű nyilatkozattal, 
saját kifejezése szerint, va miniszter úr felfogását ismertette. 
Egészséges viszonyok között ez a kijelentés gúnyt tartal- 
mazna, mert az mégis csak furcsa, hogy a miniszteri fel- 
fogást mástól kell megtudnunk és nem a minisztertől. Mi 
hát a jogcíme annak az úrnak a miniszterségre, ha arra 
szorult, hogy felfogását más adja elé? De a mi viszonyaink 
között, ahol némely miniszter úgy lép ki a homályból, mintha 
csak egy spiritista-mutatványnak lenne médiuma, egyáltalá- 
ban feleslegesnek tartatik a megütközés a felett, hogy aki 
nem tud arabusul, mégis beszél arabusul. 

Ilyenformán nem gúnyolódásnak vesszük az államtitkár- 
tól, hogy megismertetett a miniszter úr felfogásával, hanem 

komoly vigasztalásul vesszük terveit a jövőre nézve. Remél- 
jük e tervek valósítását, mert bízunk az államtitkár intellek- 
tuális fölényében. Hiszünk e tervek komolyságában, mert 
olyan ember rajzolta ma a ház elé, aki az Egyesült Államok 
földmívelési politikájából meríti tanúságait. Ez a körülmény 
nagy súlylyal bír, mert attól a pillanattól kezdve, hogy az 
amerikai verseny érezhető lett Európában, komoly földmí- 
velési politikát csak az csinálhat, aki lábait itt e földön veti 
meg, de szemeivel állandóan oda néz. 

Miklós Ödön, ha jól értettük, egyetemi tanszéket kivan 
a földmívelés számára, a szakiskolákat akként óhajtja szer- 
vezni, hogy ne diplomás proletárok, hanem haszonnal mű- 
ködő gazdák kerüljenek ki onnan. Nagy jelentőséget tulaj- 
donit a teljesen független társadalmi szervezkedésnek köz- 
ponti vezetéssel és vármegyénkint organizmussal. A vfügget- 
lenx szó nyomatékos használatával azt is kívánta tudatni, 
hogy azon félhivatalos beavatkozást, mely a Köztelken pucsot 
csinált és megsemmisítő vereséget szenvedett, egész teljes- 
ségében rosszalja. 

A mezőgazdasági hitelügy országos szervezése is fel 
van véve a programmba, még pedig szövetkezeti alapon. 
Ez tehát nem azonos a merkantilisták lépvesszőjével. A rész- 
vényekre fektetendő vAgrárbankc-kal. Nem felejtkezett meg 
Miklós Ödön a szállítási díjakról, habár azon összehasonlí- 
tás, melyet a porosz Noth-tarifa és a mi részleges takarmány- 
tarifánk között felhozott, az sejteti következtetnünk, hogy a 
távol vidékeken termelő gazdák tarifa-különbözet terhe nem 
remélhet könnyebbítést. Az alföld csatornázása és öntözési 
lehetősége is felemlítést nyert a beszédben. Ám, aki meg- 
nézné, hogy ötödfélszázmilliós budgettünkben mennyi esik 
a földmívelési tárcára, az még hosszas ideig a délibábok 
csalóka képeiben fogja keresni a szép terv megvalósulását. 

Hogy az általános fellendülés nemcsak a kormány tevé- 
kenységétől függ, hanem a gazdák munkásságától, értelmi 
fokától és kitartásától is, abban mindenki egyetért Miklós 
Ödönnel, s csak hálánkat fejezhetjük ki, hogy a kérdésnek 
ezt az ágát tapintatosan érintette meg s nem tartotta fel- 
. adatának, magyar gouvernementális szokások szerint, a tár- 

sadalmat, mint a tudatlanságnak, henyeségnek, élhetetlenség- 
nek törzsfészkét, amúgy istenigazában lehordani. 

A vita további folyamán bizonyára többen lesznek, akik 
konstatálni fogják azt a nagy eredményt, hogy a malom- 
kérdésben a kormány egészen feladta eddigi álláspontját 
Annak az akciónak tehát, melyet Polónyi Géza indított meg, 
s melyet hazafias hűséggel tett magáévá az egész ellenzék- 
nek minden árnyalata, megvan a legfényesebb eredménye. 
Összehasonlítva azt, amit ma Miklós Ödön a malmok privi- 
légiumáról kárhoztatva mondott, azzal amit a román vám- 
szerződés tárgyalása alkalmával úgy a miniszter, mint az 
előadó s a mostani vita elején úgy Tisza István, mint mások 
állítottak: a különbség épen olyan nagy, mint amekkora 
különbség van az igazság és a hazugság között. 


Új irányzat. 
1894. december 14. 


Az a különös ring, melyben a fővárosi napisajtó egy 
része Polónyi Géza ellen ékeskedett, méltatlan volt a hírlap- 
irodalom feladatához és igazságtalan volt Polónyi irányában. 
A ring- és kartell-csinálás nem az írók mestersége. Az irói 
társadalom alapja az individualitás. Itt nincsen helye az érdek- 
szövetkezetek csodaszerű taktikájának, mert itt mindenki 
annyit nyom, amennyi súlya van, és ezt a súlyt protekcióval 
sem emelni, sem leszállítani nem lehet Sajnálatos aberráció- 
nak tartottam ennélfogva, hogy épen az írók akarják tönkre- 
tenni a közélet egyik harcosát; akarják pedig szövetkezeti 
alapon, százan egy ellen, és akarják — nem azon károkért, 
melyeket a közügynek okozott, hanem azon kritikáért, — 
melyet — helyesen vagy helytelenül, de mindenesetre a véle- 
kedés szabadságának jogosultságával gyakorolt. 

Szükségesnek tartam ezt most felemlíteni, mikor már a 

hullámok annyira csillapodtak, hogy számítani lehet higgadt 
megfontolással képződő véleményekre. 

A sajtó-ring nem sikerült. Háború helyett csak egy kis 
csete-paté volt mely szerencsére nem vágta le a Polónyi mun- 
kakedvét s mely magán a sajtón is csak olyan könnyű vágást 
ejtett, hogy a seb per primam gyógyult be. 

Alig van érdekesebb lélektani tünet, mint ami ebből a 
komplottszerű eljárásból napvilágra került. Az általánosnak 
látszó támadással szemben a megtámadott hallgatott és — 
tanult. Egy rövid félév leforgása után a vtönkretettk Polónyi 
Géza azt indítványozza, hogy a függetlenségi párt formu- 
lázza a maga közgazdasági nézeteit. Azután és eközben arra 
ösztökéli a pártot, hogy a budget-tárgyalásnál mutassa fel 
tükrét hazánk földmívelési állapotának. Később egy hatalmas 
beszédben rámutatott azon veszélyekre, melyeket a túlsúlyra 
került merkantilis irány magában rejt. Végre mai nagy be- 
szédében kifejti az önálló pénzrendszer hiányának országos 
hátrányait, a külföldi tőke beözönlésének veszélyeit, a hazai 
tőke eddigi elhelyezkedésének helytelen irányát, és a keletke- 
zőben levő Agrár-bank valódi természetét leleplezi. 

Az ilyen munkaerő csak saját elhatározásából szorul le 
a fórumról. Akár foglalkoznak vele a ringelő hírlapok, akár 
nem: kezdeményezésére ébredezni kezd az ország, mozgásnak 
indult egy nagy párt, odújába húzódott az valles für Geldx 
irányzata. És ha megérjük azt a szerencsésebb korszakot, 
mikor a pénz megszűnik önmagáért létező érték lenni, és 
megint puszta csereeszköz lesz belőle; ha megérjük azt, hogy 
a börze megszűnik játékbarlang lenni, s mint puszta vásártér 
foglal helyet a forgalmi életben; ha megérjük azt, hogy a 
mozgótőke nemcsak munka nélkül való kamatozásra dolgozik, 
hanem befektetések által a gazdasági élet ágaiban terméke- 
nyítő faktorrá válik; ha megérjük azt, hogy a mezőgazdasági 
érdekek felszabadulnak az elnyomatás helyzetéből s egyen- 
súlyba jönnek a többi keresett ággal: aki megéri ezt a sze- 
rencsésebb időt, az nem fog a mi küzdelmeinkre a Polónyi 
Géza nevének emlegetése nélkül visszagondolni, ha mindjárt 
három emeletes ringgel zárkóznak is el a lapok Polónyi 
nevétől. 

Azok az igazságok, melyeket ő a hitel államosításának 
komoly veszélyeiről mondott — igazán pompás kilátás; hitel- 
élvezet főispáni protekcióval! — továbbá azon jellemzés, mely- 
lyel kimutatta, hogy a dividendákra számító tőkeválság alkal- 
mával olyan orvosság, mely rosszabb a betegségnél; azon 
adatok, melyeket hazai pénzintézeteink állásáról, jövedelmei- 
ről, irányáról elétárt, s melyekkel alaposan bebizonyította egy- 
felől azt, hogy a mezőgazdasági hiteligények belföldi tőkével 
is fedezhetők, másfelől azt, hogy e hiteligények csakis szö- 
vetkezeti utón, hol az adós egyszersmind hitelező is, elégít- 
hetők ki célszerűen és károsítások nélkül: mindez pártkü- 
lönbség nélkül bilincselte le a ház osztatlan figyelmét és 
mélyen elnémította azokat a pénzembereket, kik hazánk va- 
gyoni felvirágzását eddig azon osztalékok arányához mérték, 
melyben mint igazgatók, tanácsosok részesültek. 

A földbirtok jelzálogterhe jelenleg 400 millió. A taka- 
rékpénztárakban munka és termékenyítés nélkül elhelyezke- 
dett betéti tőkeállomány hatszáz millió. Nem kell tehát egyéb, 
minthogy ez a tőke, vagy ennek háromnegyed része ne ott 
keressen elhelyezést, ahol nem dolgozik és nem termel, s ahol 
a tulajdonos és a tulajdon között meg van szakítva az össze- 
köttetés, ahol a tulajdonos a maga vagyona felett sem ellen- 
őrzést, sem intézkedést nem gyakorolhat: hanem keressen és 
találjon elhelyezést szövetkezeti alapon Magyarország földjé- 
nek okos és céltudatos instruálásában, egyaránt felkarolva a 
talajjavítási és a felszerelési szükségeket. íme ebből áll a 
mostani hitelszövetkezet betegsége, s a jövendő hitel szerve- 
zetének alapja. 

Hanem persze ez a reform nem hajt semmit a parla- 
menti konyhára. Ennél a reformnál nincsen alkalom az igen- 
leges és nemleges szavazatokért prezencmarkokra nyújtani 
kilátást. Ehelyett tehát sokkal opportunusabb vagrárbankk-ot 
gründolni bécsi pénzzel. A gründolók összehoznának tizen- 
nyolc millió koronát, a parlament hozzászavazna még két 
milliót, ezzel a húszmillió koronával hiszik kielégíthetni a 
magyar gazdaközönség nyolcszáz millió koronás hiteligényét. 
Azaz hogy nem hiszik biz azt, de a lármázok száját be kell 
valamivel dugni. Ha étellel nem lehet, hát legalább csepüvel. 

Aztán egy ilyen gründolás mindig kapós a kegyencek köré- 
ben, mert jövedelmező állások nyílnak meg, miként a fegy- 
vergyárnál és egyebütt. 

Jó lesz figyelembe venni, hogy a keletkező agrár-bank 
hir szerint kartellt kötött számos pénzintézettel. Javában be- 
szélik, hogy némely intézetre nézve már a participálás összege 
is meg van állapítva. Versenyre tehát ne számítson a gazda- 
közönség. Változás sem a kamatlábon nem lesz, sem a hitel 
egyéb feltételeiben. 

Sőt, hogy még komikus oldala is legyen a nagy jótéte- 
ménynek: ez a bank a maga húsz millió koronájával nemcsak 
a magánhitel kielégítését célozza, hanem el kívánja látni Ma- 
gyarország csatornázási és öntözési szükségeit is. 

Az agrár-bank tervezetének hiábanvalóságát elébb gróf 
Károlyi Sándor leplezte le; most Polónyi még jobban pőrére 
vetkőztette a korcsszülöttet. Szabadjon reméleni abból a mély- 
séges némaságból, mely a kormánypárt padjain a fejtegeté- 
seket fogadta, hogy felhagynak a gründolás szándékával s 
ezúttal végre nem a dolgok hajába kapaszkodnak, hanem 
hóna alá nyúlnak a valódi szükségnek és nem kancsalítanak, 
akkor is a börzére, mikor agrárérdeket kell előmozdítani. 


Összegezés. 
1894. december 18. 


A tizennyolc nap óta tartó földmívelésügyi vita befeje- 
zést nyert. Először történt a magyar országgyűlésen, hogy 
olyan arányokat öltött a vita, amilyen a magyar föld nagy 
érdekeinek becsületesen megfelel. Ez a vita szerencsésen ütött 
ki az ellenzékre nézve; a kormánypárt pedig minden vonalon 
az előőrsi csatározáson kezdve, a döntő ütközetig elhatározó 
vereséget szenvedett. 

Ha változás áll be közgazdasági életünk folyamában, 
úgy a forduló pontot e vita adta meg. Sok elme felvilágoso- 

dott, sok ember észre tért, sok panasz felszabadult e napok 
alatt. A vita kohójában a pusztító tűz kétfelé osztotta a nézet- 
anyagot. Különválasztotta a salakot és külön a nemes ércet. 
Salaknak nevezem azt az egyoldalú irányt, mely a pénznek 
kizárólagos érdekeit képviseli. Ezen salakos irányzatot a kor- 
mánypártok néhány tagja hirdette, vezérként Tisza Istvánnal. 
Nemes érc gyanánt azon irányzat került ki a tűzből, mely elis- 
meri a föld és pénz jótékony kölcsönhatását és a nagy ter- 
melési ágak között egy helyes egyensúly megállapítására tö- 
rekszik. Ezen irányzatban kitűntek Apponyi és Károlyi Sán- 
dor grófok és a negyvennyolcas pártnak valamennyi szónoka. 

De minden nagy aránya mellett is, a vitát hézagosnak 
kell mondanom. A gazdasági válság egyik főokát teljesen 
mellőzte. 

Ez a militarizmus. 

Magyarország, nem a fennálló rendszer összbirodalma, 
hanem Magyarország, a honvédséggel együtt kerekszámban 
170000 embert tart állandóan fegyverben; ide nem számítva a 
tartalékot, póttartalékot és a szabadságolt állományt. Ezen 
embertömeg eltartása, ismét kerek számban -— de inkább 
kevesebbet mondok, mint többet, kerül nekünk évente 50 
millióba. 

Első sorban jelent 50 millió meglehetősen improduktív 
kiadást. Improduktívnak azért mondom, mert egyetlen egy 
embert sem ismerek a magyar glóbuson, aki háborút akarna 
kezdeni bármely irányban. 

De még azért is mondom improduktívnak, mivel semmi 
biztosítékunk sincs egy elkövetkező győzelem felől. Végre és 
legfőképen azért tartom improduktívnak, mert bár a hadse- 
reg intézménye, jól-rosszul be van ékelve konstituciónkba, de 
azért a cs. és kir. hadsereg sem egészében, sem tagokba tör- 
delve, nem tekinti magát a mi államorganizmusunk. alkatré- 
szének, hanem tekinti magát szellemben, felfogásban, érzü- 
letben és feladataiban egy hazánk szervezetén kívül és felül 
álló, alkotmányos ellenőrzést nem tűrő, polgári felelősséget 
nem viselő, felfegyverzett testületnek, melynek más a nyelve, 
mint nekünk, más a hazafisága, más a becsülete, más a ha- 
gyománya. 

Mit jelent ezenkívül az a numerus? 

Azt jelenti, hogy hazánk termelő kontingenséből állan- 
dóan hiányzik 170000 főnyi munkaerő. Még pedig a munka- 
erőnek épen a színe-java, mert katonának nem viszik el sem 
a nőt, sem a nyomorékot, sem az öreget. 

Veszteségünk tehát nemcsak abból áll, hogy télen-nyá- 
ron, hajlékban, ruházatban, eledelben, fűtésben, mosásban, 
világításban, egy szóval teljes ellátásban kell részesítenünk 170 
ezer ép, egészséges, munkabíró férfiút; hanem abból is, hogy 
ily nagy tömeg embert leszorítunk a produkció teréről és a 
kizárólagos fogyasztók táborába kényszeríthetjük. 

Úgy vélem, nagyon alant járok a számítással, ha egy 
katonának napszámdíját naponként télen-nyáron egy koro- 
nára becsülöm. Ez tehát naponkint 170 ezer korona volna. 
Ilyenformán Magyarország értékvesztesége ezen a címen kö- 
zel 62 millió korona. Ebből a summából jó 85 százalék a me- 
zőgazdaság terhére esik, mert ilyen arányban áll a földmive- 
lők kontingense a többi kereseti ágakból kikerült kontingens- 
hez. A földmívelés évi vesztesége a munkáskéznek ezen mes- 
terséges elvonása következtében e szerint 52 és fél millió kor. 

Felesleges mondanom, hogy itt csak a napszám-díj, nem 
pedig a napi munka értéke van számításba véve. Ilyen messze 
nem szükség menni, mert ennek kiszámításához a mi fogya- 
tékos agrár-irodalmunk nem nyújt kellő alapot s mert ennél 
a kérdésnél kerülni kell a túlzásnak még látszatát is. A gaz- 
dasági veszteség így is irtózatos. 

Jól tudom, hogy a ki politikus névre tart igényt, lóhát- 
ról mosolyog felém és a vnagyhatalmi állásx-t úgy vágja árva 
fejemhez, mintha annak érinthetetlenségét egyenesen ő véste 
volna be a Mózes tíz parancsolata közé. Hanem én azt tar- 
tom, hogy ideje volna, ha már egyszer valamiben éreznők is 
annak a nagyhatalmi állásnak csodás előnyeit, s nem csak a 
terheit volnánk kénytelenek görnyedezve viselni. Mert az 
olyan nagyhatalmi állás, mely lehetővé teszi, hogy ma Szerbia 
dobja szerbjeink közé a békétlenség üszkét, holnap Romániá- 
ból bujtogassák fel oláhjainkat; ma szerb sertést, holnap oláh 
búzát, holnapután muszka zabot hozzanak a nyakunkra; az 
olyan nagyhatalmi állás, mely nem legyőzni tudja Hercegovi- 

nát fegyverrel, hanem csak pacifikálni tudja aranynyal s mely 
a hetvenkedő horvát testvéreket csak úgy tudja megzabolázni, 
ha generálist kér kölcsön Bécstől: az ilyen nagyhatalmi állás 
nem ér egy fakovát, melyért kár a pénz és még nagyobb kár 
az emberanyag. 

Ha pedig minden írott és elismert bölcseség azt tartja, 

hogy szükséges nagy lábon élnünk, mert ez volt a kiegyezés 
feltétele a 66-iki vereség után, hát akkor könnyítsünk legalább, 
amit lehet a nagyhatalmi állással járó háztartási terhekben. 
Juhkivitelünk ijesztőleg megapadt. Okos kormányzat pótol- 
hatná ezt a veszteséget azzal, ha a katonák juh-húst fogyasz- 
tanának. Mostani kivitelünk mintegy 200 ezer darab. A kato- 
nák fogyasztása hetenként háromszor, 6 millió kilogramm juh- 
hús fogyasztásnak felelne meg. Állattenyésztésünk ezen ha- 
nyatló ágának nagy lendületet adna, egy ilyen intézkedés. 
Azt is nehéz volna megmagyarázni, hogy miért kell a 
katonának drága ruházat? A romániai katonák jelentékeny 
részének ruházata abból az olcsó, tartós, meleg és vízhatlan 
darócposztóból készül, melyet a rackajuh gyapjából házi ipar- 
szerűen fonnak és szőnek meg. Az erdélyi részeknek összes 
férfilakossága — székely, szász és oláh ilyen posztót visel. 
Ilyet visel egyebütt is az oláh és tót lakosság. Miért ne vi- 
selhetné a katonaság is ezt a posztót? Mit ártana harcképes- 
ségének, ha ugyanazon darócot hordaná, melyet szolgálata 
előtt is viselt, és szolgálata után is viselni fog? Ha az a daróc 
célszerűnek bizonyult a munkához, célszerű lesz a henyélés- 
hez is. Ez a reform egyfelől megoldáshoz vezetné azon nagy 
problémát, hogy mit dolgozzék a földmíves nép télen által; 
másfelől előmozdítaná a juhtenyésztést és leszállítaná a had- 
sereg felszerelési költségeit. 

A király és a közjogi ellenzék. 
1894. december 29. 


Minden magyar párt egyformán hű a koronának; min- 
denik egyformán elismeri a fennálló törvények kötelező ere- 
jét; mindenik közreműködik a törvények alkotásában és a 
kormányzás ellenőrzésében. Mindenik fizeti az adót és telje- 
siti a katonai szolgálatot. 

Szeretném tehát, ha valaki megmagyarázná, hogy akkor, 
midőn a négy ellenzék közül három meghívást kapott a ko- 
rona tanácsába, miért mellőzték épen a közjogi ellenzéket? 

Mondogatják, hogy a közjogi ellenzék meg akar változ- 
tatni egy törvényt. 

Nos? Hát gr. Zichy Nándor nem akarja megváltoztatni 
a házassági jogról alkotott törvényt? Hát általában a tör- 
vényhozás működésének jó fele része nem abból áll-e, hogy 
régibb törvényeket változtat meg? Hát a 67-iki alkotás nem 
megváltoztatta-e a 48-iki törvények több kardinális tételét? 
Hiszen a haladásnak éppen olyan előfeltétele a törvényvál- 
toztatás, mint a lélegzésnek a levegő. 

Úgy, de a közjogi ellenzék követelése annyira beleüt- 
közik a mai államjog rendjébe, annyira megváltoztatná a ha- 
talmi arányokat Európában és annyira megbontaná a két 
monarchia súlyegyenét, hogy azt nagy kockázatok nélkül tel- 
jesíteni nem lehet. A korona tehát természetes hivatásától 
térne el, ha egy bizonytalan sikerű kísérlet vakmerő kockájá- 
nak tenné ki az államot. — így beszélnek sokan, s valószínű, 
hogy ilyen felfogást táplál a korona is. 

Nos? Váljon alapos-e ezen felfogás? Ezt most nem vita- 
tom. Kérdem azonban: váljon nyerhet-e a korona e tekintet- 
ben alapos tájékozást a közjogi ellenzék meghallgatása nél- 
kül? Várhatjuk-e politikánk helyességének  bebizonyítását 
azoktól, kik e politikát nem helyeslik? Okainkat csak mi mond- 
hatnók el; indokainkat csak mi fejthetnők ki. A mi szájunk- 
kal bizony ne beszéljen Darányi Ignác úr. 

Külömben is a tanácsadás egy dolog; a tanács elfoga- 
dása más dolog. A közjogi ellenzék meghallgatása még nem 

jelenti a közjogi ellenzék követelésének teljesítését. A közjogi 
ellenzék meghallgatása ma még csak annyit jelentene, hogy 
a korona arról a politikai irányzatról is tájékozást nyerjen, a 
melyről ezideig csak fülbesúgások útján szerzett tudomást, de 
alkotmányos utón nem. 

A meghallgatás tehát semmi irányban sem jár kötele- 
zettséggel. Sem a szélsőbalt nem kötelezné irányváltoztatásra, 
sem a koronát. De megnyugvást szerzett volna minden irány- 
ban. A korona azt az alapos meggyőződést szerezte volna, 
hogy hazánkban a szélső párt hűségére is feltétlen bizalom- 
mal számíthat; az ország pedig megszilárdult volna abban a 
hitében, hogy az alkotmányos életnek legfőbb és legbizto- 
sabb őre Ferenc József apostoli király. 

Ám, a közjogi ellenzék kihallgatása nagyon is megerő- 
sítette volna e párt prestizsét a nép előtt, — írogatják Bécs- 
ből s mondogatják ide-lent is. Ez magyarul azt jelenti, hogy 
megnőtt volna a szarvunk. 

Lássuk, mennyi súlya van ennek a bölcseségnek? 

Minden nap azt halljuk, hogy a közjogi ellenzék követe- 
lését teljesíteni nem lehet. Miért? Talán rosszat akarunk? 
Nem, hanem egyszerűen azért, mivel kivihetetlen. Miért? Ta- 
lán a nemzet nem óhajtja? Nem, hanem mivel a korona nem 
akarja. 

Ezt a hírt, mely lehet való, lehet mende-monda, 67 óta 
mindig a kormánypárt terjesztette. Ez a hír fölfogássá lett s 
ez a fölfogás oly gyökeresen átjárta a magyar intelligenciát, 
hogy ma már úgy beszélnek róla, mint változhatatlan, bevég- 
zett tényről. 

E közfelfogással szemben ott áll az a rideg valóság, hogy 
a parlamentben száznál több képviselő s az országban nyolc 
napilap hirdeti a közjogi ellenzék igazságait. Mit jelent ez? 
Jelenti azt, hogy az ország negyedrésze annyira bízik az álta- 
lunk hirdetett elvek megváltó erejében, hogy dacára az alatt- 
valói hűség őszinte és igaz érzetének, kész magát nemcsak a 
választással járó szokásos üldöztetésnek kitenni, de kész a 
korona elhíresztelt felfogásával szemben is állást foglalni. 

A közfelfogás ezen keretében minden egyes vótum, mely 
a szélsőbal jelöltjére esik, a korona véleménye ellen van be- 

adva. Hát jól van ez így? Hát nem jobb volna a korona te- 
kintélye érdekében, hogy ama közfelfogás megváltozzék? Hát 
szabad az ország egynegyed részének politikai akaratára 
illoyális szint erőszakolni? Hát opportunus a választók jelen- 
tékeny kontingensének azt szuggerálni, hogy mikor elveit viszi 
a küzdőtérre, mikor azt hiszi, hogy hazájának használ, akkor 
tulajdonképen a korona ellen harcol? 

Ez valóban a legelhibázottabb nevelési rendszer; mert 
ez mesterséges lejáratása a monarkikus princípiumoknak. 

Megnövekedik a szarvunk — mondogatják a politikai 
belátás patentírozott bölcsességével. 

Ugyan hagyjuk azt a bölcselkedést. Szarvnövesztő sze- 
reket mi eddig sem az udvartól kaptuk. Ez a szarv bizonyára 
erőt jelent. No hát megnőtt az magától és még jobban meg 
fog nőni, a nélkül, hogy engedélyt kérnénk arra, a Hofftitel- 
taxenfond kezelő hivatalától. 

Politikai erőnket mi az igazságból, s igazságunkat a 
történelemből merítjük. Minden tapasztalat minket támogat; 
minden okulás nekünk ad elégtételt. A magyar nép zöme ve- 
lünk van; a magyar múlt minket igazol; a jövendőnek pionír- 
jai mi vagyunk. Magyarország magyarrá és országgá csak a 
mi elveink által lehet. Minden egyéb kísérlet csak foltozga- 
tás. Ezt mi nemcsak hisszük, de bizonyítani is tudjuk. 

Csereberélhetik az embereket a kormányon akármeny- 
nyit. Az a nagy diszharmónia, mely hazánkat válságból vál- 
ságba kergeti, nem az emberek felfogásában, hanem a viszo- 
nyokban rejlik. Nem csak az embereket kell változtatni, ha- 
nem a rendszert is. A helyzet kulcsa az, hogy az élet nem 
egyeztethető össze a tömegekkel. A megnövekedett képhez 
szűk már a keret. Az alkotmányosság gyermekéveihez szabott 
ruhában nem fér már el a tetterőben megizmosodott nemzet. 

A mit mi kívánunk, azt az önfentartás ereje kívánja. 
Ez az erő hatalmasabb, mint a budai várpalotának valamennyi 
ajtózárja. Ez az erő létezik, hat, terjed, vonz akár meghall- 
gatja a korona a mi pártunkat, akár nem. 

Mikor a nap süt, világosság van, ha be is vannak fa- 
lazva az ablakok. 

Igaz-e? 
1894. december 30. 


Arról értesülök, hogy azon négy tucat államférfiú közül, 
kiket most a korona meghallgat, egyik így beszél: 

A 67-iki alapot nem azok gyengítik, akik támadják, 
hanem azok, akik támogatják. Olyan számbavevő ember 
Magyarországon nincs, aki ne azonosítaná a haza bizton- 
ságát a trón biztonságával. Olyan sincs, aki a védképessé- 
get ne tekintené elsőrendű szükségnek. Olyan sincs, aki a 
meglevő államszövetség dualisztikus formájában lefektetett 
egyenrangúságot helytelenítené. Midőn tehát Felségedet úgy 
informálták, hogy itt pártok vannak, melyek a kiegyezést 
nem ismerik el törvénynek: akkor Felségednek nem mon- 
dottak igazat. 

Igenis a kiegyezésnek hiányai vannak, melyek miatt 
Magyarország erőtelen, miként erőtelen az egyén is, ha nincs 
szabad mozgási képessége. Igenis, a kiegyezés olyan jogo- 
kat is biztosított a nemzetnek, melyek nincsenek végrehajtva. 
Szükséges tehát a revízió és szükséges a pontos végrehajtás. 
Sem az egyik, sem a másik nem alterálja Felséged jogkörét; 
de az egyik úgy, mint a másik megsokszorozza a nemzet 
erőit és Felséged hatalmi állását. 

Az elégületlen Magyarország egy bizonytalan faktor; 
a kielégített Magyarország biztos támasz. 1850-66-ig a Fel- 
séged hatalmi állása fokról-fokra csorbult; de 67-ben a ki- 
elégített Magyarország ismét döntő erejűvé tette a Felséged 
kardját. Azóta az ország haladt, fejlődött, változott. A törvény 
azonban nem változott. Ami akkor a forradalom vérvesz- 
teségei és az idegen uralom pusztító rendszerei után kielé- 
gítőnek mutatkozott, az ma már sok tekintetben anakroniz- 
mus. Akkori vezéreink nem ismerhették a nemzet erőforrá- 
sait, mert ezek csak azóta nyíltak meg. Ezek az erőforrások 
a trón és az ország javára csak úgy használhatók ki egész 
mértékben, ha nincsen megcsonkítva állami életünk. 

Nincs nagyobb közszerencsétlenség, mintha a korona 
és a nemzet között nem teljes a bizalom. A nemzet bizodal- 

mához a legkisebb kétség sem férhet. Hiszen akkor, midőn 
a legfőbb hadúri jogot minden fenntartás nélkül a Felsé- 
ged kezeibe tette le a nemzet, életünket és vérünket aján- 
lottuk fel, melylyel minden időben legbölcsebb belátása sze- 
rint rendelkezhetik. De fájdalom a Felséged bizodalma a 
magyar nemzet irányában nem ilyen rendületlen, mert el- 
tűri, hogy nemzetünk idegen nyelven és idegen szellemben 
katonáskodjék s azt a kiváló előnyt adja az osztrákoknak, 
hogy csak Bécsben és csak német nyelven tart udvart. Ennek 
a fájdalmasan érzett bizalmatlanságnak tulajdonítható az is, 
hogy a fejlődő Magyarország oda érzi magát kötözve egy 
nem fejlődő törvény holt betűihez. 

A közállapotnak ezen diagnózisát nem minden ember 
vallja be, de minden ember érzi. Ha Felséged kegyeskednék 
megkérdezni: akarják-e az urak az önálló gazdasági rendet? 

— mert én akarom; akarják-e az önálló magyar hadsereget? 

— mert én akarom; akarnak-e állami életüket megillető be- 
folyást gyakorolni a külügyekre? — mert én azt is akarom: 
széles Magyarországon nem találna Felséged egyetlenegy 
embert sem, sem gazdagot, sem szegényt, sem tudóst, sem 
tudatlant, aki az őszinte hála igaz lelkesedésével ne hódolna 
meg a Felséged akarata előtt. Akkor nem volna válság, nem 
volnának pártok, nem lenne szétvonás, hanem összeolvadna 
egész Magyarország áldozatkészségben és hálában, mert ki- 
vétel nélkül mindenki érezné, hogy Felséged a világtörté- 
nelemben egy új ezredévnek lapját nyitotta meg a magyar 
nemzet számára. 

De ha mindenki így érez: szükségképen mindenki 
érzi azt is, hogy a kiegyezési törvényt részben változtatni, 
részben fejleszteni kellene, mert mindenki érzi benne a sza- 
bad fejlődésnek valódi akadályait. Kevesen vallják ezt be, 
de mindenki érzi. Ám mindenki bevallaná, mihelyt tudná, 
hogy ezen irány a Felséged véleményével nem ellenkezik. 
Midőn tehát bármelyik kormány arra vállalkozik, hogy vál- 
tozatlan ortodoxiával kívánja fenntartani a 67-iki törvénye- 
ket: ez a kormány megnyeri ugyan a többséget a Felséged 
iránt érzett hódolatból, de minden magyar emberben válto- 
zatlanul él az az elfojtott kívánság, hogy vajha ez másként 

lehetne! E lappangó, de általános érzelem nem jut nyilvá- 
nosságra, nem ölt alapot. Nem jelenik meg, mint követelés, 
de azért mindig él, mindig hat, mindig terjed, miként élnek 
és hatnak és terjednek a természet láthatatlan, alaktalan és 
súlytalan erői, melyek együttvéve a látható és megfogható 
matériákkal az élet kútforrásait képezik. 

Ok nélkül írják tehát az eljövendő kormányok zászló- 
jukra a közjogi ortodoxiát; mert minél jobban ragaszkod- 
nak a betűhöz, annál inkább éreztetik a korlátokat s így 
annál több emberben ébred akarat e korlátok eltávolítására. 
Ezért mondtam, hogy azok, kik támogatják, nemcsak a 
betűt veszélyeztetik, hanem az alapot is. 

— Igaz-e, hogy valaki így beszélt a királyhoz, azt egész 
bizonyossággal megállapítani nem lehetett. 


1895. 


Recept. 
1895. január 15. 


Nos, sikerült? 

Hogyan? Hát nem fogadtad meg tanácsomat? 

Lássuk csak. Születtél 1850-ben; korod tehát megüti a 
mértéket. Érettségi vizsgát tettél 1868-ban. Helyes; e szerint 
birtokában vagy annak az általános műveltségnek, a mely 
mindenre képesít, csak arra nem, hogy kenyérhez juss. 
1871-ben államvizsgát tettél; bizonyítványod tehát rend- 
ben van. 

A mint látom, leszolgáltad az önkéntesi évet és kinevez- 
tek tartalékos hadnagynak. Igen helyes. Ez valamivel több 
a miniszteri tanácsos állásánál, habár kevesebb, mint a 
kamarásság. 

Folyamodványod e szerint jól fel volt szerelve. Bizonyára 
nem feledkeztél meg az 50 kros stempliről. De lássuk a folya- 
modványt. Azt kéred, hogy írnokságból léptessenek elé a 
fogalmazói székbe. Látod, itt vétetted el a dolgodat. A pe- 

titum rosszul van megállapítva. Akkor is mondtam, hogy ne 
szalaszd el a jó alkalmat. xSzemérmes koldusnak üres a 
tarisznyája. 

Neked édes barátom miniszterséget kellett volna kérni. 
Hiszen végzett ember vagy, hadnagyi rangot viselsz és fák- 
lyát vittél a tüntetés alkalmával. — Mit? — Nem tudnál en- 
nek az állásnak megfelelni? Patvar vigye az ilyen haszontalan 
töprengéseket! Huszonnégy év óta írnok vagy; ez már csak 
elég világosan bizonyítja, hogy félreismerték tehetségedet. 
A legrosszabb esetben is penzióhoz van igényed. 

Vagy úgy? Nem voltál képviselő? Ez egy kissé meg- 
nehezítette volna a sikert. No de legalább szóba kerültél 
volna, miként Jósika, s ez megnövelte volna kilátásaidat. 

Jó tanácsot én már neked miként adjak? Ha még 
miniszter sem tudtál lenni, hogyan legyen belőled fogalmazó? 

Az állások immár be vannak töltve. Látod, Wlassich, 
Perczel, Dániel és mások, letarolták előtted a mezőt. Te csak 
írnokoskodjál tovább, és nyugodj meg abban, hogy nem 
lettél karikatúra. Mihelyt pedig teheted, választasd meg ma- 
gadat képviselőnek. Ne aggódj. A miniszterkedés sora rád 
is elkerül minden bizonynyal. Mert a jövendő képe az, hogy 
a liberális pártban lesz nyolc eleven és kétszázötven penzio- 
nált miniszter. 

Így rakjuk majd le a jövő ezredévnek biztos alapjait 

Vajjon eltaláljuk-e így, hogy mit és hogyan kell csele- 
kedni? Fölismerjük-e hivatásunkat s betudjuk-e tölteni azt a 
helyet, melyet számunkra a népcsaládok munkafelosztása ki- 
jelöl? 

Mélázva gondol minden hazafi a múltra s méltán töp- 
renkedik a jövendő fölött. Befejeződött-e az a martir-rajz, 
melyet magyar történelemnek szokás nevezni, vagy új köte- 
tet nyitunk az új ezredév küszöbén? Mi lesz a sorsunk? Élni 
fog-e nemzetünk ezer év múlva 15? Magyar szó hangzik-e 
majd akkor is a Tisza partjain? 

Nincsen nehezebb helyzet, mint a mi országunk hely- 
zete, és sehol egy kormánynak sincs annyi bölcsességre, annyi 
erőre, annyi okosságra és annyi kiválóságra szüksége, mint 
a mi kormányunknak. Nálunk minden lépésnek meg van a 

maga kockázata, és minden gondolatnak meg van a maga 
veszélye. 

A ki fenn akarja tartani a mai államrendszert, annak 
nemcsak az értelemmel kell számot vetni, hanem az érzékeny- 
séggel is. A mi új alkotmányunk tele van a legkényesebb 
komplikációkkal. Nekünk állami életünk van, állami életfel- 
tételek nélkül. Haltenyésztés, víz nélkül. Az apparátus nehéz- 
kes; a kezelési mód a lehetetlenséggel határos. Egyik hatalmi 
kör elnyeli a másikat; egyik felelősség elenyészik a másik- 
ban. Két korona, három kabinet és egy monarkhia: íme a 
szervezet képe hat szóval kifejezve. 

Az intézményeknek ezt a szeszélyes alakulását nem a 
népcsoportosulás gravitációja hozta létre, hanem egy ural- 
kodó családnak nagy életereje és a-politikával foglalkozó em- 
berek alkalmazkodó eszejárása. Az alakulás tehát nem ter- 
mészetes, hanem törvényes; inkább kodifikatori termék, mint 
históriai jelenség. 

Éppen ezért sehol sincs nagyobb próbára téve az em- 
beri tehetség, mint ebben az útvesztőben. A kormányférfiú- 
nak minden mozdulata előtt egy probléma áll: súlyegyenbe 
hozni a jót a lehetővel. Kormányozni nálunk annyit jelent, 
mint járni a kiegyenlítés tojástáncát az ellentétes felfogások 
között. 

Mi következik ebből? Az, hogy nálunk a kormányzás 
feladatait csak a legkiválóbb férfiakra szabad bízni. Egyet- 
len ballépés árulója lehet a legfontosabb érdekeknek. A ki 
komoly hivatottság nélkül, könnyelműen vállalkozik erőtlen 
vállain súlyos terheket emelni: nem érdemli meg azt a köz- 
tiszteletet, melylyel egy ilyen állást környezni szokás. 

Lirum, lárom! Ne hallgass te barátom az ilyen melan- 
cholikus beszédekre. Hidd el, ezt is csak az a hideg, nyir- 
kos levegő okozza, mely tetőtől talpig átszűrődött ruháimon. 
Ezek csak egyszerű hangulatok, minden kézzel fogható ha- 
szon nélkül. Bárányfelhők a mélázó ember kedélyvilágában. 
Jönnek és mennek nyom nélkül. 

De a liberális párt: fix pont; a miniszteri állás: való- 
ság. Okos ember ne gondoljon egyébre, mint a párt fenállá- 
sának érdekeire. —Ábrándozók mestersége szappanbuboréko- 

kat alkotni a kormányzás jóságáról és az ország jövőjéről. 
Költők előtt a haza oltári szentség; előtted barátom, legyen 
fejős tehén. 

Tanácslom, hogy előtérbe toldd magad siető léptekkel. 
Ülj a rúd végére, mint az Aesopus legye és hirdesd nagy- 
hangon, hogy viszed a kocsit. Ha sokáig mondod, elhiszik 
neked és úgy fognak rád tekinteni, mint miniszterjelöltre. 

Erre a receptre engem az élet tanított, fogadd meg taná- 
csomat és ismerj meg akkor is, mikor majd pártfogásodra 
leszen szükségem. 


Rossz jelek. 
1895. január 18. 


Kaas Ivor hírlapírót tegnap fogházbüntetésre ítélték 
azért, hogy vnormális izgatottság vett erőt rajta, mikor a 
hatóság megsértette a sajtó szabadságát kémlő úton, és a 
képviselői immunitást egyenes úton. 

Ezt az vesetetx hírlapjaink elég érdekesnek tekintik arra, 
hogy tudósítsák felőle az olvasó közönséget abban a vtörvény- 
széki rovatx-ban, a hol minden nap olvashatjuk a sikkasztá- 
sokról, csalásokról, hamisításokról, betörésekről szóló válto- 
Zatos híreket. 

Tisztelt barátaim és kollégáim a hírlapírás mezején ne 
vegyék tőlem, a jövevénytől rossz néven, hogy kapcsolatban 
ezzel az vesettelx, eszembe jut egy pár más vesetx is. Mert 
napi munkát végzünk ugyan, de azért nem vagyunk nap- 
számosok a szó közönséges értelmében. Azokból a színes 
kődarabokból, melyeket naponként kifaragunk, összehozunk 
és elhelyezünk, bizonyos távlatból nézve, az ország testi és 
lelki állapotának mozaik-képe jön napvilágra. Ennélfogva a 
tegnapi és holnapi munkánk között erkölcsi összefüggésnek 
kell lenni, mert különben nem képet adunk, hanem tarka 
rendetlenséget. Ezt az összefüggést első sorban az eszmék 

hű és következetes szolgálata biztosítja. De némi biztosítást 
látok abban is, ha olykor összebogozzuk az emlékezetnek 
hirtelen elmetszett fonalszálait. Éppen ezért emlékeztetni kívá- 
nom hírlapíró társaimat a következő esetekre: 

Néhány év előtt a Magyar Hírlapx igen erőteljesen 
indokolt támadásokat intézett az államvasutak kezelési rend- 
szere ellen. Miután a kormányt ezek a támadások fölötte mó- 
don bántották, de védekezni nem tudott, ennélfogva a meg- 
torlás terére lépett. A vasúti tisztviselőknek megtiltotta a 
yMagyar Hírlap olvasását, egyszersmind rendeletet adott ki, 
hogy az állomásokon ezt a lapot elárusítani ne merészeljék. 

Ennek az esetnek a megítélésére két faktort kellett tekin- 
tetbe venni. Egyik ez: közügyet szolgált-e — s ha igen — 
igazságosan szolgálta-e a közügyet a Magyar Hírlap? A má- 
sik ez: törvényes volt-e a kormány eljárása? A felelet min- 
denki előtt tisztán állott. A támadó hírlap álláspontja jogosult 
és igazságos volt. A kormány eljárása erőszakos volt és 
törvénytelen. 

Elvetemült haragjában a kormány a jogra, az igazságra, 
a szabadságra emelte vakmerő kezét. Mert a M. H. jogával 
élt, midőn visszaéléseket leplezett le; igazságot hirdetett, mi- 
dőn tényeket sorolt föl; s mert egy kormány, mikor egy hír- 
lap terjesztését rendeleti utón kívánja megakasztani: kiéle- 
sitett késsel támadja meg a sajtószabadság életgyökereit. 

Méltán várhatta tehát a szabadságnak minden barátja, 
hogy a sajtó elementáris erővel lép a sorompók közé az erő- 
szak ellen, a jog mellett. Én már látni véltem, hogy miképen 
válik minden kis betű az önkénynek gyilkos fegyverévé; 
előre elképzeltem az izzó szenvedélyek vulkánikus kitörését; 
és örvendeztem, hogy az erkölcsi fölháborodás miként fogja 
a hatalmat meghátrálásra kényszeríteni. 

Csalódtam. Minden hírlap gondosan behúzódott a maga 
csigaházába s úgy tett? mintha a jognak védelme, s az erő- 
szaknak alkalmazása a M. H.-nak és a kormánynak magán- 
ügye volna. 

Ilyenforma tapasztalatra jutott a közönség akkor is, 
mikor egy vállalkozó cég a kormánynak azzal kedveskedett, 
hogy ellenzéki hírlapokat vásárolt meg. A hírlapkiadás: üzlet. 

Abban tehát, hogy egy hírlap tulajdonjoga egyik kézből a 
másikba kerül, senki sem ütközhetik meg. De a hírlapírás: 
közszolgálat, mely becstelen, ha pénzért irányt változtat. Az 
irányváltoztatásnak az a cinizmusa, melyet az akkori vásár 
következtében láttunk, példátlanul áll a magyar hírlapírás tör- 
ténetében. Méltán elvárhatta tehát mindenki a sajtótól, hogy 
ostort vesz a kezébe s kikergeti a templomból a kufárokat. 

Nem történt meg. Az erkölcsi fölháborodás izgalmaitól 
óvatosan tartózkodott a magyar sajtó. Pedig a közönség há- 
borgott. Ezen a háborgó tengeren csak a vMagyarországc 
evezőcsapásai voltak hallhatók. A többi sajka csak akkor 
bontott vitorlát a kényelmes révben, mikor elcsendesült min- 
den, hogy rendes járatát nyugalmas vizeken tegye meg. 

Hát mikor a vPesti Napló — nem a mostaniról beszé- 
lek, mert arra nincs jogom, hogy privát cégek privát üzle- 
tét emlegessem; az egyik cég elkereszteli a maga kiadványát 
prospektusnak, a másik árjegyzéknek, a harmadik Pesti Napló- 
nak, de az ilyesmivel a közügy szolgálatában nem illik fog- 
lalkozni, mert ennek csak a hirdetési oldalon lehet helye — 
hanem, mikor annál a vPesti Naplóx-nál, melyről beszélhe- 
tünk a diszkréció megszegése nélkül, mert nem magánüzlet 
volt, hanem az elvek és a gondolatok közege egy politikai 
irányzat szolgálatában — mikor ennél a Pesti Naplónál ház- 
kutatást foganatosítottak s feltört fiókjaiban vismeretlen tet- 
testk kerestek: akkor, a sajtószabadságnak ezen hatósági meg- 
kerülése és kijátszása alkalmával, mit tett a magyar sajtó? 
Talán sorakozott egy ellenállhatatlan vészkiáltásra? Talán 
tiltakozott a jogsértés ellen? Nem; hanem hagyta, hogy ver- 
gődjék a lap egyedül, küzdjön önmagában, megérlelve e 
passzivitással azt a közhitet, mintha a lap hibás s a hatóság 
eljárása jogos volna. 

Hanem mikor a képviselőház elnöke azt a furcsa és 
bizonyára indokolatlan intézkedést tette, hogy a ház folyosói 
a hírlapírók elől elzárassanak: bezzeg akkor föl tudott lán- 
golni az ádáz haragnak minden villáma. Megtámadva látták 
a sajtó misszióját, önérzetét, becsületét, szabadságát és min- 
den névvel nevezhető előnyeit. És összeröffent a nagyhata- 
lomnak minden katonája és kartellre léptek - talán 

az elnök ellen, a ki a hibát csinálta? Nemi Hanem kartellre 
léptek saját kötelességük teljesítése ellen, elhatározván, hogy 
a Ház üléseiről mindaddig nem értesítik az olvasót, míg 
sérelmük orvosolva nem lesz. Az elnök eljárását én sem helye- 
seltem. De hisz, én abban, hogy a hírlapírók járnak-e a folyo- 
sókra vagy nem, a közéletnek sem kárát nem látom, sem 
hasznát. Sőt annak, ha a folyosókon fölszedett léha politikai 
pletykák nem látnának napvilágot, a hírlapok bizony kárát 
nem vallanak. 

Ezek az esetek jutottak eszembe most, mikor Magyar- 
ország legelső hírlapíróját bírságra és fogházra Ítélték. A Kaas 
Ivor nagy tehetségét és páratlan temperamentumát utánozni 
nem tudjuk. De nagy becsületünkre válik, ha szilárd jelle- 
mét, széles látkörét, önzetlen honszerelmét megközelíteni 
igyekszünk. A sajtó igaz jogát védelmezte ő hevesen és szen- 
vedélylyel, mint minden férfi tette volna, a kinek vérkerin- 
gésébe átment az igazságnak hő szeretete. De nem sértett 
sem intézményt, sem embert. Mégis magán panaszra ítélték 
el. Pedig ismételve kijelentette a bíróság előtt is, hogy igenis 
fölháborodott a kormány eljárása fölött, — de Drill urat nem 
sértette, sérteni nem is akarta. — A bíróság meg is kérdezte 
Drill urat, hogy vissza vonja-e panaszát, s ezzel kifejezte azt, 
hogy a bírói érzület itt nincsen harmóniában az emberi érzü- 
lettel. De a Drill úr lelkiismeretbeli nyugalmának és tekinté- 
lyének arra volt szüksége, hogy Kaas Ivor rab legyen, s 
ennélfogva nem vonta vissza panaszát. 

Mindez tegnap történt és hírlapjaink közlik a törvény- 
széki rovatban, a hol mindennap olvashatjuk a sikkasztások- 
ról, csalásokról, hamisításokról, betörésekről szóló változa- 
tos híreket. 

A parlament szintje. 
1895. január 22. 


Méltán ad okot az aggodalomra az a tény, hogy a ma- 
gyar parlament szintje rohamosan hanyatlik. A hanyatlás 
okát könnyű megtalálni abban a pártmonopóliumban, melyet 
a jövendő idők Tisza-korszaknak neveznek majd el. Az álló- 
víz megposhad; az állandósított párturalom megromlik. Az 
egységes világrendben a törvények is egységesek; az erkölcsi 
élet fejlődését és hanyatlását ugyanazon törvények szabályoz- 
zák, a melyek a szerves életben is irányadók. 

Egy párt, a mely állandósítva van nem saját érdemei 
által, hanem a kormány hatalma által; a mely tehát nem ellen- 
őriz, hanem engedelmeskedik; nem irányt ad, hanem csak 
szavaz, a melynek nincsen tekintélye, hanem csak többsége; 
s amely a hazafias szellemet mindig alá tudta rendelni a párt- 
érdekeknek: egy ilyen párt, ha sokáig él, szükségképen ha- 
nyatlásnak indul erkölcsileg s hanyatlásában magával rántja 
a parlament niveauját is. 

Mikor egy párt elveszíti a létezés jogát és mégis élni 
akar: akkor nem lesz válogatós többé sem az eszközökben, 
sem az emberekben. A szolgálatok értékét saját érdekei szem- 
pontjából veszi becslés alá. Eredményt csak ott lát, ahol 
fennállása biztosítva van. Sikernek csak azt nevezi, ami ki- 
elégíti önző hajlamait. Mikor az új kormányelnök azt mondta, 
hogy a jelen az övék: akkor akaratlanul bár, de leleplezte 
a pártcinizmusnak egész mivoltát. 

A magyarázgatás fölösleges. Tény, hogy a liberális párt 
immár 20 év óta tartja megszállva hazánkat. Tény, hogy 
erejének legjavarésze immár kidőlt. Tény, hogy elzárkózott 
a felfrissülésnek minden becsületes módja elől. De mivel 
tovább akar uralkodni, ennélfogva új erőket próbál magából 
kiizzadni. Ez az erőlködés hozta létre Bánffyt, mint ház- 
elnököt és ez hozta létre az új kabinetet is. 

Nos, kell-e tovább magyarázni? 

Kell-e ideírni, hogy a politikai ripőkségnek minő 
hívei jutottak a közelmúlt időben parlamenti szerepléshez? 

Beszéljek-e arról a szertelen durvaságról és még szertele- 
nebb tudatlanságról, mely a szereplésnek ezt a nemét min- 
den művelt ember előtt kínossá tette? Fejtegessem-e, hogy 
a parlamenti színvonal alásülyedésével együtt járt a bárdo- 
latlan elemek fölemelkedése és térfoglalása? 

A felvont zsilipen egyszerre tódult be a szerénytelenek, 
a törtetők, az üresfejűek, a léhák egész csapata, felszaba- 
dítva minden jogosulatlan ambíciót, melyet a közélet söp- 
redéke mindig úgy hurcol magával, mint képesítést a sze- 
repléshez. 

A hanyatlásnak e képét a mai ülés ellentétes momen- 
tumai juttatták eszembe. Póriasán eldurvított kerékvágásá- 
ból zökkent ki ma a ház a Szilágyi Dezső és az Ugron Gábor 
beszéde által. E két beszéd sokáig emlékezetessé teszi a 
mai ülést, mert mind a kettő a magyar parlamentnek való- 
ban dicsőséges idejét varázsolta vissza. 

A Szilágyi székfoglalójának hangja, tartalma, választé- 
kossága régen pihenő hurok megzendülése volt. Mióta nem 
Péchy Tamás elnököl, azóta nem hangzott el onnan egy 
ép mondat, egy szabatos formula s egy irodalmilag elfo- 
gadható kifejezés. Jól esett hát most egy képzett elmének 
formailag is becses megnyilatkozását hallani. 

Amit mondott, tartalmilag is becses vala. 

A nagy alkotmányos tényezők jogainak tiszteletben 
tartása; a ház jogainak és méltóságának megóvása; a ház 
hatalmának pártatlan kezelése; a kisebbség jogainak s ezzel 
együtt minden képviselő jogainak megoltalmazása; azon 
felelősségnek előtérbe állítása, melylyel minden képviselő 
tartozik a ház élő rendjének megtartására; végre azon vára- 
kozás fölemlítése, melyet a nemzet a ház munkásságához köt: 
mindez a Szilágyi nagy tehetségének egész erejével volt egy 
klasszikusan rövid beszédbe összetömörítve. 

Jól esett ezt hallani elrettentéséül azoknak, kik hivatott- 
ság nélkül merészkednek vállaikra súlyos terheket venni és 
buzdításul azoknak, kik fájdalmas szemlélői a visszaesés roha- 
mos folyamatának. 

A másik beszédet Ugron Gábor mondotta. 

A beszéd politikai tartalmának ismertetése e helyen 

fölösleges. Mert egy másik rovat felvilágosítást nyújt arról. 
De itt kell megemlékeznünk arról a benyomásról, melyet a 
szónoki remekmű keltett. 

Ugron mindig gazdag az ötletekben és mindig pazarul 
termeli a gondolatokat. A bajvívásban senki sem erősebb, 
mint ö s elméjének villamos szikrája, egy süldő mamelukot 
ma is a szó szoros értelmében összeperzselt. Lelkének heve 
már annyiszor ragadta magával az ellenzéket, hogy majdnem 
banalitás arról a varázslatról írni, melylyel politikai híveire 
hatott. 

De Ugron ma nem úgy beszélt, mint rendes időben 
szokott. Nagy feladatának súlya alatt kibontakozott a párt- 
kötelékeknek összes nyűgeiből s ezzel megnyílt ős tehetsé- 
gének mozgási képessége. Látóköre abban az arányban 
tágult, amily arányban emelkedett szónoklata közben az 
államférfiúi belátással megérlelt igazságnak érzete. 

Ez a férfiú 23 év óta dolgozik a nemzet elévülhetetlen 
jogainak megszerzésén. Munkája küzdelem volt, küzdelme 
fárasztó, kitartása példátlan, harca lankadatlan, olykor vad, 
miként a vihar, de mindig lovagias, miként leventékhez illik. 
Nekem úgy tetszik, hogy mai beszédében ennek a 23 éves 
közpályának minden küzdése, minden hite, minden reménye 
és minden igazsága megnyilatkozott. 

Csalódást, lankadást, kimerülést nem emleget; de a 
figyelő egy csatakiáltó hangban ma fölfedezhette a rezgés- 
nek szelíd árnyalatait, melyek nem a szónoklat kritikai mély- 
ségeiből fakadtak, hanem a kedélynek ama gondosan rejte- 
getett zugából, ahol a hazaszeretetnek szent kötelékeit fonja 
meg a költészet. 

Mélységes meghatottság vett azokon erőt, akiknél e 
hangnak e szelíd rezgése azt a szemrehányást keltette kor- 
szakunk ellen, hogy egy ilyen őserő és egy ilyen tevékenység 
csak azért nem érvényesülhet, mivel jogokat akar szerezni 
hazájának s mivel inkább szereti elveit, mint önmagát. 

Játék a tűzzel. 
1895. február 1. 


Fényes palotának csillogó termeiben írták meg a szö- 
vetséget előkelő nagy urak a kisgazdák a kisiparosok és a 
munkások javára. Működési terük: Magyarország; céljuk: 
a keresztény jelleg megóvása és a nép gazdasági érdekeinek 
felkarolása; nevük: Néppárt. 

Mindez igen jól hangzik és fölötte módon önzetlen, mert 
a szövetség alkotói merőben háttérbe szorították önmagukat, 
midőn saját mivoltuk sem a pártelnevezésben nem szerepel, 
sem a kitűzött célokban nem érvényesül. Ez a tény a mi ma- 
teriális korszakunkban páratlanul áll és majdnem hihetetlen. 
Ehhez fogható altruizmust csak a vértanúkról fenmaradt le- 
gendákban olvashatunk. 

Mindent a népért, semmit önmagunkért! Megvédeni a 
nép számára a keresztény vallást, mely vigaszt nyújt az élet- 
ben és örök boldogságot ígér túl a síron; megmenteni szá- 
mára a vasárnapot, hogy lelke megsemmisüljön a templom- 
ban s teste új erőt gyűjtsön a pihenésben; — oltalmazni a 
nagy gyermeket az erőszak ellen, — megsegíteni szegénysé- 
gében, óvni egészségét, erkölcsét, családi életét: és mindezt 
tenni fogják nem a nép azon fiai, kik a tömegből annak sóha- 
jával együtt emelkedtek föl, magukkal vive a magasba az 
elfojtott jaj kiáltásokat s mindig hallgatva azután is a társa- 
dalmi mélységek panaszos moraját; hanem tenni fogják elő- 
kelő nagyurak, kik drága festményekből ismerik a népet, 
könyvekből olvastak a szegénységről és színművekben látták 
a nyomort. 

És tenni fogják feltételek és kikötések nélkül. íme ott 
vannak a terjedelmes birtokok, a pompás kastélyok, a végte- 
len erdőségek, az árnyas ligetek, a drága ménesek, a viruló 
mezők, a gazdag tanyák — együttvéve egy országrész . . . 
s ez mind az övék. És ott van Bécsben a Hofburg az ő bizal- 
mával, rendjeleivel, kegyeivel, kitüntetéseivel — és ez is mind 
csupán az övék. Övék a jólét, a fény, a tekintély. Mindenük 

van, a mit az élet adni tud; mindent megszereznek, a mit 
mások munkája létrehoz. 

De mindez őket nem elégíti ki. Ők a közjót nemcsak él- 
vezni akarják, hanem szolgálni is. És megalkotják — nem az 
arisztokraták pártját, hanem a néppártot. Mennyi szívjóság, 
mennyi önzetlenség, mennyi lemondás! Hősi korszaknak hold- 
világos tájaira kalandozik lelkem és feltámadni látom Gotfrie- 
det a bouillonit, Tankrédet a nemest és a többi hős lovagot 
a szent sirhoz vonulva pogány szaracénok ellen. 

Ez az alakulás annyira előkelő, annyira lovagias, annyira 
kegyes és annyira hangulatos, hogy félve nyúlnék hozzá a 
kritikai késsel, ha a pártszervezkedés méltóságos szertartá- 
sának komolyságát meg nem zavarta volna a legközelebbi 
szociáldemokrata munkásgyűlésnek egyik szónoka. Ez a szó- 
nok hasábszámra bizonyította, hogy nekik a néppárt nem kell. 

Hogyan? — gondolám, hát még ezeknek sem kell? Hi- 
szen érettük alakult. Hiszen a munkaadók ellen szervezked- 
tek a munkások javára. Hiszen a tőkének üzentek hadat és 
a munkásnak ígérnek oltalmat. Hiszen a gyáripar ellen sora- 
koztak a kisiparnak és a munkásnak védelmére. Hát miért 
nem kell nekik a néppárt, mely a bourgoisnak éppen olyan 
ellensége, mint ők? 

Itt bizonyára egy kellemetlen félreértés forog fenn. Az 
a látszat, hogy elsőrangú palotában történt a szervezkedés 
és nem egy ötödrangú kávéházban, megtévesztette a szociál- 
demokratákat. Pedig jól megfontolva a dolgot, a két pártnak 
rendeltetése, törekvése, célja és karaktere ugyanaz. 

A vizsgálódó előtt mindkét pártnál azonnal szembeöt- 
lik az internacionális vonás. 

Igazi szociáldemokrata soha sem emlegeti a hazát 
A geografiailag intézményes korlátok akadályozzák az ő elme- 
futtatását. A néppárt szintén hallgat a hazáról. Talán igaza 
is van. A szentimentalizmus nem áll jól azoknak, kik csajába 
készülnek, A társadalom, a kereszténység, az egyház, a val- 
lás, a nép érdekeit öleli fel a néppárt programmja; de a haza 
érdekeire egyetlen árva szót sem veszteget. 

A szociáldemokrácia nem ismer fajilag elkülönítő válasz- 
falakat. Osztályérdekből harcol osztályérdekek ellen. Ugyan- 

ezt teszi a néppárt is. A nemzetiségek aknamunkáját nem 
látva, azon kezdi, hogy jogos igényeiket kielégítse, mintha 
jutalmat érdemelnének azért, hogy nem hazafiak és nem ma- 
gyarok. Nép alatt pedig nem a honpolgárok összességét érti, 
hanem a kis gazdát, a kis iparost, a munkást — szóval azt 
az osztályt, mely a szociális művekben mint kis emberkx sze- 
repel. Ennek az osztálynak ígér védelmet egy másik osztály 
ellen, mely a nagyipart és a tőkét képviseli. Ez a második 
internacionális vonás a programmban. 

A játékból merőben kimarad úgy a szociáldemokraták- 
nál, mint a néppártnál a honoratiorok érdeke, vagyis azon 
osztály, mely mérnökökből, Írókból, földbirtokosokból, jogá- 
szokból, művészekből, kereskedőkből, tanárokból, iparosok- 
ból, orvosokból, tudósokból, tisztviselőkből alakul középosz- 
tállyá s mely szellemével és műveltségével tartja fönn hazánk 
magyar jellegét. A programmban ez a harmadik nemzetközi 
vonás. Mert a haza és nemzet fogalmát leginkább a közép- 
osztály eszmeköre domborítja ki. 

Ezen közös vonások arra utalják a néppártot és a szo- 
ciáldemokratákat, hogy értsék meg egymást. A megértésnek 
ez a kölcsönössége annyival szükségesebb, mert különben 
tőkének találnák tekinteni az agrárszocialisták a latifundiumo- 
kat is és hivatkozva a programm 10-ik és 11-ik pontjaira, köve- 
telni fognák a hívek, hogy az állam nyúljon hozzá az 50-60 
ezer holdas birtoktestekhez és parcellázza föl a kis embert 
megillető örökhaszonbéri részletekre. 

Megvédelmezni a munkást a tőke elnyomása ellen: 
Hamlet szerint voly cél, melyet követhet a kegyesx. De ennél 
a pontnál magyarázó részletezésre lett volna szükség, mert 
soha sem lehet tudni, hol áll meg a kiröpített nyílvessző. 
Körül kellett volna jobban írni ezt az ígéretet, hogy látni 
lehessen: vajjon csak étvágyingerlő szer akar-e lenni, vagy 
arra is a hajlandók a szövetség vezérei, hogy magát az ét- 
vágyat kielégítsék? 

A játék vakmerő és a kockázat nagy. Volt bátorságom 
ezt megmondani a reform irányában; de van kötelességérze- 
tem ugyanezt megmondani a reakció irányában is. Politikai 
pártot alkotni vallási alapon osztályérdekből: ez hadüzenet a 

hazának, a nemzetnek, a társadalomnak egysége ellen. 
Programmszerűleg szembe állítani a szegényt a gazdaggal: 
ez hadüzenet a békés fejlődés vívmányai ellen. 

A földbirtok megoszlási viszonya hazánkban igen arány- 
talan és nagyon egészségtelen. Nálunk sok az olyan birtok, 
mely nagyságánál fogva, nemzetgazdasági szempontból köz- 
veszélyt rejt magában. És íme azt látjuk, hogy éppen e 
nagy birtokok tulajdonosai csoportosítják maguk körül a 
birtoktalanokat, hogy megostromoltassák a tőkét. 

Ez nem a Mirabeau ténye, aki Lamartine szerint a 
Grachusok porából született, s aki posztókereskedést nyit- 
ván, a harmadik rendhez csatlakozott. Ez az Orleans herceg 
ölelkezése a sans-culotte-okkal, mely sem nem dicsőséges, 
sem nem eszélyes, hanem könnyelmű játék azzal a tűzzel, 
mely az Alföldön már is elhamvasztással fenyegeti a játéko- 
sok vagyonát. 


A militarizmus. 
1895. február 8. 


Amit mondani akarok, azt nem a képviselőház katonai 
vitája juttatja eszembe, hanem a mindennapi élet. A ház 
bátran vitatkozhatik afölött, hogy mennyi fejérnye szüksé- 
ges a legény és mennyi protein a huszárló táplálásához; 
műszaki csapatokról is beszélhet a honvédség számára, és 
elavult büntető eljárásról a katonáknál, mely kegyetlen és 
ostoba és főleg alkotmányellenes. A vitatkozó e jóindulatá- 
nak kevés összefüggése van az élettel. Az élet nagy prob- 
lémája maga a katonaság; nem a minősége, felszerelése, 
szervezete: hanem annak létezése. 

Mire való az, hogy a polgárság legmunkabíróbb része 
fegyvert viseljen szerszám helyett? 

Okos feleletet kérek. A betanult szajkólármát én is 
hallottam. Védképesség, nagyhatalmi állás, más államok pél- 

dája. De magyarázatot szeretnék hallani. Az államférfiúilag 
fenhéjázó mosoly nekem nem imponál. Hogy inpraktikus 
álmodozók közé soroznak, az nem riaszt vissza. Elvégre is: 
kinek van szüksége az állandó hadseregek olyan méreteire, 
amilyenek ma a kontinensen fentartatnak? 

Köröskörül hatalmas világrészek zúdítják a kis Európa 
fejére termelésüket. Azon a ponton vagyunk, hogy az áruk 
előállítási értéke maholnap meghaladja azoknak piaci érté- 
két. Ez az állapot a kontinens gazdasági csődjét jelenti, 
melyet csak a hitelhálózat mesterséges fikciója képes máról 
holnapra elodázni. Mihelyt a hálózatnak fonalai elszakadnak, 
bekövetkezik a mindenható összeomlás. 

A nagy világrészek életveszélyes versenye csak úgy 
bírható meg, ha Európában minden gazdasági erő produk- 
tiv alkalmazást nyer. A munka fokozása a vagyon fokozó- 
dását jelenti. A vagyon növekedése ellenállási képességet 
jelent a versenyben. De a militarizmus lehetetlenné teszi ezt 
a célt. Az a nagy munkaerő, mely egy hadsereg izmaiban 
rejlik, heverő tőke; az a nagy összeg pénz, mely egy had- 
sereg fentartására fordíttatik, elfecsérelt tőke. 
szó, hogy ki az erősebb. A civilizáció mai érett állapotában 
arról van szó, hogy ki az okosabb. Az állami feladatnak 
ezen mérhetetlen átváltozását a kontinens vezérei nem akar- 
ják felismerni. A harci állapotból nem akarnak a béke álla- 
potába átmenni. Katonailag szervezik az államokat a helyett, 
hogy gazdaságilag szerveznék. Alapigazságuk nem az épí- 
tés, hanem a rombolás; nem a munka, hanem a verekedés. 
A kontinens államfentartó szelleme még ma sem a keresz- 
ténység, hanem a barbarizmus. Ez nem a civilizált emberi- 
ség munkálkodó és fejlődő képe, hanem a fenevadak mor- 
gása, mikor egymást szétmarcangolni készülnek. 

Miért? Kinek az akaratából? 

A népek meg tudják egymást érteni. Miért nem értik 
meg egymást a népfőnökök is? Mindenki fél a háborútól, 
mert azt mindenki az emberiség legnagyobb átkának tekinti. 
Senki sem tartja szükségesnek, senki sem óhajtja, senki sem 
talál benne örömet. Miért készülődik hát mégis minden 

ország a háborúra? Hiszen a haláltól is fél és irtózik min- 
den ember, de azért nem koporsó-gyalulással, nem szem- 
födél-varrással, nem sírással tölti az időt az emberiség. 
A kontinens országainak mélységeiből egy irtózatos rém 
üti föl mindegyre a fejét. Ezt a rémet nem a képzelődés 
szüli, hanem az éhségnek, a tudatlanságnak, a nyomornak 
szörnyű valósága. Ezt a rémet egyik helyen nihilizmusnak, 
másik helyen anarkizmusnak nevezik. 

Ez a szörnyeteg mindent fenyeget, ami van. Az em- 
beri haladásnak egyetlen vívmánya nincsen miatta bátorság- 
ban. Hadüzenet súlya alatt áll miatta a vallás, a trón, a 
haza, a törvény, a vagyon. Céljában erőszakos, eszközeiben 
kíméletlen. Sötétségből küzd azok ellen, kik a világosság- 
ban élnek. 

Ezt a szörnyű ellenséget a militarizmus nem tudja le- 
verni, sőt létezésénél fogva istápolja. Miért? Azon heverő 
tőke miatt, mely felosztásra nem kerül; azon elfecsérelt 
munkaerő miatt, mely az általános produkcióban nem vesz 
részt, az általános elszegényítésnek ama rendszere miatt, 
melyet a militarizmus maga után von. Az általános eldurvu- 
lásnak azon szelleme miatt, mely a militárizmussal együtt jár. 

Nem a keretekről szólok, hanem a tartalomról. Tudom, 
hogy Angliában, Indiában, Ausztráliában, Amerikában is van 
katonai keret. Erre szükség van, mert szükség lehet rá. 
Őrületes balgaságnak csak azt tartom, hogy az európai álla- 
mok életcélt keresnek a katonai szervezkedésben. Az embe- 
riség megdöbbentő hanyatlását abban látom, hogy az állami 
társulásnak a militarizmus immár nem védőszerve, hanem 
terhes igája. 

A hadsereg intézménye többé már nem eszköz az 
állami feladatok teljesítésére, hanem olyan végcél, melynek 
minden egyéb, még maga az állam is alá van rendelve. 
A tanügynek, a kereskedelemnek, az iparnak, a mezőgazda- 
ságnak nagy érdekei épen olyan harmadrendű kérdések a 
militarizmus szempontjából, mint a haza, az alkotmány, a 
nemzeti szellem és a történelmileg igazolt aspirációk er- 
kölcsi értéke. 

Az európai ember keresetének negyedrészét a militá- 

rizmus eszi meg. Millió embernek nincsen hajléka a kaszár- 
nyák miatt; millióknak nincsen iskolája a fegyvertárak miatt; 
milliók éheznek munkaközben amiatt, hogy a katonák száz- 
ezrei munkátlanul éljenek henyeségben. 

Újból kérdezem: Miért? Kinek az akaratából! 

A militarizmus nyomasztó terheit a népek viselik, nem 
a népfőnökök. Ehhez a barbár intézményhez a nép adja az 
emberanyagot és a pénzanyagot. Minő balgaság! Engedi, 
hogy megcsapolják vagyoni forrásait és  vérereit. Miért? 
Azért, mert a főnökei azt hiszik, hogy uralkodásuk biztosi- 
téka a népek életerőinek elsorvasztásában áll. 


Ellenzéki szellem. 
1895. február 10. 


Az időközben történt választások — Lőcsét kivéve — 
mindenütt a kormány győzelmével végződtek. Vajjon az 
ellenzéki szellem hanyatlását jelenti-e ez a tény? Könnyen 
megeshetik, hogy azt jelenti. 

Pedig ma is viseljük az elvetemült pártadministráció 
súlyát; ma sem olcsóbb és nem gyorsabb és nem biztosabb 
a Juszticia, mint azelőtt; ma sem kisebbek a közterhek és 
a megélhetésnek bő forrásai nem szaporodnak, hanem apad- 
nak. A nemzetnek világtörténeti aspirációi ma sincsenek kö- 
zelebb a megvalósuláshoz, mint azelőtt. Ilyenformán nem 
forog fenn ok arra, hogy megszűnjék az elégületlenség és 
hanyatlásba menjen az ellenzéki szellem. 

Mégis látjuk, hogy nem is a félrevezetett tömeg, ha- 
nem vezérletre hivatott egyének, épen abból az osztályból, 
mely a hazafiságnak oklevelét gályarabságban szerezte meg, 
lelkes proklamációk kíséretében mennek át a kormánypárt- 
hoz. Zászlójukat nem hagyják el, hanem magukkal viszik: 
tehát meggyalázzák elveiket, nem változtatják meg, hanem 
tovább hirdetik: tehát elárulják. 

Mit jelent ez? 

Egyszerűen azt jelenti, hogy a magyar alkotmányosság 
modern iskolájának tanai megkezdették a hódító körutat. 
Az iskola hívei szaporodnak, mert a tan okos, értelmes és 
hasznos. 

Ugyan ki ne ismerné el, hogy egyénileg jobb a teri- 
tett asztal mellett ülni és nem gondolni az éhezőkkel. Hogy 
jobb az osztogatók közé állni és nem ellenőrizni az osztalé- 
kot? Igenis: húzzunk a közjavakból többet, mint amennyit 
a közterhekből viselünk. 

Ragyogni a hatalomnak rajtunk megtörött fényével, 
pompázni a föld nagyjai körében, fogadni a hízelgőket, mo- 
solyogni a bókokra, udvarolni és udvaroltatni, címeket vi- 
selni, befolyást bírni, monogrammunkat rakatni még a 
templomok. szélvitorlájára is, dividendának tekinteni a köz- 
adót, patrimoniumnak az országot, földesúri jognak a kor- 
mányzást, — aztán rágalmaztatni a sajtó útján ellenfelein- 
ket s az ország pénzéből adni a zsoldot, hát nem jobb álla- 
pot ez, mint a folytonos őrködés, mint tűrni és dolgozni, 
mint szembeúszni az áradattal, gátakat emelni, hogy ki ne 
csapjon, ébreszteni az alvókat, nyomozni útlan-utakon a vét- 
ket, beszélni, írni, tenni azzal a biztos kilátással, hogy a biz- 
tos sikertől távol vagyunk s küzdelmünk gyümölcsét csak 
egy erősebb alkotású nemzedék fogja leszedni. 

Valóban az ellenzék a közélet minden vonalán expro- 
priálva van. Hiába tud, mert ismereteit nem érvényesítheti; 
hiába van a tetterő, mert a munkásságra nem nyílik tér. 
A közhivatalokból kiküszöbölik, a képviselőházban kisebb- 
ségben van. A társadalom intézményeinél csak a megtűrt 
emberek zuga jut neki. Megbüntetik benne az ellenzékit jó 
barátjában, ki hivatalt visel, atyafiában, ki támogatásra szo- 
rul5 gyermekében, ki stipendiumot kér. 

Az ellenzéki ember ágyát nem rózsalevelekből veti meg 
a magyar közélet. És mégis! . . . 

Szabad-e lemondani hitünkről, meggyőződésünkről, re- 
ményeinkről? Szabad-e a katonának cserben hagyni az őr- 
állást. Hiszen nem mesterségből vagyunk ellenzékiek. Azt 
hiszitek, hogy kedvünk tellik az opponálásban? Azt hiszitek, 
hogy csatasorba minket a vér kerget? 

Hát mit tehetünk mi arról, hogy nem vagyunk süketek 
és meghalljuk a jajszót? Mit tehetünk arról, hogy nem va- 
gyunk vakok és látjuk a sebeket? Mit tehetünk arról, hogy 
részei vagyunk az egésznek s a jajszóban saját sóhajunkat 
s a sebnél saját fájdalmunkat érezzük? 

Ugyan ki ne akarna elégedett lenni? Kinek tellik ab- 
ban kedve, hogy mint a temető-bogár, mindig a rothadásban 
turkáljon? Hát van abban valami jó, hogy lelkünket emész- 
szük és idegszálainkat izekre tépdeljük. Kicsoda szereti inkább 
a hózivatart, mint a tűzhely melegét? Kicsoda örül annak 
a szidalomnak, melylyel az ellenzék naponként elárasztatik? 

Senkinek sem kellemesebb a harc, mint a béke. A zak- 
latás nem jobb a nyugalomnál; a zaj bántóbb, mint a csend; 
a biztonság többet ér, mint a veszély. 

De mindenek fölött áll a kötelesség. 

Megszökni az ellenzéktől annyi, mint megszökni a köte- 
lesség elől. Aki menni akar, az menjen. Aki inkább szereti 
önmagát, mint a hazát, hát menjen. Aki többre becsüli a 
meggyalázó nyugalmat, mint az önérzetes küzdelmet, hát 
menjen. 

De mindaddig, míg a tudatlanságot felvilágosítani, az 
elnyomottat védelmezni, a hitványt büntetni, a hatalmat ellen- 
őrizni, az alkotmányt oltalmazni, a nemzet jogosult vágyait 
istápolni kell: mindaddig, az ellenzékre szükség van, hogy 
legyen a jónak egy politikailag szervezett társasága, mely 
önzetlen hazafiassággal küzd, hogy felfödje a hibát, meg- 
büntesse a gonoszságot, egyensúlyba hozza a jogot a köte- 
lességgel, megtörje a hatalom túlkapásait és előbbre vigye 
a nemzet és az egyén szabadságát. 

A veszprémi hang. 
1895. február 13. 


A függetlenségi és 48-as párt többsége a parlamentben 
másfél év óta a politikai élet legradikálisabb kérdéseiben 
együtt szavaz a kormánypárttal. Azon distinkció hangozta- 
tása, hogy nem a kormány van támogatva, hanem az elv, 
sohasem mulasztatott el. De miután ezen támogatásnak a 
valóságban nemcsak az elvek vették jó hasznát, hanem a 
kormány is: a hangoztatott distinkciók dacára, pártunk 
vidéki tagjai sok helyen zavarba jöttek politikai kötelessé- 
geik irányában. 

Az elkövetkezett felfogási zavar abban nyert tényleges 
kifejezést, hogy az időközi választások alkalmával pártunk 
tagjai vagy visszavonultak a küzdelemtől, vagy saját lobo- 
gójukat átvitték a kormánypárt táborába s ezzel azt egy 
másik ellenzék ellenében győzelemre segítették. Sőt megtör- 
tént az is, hogy pártunk egyik része kipróbált hűségű és 
országos nevű jelöltet állított, de a másik rész mégis a kor- 
mánypárthoz szegődött. 

E felfogási zavarnak mentsége nincs; de magyarázata 
van. A felfogásnak e zavarát menteni nem tudom, nem. is 
akarom, mert a becsületes embernél a zászló tisztasága 
előbbrevaló, mint az egyéni érdek. A felfogási zavarnak ma- 
gyarázatát abban látom, hogy a párt központi magatartása 
megtévesztette a vidéki híveket. Az a tény, hogy a központ 
együtt szavaz a kormánynyal, a szilárd emberekben csak gya- 
nút okozott, vagy kételyt szült. Azok pedig, kiknek érdekei a 
pártos adminisztráció elvetemültsége miatt állandó károsodást 
szenvedtek, mintegy fölszabadítva érezték magukat a meg- 
szokott szép elvek azon nyűgei alól, melyek miatt eddig a 
hivatalok packázásait megadással tűrték. Ekként az egyiknél 
megrendült a bizalom, a másiknál ingataggá lett a hit, a har- 
madiknál kételyek keletkeztek, a negyediknél alkura lépett a 
meggyőződés, az egyéni érdekkel. 

Ismétlem, hogy ez nem védelem, mert a politikában 
nem érdemel mentséget sem a tévedés, sem a kishitűség; az 


123 


önzés pedig nemcsak visszataszító, de megvetésre méltó in- 
dulat, mert egyéni érdekeit helyezvén a közjó fölé, a haza- 
fiatlanság bélyegét viseli magán. A vidéki elvtársak vázolt 
magatartása tehát nem menthető. 

De a magatartás magyarázata részben legalább, a köz- 
ponti párt eljárásában található meg. 

Nem hibáztatok senkit. Meddő és káros volna abban 
a pillanatban küzködni egymás ellen, a mikor az események 
hullámai fejünk fölött készülnek összecsapni. Máris az a lát- 
szat, mintha országszerte megszűnt volna a függetlenségi és 
48-as párt s mintha mi, itt a központban, csak a levegőben 
függnénk talaj nélkül, gyökérzet nélkül. 

Szerencsére — csak látszat. Ez nem a valóság képe, 
hanem egy pillanatnyi zavarból keletkezett optikai csalódás. 
A veszprémi pártvezérek szép kiáltványa nyújt arról tanúsá- 
got és vigaszt, hogy a volt kormánynak, pártunk megsem- 
misítésére irányult tevékenysége csak érvágás volt, de nem 
halálos döfés. 

A veszprémi szózattól ma-holnap visszhangozni fog az 
ország. A párt mindenütt kiselejtezi magából a húsos fazekak 
híveit és az arany borjúnak imádóit. A hatalom érezni fogja, 
hogy az önzetlenségnek, a köztevékenységnek, az elvhűség- 
nek, hazafias erényei élő és mozgató erők a nemzeti közszel- 
lemben. Érezni fogják, hogy az ingadozóktól megtisztult párt 
kettőzött kitartással, fokozott eréllyel, bátor elszántsággal for- 
dítja maga elé a küzdelemnek esélyeit. 

Elvégre is, megfogják tanulni azok, kik egyéb eszmék 
hiányában, a kiegyezés híveit pártunk kiirtása céljából akar- 
ják sorakoztatni, hogy a századok tanúságait nem lehet főis- 
páni fogásokkal elemészteni, hogy századoknak szenvedéseit 
nem lehet választási erőszakkal megszüntetni s hogy száza- 
dos események által megérlelt igazságokat nem lehet elfoj- 
tani azzal a nyilvánvaló hazugsággal, hogy tartományi ten- 
gődésünket, önálló állami életnek nevezik. 

A történelmet agyonütni nem lehet s az életfentartási 
ösztönöket sem lehet egy nemzetből kidisputálni. Gazdasá- 
gunkat nem tudjuk, és nem akarjuk osztrák érdekek szerint 
berendezni. Nemzeti szellemünket nem tudjuk és nem akar- 

juk német minták szerint átidomítani. Nem tűrjük azt a meg- 
aláztatást, mely anyanyelvünket éri, a pénzünkön tartott in- 
tézmények keretében. Nem tűrjük azt a megaláztatást, hogy 
nem mi oltalmazzuk meg mindazt, a mi nekünk drága és 
szent: hazánkat, jogainkat, szabadságunkat, békénket. Bizto- 
sítékokat követelünk, mert azokhoz épen annyi jogunk van, 
mint az élethez, s mert exisztenciánkat senki kegyelmének 
nem akarjuk kiszolgáltatni. 

Mindenki kishitű, ha azt hiszi, hogy a századok küz- 
delme befejezést nyer 1867-ben. A kiegyezés csak pihenő- 
pont, de nem végállomás. A haladás útját föl nem tartóz- 
tatja sem az emberi akarat, sem az intézmények korlátja. A 
gyenge kis rügy áttöri a legerősebb fakérget. A fűszál vé- 
kony gyökere megrepeszti a sziklát. Kishitű politikusok ti, 
hát a magyar nemzet életerejében kisebb az önfentartás ener- 
giája, mint a rügynél és a fűszálnál? 

A harcban azért mutatkozunk gyengéknek, mivel nem 
voltunk szervezkedve. Központ és vidék között hiányzott a 
szükséges kapocs. Nem állandó hadsereg voltunk, hanem csak 
szétszórt nemzetőrcsapatok. Az együttérzés rokonszenvét nem 
fűzte össze a szervezetnek biztos kézzel kötött erős hálózata. 
A lelkesedés erejét nem fokozza a fegyelemben rejlő erő. 
A meggyőződés hevét nem tüzesítette az összetartás melege. 

Minden meg fog változni. A veszprémi szózat nem enyé- 
szik el visszhang nélkül. A közös hit megtermeli pártunk 
tagjaiban a közös kötelesség érzetét. A mulasztást fokozott 
tevékenység váltja fel. A veszprémi szót megérti a központ 
és azzal fog felelni, hogy a szervezkedés csorbáját elsősor- 
ban önmagán köszörüli ki. A központ elhatározását követni 
fogja minden vidék, miként a bolygók a napot. 

A veszprémi bajtársak ne aggódjanak. A mit elhintet- 
tek, a gondosan ápolt mag csirába indult országszerte. 


Szervezkedés. 
1895 február 13. 


A kormánynak alig van egynéhány szónyi többsége. Ha 
számítgatjuk a pártok számbeli arányait, az ellenzék, mint 
kisebbség olyan számos, viszont a kormánypárt, mint több- 
ség, olyan csekély, hogy sikert a harcokban ennek a kis több- 
ségnek jósolni senki sem mer. De a szavazások valóságában 
mégis úgy történik, hogy ez a kis többség megnő; a vé- 
konyka szálon függő szerencsepók tovább él; az ellenzék 
számaránya pedig feltűnő módon csökken. Papíron a kor- 
mány többsége 15 szavazat: a valóságban 50-60 szavazat- 
többséggel szokott győzni a kormány. 

Ennek a különös tünetnek olyan okai is vannak, melye- 
ken a függetlenségi és 48-as párt segíteni nem tud. ide tar- 
tozik egyebek között az is, hogy a Madarász József elnöklete 
alatt élő függetlenségi párt nem tartja magára nézve szük- 
ségesnek, hogy a többi ellenzékkel, akár az elvekben, akár 
a felfogásban, akár a taktikában, a legkisebb szolidaritást is 
érezzen. Ez a szabad-csapat nem ismer önmagára nézve kor- 
látokat; épen azért, a politikai számításoknál ingatag tényező, 
mert soha senki sem tudhatja, hogy a pillanatnyi hevülések 
milyen elhatározást érlelnek meg benne. Lehet különben, 
hogy a szabad-csapat elhatározásai is beilleszthetők vala- 
melyik politikai rendszerbe; csakhogy, fájdalom, ennek a po- 
litikai rendszernek a törvényeit, emberi elmének még ku- 
tatni nem sikerült. Úgy vagyunk vele, mint az időjárással. 
Sem azt nem tudjuk, hogy eső lesz-e, vagy napsugáros idő, 
sem azt, hogy mi idézte elő egyik napon a vihart, a másik 
napon a szélcsendet. 

De mint mondám, ez egy kívül eső baj, melyen a füg- 
getlenségi és 48-as párt segíteni nem tud. A szabad-csapat- 
nak ez a politikája különben is csak 10-12 szavazattal szokta 
a kormány mérlegét javítani. A mérlegjavulás többi eszközét 
önmagunkban kell keresni — helyesebben szólva, önmagunk- 
ból kell kiirtani. 

Kérdés: miben áll ez az eszköz? 

Felelet: a párt szervezetlen voltában. 

Arról vagyok meggyőződve, hogy e téren az őszinte 
beszéd, csak hasznunkra lehet. A leplezett bajnak az a ter- 
mészete, hogy napról-napra jobban elmérgesedik. A bajnak 
föltárása legelső lépés a gyógykezelésnél. 

Aki személyekben keresi a baj forrását: útvesztőbe ke- 
rül, eltéved, és hosszas botorkálás után azon meggyőződéssel 
tér vissza, hogy a hiba okait ott fel nem találja, mert e párt 
tagjainak lelkében a kötelességtudás, az elvhűség az önzet- 
len hazafiság mindazon jó tulajdonsággal együtt, mely a nép- 
képviselői állás díszét alkotja, elevenen él, hat és munkál- 
kodik. 

Az is csalódni fog, aki a baj forrását a párt programmjá- 
ban keresné, melynél az emberi elmének nincsen egyszerűbb, 
természetesebb és igazabb terméke. A nagy természetben 
kivétel nélkül, minden lénynek legfontosabb életfeltétele a 
függetlenség. A mely lény nem követheti a saját ösztöneit 
és elhatározásait, élveszti egyéniségét, fejlődésében elkor- 
csosul A világrend ezen örök törvényének az; ember és az 
emberi társulás épen úgy alá van vetve, mint a növény és 
az állat, mert e világegyetemben unitás van s minden a mi 
létezik, életének egész folyama alatt, úgy születése, mint fej- 
lődése és halála alkalmával, teljesen azonos törvényeknek 
hódol. 

Hol van tehát a hiba, ha a személyek megbízhatók, s a 
programm kifogástalan? Ismétlem: a szervezkedés hiányában. 

Szeretjük a munkát, de nincsen munka-felosztás. Érez- 
zük a kötelességet, de nincs kiszabva a kötelesség-teljesítés 
módja. Van erőnk a küzdelemhez, de az erő nincsen kihasz- 
nálva. Nem hiányzik sem a hangulat, sem a temperamentum, 
de az indulatok nincsenek összesítve. Katonák vagyunk, de 
nem hadtest. Ütközünk, de nem csatázunk. Verekedünk, rend- 
szer nélkül, de háborút nem folytatunk. Ebben látom én a bajt. 

Mindenki a maga kezére dolgozik. A függetlenségnek 
annyira hívei vagyunk, hogy pártfegyelmet sem ismerünk. 
A tudósnak, a képességnek, a lelkesedésnek jó fegyvereivel 
harcolunk, minden taktika nélkül. Ebben a különös hadjárat- 
ban, mely maholnap megéri a 30 éves háború idejét, nincsen 

beosztás, nincs tartalék, nincs tervszerűség. Az ellenfél gyön- 
geségeit épen úgy nem ismerjük, mint a segélycsapatok erejét 

A jelszót senki sem tudja s a vezényszóra senki sem 
hallgat. Az egyenlőség szeretetében a legszélsőbb radikaliz- 
musig jutottunk. A ki fölemelkedik, azt visszahúzzuk, hogy 
maradjon az átlagnívón. Így aztán nincsen vezér. Helyeseb- 
ben szólva: mindenki vezér, egyenlő ranggal, de persze nem 
egyenlő képességgel. 

Innen van, hogy nyolcvannégyen volnánk és mégis csak 
huszonnégyen vagyunk. 

Maradunk, vagy távozunk tetszés szerint. Beszélünk és 
hallgatunk tetszés szerint. Szavazunk, vagy nem szavazunk 
tetszés szerint. Lehet-e így kilátás sikerhez? Mehetünk-e így 
előre fönséges elveink valósítása felé? Ki tudja-e így hasz- 
nálni a pártunkban rejlő erőt s a kormánypártnak gyöngesé- 
geit? Csoda-e, ha az elernyedés tünetei mutatkoznak egy 
ilyen táborban? Csoda-e, ha ezek a tünetek vidéki elvtár- 
sainkban aggodalmakat szültek és ingadozást okoztak? 

De ismerve a bajt, könnyű megtalálni az orvosszett. 
A szervezkedés hiányán szervezkedéssel kell segíteni. Hiszem, 
remélem, vallom, hogy a mai értekezlet kipótolja ezt a hiányt. 


A szervezkedés kérdése. 
1895. február 19 


Az vyEgyetértésxk immár három közleményt hozott nyil- 
vánosságra a függetlenségi és 48-as párt szervezkedési moz- 
galmáról. Mind a három közlemény megegyezik abban, hogy 
a szervezkedés szükséges, valamint abban is, hogy a szer- 
vezkedésnek az a módja, a mely megindíttatott, nem helyes. 
Hanem, hogy aztán mi volna célravezető a zilált pártviszo- 
nyok szanálására: azt nem tartotta szükségesnek megmon- 
dani. Magyarán szólva: tanácsot ad, de kalácsot nem; bírál, 
de útba nem igazit; gáncsol, de nem javít. 

Az ilyen könnyű módszer a helyzetet sem nem tisz- 
tázza, sem meg nem oldja. Arra talán alkalmas, hogy a ke- 
délyek elmérgesedjenek, de arra nem alkalmas, hogy a rég 
nélkülözött testvéries együttérzést a párt kebelében helyre- 
állítsa. 

A diagnózist az vEgyetértésx így állapítja meg: nAz 
most a pártéletnek elfajult betegsége, hogy a pusztán egyéni 
gondolkozás és egyéni elv feltétlen önállóságot arrogál a 
párt egész programmszerű álláspontjával szemben és hogy 
egyes párttagok szereplése a parlamentben, vagy a sajtóban 
folytonos ellentétben áll a partéiét legtermészetesebb köve- 
teléseivel. 

Ez a diagnózis nagyban és egészben helyes. Mintegy 
két év óta gyakran hallunk olyan beszédeket és gyakran 
olvasunk olyan hírlapi cikkeket, melyek vellentétben állanak 
a pártélet legtermészetesebb követelményeivel.k Az ilyen 
beszédek és cikkek alaposan megzavarták a közfelfogást. 
E zavar olyan tetőpontra hágott, hogy vidéki párthíveink 
immár kibontott zászlóval szavaznak és korteskednek a mi- 
niszter mellett és verik a mellüket, hogy ők elveik fentartásá- 
val lettek kormánypártiak. 

A diagnózisban fölfedezett beszédeket és cikkeket ne 
keresse az vEgyetértésc annál az árnyalatnál, mely most a 
szervezkedési mozgalmat megindította. Ha itt keresik, csak 
kárbaveszett időről tud magának beszámolni. A mozgalom 
indítóit az vezette, hogy az ellenzéki szellem lángja kialvó 
félben van. Ezt a lángot tehát fel kell ébreszteni. Az ve- 
zette, hogy az együttérzésnek bajtársi kötelékei xmeglazul- 
tak. Ezeket a nemes kötelékeket tehát szorosabbra kell fűzni. 
Az vezette, hogy részint tévedésből, részint elfogultságból, 
pártunknak némely tagja állandóan a kormány felé kan- 
csalit, mintha csak azt akarná kilesni, hogy a kegyes uram- 
barátomnak mi kellemes és mi nem? Az vezette, hogy a 
pártnak alig negyedrésze vesz részt az ülésben. Vezette fő- 
kép az a tapasztalás, hogy a szélbali kormánypártiság, mely 
a központban csak látszat volt, a vidéken valósággá lett. 

Vannak a mozgalom megindítóinak sorában, kik mele- 
gen küzdöttek az egyházpolitikai reformok mellett és — van- 

nak, kik e reformokat nem helyeselték. Olyan egyén azon- 
ban egyetlen egy sincs, aki a már megalkotott reform-törvé- 
nyeket ne tekintené teljes erejű és véglegesen megalapított 
törvényeknek. Olyan sincs egy is, aki a még hátralévő tör- 
vényjavaslatok szempontjából a párt eddigi megállapodását 
a legcsekélyebb mértékben is alterálni akarná. Vagyis: a 
szervezkedési mozgalomban az egyházpolitika sem úgy nem 
szerepel, mint indító ok, sem úgy, mint cél. 

Ellenkezőleg. A divatos elvadulásnak ízléstelen kifeje- 
zését használva, a vliberálisokx és vultramontánokx egy SZÍV- 
vel és egy lélekkel annak a meggyőződésnek adnak kifeje- 
zést, hogy közös egyetértéssel temessük el magunk között 
azt a bizalmatlanságot, melyet köztünk az egyházpolitikai 
küzdelmek felidéztek; ne kutassuk a pártegység megbontá- 
sának okait; kerüljük el gondosan a szemrehányásnak még 
árnyékát is; feledjük el az ellenszenvnek, a méltatlanság- 
nak, a gyanúsításnak mindazon momentumait, melyek el- 
idegenítő hatással lehetnek és álljunk valamennyien sorom- 
póba azzal az igaz és őszinte bajtársi eltökéltséggel, mely 
pártunkat minden nagy harcában jellemezte, amely a véderő 
és közigazgatási vitánál lehetővé tette a nemzetre nézve a 
sikert, a pártra nézve a dicsőséget. 

Már most az a kérdés, hogy ezt a célt miképen lehet 
elérni. 

Semmiesetre sem olyan móddal, amilyent az vEgyet- 
értés maga elé tűzött. Mert hát mire kell elsősorban töre- 
kedni, ha az együttérzés megbomlott súlyának helyreállítását 
komolyan akarjuk? Bizonyára arra, hogy az az ék, mely 
egymástól a kedélyeket külön külön választotta, minél előbb 
eltávolítva legyen. Mi volt ez az ék? Kétségtelenül az egy- 
házpolitikai reformok körül fölmerült elvi meghasonlás. 

De most már szerencsére túl vagyunk ezen a kérdé- 
sen. Mi hát a tenni való? 

Egyszerűen az, hogy ne varrjunk ezentúl is hímet 
ebből a meghasonlásból. Mit tesz azonban az vEgyetértésx? 
Előtérbe tolja most is az egyházpolitikát. 

Tehát ásót vesz a kezébe, hogy még jobban kiszélesítse 
az árkot. A helyett, hogy segítene az ék eltávolításában, 

kalapácsot vesz a kezébe és még beljebb veri az éket a 
párt szívébe. Ez nem jó methódus. 

Mire kell másodsorban törekedni? Bizonyára arra, hogy 
az elvi meghasonlásból származott személyes bizalmatlanság 
megszűnjék. És mit művel e téren az vEgyetértésk? Kö- 
vetkezetesen folytatja azt a csodálatos becsmérlést pártunk 
legelőkelőbb vezérelméje ellen, melynek folytatásában hosszú 
évek sorozata alatt soha ki nem fáradott. Arra igenis gyak- 
ran kapott alkalmat, hogy egyes kormányférfiakat provide n- 
ciális nagyságoknak hirdessen; de sohasem mulasztott et 
félig-meddig kínálkozó alkalmat, hogy egy khórusban a kor- 
mánypárt lapjaival ne intézzen vehemens és igazságtalan tá- 
madást pártunknak azon vezéralakja ellen, aki Csávolszky 
Lajossal együtt nem ment be a Tisza-féle fúzióba s aki 23 
évig tartó küzdelmében nemcsak elvhűségének adta próbá- 
ját, de őserejével, nagy látkörével és sokoldalú képzettségé- 
vel jóformán egyedül képes a kikiáltott providenciális nagy- 
ságokkal szemben a vitát minden pillanatban fölvenni és a 
sortüzet kiállani. 

Minden párt és minden pártlap megszokta becsülni a 
parlamenti küzdelmeknek saját kebeléből támadó bajnokait. 
Az ilyen harcosok méltán megérdemlik a pártlapok támo- 
gatását, mert erejük a párt ereje, sikerük a párt sikere, dicső- 
ségük a pártnak dicsősége s mert az ócsárlás lohasztja harci 
kedvüket s ezzel együtt gyöngül magának a pártnak harci 
képessége. 

Soha sem látta azt senki, hogy gróf Apponyit a nem- 
zeti párthoz tartozó hírlapok, vagy a minisztereket a kor- 
mánypárt közlönyei szidalmazták volna. Tovább megyek. 
Mikor a balközép ideiglenesen kettévált azon kérdés miatt, 
hogy résztvegegyen-e a párt a delegációban vagy ne: azok, 
kik résztvettek, yHazánkx címmel új lapot alapítottak s így 
a balközépnek a vHonx-nal együtt két lapja és árnyalata 
volt. A két lap hasábjain erős publicistikai vita indult meg 
azon kérdés fölött, mely a párt meghasonlását előidézte. De 
az yEgyetértésxk egyetlen sort sem tud e vitából felmutatni, 
mely az objektív érvelést egyfelől a Tisza, vagy Ghyczy, más- 
felőla Simonyi vagy Péchy becsmérlésével tartotta volna. 

szükségesnek fűszerezni. A vitának ezen nemes eszközei 
lehetővé tették csakhamar a pártegység helyreállítását. De 
az vEgyetértésgk olyan eszközöket használ, mintha a pártsza- 
kadást tartaná óhajtandónak és szükségesnek. 

Mi célja van annak a vjóléti bizottságinak, melyet az 
yEgyetértésx jónak látott a közönség olcsó mulattatására 
így keresztelni és egy abszurdumnak nevezni? Célja egyfelől 
a munkamegosztás, hogy az adminisztratív és a politikai tevé- 
kenység több kézben legyen letéve; mert a terheknek ilyen 
mértékű feladatát, kivált ha a fúzió létrejön és minden felhő 
ellenünk tornyosul, — egy embernek a válla el nem birja. 
Másfelől célja az erőket koncentrálni, a taktikai egységet létre- 
hozni s ütközetek alkalmával a harcosokban rejlő erőknek 
teljes felvonulásáról rendszeresen gondoskodni. 

A kormánypártnak zárt sorokban szervezett seregével 
szemben nem küzdhetünk tovább mezei hadak módjára. 

Egy szóval, — két évi pihenés után, — ellenzék aka- 
runk lenni a szó komoly értelmében s nem ambicionáljuk a 
kormányférfiak vállveregető megelégedését. Im, ez a célunk. 
Akinek nem ez a célja, hibáztathatja a szervezkedés moz- 
galmát és ócsárolhatja a párt vezéralakjait. 


Válasz. 
1895. február 20. 


Engem, aki gyalog járok a Magyarország által taposott 
szerény ösvényen, az a különös szerencse ért, hogy egy 
publicista, ki az Egyetértés magas nyergében ül, kegyes 
volt meglátni. Osztályrészem persze az lett, amit a gyalog- 
járónak szokott juttatni a lóhátról beszélő ember: lenézés, 
gúny, kicsinylés és gyanúsítás. De miután néhány barátom- 
mal azt a célt szolgáltuk, hogy a meglazult együttérzés a 
pártban helyreállíttassék s miután az egység alatt nem azt 
értjük, hogy az egyik fél győztes maradjon, a másik pedig 

lebunkóztassék: ennélfogva türelemmel fogadom, ami szemé- 
lyemnek jutott és nem nyúlok azokhoz a fegyverekhez, me- 
lyek az Egyetértés érzékenységét érinthetnék. 

Múltkori közleményemben három kérdésnek igyekez- 
tem kifejezést adni. Tudni óhajtottam ugyanis, hogy miért 
nem akarja az Egyetértés a szervezkedésnek azt a módját, 
mely indítványozva van? Ha ezt nem akarja, minő eszközt 
tart arra nézve szükségesnek, -hogy azon kötelékek, melyek 
a párt tagjait egymáshoz s a vidéket a központhoz fűzik, 
megszilárdíttassanak? Harmadik kérdésem volt, hogy mi- 
ként lehet a pártfegyelemmel összeegyeztetni az Egyetértés- 
nek azon eljárását, mellyel nem szűnik meg a párt egyik 
vezéralakját, a tárgyias kritika határain átcsapva, minden 
képzelhető alkalommal ócsárolni? 

Ezek a kérdések nem voltak ilyen kategorikus alakban 
fölvetve, de iparkodtam úgy írni, hogy a figyelmes olvasó 
elméje előtt főleg ezek a kérdések domborodjanak ki. Az 
Egyetértés megértette iparkodásomat és feleletet ad mind 
a három kérdésre. 

A szervezkedésnek indítványozott módját azért nem 
helyesli az Egyetértés, mert nem akarja jóléti bizottsággal, 
esetleg velencei tizekkel kormányoztatni a pártot. Jól van. 
Értem. De engedje megjegyeznem, hogy ez az argumentum 
nem nekem szól, hanem azoknak, kikről fölteszi az Egyet- 
értés, hogy koponyájuk még az enyémnél is gyöngébb. 
Vitázó felem itt bizonyára azokra gondol, kikről föltehető, 
hogy rémregényeket olvastak a véres guillotinról és az, ólom- 
fedelü forró börtönökről s akik ezen olvasmányok hatása alatt 
politikai hitágazattá teszik a rémlátást. 

De ha sem a közjóléti bizottságot, sem a tizek tanácsát 
nem fogadja el: akkor mit tart szükségesnek? Az Egyetértés 
— nem érzi magát kötelezettnek a feleletre, — nem tér ki 
a kérdés elől és ebben látja a megoldást: 

p... minden párttagra nézve a kötelező elv erejével 
lehetetlenné tenni azt, hogy az egyházpolitikai revízió köve- 
telésével arégi megoszlás kovászát vigye a párt életébe.x 

Ezt is értem. Lényegében úgy-e azt jelenti, hogy az 

gatni ne legyen szabad? Nos? Ha a párt többsége egy 
ilyen elvű határozatot hoz: akkor bizony ez a határozat 
mindenkit kötelezni fog, aki pártkötelékhez tartozik. Hanem 
azoknak, kik a párt teljes és végleges felbontásán fáradoz- 
nak, ajánlom, hogy ne is formulázzák az Egyetértés óhaj- 
tását, mert ezzel ugyan célt nem érnek. 

Hiszen azok között, kik a reformok ellen szavaztak, 
egyetlen egy sincs, aki ne helyeselné a reformokban rejlő 
fő elveket. Hiszen az állami bíráskodást, az egységes házas- 
sági jogot s ennek következményekép az állami anyakönyv- 
vezetést kivétel nélkül mindenki helyesli és akarja. Eltérés 
tehát a főelvekre nézve pártunkban nem volt. igenis, láttunk 
konkrét hibákat a konkrét javaslatokban; igenis éreztük, hogy 
a reformakció készületlenül találta a nemzetet. Igenis hirdet- 
tük, hogy olyan javaslatoknál, melyek a kormány létalapját 
alkotják, egy ellenzék nem támogathatja a kormányt. Igenis 
volt köztünk különbség a polgári kötés formájára nézve; de 
ismétlem, a kérdés lényegében valamennyien egyetértettünk, 
mert senki sem akarta az egyház kezében hagyni azt a 
hatalmat, mely az államot illeti meg s mely nélkül az állam 
bíráskodási suverénitása csak sántikáló jog lenne. 

De mivel ezt mindannyian így hisszük, így valljuk, így 
akarjuk: ennélfogva senki sem szolgáltatott komoly okot 
arra a gyanúsításra, hogy most az Egyetértés revizionális 
törekvéseket tulajdonítson nekünk. A múlt értekezleten negy- 
venöt párttag megbízásából beszélt Ugron Gábor és ki- 
mondta, hogy az alkotott törvényeket mindnyájunknak res- 
pektálni kell: azokban nemcsak megnyugszunk, de kötelessé- 
günk azoknak végrehajtását követelni. Akik egy ilyen kijelen- 
téssel nincsenek megelégedve, hanem a revízió réme ellen 
még további biztosítékokat is kivannak, azoknak már nem 
az a törekvésük, hogy a pártegység megszilárdíttassék: azok 
tehát nem állhatnak meg az Egyetértés által ajánlatba hozott 
kötelező erejű határozatnál, mert hiszen az abban rejlő sze- 
líd formájú bizalmatlanság nem elegendő a pártszakadásra; 
hanem tovább kell a húrt feszíteni és azt kell követelni, hogy 
mi ultramontán klerikálisok adjunk egyenkint és külön-külön 
fej- és jószágvesztésnek és örök hütlenségi bűnnek terhe alatt 

magunkról írott és megstemplizett reverzálist arról, hogy a 
revíziót sem ezen, sem a másvilágon nem akarjuk és hogy 
a végrehajtást annak minden stádiumában és minden fel- " 
tétele mellett és a közigazgatás államosításának tüskéi és 
bokrai között is támogatjuk és elősegítjük. 

így tessék a dolgot formulázni, ha pártszakadást akar- 
nak. De aki nem akar pártszakadást, hanem akarja a párt 
egységét, az egységben az erőt, az erőben a harcképességet: 
az nem elégedhetik meg az Egyetértés ajánlatával. Az az 
ajánlat az egységet csakis a vélelmezett revízió ellen fogná 
biztosítani. Ám, mi nem felekezeti párt vagyunk. Nem is 
az egyházi reformok pártja. A polgári házasság csak alkotó 
része a programmnak, de nem fundamentuma. Pártéletünk- 
ben nem tesszük az egyházpolitikát kizárólagosan domináló 
elemmé. Ennélfogva, mikor szervezkedésről beszéltünk, akkor 
nem jelölhetjük meg, mint egyedüli eszközt és végcélt azt 
a biztosítékot, mely a revíziónak még gondolatát is kizárt- 
nak tekintse. Egy ilyen intézkedés arra jó lehet, hogy eddigi 
terére, de arra nem való, hogy a pártban levő erők szer- 
vezkedés által koncentráltassanak. 

Figyelmeztetem az Egyetértést, hogy pártunkban nin- 
csen nyilvántartás, nincsen fegyelem, nincsen munkafelosz- 
tás; hogy klubéletünkben nincsen élet, hogy magánérintke- 
zésünkből hiányzik a bizalomnak azon delejes árama, mely 
az összetartozandósági érzületet fentartja és erősíti. így aztán, 
aki erős, az nincsen támogatva, aki gyenge, az nincsen oltal- 
mazva. Nem méhek vagyunk, hogy együtt alkossunk, hanem 
mezei tücsök módjára, külön-külön énekelünk. 84-en volnánk 
és 24-en vagyunk az ülésekben. Ezzel szemben kell-e figyel- 
meztetnem az Egyetértést az ellenfél erős és kompakt szer- 
vezetére? 

Harmadik kérdésemre az Egyetértés úgy felelt, ahogy 
tudott. Azt mondja, hogy az Ugron Gábor szereplése az 
én publicisztikai szívügyem. Ebben sok igazság van. A gond- 
viselés őt nagyobb tehetséggel áldotta meg, mint pártunk- 
nak sok más tagját. Ennélfogva természetes dolog, hogy én 
őt vezérembernek tekintem. Célunkat sohasem úgy fogtam 

föl, hogy programmunk platonikus viszonyban maradjon az 
élettel, hanem mindig úgy, hogy országunk javára ez a 
programm megvalósuljon. A politikai programmok nem 
mennek át önmaguktól az életbe. Az átültetéshez ember kell. 
Ennyiben szolidaritást látok az ember és a programm között. 
Ha a zászlótartót leütik a lábáról, habár talán csak ideigle- 
nesen, a zászló együtt esik le vele és mindenesetre elporo- 
sodik. Az Egyetértés nem így hiszi és ezt az alkalmat is föl- 
használja, hogy nagyot üssön Ugron Gáboron. Ki-ki a 
módja szerint. 

Egyet azonban konstatálok. Ha nekem szívügyem az 
Ugron szereplése, úgy akkor ez a szereplés az Egyetértés- 
nek vörösposztója. 


Megválás. 
1895. február 26. 


Szándékosan nem használom a ovkiválásc szót, mikor 
arról beszélek, hogy a függetlenségi és 48-as pártból 33 
képviselő kilépett. Mert úgy a kilépés ténye, mint annak 
indokolása, nem a kiválással járó nemesbülést, hanem a meg- 
válással járó elgyöngülést jelenti. 

A függetlenségi elvet az események előtérbe tolták. 

Kik ezelőtt tartózkodó állást foglaltak el: az értelmiség- 
nek köreiből az évek tanúságai sok embert gyűjtöttek a 
zászló alá. Akiben erőteljesen lüktet a nemzeti érzület: vá- 
gyait csak az állami önállóságban láthatta kielégíthetőnek. 
Aki nagy súlyt helyez gazdasági életünk fejlődésére: a köz- 
forgalmi adatok hosszú sorozatából meríti azon tapasztalást, 
hogy a vagyoni megizmosodásnak legelső feltétele az állami 
önállóság. Aki hazánk állapotát az államférfiúnak történelmi 
szemüvegén vizsgálja: jövőnknek egyedüli biztosítékát csak 
abban láthatja, ha Európa közjogi rendszerében Magyar- 
ország, mint önálló tényező szerepel. Ez a meggyőződés 

napról-napra jobban áthatja a nemzet rétegeit. Minden nap 
új biztosítékot hoz napfényre az iránt, hogy a kiegyezés 
keretei szűkre vannak szabva. Deák Ferencnek legjobb hivei 
sem zárkózhatnak már el attól a vallomástól, hogy egyfelől 
megalkotni a paritást, másfelől úgy kiterjeszteni a haduri 
jogokat, hogy német nyelvű és osztrák szellemi hadsereg 
váljék lehetővé: ez egy politikai és jogi tévedés volt, mely 
hazánkat abba a dilemmába sodorta, hogy a törvény ellenkez- 
zék az élettel. 

A függetlenségi elv térfoglalása Bécsben aggodalma- 
kat szült. Ott jól meg szokták érezni az erkölcsi tényező 
logikai összefüggését és így tudták, hogy a magyar nem- 
zeti eszme izmosodása karonfogva jár a függetlenségi elv 
terjedésével. Mind a kettőre csapást kellett tehát mérni. így 
történt, hogy Borossebesen a nemzeti eszmét, Köszegen a 
függetlenségi elvet érte a korona lesújtó ígérete. Am, az 
óhajtott siker nem mutatkozott. Az ütésnek gyakran van 
romboló hatása. Olykor azonban tömörítő hatása van. Ezúttal 
a függetlenségi elv hívei tömörültek. A bécsi számítás nem 
sikerült. 

Hanem a Burgban nem szeretik a félmunkát. Aki nem 
ér célt az egyenes utón, de célt akar érni, rálép a hosszab- 
bik útra is. Műszaki nyelven szerpentinának nevezik azt, 
mit politikai nyelven tekervényes útnak hívnak. Azt mond- 
ják, hogy Wekerle Sándor úr csodálatos világossággal tudta 
odafönt kifejteni a közjogi ellenzéknek az egyházpolitikai 
reformáció által bekövetkező megsemmisülését. 

A kérdés a következő csodálatos világosságban volt 
felállítva: Vagy reform s ezáltal a kormánypárt összetartása 
és a szélbal megsemmisülése; vagy a kormánypárt szétom- 
lása reform hiányában és ezáltal a szélbalnak veszélyes meg- 
erősödése. Tehát vagy, vagy. 

De hát mi összefüggés van a kormány reformakciója 
és a szélbal megsemmisülése között? 

A felelet világos lehetett. A szélbal, ha ellenzi a refor- 
mot, önmagával jut ellenmondásba és elveszíti értékét; ha 
pártolja, tekintve az akciónak évekre húzódó idejét, elve- 
szíti ellenzéki állását, tehát életműködésének feltételeit, mert 

akarata beolvad a reformot vezető kormány akaratába, ön- 
célúsága megszűnik és egy lomha tömeggé lesz a kormány 
járszalagján. Ha pedig részben ellenzi a reformot, akkor 
kettészakad testben és lélekben s tekintve e pártnak tempe- 
ramentumát, az egymás ellen való harcban fogják minden 
erejüket elforgácsolni és fölemészteni. 

Amit mondék, az nem elkésett bölcsessége az utólagos 
jövendölgetésnek. Hiszen mindenki tudja, hogy Bécsben a 
reformnak nincsenek hívei. Ha mégis hozzájárultak, arra 
erős ok működött közre. Ez az erős ok a Wekerle Sándor 
úr említett alternatívája volt. Vagy, vagy. Vagy reform, vagy 
a szélbal erősödése. Mindkét dologtól irtóztak, hanem a 
szélbaltól jobban, mint a reformtól. Tehát inkább a reform, 
mint a szélsőbal izmosodása. 

Abban az időben a hírlapok a bécsi elhatározásnak 
ilyetén indokát bőven szellőztették. Ez az indok a főrendiház 
tárgyalása alkalmával a politikai kombinációk bizonytalan 
homályából kilépett és a való ténynek pozitivitását öltötte 
magára. Széchényi Imre gróf ugyanis, aki közelebb áll az 
udvarhoz, mint a nemzethez, kijelentette, hogy a reformot 
nem önmagáért fogadja el, hanem azért, mivel abban esz- 
közt lát a közjogi ellenzék megbontására. Ez a fontos ki- 
jelentés akkoriban nagy feltűnést keltett anélkül, hogy pár- 
tunk tanúságot merített volna belőle. Mert hát mi nem 
politikusok vagyunk, hanem dogmatikusok. 

Mi történt azután? 

Pártéletünk a bomladozás melegágyává lett. A bizal- 
matlanság és gyanúsítás sátrat ütött a lelkekben, a kormány- 
párt hírlapjai és emberei állandó táplálékkal járultak a bom- 
lás elemeinek hizlalásához. Az Egyetértés nem különben. 

A reform ellenzőiben az a gyanú nyert gyökeret, hogy 
a másik fél titkos paktumra lépett a kormánynyal; a reform 
pártolóiban az a hit érlelődött meg, hogy a másik fél le- 
mondott a szabadelvű haladásnak nagy ideáljáról. 

Így szakadozott szét az együttérzésnek minden nemes 
köteléke s a hosszas belső viszály így végződött a feleknek 
ágytól és asztaltól való elválásával. 

Rosszkor és helytelenül történt. 

Rosszkor, mert hiszen mindenki látja, hogy Bécsben 
az utolsó csapásra készülnek. A jelszó ki van már adva. 
A kiegyezés hívei fúzióra vannak meginvitálva. Az első 
kísérlet dugába dőlt. De jönni fog a második, a harmadik 
s végre is sikerülni fog. A fúziót én is óhajtom, mert az 
a cél, melyet hozzá Bécsben fűznek, nem éretik el. 

De a bécsi körök világos célja a közjogi ellenzék vég- 
leges megsemmisítése a fúzió által. Mikor tehát ilyen elő- 
készületeket látunk, akkor bizony rosszul választották meg 
az időt a pártegység megbontására. 

De helytelenül is tették. Mert okuk a kilépésre nincs. 
Világosan kitetszik ez a hozzám intézett levelükből, mely- 
ben azt állítják, hogy a többség vmegtagadta hozzájáru- 
lásátk azon indítványhoz, mely a függetlenségi és 48-as párt 
programmjának megalkuvás nélküli fentartását mondta ki. 

Ez az állítás nem felel meg a valóságnak. 

A programmhoz való hűséget nem kellett manifesztálni, 
mert ez a hűség senki által, senki irányában kétségbe vonva 
nem volt és nem is lehetett. Az értekezleten ez a pont még 
csak vita tárgyát sem képezte, ennélfogva szó sem lehetett 
annak a megtagadásáról, amit senki sem kívánt. Az értekez- 
let szervezkedési célból volt összehíva, nem pedig programm- 
alkotási célból. Az értekezlet tehát illetéktelen volt arra, 
hogy programmszerű nyilatkozatot tegyen. Ha tett volna, 
hatáskörét lépte volna át. 

Azt mondani a párt többségéről, hogy nem akar 
programmjához ragaszkodni, egyszerű ráfogás. Érzik a ki- 
lépésnek, tehát a pártrombolásnak iszonyú súlyát, mely egész 
mértékben rájuk nehezedik s mivel indokot nem találnak, 
tehát ürügyet keresnek. Ez az egész. 

Szervezkedésre voltunk összehíva. Nem tárgyalhattunk 
tehát egyéb kérdést, mint ami a szervezkedésre vonatkozik. 
Nem tárgyalhattuk és nem tárgyaltuk a kisebbség indítvá- 
nyának azt a részét sem, mely kijelenteni kívánta, vhogy 
csak az lehet a párt tagja, ki a párt határozatai ellen állást 
nem foglal.x 

Köszönöm az ilyen pártegységet, de nem kérek belőle. 
1874-ben Kossuth Lajos ilyen programmot kívánt a párttól: 

yMagyarország legyen önálló, független állam, mely sem 
törvényhozási, sem kormányzási tekintetben semmi más 
országnak alárendelve nincs.x 

Minden egyebet nyílt kérdésnek kívánt tekintetni. Ezt 
a tanácsot a párt elfogadta és mindvégig megtartotta. így 
történt, hogy voltak pártunkban a sufrage universellének ba- 
rátai és ellenzői, — hogy voltak, kik helyeslik a virilis intéz- 
ményt és akik nem helyeslik; hogy voltak municipálisták 
igen nagy számmal, de voltak centralisták is; voltak antisze- 
miták és filoszemiták; voltak, kik megszavazták a keresztény- 
zsidó házasságot és voltak, akik nem szavazták meg. Holott 
mindezen kérdésekben a párt határozatokat hozott. De azért 
senkit a pártból ki nem zártak, mivel mindig közjogi párt- 
nak tekintettük magunkat s így minden tagra nézve mindig 
fentartatott belügyi kérdésekben az elhatározás szabadsága. 

Ezt a kardinális fontosságú jogszokást a kisebbség 
indítványa meg akarta változtatni. De Lukács Gyulát kivéve, 
senki sem szólott a kérdésnek ezen ágához. Miért? Azért, 
mert épen úgy nem volt napirenden, mint a programm 
fentartásának kijelentése. A programmkérdést nem tárgyal- 
tuk azért, mivel a rémek ellen komoly ember don Ouichotte 
óta sohasem harcolt; de ő sem volt komoly ember. A mási- 
kat nem tárgyalták azért, mivel egy 25 éves állandó jog- 
szokást incidentáliter megváltoztatni amúgy sem lehet. 

Mit tárgyaltunk tehát? 

Mindkét indítványnak a szervezkedésre vonatkozó intéz- 
kedéseit. A többség indítványa ellen két kifogást emelt a 
kisebbség. Egyik, hogy az intéző bizottságnak igen nagy 
hatalom van adva. Ezt a kifogást a többség alaposnak tekin- 
tette, s a kisebbség felfogása értelmében közmegnyugvásra 
módosította is. 

A másik kifogás, hogy nem a pártelnök van bizottsági 
elnöknek kijelölve. Ezt a kifogást a többség nem tartotta 
alaposnak. 

Így került a kérdés szavazásra. 

Aki belemegy a szavazásba, arról a világ minden alkot- 
mányos tana szerint teljesen megáll az a föltevés, hogy a 

többséget tekinti a döntés egyedüli jogosult faktorának; hogy 
tehát meghajlik a többség akarata előtt. 

Aki a maga véleményét nem rendeli alá a többségnek, 
az nem megy bele a szavazásba, mert az ilyen embernek 
nem véleménye van, hanem ultimátuma. De itt mindenki 
szavazott. Tehát mindenki megtartotta az alkotmányos el- 
járás formáit. A többség tagjai közül senki sem sejthette, 
hogy a kisebbség ultimátummal dolgozik. 

Látszik ebből, hogy a pártbontás tervszerűleg történt 
a kisebbség részéről. Na hát viseljék is annak felelősségét 
férfias komolysággal s ne fogják rá a többségre, hogy nem 
kivan a párt programmjához ragaszkodni. Ez. a fogás nejl 
enyhíti a felelősséget, hanem súlyosbítja. Kétszeresen súlyos- 
bítja pedig azon körülmény, hogy épen most csinálnak párt- 
bomlást, mikor az összetartásra és erőkifejtésre a bécsi 
támadásokkal szemben a legnagyobb szükség van. 


Az utolsó próba. 
1895. február 28. 


Most íme el fog dőlni, hogy kicsoda hirdeti az igazsá- 
got és kicsoda beszél a közönséghez hazug nyelven. Azok, 
kik a függetlenségi és 48-as pártkörből kiléptek, azt adták 
indokul, hogy a párt régi programmja és 48-as elvei lesza- 
vaztattak. Erre a hamis indokolásra azt feleli a pártkör, hogy 
sem a függetlenségi programm, sem a 48-as elvek le nem 
szavaztattak, mert azok nem képezték sem a tanácskozásnak, 
sem a szavazásnak tárgyát. De ha ti azt hiszitek, hogy a 
programm és az elv leszavaztatott: minden további vitatás 
nélkül, mi ezennel elfogadjuk, magunkévá tesszük és hirdet- 
jük azt a programmot és azt az elvet, amelyről állítjátok, 
hogy le van szavazva. 

Azt mondják, nem lehetnek többé tagjai annak a párt- 
körnek, mely a függetlenségi és 48-as elveket visszautasítja. 

Erre a pártkör azt feleli: azokat az elveket én soha 
vissza nem utasítottam; de ha ti mégis így hiszitek, ezen- 
nel elfogadom azokat az elveket úgy, a miként azokat meg- 
fogalmaztátok. 

A pártkörnek az a kiindulási pontja, hogy a kilépettek 
nem gonosz indulatból, hanem tévedésből hirdetik az elvek 
leszavaztatását. Jól van; a pártkör nem ölt haragos arculatot; 
megbocsátásról sem beszél; szemrehányást sem tesz. A la- 
pokban kürtölt bántalmakat nem veszi tudomásul. Az erőt 
méltóság illeti meg; az igazságot higgadtság díszíti. íme, fel- 
világosítja a tévedést; eloszlatja a félreértést. Kinyitja ajtóját 
és kitárja karjait. Jertek haza! Testvéri jobbot nyújt. Ragad- 
játok meg! 

Hiszen ti tudjátok legjobban, hogy azokat a nagy elve- 
ket nem szavazta le senki. Hiszen indítványozva sem voltak 
azok az elvek. Hiszen az indítványok a választandó intéző 
bizottságok hatáskörét és alakulását írták körül. Ebben volt 
az eltérés. E fölött folyt szavazás. A miről ti most beszéltek, 
az nem indítvány volt, hanem annak indokolása. De az elnök 
nem az indokolást tűzte ki szavazásra, hanem az indítványt 
Az indokolást tehát nem szavazhatja le senki. 

Vannak dolgok, melyek sem vitrinem tűrnek, sem sza- 
vazást nem kivannak, ilyen az is, hogy pártunk ragaszko- 
dik függetlenségi elveihez és a 48-as törvényhozás szelle- 
méhez. Mindaddig, míg nevünken hordozzuk ezt a szelle- 
met és azokat az elveket; mindaddie amíg a közös programm 
változatlanul fennáll, mindaddig, amíg a parlamenti működés- 
nek ez képezi létalapját; azt indítványozni, hogy ne térjünk 
el attól, ami pártunknak életet adott, attól, ami pártunknak 
életcélját és létföltételét alkotja, nemcsak fölösleges, nem- 
csak gyermekes, de egyenesen hátrányos, mert gyöngeséget 
árul el. Hanem hát, ismétlem, ez nem is volt indítványozva. 

Mit szólanánk ahhoz, ha valaki azt indítványozná a Ház- 
ban, hogy a kormány felelős az országgyűlésnek? Vagy azt, 
hogy a parlamenti tárgyalás magyar nyelven folyjon? Vagy 
azt, hogy a házszabályok szerint vezettessék a tanácskozás? 

Úgy-e csöndes mosolygással fogadná mindenki az ilyen 
indítványt? Miért? Azért, mert ezek a kérdések immár nem 

kérdések, ezek fölött már nem szükséges dönteni; ezek olyan 
alapvető törvényeket céloznak újból megerősíteni, a melyek 
megerősítésre nem szorulnak, mert megtámadva sincsenek. 
Az ilyen indítványok annyira a dolog természetében rejlenek, 
hogy azok fölött komoly testület sem nem tárgyal, sem nem 
szavaz. 

Nos, ha mégis beadatnék egy olyan indítvány, hogy a 
kormány felelős az országgyűlésnek és a ház ezt az indítványt 
leszavazná: azt jelentené-e ez a szavazás, hogy a Ház nem 
tekinti felelősnek a kormányt? Azt jelentené-e ez a tény, 
hogy a miniszteri felelősség elve el van ejtve? Bizonyára 
nem ezt jelentené, hanem csak azt, hogy miután a felelősség 
elve alapvető törvényben van kimondva, azt nem szükséges 
egy incidentiális indítványnyal is kimondani, mert az ilyen 
eljárás veszélyeztetné a Ház komolyságát. 

Az analógia nem kétséges. Az által, hogy az Isaák Dezső 
indítványa nem fogadtatott el, a pártkör nem tagadott meg 
semmiféle pártelvet, mert az indítvány nem is tartalmazott 
semmiféle pártelvet. Hogy pedig az indítvánnyal együtt an- 
nak indokolása is elesett, az a párt elvhűségével semminemű 
összeköttetésben nincs. Miért? Azért, mert az indítvány és 
az indokolás között épen semmi logikai összefüggés nincs. 
Azért, továbbá, mivel azon körülmény, hogy a párt ragasz- 
kodik elveihez, vitatást nem tűrő tény, mely incidentális meg- 
erősítésre nem szorul. És azért végre, mivel indokolásokra 
sohasem szokás szavazni. 

Nem volt tehát okuk a kilépésre és nincsen okuk a 
künnmaradásra. 

Ha kettéválik a párt s ha ezzel meggyöngül az állami 
önállóságra való törekvés, vagyis ha meggátoljuk a pártot 
abban, hogy a századok által megjelölt nagy történeti felada- 
tokat egész mértékben és egyesült erővel szolgálja: akkor 
elkövetkezik a felelősségnek kérdése, melynek megállapodá- 
sánál az ország különbséget fog tenni az igazság és a hazug- 
ság között. 

A pártkör nem adott okot a kilépésre; a pártkör elháríi- 
totta a visszatérésnek képzeleti akadályát. A pártkör tehát 
mindent megtett, hogy a küzdő erők meg ne oszoljanak. A fel- 

adat, melyre népünktől megbízatást kaptunk, nagy terjedel- 
ménél és nagy fontosságánál fogva egész erőt és lankadatlan 
tevékenységet követel. A ki megosztja az erőt és lankasztja 
a tevékenységet, az nem akarja feladatát teljesíteni. 

Jól jegyezzék meg: az ürügy nem ok; a félreértés nem 
igazság; a ráfogás nem bizonyíték. A felelősség megállapí- 
tásánál, a szófacsarás furfangjára valódi tényekkel tud a pírt- 
kör válaszolni. 


Magyarország polgáraihoz! 


1895. március 6. 


Szólanunk kell, pedig hallgatni szeretnénk. Szét kell hor- 
danunk gyászunkat, pedig elrejtőzni szeretnénk bánatunkkal. 
A magyar nép száz képviselőt bízott meg azzal, hogy sikra 
szálljon Magyarország függetlenségéért. Százan küzdhetnénk 
tehát nemzetünk szabadságáért és népünk jólétéért Százan 
csaphatnánk le az idegen érdekek kormányaira, a nemzeti ha- 
ladás ellenségeire, a nép zsarnokaira, a jog és igazság eltip- 
róira. Áthatva a szeretettől, összeforrva a bizalomban, vezetve 
a lelkesedés" által, ha százan így összetartanánk, rohamról- 
rohamra zúdulva, immár rég szétmorzsolhattuk volna azt a 
pártot és azt a kormányt, mely hazánkat osztrák gyarmatnak, 
nemzetünket idegen célok eszközének, népünk vagyonát ha- 
talma vételárának tekinti. Mert száz képviselő, ha összetart, 
ha együtt érez és együtt működik egy célra, rendületlen kitar- 
tással, önmagát nem kímélve a munkában, ellenségét nem 
kímélve az üldözésben: ura lehetne a helyzetnek; kiforgatná 
sarkaiból a kormányt és lerakhatná a jövendőnek biztos 
alapját. 

A mi gyászunk, a miről hallgatni szeretnénk, az, hogy 
ez a száz képviselő nem tart együtt. Az az oszlopsor, melyre 
nemzeti jövendőnk vala építve, megingott. A függetlenségi és 
48-as párt kettészakadt. 

Épen akkor szakadt ketté, midőn szervezkedni és sora- 
koznia kellett volna a kormány-hatalomnak néprontó politi- 
kája és a felekezetiség romboló szenvedélye ellen. Kettésza- 
kadt, a helyett, hogy együtt hirdesse apostolként a szeretet- 
nek vallását, mely nem zár ki senkit, keblére öleli az egész 
emberiséget, megalázza az elbizakodást, megszelidíti a gono- 
szokat, kibékíti a szegényeket és megvigasztalja a szeren- 
csétleneket. 

Kettészakadt a párt és most már az a gyászos tény repül 
a hírnek szárnyain, hogy szervezkedés helyett viszály, sorako- 
zás helyett pártütés, szeretet helyett gyűlölködés, bizalom 
helyett vádaskodás ütött tanyát a függetlenségi és 48-as párt 
táborában. Azt a sötét hírt eltagadni nem tudjuk, szépíteni 
nincs okunk, mert a súlyos felelősség minket nem terhel. 

A párt azért szakadt ketté, mert a kisebbség nem hajolt 
meg a többség akarata előtt s mivel néhány cselszövő, félre- 
vezetve társainkat, fellázadt a többség ellen. 

A többség azt határozta, hogy küldjünk ki egy intéző 
bizottságot, mely elnököt választva, szervezze a pártot az .or- 
szágban és vezesse annak politikáját a parlamentben. Ezen 
határozat ellen foglalt állást a kisebbség és ráfogásokkal illet- 
lek, gyanúsításokkal halmozták el a többséget, hogy hamis 
ürügyeknek rút álarca alatt pártütést csinálhassanak. 

így bontották meg a pártegységet épen akkor, mikor 
a megbánás hamuját kellett volna fejükre hinteni, mert eddig 
ők vezették a pártot s ezen vezetésnek hiányossága, tehetet- 
lensége és tétlensége kiölte a pártból a bajtársi együttérzést, 
az országgyűlésen elzsibbasztotta a párt tevékenységét s a 
vidéken felbontani engedte a párt kötelékeit. 

A nemzetnek sok százados vágyát kell vala a pártnak 
képviselni; de oda jutottunk, hogy a központban nem lükte- 
tett a nemzet szíve, a tagokban ellankadt a nemzeti vérkerin- 
gés. Álmosság szállta meg az elméket, meghűlt a lelkesedés 
tüze és elbágyadva húzódott meg az akaraterő. E vezetés alatt 
az ellenzéki tábor vagy tétlen maradt, vagy a kormány zászlói- 
hoz szegődött. Az ellenzéki szellem elernyedése és a kormány 
politikájának kímélése oda juttatta pártunkat, hogy nem volt 
erőnk megtorolni, mikor Kossuth Lajos emlékét bántalmaz- 

ták. Oda juttatott a vezérlet, hogy az időközi választások al- 
kalmával, a megüresedett kerületek egész sorozatában, tűr- 
nünk kellett azt a kudarcot, hogy a legtöbb kerületben pár- 
tunk még jelöltet sem állíthatott, ahol pedig jelöltünk volt, 
ott a párt hívei kibontott zászlóval mentek át a kormánypárt 
táborába. Tűrnünk kellett, hogy névszerinti szavazásoknál, 
bizalmi kérdésekben, a kormány nagyobb többséget nyert, 
mint a mennyire papíron számíthatott — mivel híveink egy 
része tartózkodott a kormány ellen szavazni. Tűrnünk kellett 
azon gyakori éljenzéseket, a melyek padjainkról hangoztak 
el a kormány támogatására. Tűrnünk kellett, hogy pártunk 
tagja adjon át küldöttség élén díszpolgári oklevelet a kormány- 
elnöknek. A közjogi ellenzék sorából hangzott el az a mon- 
dás, hogy inkább szavazok a kormánynyal, mint veletek. 

Azok, akik mindezt megtették; azok, akiknek vagy ere- 
jük, vagy akaratuk hiányzott ahhoz, hogy mindazt meggátol- 
ják: azoknak most már volt erejük is, lelkük is, elszántságuk 
is arra, hogy a pártot kettészakítsák és ezzel gátat emeljenek 
a szervezkedés elé. Arra nem volt akaratuk, hogy a kormány 
ellen az egyházpolitikán kívül, elszántsággal harcoljanak: de 
arra van akaratuk, hogy ellenünk, kik szervezkedés által meg- 
erősíteni törekszünk a harci sorokat, fegyvert fogjanak a kor- 
mányzatnak hasznára, a bécsi politikának örömére, a világ- 
nak gúnyjára. Oh, ha két év óta a kormány ellen annyi tevé- 
kenységet, szorgalmat, ügyességet fejtettek volna ki, mint a 
mennyit tíz nap óta ellenünk, elvtársaik ellen felmutatni tud- 
nak: ma a magyar nemzet sokkal közelebb állana a függet- 
lenségnek és jólétnek nagy céljaihoz. De ők csak ellenünk 
tudnak szenvedéllyel törni, kik nem tűrhettük tovább a párt 
tétlenségét, a vidék elhanyagolását, és a kormány támo- 
gatását. 

Minket a nép azért küldött, hogy a hivatalos világ ön- 
kényét megtörjük, a közhatalom kezelését felügyeljük, a népet 
védelemben részesítsük. Ilyen megbízatást csak állandó és 
nyugtalan őrködéssel, soha nem szűnő és soha nem lankadó 
küzdelemmel lehet teljesíteni. Feladatunk tudatában úgy hit- 
tük, hogy Magyarország függetlenségének katonái és Bécs- 
nek zsoldosai között szövetség és pajtásság nem lehetséges 


146 


soha, mert a 67-iki alkotmány várfalait csak úgy lehet meg- 
bontani a nemzeti szabadság érdekében, csak úgy lehet azo- 
kon réseket ütni, ha annak őrségét örök harcban elfárasztjuk 
és megsemmisítjük. Mindaddig, a míg Ausztria megtalálja a 
magyar kormánypárt táborában azokat a férfiakat, kik nem- 
zeti eredmények nélkül is készek és képesek kormányozni; 
mindaddig a magyar nemzet joga, önállása, szabadsága, en- 
gedményekben nem fog szaporodni. Csak mikor a 67-es poli- 
tikának nem lesz elég eszköze és a bécsi irányzatnak nem lesz 
elég istápolója, csak akkor fog megkezdődni a 48-as elvek 
érvényesülése. 

Épen ezért izzó tusára készültünk az országgyűlésen és 
harcra kívántunk szervezkedni a kerületekben, mert mi ellen- 
zék akarunk maradni, mely nem alkuszik sem egészben, sem 
egyenkint és rendületlenül áll az 1884-ben kiadott programm 
mellett, mely az 1848-iki nagy elvek foglalatja. Nem adunk 
ehhez semmit. Nem is engedünk abból semmit. Elhatározá- 
sunk szilárd. A pártütés megkisebbítette számbeli erőnket, de 
nem gyengítette meg cselekvési akaratunkat. 

A mi hitvallásunk szerint nem lehet a bilincseket szét- 
zúzni és ugyanakkor a porkolábokat dicsőíteni. Nem lehet 
a szabadságot hirdetni s ugyanakkor a rabszolgakereskedők- 
kel lakmározni. Nem lehet a népet szeretni és a kormánynyal 
ölelkezni. A mennynek ígérkezni és a pokollal szövetkezni, 
íme, ezért szidnak, üldöznek, rágalmaznak minket a kormány 
csatlósai szóval és írásban és ezért magasztalják a pártütő- 
ket a kormány tomboló hívei. 

Üres vád és hiu ürügy, mintha köztünk és a pártütők 
között, a kormány támogatásának kérdésén kívül más elvi 
különbség is lett volna. Az egyházpolitikai kérdésben a párt 
1893. május 19-én híven a vallásszabadság elveihez, a párton 
belül nem verte békóba az egyesek lelkiismeretszabadságát, 
mert szem előtt tartotta, hogy nem felekezeti, hanem közjogi 
párt vagyunk. De az egyházpolitikai törvényalkotás immár 
kímerittetett; a főbb törvények szentesítve vannak; ezeknek 
végrehajtása kötelessége a kormánynak. Ezek a törvények 
tehát végrehajtandók. 

Közszerencsétlenségnek tartjuk az olyan politikát, jőj- 


147 


jön az akár a szélső jobbról, akár a szélső balról, mely a 
nemzetiségi, gazdasági és társadalmi bajok által marcangolt 
nemzeti egységet, most még a felekezeti harcoknak is marta- 
lékjává teszi. Ha ahelyett, hogy a nemzet erői az idegen be- 
folyás ellen való küzdelemre edzetnének, belső, áldástalan 
civódásban meríttetnek ki; Magyarország sem Ausztria mel- 
lett, sem az európai népek családjában még jelenlegi nyomo- 
rúságos helyzetét sem tarthatja meg. 

Válságban teng a földmívelő nép, az iparos és keres- 
kedő; az élet fentartás nehézségei megtermettek a szocializ- 
must, mely a kormánynak bűnei és a kereseti források meg- 
apadása miatt országszerte termett. A nemzetiségek gono- 
szul bevádoltak Európa előtt; idebenn megtépték a társa- 
dalmi egységet és fenyegetik az állam alapköveit. Az erköl- 
csök megrendültek. Elvekről csak beszélnek, de valójában 
zsákmányt keresnek. A törvényt kihasználják pártcélokra, az 
igazságot nevetik; a szorgalmas munkát egész területekről 
szorítja le a játékszenvedély s fényűzés, pajtáskodás, tivor- 
nya, szédelgés rontja meg a közéletet. 

E nagy veszélyek közepette a balsors egy gyarló kor- 
mánynyal verte meg hazánkat, hogy nagy tervek helyett nap- 
ról-napra élősködjék s a nemzeti erők csoportosítása helyett, 
szétomoljék gyenge kezében az együttlevő erő is. Van hát 
okunk a gyászra és fájdalomra, midőn látjuk, hogy épen a 
válság nehéz óráiban, mikor a kormány olyan kicsiny és a 
kormányzás feladata olyan nagy, hogy épen ilyenkor bon- 
tották meg a függetlenségnek és szabadságnak táborát azok, 
kikkel eddig együtt voltunk. Elhagytak minket és egyesültek 
azon szélső elemmel, mely két év óta sohasem fáradt ki a mi 
ócsárlásunkban és a kormány támogatásában. 

Mindazonáltal hallgattunk volna tovább is, ha Justh 
Gyula úr, aki lemondott az egész párt színe előtt az elnök- 
ségről, nem nevezné magát ezen lemondás után is a függet- 
lenségi és 48-as párt elnökének és ha társai, a kik kilép- 
tek a függetlenségi és 48-as pártkörből, nem bitorolnák to- 
vább is a mi pártunk címét. A pártütőknek eme meg nem 
engedhető ténye zavart idéz elő az egész országban. Ez a 
névzavar csak a kormánypártnak vált előnyére. Kényszerű 

kötelességet teljesítünk tehát, mikor értesítjük híveinket a 
pártbontás mivoltáról. 

Polgártársak! Célunk nagysága, elveink szentsége, és 
törekvéseink tisztasága nevében kérjük tőletek a hűséget a 
függetlenségi és 48-as párthoz. íme meglobogtatjuk azt a 
zászlót, mely századok harcai után szállt kezeinkre, és mely 
tisztán és diadalmasan fog unokáinkra maradni. 

Szervezkedjetek, mert csak így múlik el Ausztria hívei- 
nek öröme és elbizakodása. Csak így tudja meg a világ, hogy 
a magyar nép a veszély súlyos pillanatában újból önmagá- 
hoz tért, és megtalálta az utat saját nagyságához. 

Szervezkedjetek! hogy a megalkuvás kormányával szem- 
ben megerősödve állhasson a népérdeknek és a nemzeti tö- 
rekvéseknek serege! Szervezkedjetek a megyékben, a váro- 
sokban, a kerületekben, a községekben! Válasszatok intéző 
bizottságokat, vezéreket, nehogy az új választás meglepetése 
készületlenül találjon! Ismertessétek meg vélünk vezéreite- 
ket, adjatok tanácsot, közöljétek munkásságtokat, mondjátok 
el sérelmeiteket, hogy felekezeti civódások helyett alakuljon 
át egész Magyarország a nemzet jogos vádjainak egységes 
táborává — egy óriási országgyűléssé, melyben mi vádolunk, 
ti tanúskodtok és a közvélemény ítél a panaszos fölött. 

A nemzetek egységét és egész erejét csak nagy eszmék, 
magas eszmények és általános igazságok állíthatják helyre. 
Ilyen eszme, ilyen ideál, ilyen igazság csak egy van az olyan 
népek életében, melyek nem rendelkeznek önmagukról — és 
ez az ország függetlensége, a nemzetnek szabad érvé- 
nyesülése. 

Ne csüggedjünk, polgártársak, hanem tisztuljunk meg 
azon mélységes bánatunkban, melyet a pártütés okozott. 
Ébredjünk új életre, az eszménynek és az emberiségnek sze- 
retetében; hisz a szenvedésben van a megváltás s a Megváltó 
fájdalmában született újra a világ. Hadd szülessék újra a 
magyar nép fájdalmában a függetlenségi és 48-as párt, hogy 
mint valóság éljen a független Magyarország! 

Kelt Budapesten, a függetlenségi és 48-as pártnak 1895. 
március 4-ikén tartott értekezletéből. 

A lemondás politikája. 
1895. április 21. 


A szélsőbal férfiai között a parlamentarizmusnak egy 
egészen új, eddig nem ismert és nem hallott elmélete kezd 
tért hódítani. 

Az új tan így van formulázva: nekünk nem célunk a 
kormánybuktatás és a kormányra jutás; hanem célunk a 
haza javának előmozdítása önzetlenül, a személyes igények 
minden érvényesülése nélkül. 

Első pillanatra ez az elmélet nemcsak meglepő, de jól 
is hangzik. Az utilitárizmus mai korszakában jól esik látni 
egy politikai csoportot, melynek semmi névvel nevezendő 
személyes igényei nincsenek. De ha jobban szemügyre véte- 
tik az új tan, azonnal kiviláglik, hogy annak komoly tartalma 
nincs, jelentőségre nézve káros, következményeiben vesze- 
delmes. 

Mióta szervezett együttlétben él az ember, minden 
idők tapasztalása szerint két különböző vélekedést plántált 
a közdolgok felett való elmélkedés az emberek lelkébe. Az 
egyik vélekedés szerint a közhatalom befolyását tágítani kell, 
a másik szerint a közhatalom korlátolásával a nép befolyását 
kell inkább kiterjeszteni. 

Ez a két vélekedés két külön mederbe terelte az em- 
beriség szellemi életét és materiális elhelyezkedését. Ebben 
a két mederben összegeződik minden emberi funkció irány- 
zata és tevékenysége. A politikai pártok, a gazdasági isko- 
lák, a tudomány módszerei, a művészet törvényei, valameny- 
nyien vagy innen indulnak ki, vagy ide térnek vissza. 

Neveltetéséhez, temperamentumához, viszonyaihoz és 
tudásának fokához képest az ember vagy az egyik, vagy a 
másik irányt tartja helyesnek a hazára nézve. Így keletkez- 
nek a pártok az emberi természet és a viszonyok kényszerű- 
sége alapján. Pártok nélkül nincsen parlamenti élet. 

Minden politikai párt létalapja azon hit, hogy hazája 
csak az ő elvei szerint boldogulhat. Ennélfogva minden párt- 
nak első kötelessége saját elveit átvinni az életbe. 

Népképviseleti intézmények mellett az elvek átültetése 
csak úgy történhetik, ha a szó, azírás és a tapasztalás 
meggyőzi a népet az elvek helyességéről és ha ennek alap- 
ján a nép az elvek hirdetőit megbízza azoknak foganatosí- 
tásával. Ehhez járul — monarchiában — a korona meg- 
bízása is. 

Ha tehát egy párt az állami függetlenséget hirdeti, azt 
az országra nézve csak úgy valósíthatja meg, ha erre meg- 
bízatást nyert a néptől és a koronától. Ilyen megbízatást 
nyerhet-e az, aki nem kéri? És ha nem nyerhet, vajjon 
ilyen megbízatás nélkül elérhető-e valaha az ország állami 
függetlensége? 

A függetlenségi elvek tekintetében hazánk két főpártra 
oszlott. Egyik beéri a függetlenségnek mai törvényes bizto- 
sítékaival, a másik nem éri be ezzel. Az előbbi irányzatnak 
van a házban 300, az utóbbinak 100 híve. Amazok a függet- 
lenség teljes biztosítékát látják a 67-iki törvényekben, ezek 
ugyanezen törvények által korlátozva látják az állami füg- 
getlenséget. 

Már most remélhető-e, hogy azok, kik a 67-iki törvé- 
nyeket jónak, üdvöznek, helyesnek ítélik, lépéseket tegye- 
nek a népnél és a koronánál eme törvények megváltoztatá- 
sára? Ha pedig ez nem remélhető, vajjon önmaguktól azok 
a törvények meg fognak-e változni? 

A felelet világos. Azoktól, kik jónak ítélik a törvényt, 
nem várható ezen törvény megváltoztatása. Kiktől várható 
nincsenek megelégedve? Már most melyik azon út, amelyen 
egy törvényt megváltoztatni lehet? Nemde, a törvényhozás? 
Kinek van ereje a törvényhozó testületben törvényeket vál- 
toztatni és újakat létrehozni? Bizonyára a többségnek és az 
abból alakult kormánynak. Joga a kezdeményezéshez a ki- 
sebbségnek is van; de ereje a változtatáshoz csakis a 
többségnek. 

Ha tehát meg akarjuk változtatni a 67-iki törvényeket, 
mire kell első sorban törekedni? Arra, hogy többségünk 
legyen és hogy ebből kormány alakuljon. Úgy, de ez nem 
érhető el mindaddig, míg más többség és más kormány léte- 

zik. Tehát, hogy elérhessük, meg kell dönteni a fennálló 
többséget és annak kormányát. Nemcsak meg kell dönteni, 
de helyét el is kell foglalni, mert azok, akik helyeslik a 
törvényt, nem vállalkozhatnak azok megváltoztatására. A fő- 
cél pedig a törvénymódosítás. 

Mi következik ebből? Az, hogy elveinket csak úgy 
valósíthatjuk, ha kormányra jutunk; kormányra pedig csak 
úgy juthatunk, ha a fennállót megbuktatjuk. 

Mikor tehát az új iskola azt hirdeti, hogy nem célja 
kormányra jutni és kormányt buktatni: akkor implicite azt 
hirdeti, hogy nem célja a függetlenségi elveket megvalósítani. 

Tudom, hogy az új tan nem ezt akarja elérni, de 
következményeiben ezt éri el. Tudom, hogy megvan a jó 
szándék, de az elmélet ellentétben van a szándékkal. 

Ez a tan alkalmas arra, hogy Bécs többé ne aggód- 
jék miattunk, mert aki nem akar kormányra jutni, az nem 
is valósíthatja meg törekvéseit; arra is alkalmas, hogy a 
kormányelnök a szélsőbal veszélytelenségét hirdesse, mert 
amely párt nem akar kormányra jutni, az a politikát át- 
játsza a teóriák terére s a győzelemnek legfőbb tényezőjé- 
ről, az akció-képességéről lemondott; végre arra is alkal- 
mas e tan, hogy az ellenzék azon részét igazolja, mely, csak- 
hogy programmjának egy alárendelt pontját, nem is a maga 
teljességében, hanem csak félig-meddig a kapcsolatosan kö- 
vetelt katholikus autonómia nélkül megvalósítva láthassa, 
évekre szóló ideig a kormány támogatására határozta el 
magát. Minderre az új tan alkalmas. 

Ám, arra is alkalmas, hogy a nép bizodalma elfordul- 
jon tőlünk, mert a nép igen helyes politikai érzékkel össze- 
köti a fennálló kormányzási rendszert és a 67-iki törvénye- 
ket és amannak bukásától reméli ezeknek változtatását. De 
ha azt látja, hogy nem tartjuk elsőrangú feladatunknak meg- 
buktatni azt a kormányt, melynek rendszerével megelégedve 
nincs: akkor nem megy érettünk csatába, mert az ütközet- 
től nem vár eredményt, a győzelemtől nem vár sikert. 

A parlamenti élet természetével homlokegyenest ellen- 
kezik az olyan párt, mely nem törekedik az ország veze- 
tésének átvételére. Az ilyen pártot az idők folyamán semmi 

sem mentheti meg az elfajulástól. Nem lévén öncélja, a kor- 
mányképes pártoknak válik előbb-utóbb eszközévé. Az ellen- 
zékeskedés professzióvá sülyed. Állásfoglalása vásár tárgya 
lesz. Partikuláris érdekek válnak uralkodó elemmé a párt 
kebelében. A nagy célokkal együtt megszűnnek a nagy am- 
bíciókis és előtérbe lép az egyéni boldogulás vágya. 

Mikor az ellenzék nem törekedik kormányra jutni, akkor 
önmagától felbomlik a parlamenti pártok hatalmi egyen- 
súlya. A kormánypárt elbizakodik hatalmi érzetében; lelké- 
ben szünetelni kezd a köztevékenység majd minden rugója. 
Az ellenzékben nem legitim örököst lát, aki utánra a hata- 
lom birtokába lép, hanem egy politikai csoportot, mely 
gyűlésbe jár, szónokol, platonikus módon elveket hangoztat, 
ártatlan örömöket keresve a közszereplés izgalmaiban. így 
aztán a többség büntetlenül ront neki az alkotmánynak, 
semmivé teszi a közszabadság biztosítékait, megrugdossa a 
nemzeti érzelmeket, örökösíti saját uralmát, míg végre az 
ország véleménye reményt vesztve, részint apátiába sülyed, 
részint odaszegődik a hatalomhoz, hogy a terített asztalnak 
legalább hulladékaihoz juthasson. 

Amelyik párt nem akar kormányra jutni, annak nin- 
csen igazi hite elveinek megváltó erejében. Hit nélkül pedig 
béna a cselekvés, hideg a szó és hatástalan minden agitáció. 
Hit nélkül hirdetni hazánk függetlenségét annyi, mint kacér- 
kodni az elvekkel és játékot űzni a politikai hivatásból. 
Amelyik pillanatban elveszíteném azt a hitet, hogy hazánk 
függetlensége békés utón, alkotmányos eszközökkel elér- 
hető, abban a pillanatban pártot cserélnék, hogy csekély 
szolgálataimnak más utón vegye hasznát a közügy! 

Agliardi mint vádlott. 
1895. május 3. 


Akármerről jön a korlát, az mindig alkalmatlan, meg- 
akadályozza a természetes fejlődést. Éppen ezért pártunknak 
politikai hitágazata el nem tűrné idegen hatalmak beavat- 
kozását Magyarországon. Ezt az elvet hirdetjük Bécscsel 
szemben; ezt az elvet valljuk Róma irányában is. Belügyeink- 
hez semmi köze sincs Ausztriának; valamint ahhoz, hogy 
judikatúránkat mikép és mily hatáskörrel rendezzük, bizony 
Rómának sincs semmi köze. Olyan feltétele ez az állami szu- 
verenitásnak, hogy arról le nem mondunk semmi áron, 
semmi körülmények között, senki kedvéért. 

Ha tehát Agliardi nuncius a magyar vendégszeretetet 
arra használta ki, hogy itt, bármely irányban a magyar politi- 
kai pártok erősbítésére vagy gyengítésére propagandát csi- 
náljon: akkor Bánffy kormányelnök kötelességet teljesített, 
midőn a külügyminiszter útján a szentszéknél ez iránt fel- 
világosítást kért s egyszersmind tudatta a Kúriával, hogy a 
nuncius működése a belügyeinkbe való beavatkozás látsza- 
tával bír. 

Bánffy szerint a nuncius vtúllépte azon határt, mely őt 
külügyi kérdéseinkre vonatkozólag, mint egy  külhatalom 
képviselőjét itt megilleti. x 

Ugyanezen vádat Bánffy így ismétli meg röviden be- 
szédjében: vjog- és hatáskörét Agliardi túllépte és a kor- 
mány ezen nézetének a Szentszéknél kifejezést is adott.x 

Akárki mondana ilyent a parlamentben egy külföldi 
szuverén képviselőjéről: annak komoly jelentősége volna. 
Ha azonban egy kormányelnök, egy, a kormánypártról el- 
hangzott interpellációra, azonnal, — tehát előre készülve — 
nem a maga ismeretes styljében, hanem meglehetős diplo- 
máciai szabatossággal (tehát más által megírva és általa be- 
tanulva) így felel: akkor e szavaknak jelentősége a politikai 
cselekvés fontosságát ölti magára. 

Nekem úgy tetszik, hogy a kormányelnök úr egyfelől 
igen sokat, másfelől igen keveset mondott, igen sokat mon- 

dott vádjának tartalmára nézve; igen keveset vádjának iga- 
zolására. Épen ezért a vád és a megokolás között feltűnő 
nagy a hézag. Az állítás és a következtetés között nincsen 
logikai összefüggés. 

Íme a Bánffy állítása: Nem érzem magam feljogosítva 
arra, hogy akár tényei, akár szavai tekintetében direkt vádat 
emeljek a nuncius ellen.x Egy másik állítása pedig ez: xHa 
nem is a tények, ha nem is a szándéka, de a látszata min- 
den esetre fennforogni látszik annak . . .x 

Ebből a két állításból azt a következtetést vonja le, 
hogy a nuncius túllépte jog- és hatáskörét. Látni való itt a 
nagy hézag az állítás és következtetés között. Még feltűnőbb 
lesz a hézag, ha azt vizsgáljuk, hogy miből konstruál a kor- 
mányelnök magának bizonyítékot. Lássuk hát. 

Azt mondja: A nuncius tényei, szavai és szándéka nem 
jogosítják fel arra, hogy vádat emeljen. Jó. Tehát a tények, 
a szavak, a szándék ellen nincs kifogás. Miként lesz hát akció 
és dolus nélkül — crimen? Bánffy ezt is megmondja, így 
szólván: va modor, az időpont, a fellépés, a vonatkozás, 
amelyek minden jelentkezésénél őt (a nunciust) kisérték, reám 
azt a benyomást tették, hogy túllépte azon határt . . .x 

Már most a többit bátran bízom a figyelmes olvasóra. 
Alább egész terjedelmében megvan a Bánffy beszéde. Az 
igazságos véleményt könnyű megalkotni. 

Magyarország kormányelnöke kimondhatatlan súlyos 
vádat emel egy külhatalom képviselője ellen. Alapítja pedig 
ezen vádat nem a nagykövet tényeire, szavaira, szándékára, 
hanem alapítja a ymodorrac, az vidőpontrax, a vfellépésrex és 
a yvonatkozásrac. Nem mondja meg, hogy mit ért e kifeje- 
zések alatt. Pozitív körülményeket nem említ. Megelégszik 
annak kijelentésével, hogy a modor, az időpont, a fellépés, 
a vonatkozás rá azt a benyomást tették, hogy a nuncius túl- 
lépte a határt. És hozzáfűzi, hogy va látszata mindenesetre 
fennforogni látszik annak, hogy jog- és hatáskörét Agliardíi 
túllépte. x 

Minden bizonyíték abban áll tehát, hogy a Bánffy által 
nyert ybenyomásxk szerint fennforogni vlátszikx az a vlátszatk, 
hogy a nagykövet túllépte az őt megillető hatáskört. Beszéd- 

jéből az is kiderül, hogy benyomását a látszat látszatáról 
Bécsben nyerte. A benyomás tehát nem közvetlen, ami gya- 
nússá teszi azt a látszatot, amelyik ilyen távolságról látszik 
fennforogni. 

Már most, ha csak Bánffy tekintené a látszólagos be- 
nyomások látszatát egy diplomáciai jegyzékváltás alapjának: 
akkor ezt a tényt könnyen hajlandók lehetnénk a kormány- 
elnök úr politikai iskolázatlanságának tulajdonítani. De 
miután a jegyzékváltásra Kálnoky gróf vállalkozott, ennél- 
fogva fontos politikai jelentőséget nyert az ügy. 

Lehet, hogy Agliardi csakugyan átlépte azon politikai 
korlátokat, melyeket belügyi önállóságunk érdeke minden 
külhatalommal szemben megállapít. Lehet, hogy erre Bánffy 
kormányelnök urnák komoly bizonyítékai is vannak, melyek- 
nek elősorolását ezúttal nem tartotta célszerűnek. Ez eset- 
ben a kormány álláspontja korrekt s a dolog letűnik a napi- 
rendről, mint egy futó zivatar a nyári égről. 

De ha Agliardi csak annyit tett és csak annyit mondott, 
mint amennyi nyilvánosságra jutott; ha Bánffynak nincsen 
egyéb bizonyítéka, mint a benyomás, a vlátszikx és a vlát- 
szatk; ha Kálnoky gróf ilyen silány és semmitmondó bizo- 
nyítékra alapítja jegyzékét, akkor ez vagy szervezett kulissza- 
csel az Agliardi személye ellen, vagy a kultúrharc megize- 
nése Rómának in optima forma. 

Az első feltevés alárendelt jelentőséggel bír. Sajnál- 
nám Agliardiban az öreg embert, akire hurkot dobtak: saj- 
nálnám azt az egyetlen diplomatát, aki Magyarország külön- 
állását és fontosságát nyilvános beszédében hangsúlyozta s 
aki első ígérte meg egy külhatalom képviseltetését az ezred- 
éves ünnepünkön (vajjon nem éppen ezzel tette-e magát 
Bécsben lehetetlenné?). Azt pedig szégyenleném, ha a ma- 
gyar kormányelnök valótlan ürügyek hivatalos hangoztatása 
által adta volna magát eszközül holmi személyes intrikákhoz. 

De a második föltevéstől borsódzik, a hátam. A kultúr- 
harcban nagy veszedelmet látok. 

Ha a hangulatot nézem, némely körökben nagy gyű- 
löletet észlelek Róma ellen. De ha a valót megvizsgálom, 
nem találom meg azt a nagy hatalmat, mely annak a nagy 
gyűlöletnek nyomatékot is adhatna. 

A bátorság szép erény, de a vitézkedés rut handa- 
banda. A lemondás politikája máris sokat ártott nekünk, de 
a hencegés még többet árthat. Kutyafuttában nézve a dol- 
got, Rómával könnyű kikötni. Hiszen nincsen hadserege. 
Az osztrák vitézség nem lesz próbára téve. E tekintetben 
egyformák vagyunk, mert Magyarországnak sincsen had- 
serege. Van, de nincs. A papíron van, az életben nincs. 

Ám, nem is hadseregek döntik el a kultúrharcokat. 
Bismarck meg tudta verni Franciaországot, de Rómát nem 
tudta megverni. Inkább ne legyen háború, minthogy Canossá- 
ban legyen a békekötés. 

Igaz történelmi jogainkért, állami  önállásunkért, ha 
megtámadják, ám legyen kultúrharc is. 

A megcsonkított jog nem biztosíték, a megalázott élet 
nem gyönyör. Legyen hát harc, ha bántják jogainkat és 
nemzeti önérzetünket. 

De a Bánffy úr benyomása nem ok a hadüzenetre s az 
a látszat, ami neki látszik, nem ok a hadviselésre. Legyünk 
ébren, hogy a politikai szédelgés ne teremtsen e sokat szen- 
vedett hazában új komplikációkat. 

Az a brüszk modor, mely a kormányelnök beszédében 
foglaltatik, méltó sérelme az egész klérusnak, de a klérus 
legyen bölcs és hazafias. Gondolja meg, hogy a magyar 
papság vérbeli alkatrésze a magyar nemzetnek s hogy ter- 
mészetellenes volna, ha bárkinek a hibája miatt az egyes 
szerv az egész test ellen fordulna. 


Nagy a zavar. 
1895. május 5. 


De már ennek fele sem tréfa. Azt a követ, melyet Bánffy 
vitéz a kútba ejtett, hat címeres ökör sem tudja kihúzni. 
Olyan embertelen kaszabolást vitt véghez a mi Bánffynk a 
maga liberális jókedvében, hogy a diplomaták rendiben te- 
rülnek el a földön, miként az érett fű nyári kaszáláskor. 

Mert nincs fenébb gyerek a mi Bánffynknál hetedhét- 
országban. Mikor ő megszólal: Tiszán túl, Dunán túl, fut 
a püspök, mint a nyúl. Az ő beszédje viharzengés; hangja 
dörög, mint az égi háború; szavai villámlanak, mint a szent- 
jánosbogár hasa. Olyan futást még nem látott a világ Moha- 
med óta, a milyent Agliardi véghez vitt, mikor a mi Bánffynk 
őserejü nyilatkozata kitoloncolta őt a magyarok hazájából. 

Ezért a hatalmas beszédért a mi Bánffynk egyszerre 
nagy ember lett. Olyan gyorsan megnőtt, mint a csiperke 
gomba egy ragya eső után. A babérfákon nem maradt lomb, 
mert koszorúnak fontunk fel minden levelet. De hajh! Jött 
a német szél s a gomba hártyadarabbá lapult össze. Egy- 
szerre minden megváltozott. Az örömtüzek kialudtak; a töm- 
jénfüst szétoszlott, a babér elhervadt. 

Tegnap ilyenkor még nagyok valánk. A németnyelvű 
lapok már nem is hymnuszt írtak, hanem ódát. Andrássy 
csak providenciális volt; Bánffyt odahelyezték Hollós Má- 
tyás mellé, mint ha egy telekkönyvi diurnistát helyeznének 
nagy Werbőczy István mellé. 

Ma pedig kicsinyek vagyunk. Miért? 

A német azt állítja, hogy füllentettünk. 

Micsoda? Ki merészel ilyen hangon beszélni Magyar- 
ország miniszterelnökéről? Szörnyű vakmerőség! wyBajtár- 
sak, ezt elnézni bűn! c 

Ej, talán legjobb lesz számba se venni. Tanuljunk a 
múltból, mert a múlt a jövő záloga. Emlékezzünk csak a 
tavalyi júniusi napokra. Akkor volt ez, mikor a szabadelvű 
pártban felmentek a hegyre százan és lejöttek a hegyről szá- 
zan. Akkor, a mikor Khuen-Héderváry megbízást kapott s 
a liberális párt ajtót zárt előtte, nagy vitézkedés folyt le ám 
akkor. Remélem, hogy a milleniumra leföstetik ezt a jelene- 
tet és mutogatni fogják panorámában. Egy pár nap után 
jött aztán a katzenjammer. A hősök végig hasaltak, hogy 
tiszteletteljes köszönettel fogadhassák a bécsi virgácsot. 

Nos: ez a példa ismételheti magát megint. Jöjjön haza 
Bánffy minél előbb Bécsből és magyarázza meg szavait. 
Mondja meg, hogy nem úgy értette, ahogy értette, és nem 
úgy mondta, a hogy mondta, és nem azt mondta, a mit mon- 

dott. A gyors-iroda rossz, az ellenzék füle rossz, a Ház 
akusztikája rossz. E helyen nem hallottak egy igent, a másik 
helyen nem hallottak egy nemet. Punktum. így lesz a leg- 
jobb, így szűnnék meg legkönnyebben a mameluk zavar. 
Mert most nagy ám a zavar. Az ember nem tudja, hogy kihez 
dörzsölődjék. Széll Kálmán, Khuen, Kállay, Csáky — ezek 
versenyen kívül állanak. 

Ezekhez minden időben dörzsölődzni kell. Ha kell, ha 
nem: de kell! Muszáj. Hanem vannak favorizáltak is. Gon- 
dolom, most már csak sor kerül Pulszkyra is. Vétek lenne 
Bessenyeit a jelöltek lisztájából kihagyni. Pompás adomázó. 
Hadd legyen már derült napja is a nemzetnek, ennyi szomo- 
rúság után. 

Bánffy csak tegnap este értesült arról, hogy — fillen- 
tett. írják, hogy azonnal tisztában volt magával. Rögtön be- 
vonult a liberális klubb miniszteri szentélyébe, ott elmonda- 
tott magának egy misét Rezei Sylvius által s aztán — Isten- 
nek ajánlván a pártot, felült a vaslóra s hat óra múlva már 
döngette a bécsi kapukat. 

yKelt a legény, felöltözött, 
Ajtót nyitott neki: 

Bement a lány, de mint leány, 
Többé nem jőve ki.x 

Mi a patvarért is kellett neki ilyen sebbel-lobbal Bécsbe 
menni? Így még tarthatta volna magát egy darabig. Ha 
ott Pol. Corr. van, hát itt is van. O. É. és M. É. és B. C. 
és még sok más lap. Ha attól tartott, hogy ezeket Bécsben 
olvassák, hát itt van a nemzet, azt sehol sem olvassák. Ebben 
felelhetett volna Kálnokynak. Mi elhittünk volna mindent. 
Megnyugodtunk volna. S most nem lennénk zavarban az 
iránt, hogy kit tiszteljünk urunk, jótevőnk, vezérünk gyanánt. 
De a bátorság gonosz szelleme megszállotta. A sok babér 
szúrta a —- háta közepét. Elment, hogy  megregulázza 
Kálnokyt. 

Bement a lány, de mint leány 
Többé nem jőve ki. 

Nem szükség bizonyítani, . hogy Hamlet kegyetlenül 

bánt Opheliával; Kálnoky pedig kegyetlenül bánt  Bánffy- 

val. Hiszen, a mit mondani akart, megmondhatta volna szó- 
val is, zárt levélben is, udvariasan is. De nem. Az érintkezés 
minden elfogadott formáját mellőzve, egy kőnyomatos hír- 
szedő hasábján értesíti Bánffyt arról, hogy az, a mit Bánffy 
róla mondott, nem igaz. Ez már nem érintkezés, hanem po- 
fozódás. A csattanás hangja Kárpátoktól Adriáig hangzik el. 

Ennél a viadalnál minket a néző szerepe illet. Bánffy 
dicsőségéből nem kértünk részt és ha csakugyan fillentett: 
az legyen merőben az ő belügye. Az a megaláztatás pedig, 
a melyben őt most Kálnoky részesíti, legyen egészen az ő 
külügye. Mindig hirdettük, hogy Bánffy nem tudja megülni 
a miniszterelnöki állás paripáját. Nem hitt nekünk és lóra 
ült. A mit tett, azt saját felelősségére tette. Végezzenek vele 
azok, akik tapsoltak neki tegnapelőtt. 

Nekünk csak egy tanácsunk lehet: Ne menj a jégre s 
nem esel el. 


Mi az igazság? 
1895. május 8. 


A ki szereti az igazságot, ne foglalkozzék politikával, 
mert látóképessége megzavarodik. A négyszögű tárgyat négy- 
szögűnek, a gömbölyűt gömbölyűnek látja mindenki. A fáról 
senki sem állítja, hogy borjú; a csipkebokrot senkisem nézi 
államférfinak; a Duna vizét senki sem tekinti vicinális vasút- 
nak. Hanem a politikában — szabad a vásár. Hatot-vakot 
össze-vissza beszélhet itt minden ember. A fehérről azt mond- 
hatja, hogy fekete; a feketéről azt, hogy fehér. így is lesz 
közönsége, amúgy is lesz. Az igazság annyiféle, ahányféle az 
érdek. Rút mesterség biz az, és annál rútabb, mivel experi- 
mentumait az ország testén Űzi. 

Íme a Bánffy pöre kontra Kálnoky. Minden józan fel- 
fogású ember azt gondolhatná, hogy ebben az ügyben csak 
egy ítélet keletkezhetik. Hiszen ki van derítve a tényállás, 

fel van vetve a kérdés s maga az ügy annyira világos, és 
annyira átlátszó, hogy arra csak egy felelet adható. Mégis 
azt látjuk, hogy a politikusok nemmel is felelnek, igennel 
is felelnek. Egyik a kudarcot elégtételnek, másik az elégté- 
telt kudarcnak mondja. Egyik diadalnak nevezi a Bánffy 
bécsi utjai, a másik vereségnek. Az egyik büszke a Bánffy 
eljárására a másik szégyenli azt. 

A jó magyar közönség pedig tűri. hogy felfogását, vé- 
leményét, érzékét, ösztönét, igazságszeretetét labdának te- 
kintsék és játszódjanak vele büntetlenül Pedig a közmeg- 
ítélés birói széke elé rég nem került olyan egyszerű kérdés, 
mint a mostani. Ha a publicisztika megvetné a zugprókátori 
fogásokat s nem lenne önmagához méltatlan, e pillanatban 
a magyar közérzület elementáris egyhangúsággal nyilvánulna 
meg. 

Bánffy és Kálnoky között konfliktus ütött ki. Ez a tény. 

Minden konfliktus megítélésénél az a kérdés bír döntő 
súllyal, hogy ki a sértő, ki a sértett? 

A hivatalos adatok előttünk vannak. Az ügy részle- 
teit ismerjük. 

Megsértette-e Bánffy a külügyminisztert? 

Nem, Igenis szokatlan durvasággal bánt a nunciussal 
és általa a Kúriával, de a külügyminiszternek állását, hatás- 
körét, vagy személyét a legtávolabbról sem érintette. 

Ellenkezőleg. A külügyminiszter hatalma, tekintélye, 
méltósága és politikai súlya inkább emelkedett, mint csök- 
kent a Bánffy beszéde által, mert hiszen Bánffy a magyar 
kormány. álláspontjának azon kijelentéssel kívánt súlyt köl- 
csönözni, hogy ezt az álláspontot Kálnoky is magáévá tette. 
Ez a kijelentés Kálnokyra nézve csak előny, mert a külügyér- 
nek nem az a hivatása, hogy magáévá tegye a magyar kor- 
mány álláspontját, hanem az, hogy vagy képviselje azt, vagy 
mondjon le. 

Bánffy tehát botlást követett el, a magyar közjog ellen, 
de sértést nem követett el Kálnoky ellen. 

Megsértette-e azonban a magyar miniszterelnököt 
Kálnoky? 

Igenis, megsértette. 

Megsértette állását azzal, hogy eljárását körülbírálta, 
amihez nincsen joga. 

Megsértette személyét azzal, hogy tájékozatlannak ne- 
vezte. Ezen a téren nagyobb sérelem nem létezik. Nincs egy 
második példa, hogy Európa színe előtt a tényleges külügy- 
miniszter a tényleges miniszterelnököt leszamarazta volna. 

Megsértette-e állását és személyét azzal, hogy a parla- 
ben tett állítását valótlannak nyilatkoztatta ki. 

E sértéseket fokozta azzal a megvető móddal, hogy — 
szóba sem állván Bánffyval — mondanivalóját egy hírszolgá- 
latra berendezett lapban tette közzé. 

Nem lehet ezek után eltérés abban, hogy Bánffy nem 
sértette meg Kálnokyt, de Kálnoky megsértette Bánffyt. 

Ki tartozik tehát elégtételt adni? 

Kétségen kívül a sértő fél. 

Kinek van szüksége elégtételre? 

Kétségen kívül a sértett félnek. 

Tehát Bánffynak szüksége van arra, hogy elégtételt 
kapjon; Kálnokynak pedig az a kötelessége, hogy elégtételt 
adjon. 

Azonban Bánffy nem kapott, Kálnoky nem adott elég- 
tételt. 

Kálnoky beleegyezett, hogy Bánffy hozza nyilvános- 
ságra a köztük lefolyt levélváltást. Aki ebben elégtételt lát, 
az ráfoghatja ennyi erkölcsi erővel a bock-szivarra, hogy 
akácvirág. Ebből a levélváltásból megtudjuk, hogy Bánffy 
egy nemlétező interpelláció nemlétező kérdéseire választ kér. 
Kálnokytól és nem kap, megtudjuk, hogy a nunciust sem 
Bánffy, sem Wlassics nem világosították fel aziránt, hogy 
magyarországi útja időszerűtlen; — megtudjuk, hogy sem 
a Bánffy levelei és sürgönyei, sem a Jósika személyes infor- 
mációja nem tartalmaztak pozitív tényeket a nunciusnak tulaj- 
donított visszaélésekről; megtudjuk, hogy Bánffy azon nyil- 
vános kijelentésre, miszerint álláspontját magáévá tette a 
külügyminiszter, nem volt felhatalmazva, mert a Kálnoky 
levelének élén ez a szó van: vbizalmasx; a Kálnoky nézetére 
tehát csak az ő előleges beleegyezésével lett volna szabad 
hivatkozni. Végre megtudjuk, hogy Bánffy nem a valóságot 

mondta akkor, mikor azt állította, hogy jegyzék küldetett a 
szentszékhez, mert az elküldött jegyzék még sincs elküldve. 

Mit tudunk meg tehát e levélváltásból? Semmit egye- 
bet, mint azt, hogy a miniszterelnök nevetségessé tette ma- 
gát, mikor egy meg nem tett interpelláció nemlétező szöve- 
gére választ kér; továbbá azt, hogy a miniszterelnök úr in- 
diszkrét volt, mikor egy minisztertársának bizalmas vélemé- 
nyét annak beleegyezése nélkül nyilvánosságra hozta; végre 
azt, hogy a miniszterelnök nem mondott igazat, mikor tény- 
nek állított olyasmit, a mi csak feltevésben létezett 

ítéljen már most minden józan ember. Kapott-e elég- 
tételt a magyar miniszterelnök azon súlyos sértésekkel szem- 
ben, melyek rajta elkövettettek? Lehet-e elégtételnek nevezni 
egy olyan okmány nyilvánosságra hozatalát, mely csak azt 
bizonyítja, hogy a miniszterelnök úr egészében véve nevet- 
séges, eljárásában indiszkrét, s a tények felsorolásában meg- 
bízhatatlan? 

Az igazság tehát az, hogy Bánffy nem kapott elégtételt; 
ellenkezőleg az okmányok felolvasása által abba a kényszer- 
helyzetbe jutott, hogy ezek utján is kompromittálja magát. 
Meg is tette. A legcsodálatosabb bonhomiával tette meg. 
Még csak sejtelmével sem bírt annak, hogy neki most a föld 
alá kellene sülyedni. Úgy állott helyén, mint egy kétágú cövek. 
Gondtalanul, érzéketlenül, öntudat nélkül. 

Ám, az akta nincsen lezárva. Lehet, hogy később meg- 
kapja az elégtételt. Lehet, hogy Káinoky megy és Bánffy 
marad. Lehet, hogy Káinoky visszaszívja a sértéseket és el- 
küldi a jegyzéket Rómába. Mindez lehet, ámbár nem való- 
színű. Sőt újabb híreink szerint a Bánffy megaláztatása még 
fokozódni fog, mert Kálnoky a nuncius előtt sajnálatát fejezte 
ki. Miért? Azért, hogy Bánffynak felült. S mert Kálnoky nem 
szándékozik Rómába jegyzéket küldeni. 

Felfogásom szerint így is mindegy, úgy is mindegy. 
A Bánffy ügye nem Magyarország ügye. Bánffy és Jósika 
és a többi jön, megy, de Magyarország marad. Ez az ország 
nem fületlen gomb, hogy egy pipogya kormány kabátjához 
legyen varrva. Ennek az országnak az ilyen kormány nem 
vezére, hanem szerencsétlensége. A miniszterelnöki állás nem 

azzal van megalázva, hogy egy osztrák generális sértegeti 
Bánffyt, hanem azzal, hogy egy merőben képtelen embert 
ültettek belé. 


Mi lesz Bánffyval? 
1895. május 10 


A kagyló nem izzadja nagyobb gyötrelemmel a jóféle 
gyöngyöt, mint a kormány publicisztikája a maga nézetét. 
Amaz vigazk gyöngyöt termel, ez pedig még az utánzást is 
meghamisítja. Kapkod az elégtétel után az egész kormány- 
párt s úgy dolgozik kézzel-lábbal, mint a szárazra dobott hal 
kopolytyúja. S mivel szatiszfakcióra van szüksége, tehát sza- 
tiszfakciót lát minden bokorban. 

Bánffy urat megleckéztette a külügyminiszter. A lecke 
szokatlan volt, goromba volt és jogosulatlan volt. Ártatlan 
újoncokkal nem bánhatik durvábban lelketlen káplár, mint 
a miként Kálnoky gróf elbánt Bánffy báró úrral. Súlyosabb 
megalázás alig érhet férfit; ilyen súlyos megalázást sohasem 
szenvedett el kormányelnök. 

Mi történt e megaláztatás után? 

Egy levélváltást olvasott fel Bánffy, abból a célból, 
hogy eljárása igazolva legyen. Tehát a magyar miniszterel- 
nök, akkor, mikor őt súlyosan bántalmazták, az önigazolás 
módjához fordult. E furcsa ember tekintélyét ez a módszer 
nem emelte, hanem még alább sülyesztette. Önérzetes férfi 
a bántalomra megtorlással felel; Bánffy barátunk mentege- 
tődzéssel felelt. A mentség pedig silány volt és komikus. 

Kálnoky a sértést sem vissza nem vonta, sem jóvá nem 
tette. A sár, melyet a Bánffy szeme közé dobott, ott száradt 
a Bánffy arcán. 

Ezek után pedig megszólalt Ausztria császára és Ma- 
gyarország apostoli királya. Úgy szólalt meg, miként a gazda 
szokott, ha cselédei hajba kapnak. Igazságot tett, hatósági 

közbelépés nélkül. Gazda és cseléd közt ez gyakran megtör- 
ténik. A legfelsőbb kézirat ellenjegyzés nélkül jelent meg. 

Az igazság úgy lett kiszolgáltatva, hogy Kálnokyt ő Fel- 
sége megdicsérte. Ugyan mit csinált Kalnoky, hogy épen 
most kapott dicsérő levelet. Két dolgot csinált. Először le- 
mondott, másodszor leszidta Bánffyt, mint egy vásott gyer- 
meket. Egyebet nem csinált. Már most, melyik tényért kapta 
a dicséretet? A lemondásért nem kaphatta, mert a lemondást 
nem fogadta el az uralkodó, hát akkor miért kapta? 

A kormánypárt sajtója azt izzadja ki magából, hogy 
azért kapott dicsérő oklevelet Kálnoky, mivel egyetért Bánffy- 
val. Ez már aztán az igazi hamisgyöngy. Hiszen Kalnoky azért 
mondott le, mivel Bánffy azt hirdette róla, hogy egyetért vele. 
Hiszen Kálnoky nyilvánosan tagadta meg goromba cikkében 
ezt az egyetértést. A felség nem akkor dicsérte meg Kálnokyt, 
mikor az egyetértés látszatával bizalmas levelet irt Bánffynak, 
hanem akkor dicsérte, mikor megtagadta nyilvánosan az 
egyetértést és bántalmazta nyilvánosan Bánffy barátunkat. 

Ha az uralkodó helyesli, a mit Bánffy tett, akkor nem 
Kálnokyt dicséri meg, hanem Bánffyt. Úgy de, Kálnokyt di- 
csérte meg. És ha a kormánypárt sajtója azt hirdeti, hogy 
Bánffy elégtételt kapott a Kálnoky megdicsértetése által: 
akkor az a sajtó hamisított portékát árul. Olyan fejelágyára 
esett embert nem kap a kormánypárt, aki elhigyje neki az 
ilyen állítást. A bíróság az alperesnek adott igazat: ergo a 
port a felperes nyerte meg. Kálnoky alperest megdicsérte az 
uralkodó; ergo Bánffy felperes elégtételt kapott. Ki hiszi ezt 
el nekik? Szabad-e ily kevésre becsülni a tollat és az olvasó 
közönséget? 

Ezt a kínteljes izzadást a kormánypárti sajtó okosabb 
része viszi véghez. Az opportunisták, a kik megfontolják, 
hogy stöbb nap, mint kolbász. A kik nem azért másznak 
a fára, hogy maguk alatt levágják, hanem azért, hogy le- 
szedjék a gyümölcsöt. A kik szívesen ejtenek csorbát a logika 
törvényein, mert a logika se nem táplál, se nem harap; de 
gondosan óvakodnak hatalmi érdekeik kockáztatásától. 

De van ennek a sajtónak vérmesebb része is. Ez már 
nem izzad, hanem habot túr; nem verejtéket hullat, hanem 

tajtékot. Magyarázat helyett fenyegetődzik, érvelés helyett 
szitkozódik. Megidézi az osztrák ármánynak, a reakciónak, 
a kamarillának szörnyű emlékeit. A jámbor olvasó fogva- 
cogva nézi e borzalmas kísérleteket. A gondolkozó ember 
pedig megcsömörlik a szájhősködésnek e hitvány korszakától. 

Bántja őket az uralkodó kézirata, de a hazugságra be- 
rendezett nyelv nem tud őszinte lenni. A görbeségben meg- 
merevült hát nem tud kiegyenesedni. Kancsalitnak, oldalog- 
nak s miként az ügyes róka egyik sem ugrik egyenesen a 
zsákmányra, nehogy verembe találjon hullani. És bolondítják 
lelkiismeret nélkül a magyart, állami függetlenséget és nem- 
zeti méltóságot emlegetve. 

Ugyan, hol volt ez a had, mikor megcsinálták a 67-es 
kiegyezést? Hol volt, mikor az osztrák katonatiszt rongynak 
nevezte zászlónkat? Hol van, mikor a magyar pénzügyek 
önállóságát követeljük? Hol volt, mikor a magyar udvar- 
tartást alárendelni ígérték a bécsi udvartartásnak? Mit csi- 
nál, mikor a magyar nyelv igaz jogainak akarunk minden 
intézménynél érvényt szerezni? Hol bujkál, mikor a magyar 
címert és színeket vissza akarjuk helyezni törvényes jogaiba? 
Mit művelt, mikor a magyar bíráskodás szuverenitását meg- 
csonkították a konzuli bíráskodás által? Hol volt, mikor a 
király hadat izent a magyar sovinizmusnak és az önállósági 
törekvéseknek? 

Hát csak lassabban a testtel. Megrontották az állami- 
ság elévülhetetlen jogait a 67-iki törvényekkel és megrontot- 
ták a 67-iki törvényeket a paritás eszméjének végre nem haj- 
tásával. Egy és ugyanazon szájjal lehetne fújni hideget is, 
meleget is, de nem lehet 48-as jogokat követelni 67-es alapon. 

Miben lépte túl Kálnoky a törvényesen megszabott ha- 
táskört? Abban, hogy úgy bánt a magyar miniszterelnökkel, 
mintha az neki alantas közege volna. Tűrhető-e ez? Bizonyára 
nem. itt elégtételre van szükség kétségtelenül. Bánffy kereste 
is az elégtételt s elégtételül azt kapta, hogy Kálnokyt meg- 
dicsérte az uralkodó. 

Megtarthatja-e ilyen körülmények között Bánffy a maga 
állását? 

Megy-e Bántfy? 
1895. május 11. 


A Helfy által elmondott okos és helyes interpelláció 
indokolásába, hitem szerint, csak a szónoki figura okából 
csúszott be az az állítás, hogy a legújabb politikai események 
által nemcsak Bánffy, de Magyarország is meg van alázva. 
E föltevésem bizonyítását nem keresem egyebütt, mint a 
nosítaná a Bánffy ügyét a haza ügyével: akkor nem azt sür- 
getné, hogy a kormányelnök hagyja oda állását, hanem biz- 
tatná őt az erélyes küzdelemre s támogatást Ígérne neki 
hazafias működésében. 

Mikor egy államférfi érzelemben, gondolatban és egész 
lényében összenőtt hazájának érdekeivel és aspirációival és 
nagy tehetségei által valódi vezére lett nemzete ösztöneinek, 
vágyainak és szenvedélyeinek, úgy, hogy a korszak iránya 
és jelleme az ő hatalmas egyéniségének bélyegét viseli hom- 


lokán: akkor igenis mondhatjuk, — amiként mondjuk is 
Kossuth Lajosról, Deák Ferencről és gyarlóbb vonatkozá- 
sokban még Tisza Kálmánról is, — hogy személye és 


állása, továbbá állása és hazája között nemcsak törvényes, 
de erkölcsi összefüggés is létezik. De tagadnom kell azt, 
hogy Bánffy Dezső beillenék a felfogás ezen keretébe, mert 
hát vmás a gólya, más a fecskex és a különbség egy szín- 
művész és egy marionette figura között igen nagy. 

Jogom van tehát feltenni Helfyről, hogy Magyarország 
ügyét nem azonosítja a Bánffy ügyével, annyival inkább, mi- 
vel Helfy nem arra ösztökéli Bánffyt és a többséget, hogy 
szerezzenek az országnak a delegációban elégtételt a Kál- 
noky megbuktatása és a Bánffy megmarasztása által, ha nem 
azt követeli, hogy Bánffy hagyja oda azt az állást, amelyet 
betölteni nem tud s amelyben szégyent hoz az országra. 

Mi tűrés-tagadás, ezt a követelést Bánffy nem értette 
meg — és mosolygott. Mosolygott abban a boldogító tudat- 
ban, hogy Helfy nincsen tájékozva egy lényegbe vágó kö- 
rülmény felől. Mert, hogy indiszkréciót követettel egy 

ybizalmasx levél tartalmának meg nem engedett nyilvános- 
ságra hozatalával, hogy valótlant állított, mikor elküldetett- 
nek mondta, ami nincs elküldve; hogy a külügyminiszter 
letájékozatlanozta; hogy a király őt 24 órai antichambriro- 
zás után fogadta; hogy a kihallgatást vmásx eszközölte ki 
számára; hogy a császár éppen akkor dicsérte meg Kálnokyt, 
mikor ez őt minden tartózkodás nélkül megfenyítette: no, 
hogy ezek tények, még pedig valódi tények és nem amolyan 
jegyzékküldési tények, azt már még Bánffy is tudja, érzi 
és sinli. 

Hanem azért mégsem érti a Helfy követelését. Azaz, 
hogy érti, de csodálkozik rajta. Érti, hogy mit jelent, de 
nem tudja felfogni, hogy Helfy miként kívánhat ilyesmit. 
Különösen azt nem tudja magának megmagyarázni, hogy 
miként juthatott Helfy politikai szerephez ily nagyfokú tájé- 
kozatlanság mellett. 

Hát mire valók az 1876. évi V., VI. és VII. törvény- 
cikkek, ha nem arra, hogy Helfy azokat elolvassa. Hiszen 
Helfy nem belügyminister, hogy magát a törvény nemtudá- 
sával védhesse. Akkor hát tessék elolvasni az 1876. évi V. 
t.-c. 18-31. §-ait; tessék elolvasni az 1876. évi VI. t.-c. 47., 
48., 52., 53., 54., 56. §-ait; végre tessék elolvasni az 1876. 
évi VII. t.-c. 1., 2., 11., 16., 17. §-ait. Ezekből majd meg- 
tanulja, amit a látszat szerint nem látszik tudni. 

Megtanulja azt, hogy a köztisztviselőt csak úgy mir 
nichts dir nichts a hivatalától megfosztani nem lehet. Meg- 
előzőleg vizsgálatnak, fegyelmi eljárásnak, felfüggesztésnek 
van helye. Már pedig Bánffyt sem fel nem függesztették, sem 
vizsgálatot vagy fegyelmi eljárást ellene nem inditottak. Az 
idézett törvények a községi, vármegyei és állami közegekre 
vonatkoznak. Kevesebb joga a miniszterelnöknek sem lehet, 
mint a többi közegnek, — gondolja bölcsen Bánffy és mo- 
solyog és csodálkozik Helfyn, aki ezt nem tudja. 

Legyen nyugodt a liberális párt, mert Bánffy marad. 
Fegyelmi nélkül el nem mozdul ő onnan. Ismeri ő a maga 
jogait. A tekintélyén sem enged csorbát ütni. Ma is mondta. 
Még pedig jóhiszeműleg mondta. 

Vajjon mit ért szegény a tekintély alatt? 

Védelmi rendszere a fegyelmi eljárásnál, azt hiszem, 
már készen is van. Minden kérdésre tüzetesen tud felelni. 
A felmentést bátran reméli is. Csak egyetlen rés van a vé- 
delem bástyafokán. Ezt sehogysem képes betölteni. Úgy 
érzi, hogy államférfiúi pályájának dicsőségét ez a rés egy 
kissé hézagossá teszi. Azt az egyet be kell vallania s e téren 
meg sem kísérti a kibúvást, hogy a döntő pillanatban nem 
volt — mentéje. 

Ha kéznél lett volna a mente, most nem volna semmi 
baj. Mert ha mente lett volna, akkor talán nem őt poroz- 
ták volna ki Bécsben, hanem a mentéjét. Máskor ne hagyja 
el magától. 


A nagy nap. 
1895. május 21. 


Tiszta bizonyos, hogy nem Ugronnak van igaza, sem 
Apponyinak, sem Helfynek, hanem adatik tudtára minde- 
neknek, akiket illet, eleveneknek és holtaknak, Rómában és 
Bizáncban, úgy ezen, mint a másvilágon, hogy Bánffy Dezső 
bárónak van igaza, mikor azzal felel, hogy nem felel. Hogyis 
ne! Hát nem elég annyi, hogy szubjektíve intéztetett el a 
válságos ügy? Mi köze a parlamentnek a többihez? Ne 
legyen kíváncsi arra, hogy a szubjektív elintézés ököl- 
csapás-e vagy kézszorítás-e. Érje be a tényekkel. Facta 
loguntur. Bánffy megvan; Kálnoky nincs meg. Punktum. 

Akárki mit beszél, még Ugron is hiába beszél és hiába 
mondja, hogy az a bizonyos jegyzék száguld, mint a verseny- 
paripa lovas nélkül és sohasem érkezik be, mert ez a nap 
nagy nap volt. A magyar liberalizmus — nem a régi, mely 
jogokat csikart ki Bécstől s jogokat adott a népnek, hanem 
a mostani, ez a türelmetlen, szitkozódó, hajlongó, sápot leső, 
szélmalmok ellen vitézkedő liberalizmus a mai napon fényes 
diadalt ült. Miután Bécsben széjjelszórta a diplomáciát, mi- 

ként a polyvát, tegnap hazajött és ma összeaprította Apponyit, 
mint a sárgarépát és Ugront úgy kerékbe törte, mintha a 
tanácsterem kaszamáta lenne. Mindig tudtam, hogy kemény 
legény, de ilyen erősnek mégsem hittem. Nem kegyelmez 
az uram sem Rómának, sem Bécsnek, sem az osztráknak, 
sem az oláhnak, sem Szilágyi Dezsőnek. 

Megálljunk! Mert itt forduló ponthoz jutottunk. Se 
Szilágyi Dezsőnek! Mivelhogy itt értük el a mai nagy nap- 
nak punktum saliensét. 

Mikor már minden ellenség le volt kaszabolva, aki 
volt és aki lesz, aki nem volt és nem leszen s a parlament- 
nek rég kipróbált harcosai immár csak véres árnyak gya- 
nánt lebegtek a megigázott ellenzék feje fölött: az ádáz sors 
akkor hozta Szilágyi Dezsőt nagy druszájának és vezéré- 
nek, Bánffy Dezsőnek az útjába. Bizony jobb lett volna sze- 
génynek meg nem születni, mint egy ilyen napot megérni. 
Ha majd megcsinálja életének mérlegéi, ezt a napot bátran 
foglalhatja gyászkeretbe. 

Szelíd nyugalommal, mit sem sejtve, hogy mit rejt 
méhében a gyilkos jövő: Szilágyi Dezső elnök megállapítja 
a holnapi napirendet. A ház helyesli. Ki ne helyeselné a 
dologtalanságot? 

Ekkor feláll Bánffy. A vértezett Bánffy. A győzelmes 
Bánffy, nem mosolygott. Komoly vala, miként a végzet és 
rettenetes, miként a halál. És szóla eképen: sAz általunk ma 
úgy vélem elfogadottnak látszó törvényjavaslatnak harmad- 
szori felolvasása, gondolom nézetem szerint szintén kitűzen- 
dőnek nézetnék a holnapom napirend folyományaként.x 
(Helyeslés jobbfelől; balfelől óriási derültség és taps. Közbe- 
kiáltások: igaza van, igaza van!) 

Szilágyi halálsápadt lesz. Erre a csapásra csakugyan 
nem volt elkészülve. Ehhez a meglepetéshez képest a fel- 
hőtlen ég villámának ismert elmélete valóságos semmiség. 
A jelenet olimpusi magaslatot ért el. A középen a kegyet- 
len Bánffy; az emelvényen a lesújtott Szilágyi. Minden szem 
rajtuk, minden kebel megdöbbenve, minden ajk elnémulva. 
Egy félrelépés, egy botlás, egy hibás mozdulat — és Szilágyi 
a halál fia. 

Szerencsére nem botlott meg, hanem elkezdett jóízűen 
kacagni. A ház is elkezdett kacagni és kacagott a karzat, a 
folyosó, a hírlapírói páholy, a teremőr és mindenki. Csak 
Bánffy nem kacagott. A mi jó Bánffynk ezúttal komoly volt. 
Meg nem foghatta, hogy mi nevetni való van azon, hogy ő 
állásának tekintélyével és egyéniségének súlyával megmen- 
tette a napirend rendjét. 

És csakugyan nehéz elképzelni, hogy mi is történt 
volna, ha Bánffynak nem jön meg ez a szerencsés ötlete? 
Minő hínárba jutott volna parlamenti életünk hajója? Miként 
bonyolultunk volna ki e szörnyű hínárból. Észbontó kérdé- 
sek ezek s boldog ország vagyunk, hogy nem kell e kér- 
désekre felelni, mert Bánffy, a lángésznek csodálatos vilá- 
gosságával egyszerre felderítvén a helyzet összes kételyeit, 
megelőzte látnoki tapintattal a fenyegetőleg közelítő veszélyt. 

így mentetett meg a napirend rendje a kormányelnök 
gondviselésszerű bölcsesége által. így lett nagy nappá a 
mai hétköznap. 

Már mondtam, hogy Bánffynak van igaza, mikor nem 
felel. Azt mondja, hogy ő csinálja az eseményeket, ennél- 
fogva hadd beszéljenek az események. Ez bizony nagy szó. 
25 esztendő óta ilyenforma szerénységgel csak Bismarck 
diskurálhatott volna. Azonban nem tette. Annál nagyobb a 
mi dicsőségünk, hogy ami Bánffynk megteszi. 

Tehát ő csinálja. Kálnokyt ő tette a gyep alá. El- 
hiszem. Jól tette. Goluchowskyt ő hozta a nyakunkra. Ezt 
is elhiszem. Rosszul tette. 

Hanem hát: alkudott bér, osztott konc. Nem így volt 
ám a vásár. Nem azt ígérte az úr, hogy Kálnokyt gyep alá 
teríti. Goluchowkyt a nyakunkra hozza. Erről egyetlen szó 
sem volt közöttünk. Ezt, ha olyan erős legény, megtehette 
privát passzióból. Semmi közünk hozzá most egyelőre. 

Az országnak azt hirdette az úr, hogy a nuncius át- 
lépte hatáskörét s hogy emiatt meg is fékezteti ő kegyel- 
mét. Nos, hogy állunk? Mert erre szólott az alku. Ezt tap- 
solta meg az ország. Hogy nem tűr beavatkozást és hogy 
megtorolja a beavatkozást: ezt ígérte, ezt állította, ezt fo- 
gadta. Mert az mellékes nekünk és az ön személyes ügye, 

hogy indított-e becsületsértési keresetet a bécsi Bezirks- 
richternél Kálnoky ellen; de ez nem mellékes és mindnyá- 
junk ügye, hogy idegen hatalom követe avatkozott-e hazánk 
belügyeibe? 

Igen, vagy nem? 

Ha igen, s azt ön állította, hogy igen: akkor semmi 
közünk a Kálnoky bukásához, mely ön szerint is vsubjectivx 
természetű és nem a ház elé való, hanem tudni akarjuk, 
hogy ez a beavatkozás miként toroltatott meg? 

Elment-e a jegyzék Rómába? Igen, vagy nem? Itt van 
a súlypont. Az ön megaláztatása abból állott, hogy ön mint 
tényt állította a jegyzék elküldését, minisztertársa pedig nyil- 
vánosan meghazudtolta önt. Az elégtétel tehát nem abból 
áll, ha kiderítik, hogy ön nem mondott igazat, hanem abból, 
ha megtörténik az, amit ön ténynek előlegezett. 

Vagy van szükség a jegyzék elküldésére, vagy nincs. 
Ha nincs: miért állította ön az ország színe előtt, hogy a 
jegyzék már el is küldetett? Ha van, akkor mi jogon ha- 
nyagolja el az ország érdekeit és miért nem küldeti el a 
jegyzéket haladéktalanul? 

Ha igaz, hogy ön csinálja az eseményeket, hát akkor 
tessék azt az eseményt is végre már egyszer megcsinálni, 
amit két hét előtt befejezett ténynek hirdetett s ami még 
ma sem csinálódott meg. 


A magyar gazdák. 
1895. május 22. 


Érdemes megnézni a magyar földművelőket a városi 
redoute külömböző termeiben. E szép, nemes, erőteljes faj 
így együtt ezerszámban impozáns látványt nyújt. De még 
érdemesebb őket meghallgatni, hogy miképpen tudnak szán- 
tani, vetni, az elméletek zöld asztalának mezején. 

Budapest fejlődése meseszerű. Tudományunk is nagy 
haladást tett. A gyáripar is tért foglalt. Vasúthálózatunk nagy 

lendülete bámulatba ejt. 30 év óta nagyobbat léptünk, mint 
a megelőző 300 év alatt. Nem is haladás volt ez, hanem — 
roham. Épen ezért előre mentünk ugyan, de a rohanás köz- 
ben nagyon sok súlyt el is vesztettünk s el is dobtunk ma- 
gunktól. Ez a súly nem teher volt, hanem erkölcsi és vagyoni 
érték. 

Erre az időre esik a mezőgazdaság nagy előrehaladása 
is. A forgalmi eszközök új piacokat nyitottak; a föld felsza- 
badulása megsokszorosította a produkciót; a verseny, a ta- 
lálmányok, a fizika, a vegytan, a mechanika okszerűbb, jöve- 
delmezőbb termelési rendszerek meghonosítására adott alkal- 
mat. Ám itt is rohantunk. Sodort az áradat, mint a homokot 
a forgószél. 

Az új idők nagy átalakulása csak nagy befektetések 
nyomán volt eszközölhető. A nagy befektetésekhez sok pénz 
kellett. A pénz nem szaporodott egyenes arányban a fejlődés 
nagyságával. De segítségünkre jött a hitelnek eddig nem 
ismert és éppen a fejlődés által megnyitott ezerféle forrása. 

Mindenki adósságot csinált. Az állam, a város, a falu, 
a vállalkozó, a házépítő, a vasúttársaság, a gyáros, vala- 
mennyi mind adósságcsinálással fedezte a gyorsfejlődés szük- 
ségleteit. Az adósságcsinálás terén sem lépésben haladtunk, 
hanem rohantunk eszeveszett módon, szédületes sebesség- 
gel. Másokat akartunk utolérni. de úgy szaladtunk, mintha 
üldöztek volna. A menekülésnek ezen őrületes szilajságában 
ki bíbelődik alapos számvetésekkel? 

De valamennyi keresetforrás között a földművelés volt 
leginkább rákényszerítve az adósságcsinálásra, mert a föld- 
művelőnek van legkevesebb pénze mindég. így jutott a me- 
zőgazdaság a mozgó tőke karmai közé. 

Az átalakulás nagy lendületet adott. A bevétel hihetetle- 
nül megszaporodott. Első pillanatban a bevételi szaporulat 
jövedelmi növekedésnek látszott. Csakhamar kitűnt, hogy 
csak a forgalom rovata mutat növekedést, de nem a nyere- 
ségi rovat. Most már bizonyossá vált, hogy a pénz igába 
hajtotta a földet. 

A magyar gazda ma már haszonbérlő a maga birtokán. 
Kezelő tisztje a bankoknak; fix adminisztrátora a tőkepénzes- 

nek. Nem tulajdonos többé, hanem csak megbízott. Ez az 
állapot szükségképen előtérbe tolja azt az érdekellentétet, 
mely a mozgó tőke és az álló tőke között létezik. És minél 
inkább érezhető ez az ellentét, annál közelebb jutunk e két 
érték háborújához. Most még csak farkasszemet néznek; de 
elkövetkeznek a megütközés órái is. 

Ehhez járul az élet igényeinek fokozódása. Ma többet 
költünk szivarra, mint 50 év előtt az egész háztartásra. A ma- 
gyar nemesből gentry lett A magtárkulcsot a kasznár viseli. 
A magyar gentry bele kezdett szeretni az aranykulcs vise- 
lésbe. A külömbség igen nagy. Mert az a vaskulcs belső disz 
volt a zsebben, ez az aranykulcs csak külső disz a kábátokon. 

A magánigényekkel együtt növekedett a közteher, 
hatvan milliós budgetről ötszáz milliós budgetre tettünk szert 
egy negyedszázad alatt. Ráadásul kaptuk a vízszabályozási, 
vicinális vasúti, községi, vármegyei, egyházi, iskolai terhek 
szörnyű módon való felszaporodását. Futóképességünk ezen 
a téren állotta ki a legkeményebb tűzpróbát. A közteher leg- 
alább is ötször annyi, mint volt 30 év előtt. Ám a jövedelem 
nem ötször annyi. 

Tehát minden téren egyensúlyvesztés. 

A ki egyensúlyt veszt: ingadozik; a ki ingadozik: köny- - 
nyen elbukik. 

Csoda-e hát, ha válság van? E válságot ijesztő mérték- 
ben fokozza a tengeren túli termőterületeknek megnyitása 
és bekövetkezett versenye. 

Csoda-e, ha a magyar gazdát komoly aggodalom szál- 
lotta meg saját sorsa és ezzel együtt a nemzet jövője iránt? 

Későn ébred, épen a 12-ik órában. De hát ébredez. 
Sokáig várt a segítségre, de az nem érkezett meg. Sokat pa- 
naszkodott, de rideg kebelre talált. Mivel pedig égen és föl- 
dön elhagyatva érzi magát, rálépett az önsegély útjára. Hitem 
szerint ez a legjobb módszer. A mit ingyen kapunk, annak 
kevés a becse. A mit szerzünk, az becsessé válik erkölcsileg is. 

A tanácskozásra ezernél több értelmes, művelt, szak- 
képzett, független gazda gyűlt össze. A vásárnak fönnebb 
említett okain kívül, szükségessé teszi e tanácskozást az a 
hihetetlenül durva mellőzés, melyet törvényhozás és  kor- 

mányzat a földművelés irányában régóta tanúsít. Ez a mellő- 
zés a legérdekesebb fajpszichologiai tünetek közé tartozik. 

Hogyan? Elhanyagolt földművelési érdekek a földmű- 
ves Magyarországon? Lehet-e ennél rejtélyesebb állítás? 
Hiszen tisztviselőjének egy részét, országgyűlési képviselőjét 
a földműves választja. Földművelők vezetik a falu és a vár- 
megye ügyeit. Földművesekből áll a törvényhozás mindkét 
házának igen nagy többsége. A társadalomban is, a többi ke- 
reseti ágak képviselői csak recipiálva vannak, de az ősautoch- 
ton elem itt is a földművelőkből áll. 

És mégis igaz; a földművelés érdekei elhanyagoltattak. 
Mikor egy-egy mezőgazdasági érdek kielégítésre jelentkezik, 
mi magunk kiáltunk oda szent élhetetlenséggel: hátrább az 
agarakkal, mert most börzebíróságot kell állítani. Máskor 
megint: hátrább az agarakkal, mert most új pitykével kell 
ellátni a császári és királyi hadsereget. Ismét máskor: nem 
érünk rá, mert elfoglal a szabadelvűség; pokolbeli szörnye- 
ket kell legyőznünk; Szentgyörgy lovagok vagyunk és har- 
colnunk kell a klerikálizmus 12 fejű sárkánya ellen. Valójában 
nem is szélmalom-lovagok vagyunk, hanem csak Sancho 
Pansák. 

A földművelők mozgalmára a tőkepénz szolgálatában 
álló orgánumok ráfogták, hogy az nem liberális. Ha a mészá- 
ros, a szeszgyáros, a malmos, a kereskedő, a börzetanács 
összegyűl megvitatni saját kereseti ágának különleges érde- 
keit, ha hatósági szervezetet kap az ügyvéd, az iparos, a ke- 
reskedő, a vkamarax által és külön kiváltságos bíróságot 
nyer a szerencsejátékká fajult üzérkedés a börzén, oh, ez nem 
veszélyezteti a liberalizmust, ez nagy országos érdek, ezt a 
mozgalmat istápolni kell. De ha a földműves csak szuszogni 
mer ebben a földművelő hazában: nosza rajta, fogjuk be 
mint a hatot, fojtsuk el a reakciót csirájában, vágjuk le a 
sárkány fejét és húzzuk ki a sötétben ólálkozó vipera mérges 
fogait! 

Ekként bántunk el mi magunk magunkkal. A pénztőke 
jármát szent élhetetlenséggel tettük a nyakunkra. Ne hibáz- 
tassunk mást, mert mi vagyunk hibásak. Tűrtünk és sopán- 

kodtunk a helyett, hogy kihasználtuk volna a kezünkben 
forgó alkotmányos fegyvereket. 

De elég volt már az élhetetlenségből. A munka im meg- 
kezdődött. Nem egy agrár párt mint politikai szervezet van 
kezdeményezve — ilyen ne is legyen! — hanem egy gazda- 
szövetség. Egy organizmus arra a célra, hogy a földművelés 
érdekei a közélet sokadalmában illetékes polcon helyeztesse- 
nek el. Egy szövetség egyelőre abból a célból, hogy a kon- 
gresszus határozatai ne maradjanak a papíron, hanem átvites- 
senek az életbe. 

Ez a gondolat egészséges, a talaj meg van érve, munka- 
kedv hatja át a gazdaközönséget s én érzem, látom, hiszem, 
hogy azok a férfiak, kik most összegyűltek, derekasan neki- 
gyürköznek és hóna alá nyúlnak a dolognak. 

Tiszteletteljes üdvözlet gróf Károlyi Sándornak, mint 
e munkálkodó férfiak vezérének! 


A pucs. 
1895. május 24. 


Fiaskó a kormányt érte és nem a gazdákat. 

A földműves Magyarországon kongresszust tartottak 
a földművelők. A földműves Magyarországnak földművelési 
kormánya ezen a kongresszuson nem vett részt. Mi volt ez? 
Haragszik-e, vagy kicsinylés? Ám lehet-e haragban a vezér 
a katonával, a szülő a gyermekével, az orvos a betegével? 
Avagy kicsinyelheti-e a földművelési kormány azokat az ér- 
dekeket, melyeknek vezérlete, istápolása, irányítása és kielé- 
gítése elsősorban az ő kötelessége? Még pedig hivatásszerű, 
mert megfizetett kötelessége. 

A kormány előre kürtölte, hogy nem fog részt venni a 
kongresszuson. Szavát meg is tartotta. Nem vala ott sem 
miniszter, sem államtitkár, sem tanácsos, sem tanár, sem fő- 
ispán, sem gazdasági felügyelő. A nagy szabadelvű párt is 

tüntetett távollétével. Hogy pedig nyomatéka legyen a furcsa 
demonstrációnak: a kormánypárt lapjai uni sono vészt kiál- 
tottak; gyanúsították a célt, elferdítették a tényeket, ráfogást 
ráfogásra halmoztak és a reakció művének nevezték el az 
egész mozgalmat. 

Ilyen megdolgozás után bizton-bátran várhatta a kor- 
mány, hogy a kongresszus nem fog sikerülni. Előre megjó- 
solták, hogy fiaskó lesz belőle és semmi más. Hiszen tudvale- 
vőleg a bölcseségnek kövét a Lloydban őrizik s a komoly 
tudáshoz csak a hivatalosan szervezett hatalomnak van privi- 
légiuma. Ha ez a hatalom nem jelenik meg, hogy imponáljon, 
vezessen, organizáljon és beszéljen, akkor nem lesz ott egyéb, 
mint üres szalmacséplés és ellenzéki bombaszt. Ne is legyen 
egyéb, mert minden gondolat rossz, ha az nem a kormány 
koponyájából pattant ki, és minden cselekedet gyanús, ha az 
nem hivatalos utón jött létre. 

Így hitték, így akarták. Azonban pucs lett a hitből és 
az akaratból. 

A gazdákat nem terelte le útjokból a kormány ellensé- 
ges indulata. Pillanatra kedvtelenítő hatással volt, hogy a 
földműves-érdekek épen e legtermészetesebb vezérletet nél- 
külözik; de a munkakedv még növekedett, a buzgóság len- 
dületet kapott, az akarat komolysága megedződött. A kor- 
mány által tervezett pucs nem sikerült. 

Nem tudom miért, de a hírlapi szolgálatnak sem terje- 
delme, sem tartalma nem áll arányban a kongresszus tárgya- 
lásaival. Pedig más alkalommal ugyancsak bőbeszédűek tu- 
dunk lenni. Úgy kell lenni, hogy a három napi tüzetes ta- 
nácskozás, mely délelőtt, délután állandó volt négy külöm- 
böző teremben, nagyobb téren mozgott, mint a mekkorát a 
különben gyorslábú journalisztika kellő alapossággal befut- 
hatott volna. De bármi legyen az ok, annyi bizonyos, hogy 
az olvasóközönség csak akkor lesz igazán tájékoztatva e ta- 
nácskozások terjedelméről és intenzitásáról, ha majd azok, 
akár tárgyak szerint külön füzetekben, akár csoportosítva egy 
kötetben a könyvpiacra kerülnek. 

A kormány nem volt jelen. Mitől félt! Vádaskodástól? 
Panaszoktól? Leszavaztatástól? Avagy talán azért nem hozta 

oda podagrás testét, mert félt a mezőnek friss és romlatlan 
levegőjétől, mely a termekben szétáradott? Hát bizony ott 
könnyen kaphatott volna náthát Matlekovich úr, úgy vélem, 
hogy az influenzát is megkapta. 

Ez a Matlekovich úr tulajdonképen nem is úr, hanem 
egy rendszer. Őt hallgatva, az ember látni kezdi azokat a 
rejtett akadályokat, melyek a magyar földművelés útját olyan 
rögössé teszik. Odamegy irányadónak a gazdák közé egy 
talpalatnyi föld nélkül, egy sziporkányi üdvszeretet nélkül, 
üres theoriával, vaskos tájékozatlansággal, sok egoizmussal, 
még több gőggel és legkevesebb szerénységgel. Rendre járja 
a termeket, mindenütt beszél, seholsem argumentál, de ha- 
donász egy olyan karddal, melynek hiányzik a pengéje és 
nincsen markolatja. Nem a dologhoz szól, nem is azt cáfolja, 
amit már mondott, hanem céltáblát állit fel ő maga, hogy 
legyen mire puskázni. Teszi ezt azért, hogy felszólalásaiból 
arra lehessen következtetni, mintha azokat az ostoba céltáb- 
lákat a gazdák állították volna fel. 

Mindég így volt egy negyedszázad óta. Ne töröljük el 
a börzét, mondja ez a rendszer; holott senki sem gondolt 
ilyesmire, hanem csak a visszaélések meggátlására. Vegyük 
tekintetbe az ipar érdekeit, mondja tovább a rendszer; 
mintha a gazdák olyan tökfilkók lennének és nem tudnák, 
hogy ipar és földművelés egymást kölcsönösen kiegészítő 
faktorok. Ez a rendszer egyik szájával azt ordítja, hogy a 
nagy harcsa megeszi a kis halat; mikor pedig a nagy harcsát 
igazán nemes humanizmussal oltalmukba veszik a kis halak 
az uzsora ellen, az aránytalan adóteher ellen, a hatósági el- 
nyomás ellen: akkor a másik szájukkal ordítanak és feudál- 
klerikális szocializmust emlegetnek. A ki ilyen külömböző 
dolgot vesz ajkára egy lélegzet alatt, csoda-e, ha piszkos 
szájú lesz? 

A kormány terve pedig puccsot mondott. Ezerszázhat- 
van gazda jelent meg a kongresszuson. Jó kabátja volt min- 
deniknek, a mi bizonyítja, hogy még mindég van, a mi elve- 
hető. Ez a sokaság komoly volt és kitartó, érett és figyelmes. 
Nem lármázott, hanem dolgozott. Öröm volt őket együtt látni 
s nagyra vagyok fajomnak tulajdonságaival, mióta őket lát- 

hattam. A parlament bankáraira bizony rászorulva nem va- 
gyunk közgazdasági kérdések megvitatásánál. Az intellek- 
tualitásnak igen előkelő foka lett a tanácskozásokban nyil- 
vánvaló. Úgy látszik, hogy csak a politikai látóhatár borult 
el. A szellemnek többi ága egészségesen és erőteljesen lüktet. 

E visszapillantásban, mely inkább a hangulatról kivan 
beszámolni, mint a határozatok horderejéről, szükséges meg- 
emlékezni gróf Széchényi Imréről, Baross Károlyról, Fábry 
alispánról és Polónyi Gézáról. Aki ismeri a mezőgazdaság 
politikai irodalmát: nem lehetett meglepve gróf Széchenyi 
által, sem Baross által. Egyiknek járatossága a telepítés kö- 
rül, másiknak járatossága a búzakérdésben köztudomású. De 
meglepett Fábry az alföldi munkáskérdésről írott tanulmá- 
nyával, melyben saját népének meleg szeretete, a meggyőző- 
désnek férfias bátorsága, az önálló vélemény alapossága szép 
harmóniában jelentkezett az irodalmi forma előkelőségével. 
És még jobban meglepett Polónyi Géza, aki a börzéről elő- 
adott tanulmányával olyan téren mozgott, a melyen eddig 
nem láttuk. 

Hát ez az vIzéx Géza, ez a yNévtelenx Géza nem babér- 
levelet aratott tegnap, hanem babérerdőt. Kortesfogással nem 
élt, politikai argumentumokat nem használt, agresszív nem 
volt, sem szónoki előnyeit igénybe nem vette. Szorgalom, 
tudás, gyakorlati érzék és az igazságnak objektív keresése: 
im ez tette fejtegetéseit hatásossá, tanúságossá, meggyőzővé. 
Súlya mellett éppen úgy eltörpült a Matlekovich úr silány 
kengyelfutása, a miként szakszerűsége mellett eltörpült a dr. 
Ballai úr szakszerűsége. A börze szükséges voltát, de egy- 
szersmind visszaéléseit ennél jobban kidomborítani nem lehet. 
Az orvosszerek megállapításánál az a szerencse érte, hogy 
javaslatainak koncipiálása és benyújtása után, Poroszország 
legilletékesebb tényezői ebben a kérdésben teljesen kon- 
gruens álláspontra helyezkedtek. Nem mintha felfogásukat 
Budapestről kölcsönözték volna, hanem mivel mindkét diag- 
nózis alapos s mivel ugyanazon viszonyok, itt is, ott is ugyan- 
azon eredményekre vezetik a józan és független kritikát. 

Ma délelőtt véglegesen elfogadta a zárülés a szakbizott- 
ságok összes határozatait. A fejtegetések igazsága ezzel 

szankciót kapott. Most már azon kell lenni, hogy ezek az 
igazságok életet is nyerjenek. A magyar gazdaközönség rá- 
lépett az öntevékenység útjára. Segíts magadon! Ez most a - 
jelszó. S mivel ez a jelszó, ennélfogva csak természetes, ha 
a kormány egyik orgánuma így kiált fel: xAz állam segítsége 
kell a gazdáknak; az önsegély elve nem egyezik meg a nem- 
zeti géniusz szellemével.x Nálunk az ilyen ferdítés senkinek 
sem töri ki — a pennáját. 


Hereélet. 
1895. május 26. 


Az a dologtalanság, a mit a magyar parlament véghez- 
visz, egy kissé mégis sok a jóból. A vherejárásc csak káni- 
kulában természetes. Akkor ők uralkodnak a többi felett. 
A nép ilyenkor érzi, hogy a faj létele, a here urak kezében 
van. Ők pedig nagy feladatuk büszke tudatában teledongják 
a levegő-eget és sűrű csoportokban teszik nászútjukat a 
királynéval. 

A vherejárásx tehát munka; élvezetes és halálos. A méh- 
kasban a herét éri a halál; a magyar közéletben a parla- 
menti rendszert. Mert a közfelfogás a parlamentnek ezt a 
hereéletét hosszasan meg nem tűri. Előbb az emberek ellen 
fordul; később az intézmény ellen. 

Minden parlament csak úgy életképes, ha szervi és er- 
kölcsi összefüggésben van az élettel. A mi parlamentünkről 
immár régen lepattogtak az élettel való összefüggésnek kap- 
csai. Élet és parlament nálunk nem azonos, hanem eltérő, sőt 
ellentétes fogalmak. Minél jobban eltér a parlament útja az 
élettől, annál hamarább bekövetkezik a parlamenti rendszer 
csődje. 

Minden organizmus csak addig életképes, a míg felada- 
tát követi. Ezt a törvényt sem Bánffy Dezső, sem a liberális 
párt megváltoztatni nem tudják. Mert a természet törvényei 

nem tűrnek sem módosítást, sem halasztást, sem leszavazást. 
A méhek feladata a mézgyűjtés és viaszkkiizzadás. Ha nem 
teszi meg, elpusztul. A pók hálót fon, részint lakásul, részint 
a tápszerek beszerzésére. Ha nincsen hálója, nincsen élete. 

A parlament a nemzeti munka vérkeringésének gyűjtő 
medencéje és levezető csatornája. A nemzeti munka itt nyer 
szabályozást. A köztevékenység csatorna-hálózata itt kapja 
meg a maga erejét es a maga rendszerét, itt épülnek a folya- 
matnak szétosztására, korlátozására s ha kell, gyorsítására. 
A parlament feladata tehát megállapítani és irányítani a nem- 
zeti tevékenység munkarendjét. 

Ezt a nagy feladatot csak akkor teljesítheti, ha kontak- 
tusban van a nemzeti élettel. De a magyar parlament immár 
rég elszakadt a nemzeti élettől. Ez a két faktor elhűlt és el- 
idegenedett egymástól. Észjárásuk nem egyezik meg, vágyó- 
dásuk nem azonos, érzületükben nincsen harmónia. 

Segélyt kérni választási célokra Rómától s aztán leszidni 
a nunciust, ha itt politizál: az ilyen ellenmondás nem fér meg 
a becsületes magyar ember józan fejében. Egy meg nem 
tartott interpellációhoz a válasz szövegét előre kérni Kálnoky- 
tól s aztán leszidni Kálnokyt az ügyeinkbe való avatkozás 
miatt: ez is olyan ellentét, minőt az egyszerű magyar gyo- 
mor megemészteni nem tud. Megállapítani a szomorú sta- 
tisztikát, a szőlőtelepek végpusztulása felett s ugyanakkor 
lehetetlenné tenni a regenerációt az olasz bor beözönlése által, 
látni a búzaárak szédítő hanyatlását s ugyanakkor az idegen 
búzának prémiumot adni az őrlési engedély révén; az osztrák 
ipar érdekében elzárkózni a világpiactól s ugyanakkor az 
orosz és a román szerződések által versenyt csinálni termé- 
nyeinknek az osztrák fogyasztó piacon; élő tanúi lenni a vá- 
lasztásoknál tapasztalható rút visszaéléseknek és mégis évek 
óta elodázni a választási reformot a kúriai bíráskodással 
együtt; évtizedek óta azt a meggyőződést táplálni, hogy köz- 
életünknek rákfenéje a párt-adminisztráció és még se tenni 
semmit a tisztviselők függetlenségének és felelősségének 
biztosítására, és a nagy közönség igaz jogainak oltalmára; 
mindez és még sok egyéb, melynek felsorolása immár csö- 
mörletes számtani pontossággal bizonyítja, hogy parlamen- 

tünk nincsen közösségben a nemzeti élet feltételeivel, szük- 
ségeivel és követeléseivel. 

Eddig csak éldegélt valahogy egyik napról a másikra. 
De most már nem is éldegél, nem is tengődik, hanem here- 
módjára henyél. Áldoz naponként a vicinális szabadelvűség 
oltárán. Húzza az órákat és lopja a napot. Összegyűl és szét- 
oszlik; megint összegyűl és megint szétoszlik. Úgy tesz, mint 
a csókasereg alkonyatkor. Kóvályog, csoportba verődik, lár- 
máz, szétrebben, ismét összeverődik formátlanul, rendszer 
nélkül, irányt nem lelve, célt nem követve. 

Ilyen eljárás mellett teljesít-e feladatot a magyar parla- 
ment? Lehet-e e céltalan gyülekezést, e céltalan szétmenést 
a nemzeti köztevékenység irányítójának, lendítőjének, meg- 
osztójának és szabályozójának tekinteni? És ha nem lehet, 
aminthogy nem is lehet, nem alapos-e a föltevés, hogy így 
folytatva a merőben céltalan tétlenséget, a parlamentarizmus 
irányában elsorvad a nemzet bizalma, megrendül a hite és 
elvész a reménye? 

Mindez miért van így? 

Tisztán csak azért, hogy Bánffy Dezső báró úr minisz- 
terelnök lehessen. Azért a lehetőségért, hogy meddő és kép- 
telen egyének kormányozhassák az országot. Azért a tanú- 
bizonyságért, hogy a parlamenti rendszert is le lehet odáig 
sülyeszteni, hogy a középszerűségen jóval alul álló személyek 
vegyék át a vezérletet. 

Úgy látszik, hogy az az alkotmányos kincs, melyet létre- 
hozott a lángész, csődbe juthat az együgyűség kezén. Arra, 
hogy létrejöjjön a parlamenti rendszer, egy Kossuth Lajosra 
volt szükség. Arra, hogy tönkre silányuljon, elegendő nálunk 
Bánffy is. 

Pártegység. 
1895 május 30 


Eötvös-Justhék orgánuma csatlósoknak nevezi mind- 
azokat, akik nem bontották meg a párt egységét, hanem a 
pártkörben maradtak; akik szívesebben ismerik el vezérüknek 
Ugron Gábort, mint Justh Gyulát. Fölötte csábító alkalmat 
nyújtott ezzel a párhuzamra. Ám, e két férfiúnak akár tehet- 
sége, akár tanulmánya, akár köztevékenysége oly kozmikus 
távolságokat tüntet fel, hogy csillagászati számkulcsok nél- 
kül a mérték nem volna megállapítható. Miután pedig amúgy 
sincs célomban Justh Gyulának kellemetlen órákat szerezni, 
ennélfogva ellenállok a párhuzamkészítés csábjának. 

Arra sem felelek, amit Eötvös-Justhék orgánuma az 
Ugron megbízhatatlanságáról mond. Valeat, guantum valere 
potest. Az olyan ellenzéknek, mely egész következetességgel 
tolja a kormány szekerét, szüksége van arra a fegyverre, hogy 
sárba rántsa a valódi, ellenzék vezérembereit. Hiszen régi do- 
log, hogy emberrel együtt diszkreditálhatok az elvek is. A köz- 
jogi elveket egyenesen és őszintén nincs bátorságuk meg- 
támadni. Megtámadják tehát hátulról és furfangosan. Meg- 
támadják először azzal, hogy az elveket parádénak nézik a 
nép előtt és mumusnak Bécscsel szemben, de azok megva- 
lósítására nem gondolnak. Megtámadják másodszor azzal, 
hogy a 67-es kormányt támogatják, vagy egyenes szavazás 
által, vagy a szavazástól való tartózkodás által. Megtámadják 
végre azzal, hogy azon férfiak személyét üldözik, politikai 
hitelét megrontják, érdemeit ignorálják, akik komoly elhatá- 
rozással, egész erélylyel s életüknek összes munkásságával, 
buzgón, odaadólag, önzetlenül, igaz hit által ösztönözve, szent 
remények által hívogatva, az alkotmányos fegyverzetnek min- 
den nemével harcolnak a 67-iki törvények megváltoztatása 
érdekében. 

Ez a taktika nem új keletű. A pártban mindig volt egy 
töredék, mely politikai üzletnek nézte a szélbaloskodást. Ez 
az üzlet nem pénzt hozott, hiszen nem is azt keresték ők. De 
hozott népszerűséget, mandátumot, befolyást. Ez a töredék 

soha egy pillanatig sem bízott abban, hogy elveink átültet- 
hetők az életbe. Egy pillanatig sem gondolkozott azon, hogy 
miként lehetne elveink számára a talajt előkészíteni. Nem 
törődött azzal, hogy minő utón és módon lehetne összehozni 
egy parlamenti többséget. Ennek a töredéknek nincs hite. 
Éppen ezért sohasem vette komolyan a közjogi elveket, iga- 
zában arról volt meggyőződve, hogy Deák Ferenc jól meg- 
csinálta a kiegyezést és nálánál jobban senki sem tudhatja 
megcsinálni. 

Ezen a tényen nem változtat az, hogy e töredékben 
vannak öntudatos és félrevezetett emberek. Öntudatos nép- 
bolonditók és félrevezetett szajkók. A tény azért mégis tény 
marad. A 48-as elvek megvalósításának komoly feltételei után 
nem kutatott ez a töredék soha. 

Azok között, kik a pártkörből kiváltak, ezidőszerint az 
emiitett töredék vezérkedik. Mert nem Justh Gyula ott ám 
a vezér, akit jóhiszemű embernek tartok. Egy kissé fejébe 
ment ugyan a nagy tisztesség, de azért jóhiszemű. A vezér 
Eötvös Károly, aki megcsontosodott híve és bámulója a 67-iki 
törvények szellemének és tartalmának. Mindig az volt, min- 
dig az lesz. Ha az események egy barrikád tetejére sodor- 
nák, mert hiszen több esze van, minthogy jószántából menjen 
oda, akkor is szíve és lelke és feje szerint 67-es volna. Hiába 
is akarna más lenni, mert nem tud. Nem tud, mert a tem- 
peramentum, az ismeretek, az emlékek, a hajlamok, a von- 
zalmak erősebb faktorok, mint az akaratnak szabadsága. 

Vezérkedik tehát a Justh-párt fölött olyan elme, és 
olyan szellem, a melynek nincsen hite a 48-iki elvek meg- 
valósíthatásában. Rugónak tekinti ezeket az elveket, mellyel 
kisebb nagyobb lendület adható; de nem tekinti magnak, 
mely csírázik és megnő, hogy dús aratást adjon az állami 
függetlenség mezején. Épen ezért a pártot sem tartja kor- 
mányképes pártnak, hanem egy politikai csapatnak, mely 
egyéb hivatást nem ismerhet, mint nyugtalanítani olykor a 
kormányt, meg is támadni, ha nem komoly a veszély, plato- 
nikus szerelmet hangoztatni az elvek iránt, borsot törni a 
bécsi orrok alá és pattogó kuruc beszédekkel a mandátumo- 
kat biztosítani. De mikor a támadás komoly veszélyt rejt 

magábax a kormányra és a rendszerre nézve: akkor lefújni 
a rohamot s szavazni a kormánnyal, nehogy a rendszernek 
baja történjék. 

A kinek nincsen erős hite, az mindég így fog cselekedni. 
A 61-iki országgyűlésen a határozati pártnak többsége volt. 
De épen úgy nem hitt saját akciójának helyességében, ami- 
ként Eötvös nem hisz a 48-as elvekben. S mivel nem hitt, en- 
nélfogva megretirált saját elveitől s mesterségesen átjátszotta 
többségét a felirati pártnak. Ugyanez történt 75-ben. Tisza 
kormányra jutott, mint belügyminiszter úgy választatott, 
ahogy neki tetszett. Könnyű szerrel csinálhatott volna köz- 
jogi elveinek többséget. De nem tette meg, mivel komoly hit 
nélkül hirdette elveit. 

Részben ezek a példák ismétlődtek. 

A kerületekben jól tudják, hogy a Bánffy-kabinetet a 
Justh-pártnak köszönhetjük. Tudják, hogy olyan kormánynak 
adott a Justh-párt életet, mely nem csinál választási reformot, 
tehát folytatja a vidéken az erőszakot, a központon a parla- 
menti rendszer hamisítását. Épen ezért hibáztatják a párt- 
bomlást és szokatlan erővel hangoztatják a közjogi elvek fen- 
tartását. 

Mit jelent ez? 

Mit jelentsen az a tény, hogy a szolnoki gyűlés Justh 
jelenlétében sajnálkozik a pártbomlás fölött? Tehát sajnálja 
azt, amit épen Justh és társai csináltak! Mit jelentsen az, hogy 
ez a gyűlés előtérbe tolja a közjogi elveket? Azt jelenti, hogy 
a vidék figyelemmel van a központi események iránt és látta, 
hogy a Justh-párt sok tagjánál a közjog immár csak köpe- 
nyeg. Figyelmeztetni akarta tehát a pártot, hogy a vak türel- 
metlenséget nem szabad a közjogi elvek fölé helyezni. 

Ezek a hangok megütötték az Eötvösék orgánumának 
fülét is. Elfoglalja tehát a függetlenségi párt egységesítésé- 
nek álláspontját. Megható elhatározás. Hónapok óta nem tett 
egyebet, mint szította a gyűlölködést. íme, most kitárja ölelő 
karjait. Megbontotta a pártot s most arra készülődik, látva 
a vidéki hangulatot, hogy egyesítse. Ezeknek az elv már nem 
is köpenyeg, hanem vitorla. Mindég odafordítják, a honnan 
a szél fuj. 

Hát jól van, tessék visszajönni. Mikor elmentek, nem mi 
nyitottuk ki az ajtót. Mikor elmondták távozásuknak okát, 
akkor mi ezt az okot elhárítottuk s az ajtót testvéri vonza- 
lommal kinyitottuk. Mégsem tértek vissza. E helyett Eötvös- 
Justhék orgánuma kifogyhatatlan volt a gyanúsításban, rá- 
fogásban, ferdítésben. Azóta az anyapárt erős harcokat folytat 
a közjogi elvek mellett, a kormány ellen. E harcban a párt- 
bontók nem vettek részt, legkevésbbé a vezérelem. 

De velünk szemben védelmezték az egyházpolitikus II. 
Józsefet. Hanem azért az ajtó most is nyitva áll. Ha igazán 
akarják a pártegyességet, ha igazán akarják folytatni az op- 
ponálást, ha igazán hisznek közjogi elveink megváltó erejé- 
ben, hát tessék visszajönni. Ballépésüket szívesen feledjük. 

1895. június 8, 


A közösügyi kiadások most három éve 147 millióra 
rúgtak; két év előtt 151 millióra emelkedtek; tavaly 155 
milliót szavazott meg a delegáció; az idén megnőtt a drága 
gyermek 159 millióra. 

Meg lehetünk elégedve. A progresszió egyenletes. Min- 
dig 4 millióval több. Önérzettel mondhatjuk, hogy nagy- 
jaink nem holmi nomád-gazdálkodást végeznek, hanem rend- 
szeres tervszerűséggel haladnak előre. Veszedelmes ugrások 
nélkül, zavargó megállásokat kerülve, mindig egyenes állandó 
lépésben, egyforma gyorsasággal,  vaskövetkezetességgel, 
félre nem lépve, hátra nem tekintve, a sikernek ösztönében, 
a célnak biztosságával mennek tovább a nemzet-sorvasztás- 
nak negyedfél század által kitaposott országútján. 

Legyenek nyugodtak. Így haladva célt érnek. A nem- 
zet kimerül. Elfárad a tűrésben, ellankad az ellenállásban, 
végre is elszegényedik, büszkeségét levetkőzi, múltját el- 
feledi, jövőjéről lemond s önmagát megtagadva, elpuhult 
testtel és kiaszott lélekkel omlik majd Bécsnek kéjsóvár ölébe. 

Mert bosszantó fecsegés és hitvány ámítás, mikor 
Bécset emlegetik az egyházpolitikában; de komoly nemzeti 
veszélyt rejt magában Bécs a katonai kérdéseknél. Miért? 
Azért, mert Bécs a mi közjogi vonatkozásainkban nem egyéb, 
mint egy politizálásban megcsontosodott katonai szervezet. 

Az összbirodalom eszméje még mindig él, hat, küzd 
és előrenyomul. Az összbirodalomnak nemcsak hívei van- 
nak, de szervezete is van a hadsereg által. In meinem Lager 
ist Österreich — mondta Radetzky. A hadsereg nem egyéb, 
mint élő és terjeszkedő teste az összbirodalomnak. Az össz- 
birodalmi eszme pedig határozottan osztrák eszme. 

Ha Lobkowitz herceg áradozva szól a hadseregről és 
mindent ígér neki lelkesen: ez bizony könnyen megérthető, 
mert Lobkowitz osztrák főúr, a hadsereg pedig osztrák ideált 
szolgáló osztrák intézmény. 

Ám, fordítsuk meg a dolgot. 

Mi szerények vagyunk. Méltányos módon követelünk 
igaz és természetes jogokat. Az összes hadseregnek csak 
magyarországi kontingenciáját akarjuk magyarrá tenni. Lássa 
az osztrák, hogy miként boldogul a maga kontingensével. 

De hát próbáljuk egyszer megfordítani a mostani 
állapotot. 

Tegyük az összes hadsereget magyarrá, legyen a nyelv, 
a szellem, a tradíció, a törekvés, az érzület ebben a sereg- 
ben épen olyan magyar, mint amilyen osztrák most. Hadd 
csattogjanak Bécsnek, Grácnak, Prágának, Lembergnek ut- 
cáin a magyar vezényszavak. Hadd lengjen a dalmát, morva, 
lengyel, német, cseh föld laktanyáin magyar háromszínű 
zászló. Hadd változzon át a weisskircheni, wiener-neustadti, 
st.-pölteni, bécsi, kassai tanintézetek előadási nyelve ma- 
gyarrá. Krieghammer úr osztogasson magyar rendeleteket 
Brünnben, Olmützben, Troppauban, Linzben, Laibachban, 
Pólában, Goluchowski úr beszéljen magyarul az osztrák dele- 
gációban, írjon magyarnyelvű rendeleteket a nagykövetek- 
hez és nagykonzulokhoz. Az udvar lakjék annyi időt Buda- 
pesten, mint most Bécsben. A diplomácia költözzék át sző- 
röstől, bőröstől a mi fővárosunkba s csak kuriozumképen 
ránduljon Bécsbe, mint ahogy azt most Budapesttel teszi. 

Egy szó, mint száz; fordítsuk meg az állapotot. 

A felséges dinasztia ne németül beszéljen, hanem ma- 
gyarul. Az osztrák csendőrtiszt viseljen trikolor kardbojtot. 
Az osztrák Landwehr tűzzön ki trikolor jelzőzászlót. Az 
osztrák Landwehr tisztjei legyenek kötelesek magyarul meg- 
tanulni. Windischgraetz kormányelnök úr épen úgy járogas- 
son Budapestre jelentéstétel és információ végett, miként 
most járogat Bánffy úr Bécsbe. A magyar iskolákban ne 
legyen kötelező tantárgy a német, de az osztrák iskolákban 
legyen a magyar nyelv, kötelező. Legyenek azok az osztrák 
önkéntesek megbüntetve, akik nem tudják a tiszti vizsgát 
magyarul letenni. 

Jó lesz így? 

Van-e paritás, vagy nincs paritás? 

Amennyi joga van az osztráknak kívánni, hogy min- 
den úgy maradjon, amint van; épen annyi jogunk van kö- 
vetelni, hogy ami most német, minden átfordíttassék ma- 
gyarra. Tetszik? 

Csak semmi nevetés. A háttér komoly; az érvelés 
könnyű. Mert mikor Nagy Frigyes kutyaszorítóba kergette 
az osztrákot, vagy mikor Bonaparte semmivé tehette volna: 
magyar kardnak vitézsége és magyar hűségnek becsülete 
mentette meg szegényt. Mikor pedig egymással néztünk 
farkasszemet, összemérve a magyar kardot az osztrák kard- 
dal, hát bizony kegyetlenül kiporozódott az osztrák nadrág 
s muszkasegítség nélkül nem tudák vala megmenteni az irhát. 

A mi országunkat egységessé tette a folyók rendszere, 
a hegyek abroncsa, az; élet ezer esztendeje. Minket kohézióra 
utal a föld, a víz, az élet és az idő. Ok pedig mesterséges 
szálakkal vannak összekötve s olyanok, mint a mocsár, mely 
ha nyomást kap, szétfoly, ha magára hagyatik, elpárolog. 
Magyarország egy szikladarab, melyet a természet hozott 
létre. Ausztria egy mozaik-darab, melyet emberi kéz rakott 
össze mesterségesen. 

Hát csak csendesebben azzal a nevetéssel. 

Ismétlem, fordítsuk meg az állapotot. A közös intéz- 
mények változzanak át magyar intézményekké. A német 
uralkodó ház legyen magyar uralkodó házzá. Amiként most 

nem tanul az osztrák magyarul, épen úgy ne tanuljon ezen- 
túl a magyar németül; és miként most a magyar köteles 
németül tanulni, épen úgy legyen köteles az osztrák ezentúl 
magyarul tanulni. 

Mikor így megfordul a dolog rendje, hát akkor meg- 
érti az én paraszt eszem is az Andrássy Aladár gróf beszéd- 
jét s elfogadom a közös ügyeket s helyeselni fogom a dele- 
gáció intézményét és ragaszkodni fogok a közös hadsereg 
egységes szervezetéhez és megszavazom a 4--4-34 milliót 
évenkint, mert mindenben, ami történik, a magyar szellem- 
nek, a magyar nyelvnek, a magyar érdeknek, a magyar 
államnak fejlesztését, megerősítését és biztosítását látnám. 

De így? Mikor látom, hogy minden közös ügy osztrák, 
minden áldozat osztrák oltáron ég hamuvá, minden erő az 
osztrák erőt izmosítja; mikor ezt látom, nem tekinthetem 
a mindent megszavazó magyar delegátusokat hazám jó fiai- 
nak és a magyar érdekek hű szolgáinak. 


Vivát. Húszmillió. 
1895. június 7. 


Létezik-e még nálunk meglepetés? Van-e ember, aki 
bámulni tud és csodálkozni merészel? Jöhet-e olyan ostoba- 
ság felülről, olyan botrány oldalról, olyan hitványság alul- 
ról, amire mindenki el ne legyen készülve? 

Minket az alkotmányos élet úgy nevelt, hogy mindent 
befogadjunk, mindent elhigyjünk, mindent helyeseljünk. Előt- 
tünk és számunkra nincsen semmi lehetetlenség, mihelyt 
politizálni kezdünk. Hegyére állítjuk a pyramist, ha kell; 
és csináljuk a négyszögű kört, ha muszáj. 

Életünk jobbik felét arra szántuk, hogy mint katonák 
szerepeljünk a lustrumban. Munkásságunk fele részét arra 
fordítjuk, hogy a katona urnák élelme, hajléka, ruházata, 
fegyvere, kórháza legyen.  Eszünket pedig egészen abban 

törjük, hogy kimagyarázzuk és helyeseljük a saját bárgyú- 
ságunkat. 

Jóindulattal a katona úr irányunkban nem igen visel- 
tetik. Nem szeret minket. Alkotmányunk neki arabusul van. 
intézményeink nem érdeklik. Fejlődésünk iránt közömbös. 
Nyelvünket megveti. Irodalmunkat nem ismeri. Szenvedé- 
sünk hidegen hagyja. Hazánk nem hazája. Nemzetünknek 
nem alkatrésze. 

Ettől a katona úrtól, aki így érez irántunk, mi azt 
kívánjuk, hogy a legbecsesebb jót, amit neki a Gondviselés 
adott, áldozza föl érettünk. Azt reméljük, azt várjuk, hogy 
az az ember, aki legalább is közömbös irántunk, saját életét 
dobja érettünk kockára. Azt hitettük el magunkkal, hogy 
aki minket nem szeret: szívesen meghal érettünk; akinek 
nem hazája, ami hazánk, életének minden örömét feláldozza 
azért a hazáért. 

Ehhez az érdekes esethez példát kérek a népek életé- 
ből. Nem fogadom el a régi példákat a condottierik idejéből. 
Igen is volt idő, mikor a fegyvert, a vitézséget vásárolni lehe- 
tett. Az embervér épen olyan alku tárgya volt, mint a frank- 
furti virsli. De az a korszak letűnt együtt a középkor szelle- 
mével. Most már általános hadkötelezettség van. Nemzeti 
hadserege van minden országnak. A katonáskodás: adófize- 
tés; egy közteher, melyet mindenki egyformán visel. 

A természetes állapot tehát az volna, hogy a hazafiság, 
vagyis a közjóért való áldozatkészség és a közjónak őszinte 
szeretete, a hadsereg szellemében kulmináljon. A nemzeti 
lelkesedés a hadsereg szelleméből kellene, hogy kisugároz- 
zék. Ott kellene mintákat találni a honfiúi kötelességek 
törvényéhez. 

Ez volna a természetes állapot. De mi ki tudjuk ma- 
gyarázni a mesterséges állapotot is. Mi el tudjuk tűrni, hogy 
a hadsereg ne tekintse magát az alkotmányos intézmények 
egyik tagozatának. Mi meg tudjuk okolni, hogy a hadsereg 
költségei nem az országgyűlés által állapíttatnak meg. Mi 
elfogadjuk azt a helyzetet, hogy a hadsereg német institúció 
legyen s házi oltárán ne annak az istennek áldozzon, amely- 
hez mi imádkozunk. 

Oh, milyen buták tudunk mi lenni, ha egyszer a buta- 
ságra adtuk a fejünket. 

Hanem a matériát, azt mi adjuk. Vérmatériában és pénz- 
matériában nem szűkölködik ám a vitéz és gazdag magyar. 

Döglik a sertés. Mit tesz az? Kipállott a vetés és nin- 
csen ára a búzának. Mit tesz az? Elfogynak a pénztári kész- 
letek s az adó nem csorog, csak cseppen. Hát aztán? Vasúti 
fölszerelésünk csődöt mond, ha nem sietünk hozzá 50 mil- 
liócska segítséggel. A kézműiparos boldog, ha szolga lehet 
egy hivatalnál, vagy házmester a nagyobb városban. A birkát 
hiába hizlalod, mert nincs, aki megvegye. A szőlőtetűt hiába 
irtod ki s új és drága telepet ok nélkül állítasz, mert az 
olasz bor agyonüt a saját korcsmádban. A lendületnek indult 
cukor-ipar letört derékkal vonaglik a piacon. A dohányterü- 
letet apasztja a kormány, mert nincsen gazdája a termésnek. 

Nos? 

Nos hát ma a hizlalók, másnap a répatermelők, har- 
madnap az állattenyésztők, végre a földmívelők együttesen 
tanácsba gyűlnek, panaszkodnak, határoznak, küzdenek. 
A közterhek hajója úgy meg van rakva, hogy egy szalma- 
szál is elsülyesztheti. 

Nos? 

Nos hát Krieghammer úr elkölt ezalatt 4 és félmilliót 
és most kéri ehhez a jóváhagyást. Vajjon tud-e ez a 
Krieghammer úr magyarul? Igenis, nem tud. De a delegátus 
urak tudnak németül. Mivel pedig tudnak, tehát majd csak 
megértik egymást. 

Krieghammer úr azonban nem elégszik meg ezzel. 
A fegyverkészlet nem elegendő. A hadsereg már megint 
nem harcképes. Pedig milyen vitéz, mikor a magyar szónak, 
a magyar szellemnek, a magyar reményeknek áll ellent! Ha- 
nem most nem harcképes. Húsz milliócska kell újabban új 
fegyverekre. Fizess magyar! Fizess, ha meg is "szakad az 
inad! Fizess, ha kölcsönkéred is. A regále-jogot immár nem 
vehetik el. Hát semmi; csináljunk adósságot s aztán éljünk 
meg a saját adósságunk kamataiból. 

Ám, hogy magyar nevelést kapjon a tisztikar, vagy 
hogy  felesküdjék a katona a magyar alkotmányra, avagy, 

hogy magyar zászló alatt, magyar vezényszó mellett szolgál- 
jon: szóval, hogy szemben ezzel a borzasztó teherviseléssel 
a magyar nemzet és a magyar haza megnyerje a bizonytalan- 
ságnak (?) azt az érzését, hogy nemzeti hadsereg áll őrt 
jóléte, szabadsága és békéje fölött, — ez az egyszerű, termé- 
szetes és jogos kívánság rideg makacssággal  utasíttatik 
vissza. 

Mert az lehetséges, hogy Magyarország tönkremenjen 
a katonai terhek alatt; de az nem lehetséges, hogy Magyar- 
országot magyar katonaság oltalmazza! 


A mi gazdánk. 
1895. június 18. 


yA magyar hadsereg, mint az összes hadsereg kiegészítő 
része . . .x Micsoda? Magyar hadsereg? Hol van a magyar 
hadsereg? kérdé ámulva-bámulva a magyar delegáció had- 
ügyi bizottsága. 

A magyar hadsereg, tisztelt bizottság, a papíron van. 
Ez a papírszelet a többi lapokkal együtt összefűzött állapot- 
ban egy nagy könyvet képez. Ezt a nagy könyvet corpus 
jurisnak hívják. Ennek a könyvnek az a sajátsága van, hogy 
égen és földön, ameddig a magyar haza ér, ő parancsol min- 
denkinek; ő és senki más. Még a király is arra esküdött 
meg, hogy annak a könyvnek a tartalmát ymind magam meg- 
tartom, mind másokkal megtartatom. 

Azzal a papírszelettel úgy vagyunk, mint a keresztény 
legenda a szent ostyával. Benne van az Úr teste, ha nem 
is látod. Ám, ha nem hiszed és elég vakmerő vagy: harapj 
belé és ki fog buggyanni a vér. 

Nemzeti szent ostyánkba vajjon beleharapott-e Krieg- 
hammer úr? 

Nem. 

Ma még csak hányja-veti a szent lapot, hol ide, hol 
oda. Nincsen vele tisztában, miként a kis gyermek az első 
gépezetes babával. Nem tudja, játszódjék-e vele, vagy fél- 
jen tőle. Ebből a kétséges helyzetből sehogy sem tud ki- 
bontakozni, mert a magyar delegáció nem adja meg neki 
a szükséges .felvilágosítást. Ezek a zárt levegőjű bizottságok 
nem arra valók, hogy leckét adjanak a németnek. A közve- 
tett választások retortáin leszűrődik az ellenálló erő és el- 
párolog a közélet szenvedélye. Azok az eszmék, melyek a 
nemzet nagy aspirációjáról járják be a hazafiak keblét, nem 
csattogtatják szárnyaikat e bizottságokban. 

A delegáció egy malom, mely nem termeli, hanem meg- 
őrli a nemzet életét. 

Ez az intézmény tehát sem föl nem világosítja Krieg- 
hammer urat, sem meg nem fenyíti. 

Ennek a németnek még csak homályos fogalma sincs 
egy ország mivolta felől. 

A vas arra való, hogy fegyvert készítsenek belőle. 
A tudomány arra való, hogy fejlessze a harcképességet. 
A kanca azért csíkozik, hogy legyen a katonának lova. A búza 
azért terem, hogy profuntot gyúrjanak belőle. A rezet azért 
szülik a bércek, hogy pitykét szolgáltassanak a mundurra. 

Úgy-e? 

Mert hát azért vagyunk, akik vagyunk: a gazda, a kéz- 
műves, a tudós, a művész, a kereskedő — s ezek együttvéve 
azért élnek, azért dolgoznak, azért egyesülnek, pörölnek, ölel- 
keznek s azért alkotnak intézményeket, azért hoznak létre 
új viszonyokat, mivel hogy a katona, itt a vasútnak, amott 
a posztónak, e helyen a villámnak, máshelyen a szénának, 
mindenek fölött pedig a pénznek előbb vagy utóbb jó hasz- 
nát veheti. 

Így hiszi ezt Krieghammer úr. 

Igenis, semmi kétség benne: az emberek azért háza- 
sodnak, hogy legyen a világon osztrák katona is. Ha Krieg- 
hammer úr nem érezné szükségét annak, hogy osztrák 
katona is legyen, nagy vakmerőség volna a magyar anyák- 
tól, hogy fiúgyermeket szüljenek. Mert a termésnek ehhez 
a szent momentumához csak azért van a magyar asszonynak 

jogcíme, mivel megvan az a lehetőség, hogy osztrák katoná- 
nak való matériát hoz létre. Ha így nem volna, Krieghammer 
egy Tagesbefehlben azonnal megtiltaná a magyar anyáknak, 
hogy fiúkat szüljenek. 

Mire való a csikótelep? 

Arra, hogy remonda növekedjék. 

Mire való a magyar ember? 

Arra, hogy osztrák katona legyen. 

Mire való a delegáció? 

Arra, hogy Krieghammer úr ne vegye számba. 

Ezt mind így hiszi Krieghammer úr, aki nem egy em- 
ber, hanem egy rendszer. Hanem ennek a rendszernek egy 
tételben igaza van. Magyar hadsereg csakugyan nincs. Benne 
van ugyan a szent ostyában, de nincs benne az életben. 
Nálunk a hadsereg nem nemzeti, hanem dinasztikus; a di- 
nasztia pedig nem magyar, hanem német. Ergo a hadsereg 
is német. 

Igaza van tehát Krieghammer urnák abban, hogy ő 
a gazda, mi pedig vagyunk a csorda. Bocsánat a rusztikus 
kifejezésért, de e pillanatban találóbb nevet magunknak adni 
nem tudok. Van-e a csordának ereje? Van. Tud-e azzal az 
erővel, öntudatosan bánni. Nem. Hát vágyai vannak-e a csor- 
dának? Bizonyára. Úgyde, van-e akarata? Az nincs. No hát! 
Maradjunk csak bátran a csorda név mellett. 

De olyan csordát még nem látott halandó ember, hogy 
csorda létére ő gondoskodjék gazdájáról. Mi ilyen csorda 
vagyunk s ez így nem természetes állapot. Illik, hogy 
a gazda gondoskodjék a nyájról. Ha pénzre van annak a 
hadseregnek szüksége, amelynek nem a nemzet és nem az 
ország a gazdája, hanem Krieghammer úr: hát akkor nyúl- 
jon Krieghammer úr a saját zsebébe és nem a nemzetébe. 
Ha élelemre van szükség, ám nyissa meg Krieghammer úr 
a saját magtárait és a saját mészárszékeit. Ha szakad a 
mondur s lyukas a nadrág, tessék Krieghammer urnák a 
saját gyáraiban szövetni, fonatni, varratni. Ez lesz a helyes 
viszony, gazda és csorda között. 

Abból a magyarországi — de nem magyar — akadé- 
miából pedig nem instálunk. Ne rontsuk meg még jobban 

a levegőt. Nemzeti intézményekre van itt szükség, nem pe- 
dig osztrák intézményekre. Aki éhes, annak táplálékot szo- 
kás adni, nem pedig mérget. 


Feladatunk. 
1895. június 20. 


Pártunkra nézve a legszerencsétlenebb formula ez: min- 
denki ellenség, aki nem tart velünk. Aki ezt vallja, örök ki- 
sebbségre kárhoztatja pártunkat, mert ellenszenvet ébreszt, 
ahol csak közömbösség volt, akcióba lépteti azokat, akik sem- 
legesek valának. 

Sokkal helyesebb tehát a következő formula: a ki nincs 
ellenünk, az velünk van. Ez a formula szelíd és mérsékelt. 
Nem káromkodással kivan hatni, hanem érvekkel. Az érint- 
kezés delejességének nem az eltaszító sarkán működik, hanem 
a vonzó sarkán. 

Az első formula kizárja az ellenzéki pártok fegyver- 
barátságát. A második formula megköveteli azt. Ennek to- 
vábbi következménye, hogy az első formulával magunk ellen 
mindazokat egy táborba kényszerítjük, akik helyeslik a mai 
közjogi alapot; míg a második formula követése lehetővé 
teszi a közjogi ellenfél megosztását, tehát gyengítését. 

Nem jó politikát folytat az olyan kisebbség, mely foly- 
tonos árok-mélyítéssel foglalkozik az eltérő vélemények kö- 
zött. Az árok-ásásnak ez a taktikája, a pártot elzárja az em- 
berektől és izolálja az élettől. Sokkal helyesebb ennél a híd- 
építés avégből, hogy az érintkezés útján rokonszenv keletkez- 
zék s ennek révén közös meggyőződés. 

Minden kisebbség csak úgy érvényesítheti nézeteit, ha 
többségre jut. Többséghez pedig csak úgy juthat, ha véle- 
ménye helyessége felől meggyőzi az embereket. Elsőrendű 
feladat tehát: a párt számára híveket szerezni. Erre a célra 
fel kell használni minden társadalmi és minden politikai po- 

zíciót. Amennyi súllyal bírnak tagjaink az irodalomban, tudo- 
mányban, gazdasági életben — szóval a közmunkásságnak 
különböző ágaiban és fokozatain, épen annyi súllyal szaporo- 
dik pártunk programmjának komolysága s törekvéseinknek 
tisztessége. 

Kapitulációra kényszeríteni Bécset mindaddig nem lehet, 
a míg eszméink meg nem hódították Magyarországot. Mert 
ne áltassuk magunkat. A kiegyezési időhöz képest nagy hala- 
dást tett ugyan a függetlenségi eszme, mert az élet nem vál- 
totta be az alkudozók reményeit és Kossuth Lajosnak adott 
igazat, aki lejtőnek nevezte az alkut, melyen nem lehet meg- 
állani, de azért a függetlenségi eszme még mindig arra szo- 
rul nálunk, hogy tanúságot és bizonyítékokat hordjunk fel 
mellette. Ez a világos, egyszerű és természetes igazság nálunk 
még vita tárgyát képezi. Már pedig az igazságok csak úgy 
győzedelmeskedhetnek, ha átmentek a közfelfogás vérkerin- 
gésébe, ha már nincs szükség az érvelésre, mert az argumen- 
tációt mindenkinél fölöslegessé tette az erős érzület ösztöne 
és szenvedélye. 

Az általános függetlenségi érzület mindenható revelá- 
ciójának akadálya a fennálló hatalom. Csak a kormánynak 
áll módjában és senkinek sem másnak, hogy helyi érdekek 
kielégítésével elterelje a közfigyelmet az ország nagy érde- 
keiről. A nemzet történelmi életföltételét azzal feledteti el, 
hogy asztalt terít az egyén számára. Hazafiság helyett a ma- 
gyar hatalmi rendszer cimboraságot termel. Jól táplált hívek 
és kiéheztetett ország: íme a kormányzat legjellemzőbb 
vonása. 

A hatalom arra van nálunk berendezve, hogy szolgálja 
az osztrák császári eszmét. Nálunk csak a tartományi élet- 
nyilvánulás magyar; az állami életnyilvánulás minden ponton 
német. Elbánni az országbomlasztó fajokkal nem tudunk; 
rendelkezni saját katonáinkkal nem szabad, gazdasági érde- 
keinket nem fejleszthetjük tetszésünk szerint, mert az osztrák 
ellentétes érdekekhez vagyunk láncolva. Ez nem egyéb, mint 
a kiegyezés csődje. 

A kormány mégis arra esküszik, azt félti, azt melengeti 
keblén, s annak rendel alá minden közkérdést. Jó választási 

törvényünk azért nincs, egészséges parlamentarizmushoz azért 
nem juthatunk, a pártigazgatás gazdaságaitól azért nem me- 
nekülhetünk, a kormányzati korrupciót azért kell tűrnünk, 
mivel mindez hatalmi eszközt képez a kormány kezében az 
erkölcsileg és nemzetileg megbukott erőszakos rendszer fen- 
tartására. 

Megtörni a fennálló hatalmat tehát annyi, mint kitörni 
a közjogi övezetnek zárkövét. Az életfentartási ösztönnek ma- 
kacs szívósságával érzik ezt Bécsben az osztrák császársági 
eszme hívei s épen azért minden áldozatra készek a 67-ben 
lefektetett kormányzati hatalom fentartására. Készek voltak 
a hőn szeretett Kálnoky elejtésére, sőt készek valának az álta- 
luk utált egyházpolitikai reformok elfogadására is, csakhogy 
a közjogi bolthajtás meg ne rendüljön. 

Mi következik ebből? 

Először az, hogy mindenki barátunk nekünk, a ki a kor- 
mány ellen van; másodszor az, hogy pártunknak az a tagja, 
aki bármi okból és bármi ürügy alatt a kormányhatalommal 
fog kezet: nyílt árulást követ el a függetlenségi eszme ellen, 
Bonyhádon épen úgy, mint Budapesten, vagy Galánthán. 


Nyüzsgés a szomszédban. 
1895. június 21. 


Tavaszi áradáskor a patakba hajló fűzfaágon megakad 
a törmelék és csomóvá verődik össze. Ez a csomó sok apró- 
ságból van összehalmozva, úgy, a miként az áradó víz föl- 
kapta a partról a fenyőházat, a falaput, a perjedarabot, a 
szalmaszálat, a homokszemet, az agyagiszapot. A különféle 
elemeknek erőszakos egyesítését hozta létre e csomóban az 
áradás. 

Ha ezt a hordalékot az ággal együtt, melyre tapadt, 
egy kis ládában elhelyezzük, és kitesszük a napsugár melen- 
gető hatásának, néhány nap múlva csodát fogunk látni. A tör- 

melék tömeggé alakul át. Az élettelen csomó megelevenül. 
A homokszem, az iszapparány, a fenyűtüske mozogni kezd. 

Mi történt a hordalékkal? 

Semmi egyéb, mint az, hogy az áradás által fölkapott 
és összehordott ezer meg ezernyi életképesség hozzájutott 
a maga életföltételéhez. A falapun, a fenyűtüskén, a perje- 
száron elhelyezett tojásokból kikelt a bogárvilág. Ez a meg- 
elevenült világ nyüzsög, mozog, harcol és vesződik most a 
kis ládában. 

Ezen mozgás közben a mesterségesen összeverődött 
csomó szétválik, mert a tömeg fajokra szakad s mindenik faj 
a csomón kívül keresi hivatásának betöltését. A szétválás 
egyre növekedik, mert létrejön az egyedek kiválása is, melyek 
szintén nem a csomóban, hanem fajuk keretében találják meg 
életösztöneiknek kielégítéséi 

Természettudósnak nagy gyönyörűséget, politikusnak 
sok tanúságot nyújt e látvány. 

Az a történelmi hordalék, mely Ausztria név alatt ve- 
rődött csomóvá az uralkodóház koronájának ágain, nekem 
tetszve, föltűnően hasonlít a tavaszi áradás hordalékcsomó- 
jához. Ezt a nép- és országcsomót nem az organizmus egy- 
ségének törvénye, nem is az érdekazonosságban rejlő gravi- 
táció természetes ereje tartotta össze, hanem az abszolutiz- 
musnak az a hűvös, nyirkos és sötét levegője, melyben az 
életképességek nem juthattak a szükséges életfeltételekhez. 

Azonban az idő beteljesedett, mert a természet rendje 
nem tűr természetellenes állapotokat. A szabadság napja oda- 
sütött a hordalékos országcsomóra. A sajtó, az esküdtszék, 
az egyesülési jog, a parlamentarizmus, a zugokban rejtőz- 
ködő tojásokból élő lényeket fakasztott. Az abszolutisztikus 
csomóból alkotmányos állam lett. 

Íme, miként nyüzsög, mozog, vesződik, harcol az élet- 
telennek hitt tömeg. íme, miként válik ki a tömegből a faj, 
a fajból az egyén. És íme, valamennyi faj a mesterséges cso- 
món kívül a saját természetes csomópontjaiban keresi hiva- 
tásának betöltését és minden egyén a saját fajának keretében 
véli megtalálhatni életösztöneinek kielégítését. 

Csak nézem, látom, olvasom az osztrák válságról szóló 

híreket, és csodálkozom az erőlködéseken. vCsatád hiu az 
urnák ellenében. A természet erősebb, mint a mesterség. 
A dolgok ereje nagyobb, mint az emberek akarata. Bármilyen 
zavarosnak látszik az a nyüzsgés odaát, mégis föl lehet abban 
a rendszert találni. De nem ám az államférfiak rendszerét, 
hanem a faji önállóságnak gravitácionális rendszerét. 

A mi ott történik, az nem Windischgrátznek, Chlumetz- 
kinek, Badeninek, Lobkowitznak, Luegernek, Hohenwartnak, 
Heroldnak, Plenernek a küzdelme, hanem a negativ és pozi- 
tív sarkok küzdelme, a vonzó és taszító erők harca. Az orga- 
nizmus háborúja a mechanizmus ellen. A bécsi Bábelt nem 
lehet tovább építeni, mert immár más nyelvet beszélnek a 
kőművesek, mást az asztalosok, mást a kovácsok, mást az 
üvegesek. Egyik sem akarja a másikat megérteni. 

A szomszédnak ez a válságos állapota érdekli-e a ma- 
gyar nemzetet? 

A felelet fölösleges. A 67-iki törvények oda kötözték 
nemzetünk sorsát ehhez a Bábelhez. Ha omladozni kezd az 
a torony, a mi fejünkre hull minden kődarab. 

Mi tehát a tennivaló? 

Lazítani a köteléket, hogy távolodhassunk az omlás pe- 
rifériájából. Lazítani úgy, hogy a kettős koronára nézve ne 
elgyöngülés származzon belőle, hanem újabb erősség. A sza- 
badságnak mozgási képességét kell megizmosítani mindkét 
államnak függetlensége által. A mi életfeltételünk a nemzeti 
épség, melyet csak az államiság összes attribútumaival érhe- 
tünk el. Ausztria életföltétele a fajok szabadsága, melyet fö- 
deralisztikus állami renddel valósíthat meg. 

A probléma nehéz. Megoldásához a lángész bátorsága 
s a bölcs ember óvatossága szükséges. Ám, hol találunk láng- 
észt, aki bölcs is legyen? 

Mi csak megleszünk valahogy, mert minket a gondvi- 
selés szeret s nagy jóvoltában adott nekünk egy Bánffyt. De 
mi lesz a mi szegény szomszédainkkal? 

Hol az elégtétel? 
1895. június 23. 


Így volt: 

Agliardi nuncius látogatást kívánt tenni a magyar 
püspököknél. Ezen óhajtását tudatta Bánffy Dezső báróval. 
A magyar kormányelnök erre nem azt felelte, hogy ez a láto- 
gatás megtisztelő és örvendetes ugyan, de a most folyó poli- 
tikai tusák keretében félremagyarázásokra adhatna alkalmat, 
hanem azt felelte, hogy jöjjön, mert szívesen látott vendég 
lesz hazánkban. 

Agliardi eljött. Látogatásokat tett. Beszédeket és pohár- 
köszöntőket mondott. Hangsúlyozta Magyarország különál- 
lását, a mi minden kuruc-szívnek jól esett. ígérte, hogy a 
Szentszék képviseltetni fogja magát az ezredéves kiállításon. 
Ez is jólesett minden magyar embernek. A klerikális elemek 
úsztak a boldogságban. Mások, — kik nem felekezeti szem- 
pontból nézik a dolgokat, — örvendve nézték, hogy egy 
diplomata nem alkatrésznek tekinti Magyarországot, hanem 
egésznek. A liberálisok pedig egyhangú elismerésüket nyilvá- 
nították a nuncius fölött, s cikkeket írtak óvatosságáról és 
tapintatáról. 

Azt, hogy idejött: mindenki jó néven vette; azt, hogy 
most jött ide: senki sem diffikultálta, mert hiszen a kormány- 
elnök hívta meg. Azt, hogy korteskednék és titkos informá- 
ciókat osztana szét, senki sem állította, mert mindenki tudta, 
hogy az ilyesmit kevesebb föltünéssel végezheti el Bécsben, 
vagy a posta útján. 

Eközben Bánffy báró pecsét alatt azt irta Kálnoky gróf- 
nak, hogy a nuncius átlépte saját hatáskörét és hazánk bel- 
ügyeibe avatkozik. Egyszersmind kéri a külügyért, hogy egy 
idevonatkozó esetleges interpellációra küldjön válaszszöve- 
get. Kálnoky gróf azt felelte, hogy egy nemlétező interpellá- 
cióra ő választ írni nem tud, de ha a nuncius túllépte hatás- 
körét, ő, mint külügyér, hajlandó ezen időszerűtlen és tapin- 
tatlan lépést Rómában megreklamálni. 

Pár nap múlva Bánffy báró megsürgette a válaszszöve- 


200 


get a nem ismert interpellációra és a reklamációt Rómába. 
Kálnoky gróf azt felelte, hogy őt mindeddig sem a magyar 
kormányelnök, sem Jósika báró nem világosították fel azon 
tényekről, amelyekkel Agliardi átlépte hatáskörét. Kéri tehát 
a felvilágosítást. 

Ezt a felvilágosítást Bánffy báró nem adta meg. 

E helyett Terényi Lajos kormánypárti képviselő el- 
mondta az előre sejtett esetleges interpellációt 

A kormányelnök azonnal felelt. Kijelentette, hogy a 
nuncius tapintatlanságot követett el, túllépte hatáskörét s e 
miatt Rómába hivatalos jegyzék küldetett. Hogy pedig senki 
se kételkedjék e kijelentés pozitív valóságában, a kormány- 
elnök úr még az elküldött jegyzék tartalmát is elmondta. 

Úgy-e, így volt? 

Napok múlva Kálnoky gróf lemond s egyidejűleg egy 
kőnyomatosban kiírja, hogy Bánffy báró nem mondott igazat, 
mert Rómába jegyzék nem küldetett. Ráadásul alkalmat vett 
magának a magyar kormányelnök leszamarazására. 

Úgy-e ez is így volt? 

Kicsoda szenvedett ezzel sérelmet? 

Kétségtelenül az, akit hazugságban hagytak és leszid- 
tak. Tehát báró Bánffy Dezső miniszterelnök úr. Ám, ezen 
sérelem csak nemzeti büszkeségünket érinti, arról pedig az 
állandó megaláztatás úgy. letépett már minden díszt, hogy 
immár fönn nem akadunk rajta, ha egy-egy újabb foszlány 
kerül belőle osztrák körmök közé. 

De van ennek az ügynek egy másik ága is. A sérelem 
ugyanis nemcsak a nemzet büszkeségét érintette, hanem a 
nemzet jogkörét is. Egyetlen ország sem tűrheti el, hogy bel- 
ügyeibe avatkozzék egy külföldi hatalom képviselője. Már 
pedig a magyar kormányelnök nyílt parlamenti ülésben jelen- 
tette ki, hogy a pápa követe a mi belügyeinkbe avatkozott. 
Olyan tény ez, mely nem hagyható megtorlás nélkül. 

Akkor Bánffy báró azzal nyugtatta meg a háborgó ke- 
délyeket, hogy a megtorlás már meg is történt egy Rómába 
küldött jegyzék alapjában. Úgyde kisült, hogy a báró nem 
mondott igazat. A jegyzék nem küldetett el. E helyett Bánffy 
báró leszamaraztatott. 

Nosza talpra állott egész Magyarország. Két kezébe 
két fegyvert vett minden ember. Az egyiket Bécsnek, a mási- 
kat Rómának szegeztük. Bécsnek azért, mivel perfid módon 
nem küldetett el a jegyzék. Rómának azért, mivel a nuncius 
belügyeinkbe avatkozott. 

De hát beleavatkozott-e ügyeinkbe valósággal a nun- 
cius? Kérdezte néhány mérsékelt ember. Ha pedig nem avat- 
kozott bele, akkor mi szükség van arra a jegyzékre? A többek 
között Ugron Gábor is ezt kérdezte meg a parlamentben. 

Szörnyűség! Ordította erre tíz hírlapban száz torok, 
íme, a klerikálizmus hogyan árulja el a nemzet igaz jogait, 
íme, milyen vakmerő az Agliardi védelmezésében! íme, kezet 
fogott a bécsi reakcióval s el van szánva a kamarilla sötét 
odúiból igazgatni hazánkat. 

Talpra magyar! Róma ante portas. Bécs segiti Rómát. 
Ez a két bestia szétmarcangolja alkotmányos szabadságunkat. 
Pennára, akinek kedves a jog! Tintára, akinek szebb a dicső 
halál, mint a megalázott élet. 

Mert meg vagyunk gyalázva. Piruló arculattal jelenünk 
meg nejeink előtt s remegve félünk utódaink ítéletétől. Elég- 
tételt kérünk! 

Menjen Bánffy báró Bécsbe és jöjjön haza, vagy paizs- 
zsal, vagy paizson. Ha élve jön, csak mint győző jöjjön, ha 
nem győz, akkor csak meghalva jöhet. Vagy elégtétel, vagy 
halál! Ez nemcsak jelszó immár, hanem törvény; nemcsak 
törvény, hanem tízparancsolat. 

Elégtételt! 

Minden liberális honfi kezében egy bélyegző-vas, és 
minden bélyegzőre e szó van felvésve: elégtételt! 

Azt is mondták, hogy mi legyen az az elégtétel. Sem 
több, sem kevesebb, mint az, hogy jegyzék küldessék Rómába 
s a nunciusnak útilapu köttessék a talpára. 

Úgy-e ez is így volt? 

Nos? Eltávozott-e Agliardi? Nem. — Küldetett-e jegy- 
zék? Nem. 

Hát akkor minek hencegtek? Hát szószátyárok hivatása 
a nemzet jogait oltalmazni, mikor elégtételért kiáltottatok? 
Arcaitokon van-e még bőr, hogy most pirulni tudjatok? 

Odanézzetek Bánffy báróra, a ti vezéretekre! Szóljatok, 
miért viseli hátul a pajzsot? Nem látjátok, hogy Magyaror- 
szág címere van ezen a paizson? Más ember kezében ez a 
paizs arra való, hogy biztosítja az előnyomulást. A Bánffy 
báró hátulján arra való, hogy fedezze a futást. Nem látjátok? 
Hiszen ti ordítottátok, hogy elégtételre van szükség. Nem 
halljátok most a címeren az ütlegek csattogását, és nem érzi- 
tek a gyalázatnak szégyenét? 

Hogyan?! Egyetlen szavatok sincs immár? Hiszen hir- 
dettétek, hogy majd a delegációban megfenyegetitek Rómát 
is, Bécset is. Miért némult el híres nyelvetek? Hát nagy lár- 
mátok csupán csak szédelgés volt? 


A bécsi támadás. 
1895. július 5. 


Luegernek van jobbik esze is, rosszabbik esze is. A job- 
bik eszével hirdeti a perszonális uniót, a rosszabbikkal meg- 
indokolja. A jobbik eszével rámutat a meghamisított libera- 
lizmus visszaéléseire; a rosszabbikkal beáll az oláh-eszme 
hajtsárának. Főképen pedig nem fontolja meg a követke- 
zőket: 

Ausztria nem egy önmagáért és önmagának élő szerve- 
zet. Ez a nép-konglomeratum olyan, mint a háziállat, másért 
és másnak él. Születésének, létezésének összes indoka a 
Habsburg család. Ha ez a felséges ház nem volna, akkor 
Ausztria sem volna. Gazda nélkül nem tudja magát fentar- 
tani. Csak addig és annyiban szolgálatképes, ameddig és 
amennyiben urától táplálékot kap. 

Ehhez a táplálékhoz a közlegelőt is, a kaszálót is, a 
szántóföldet is, Magyarország szolgáltatta. Ausztria rajtunk 
hizott meg. Arra rendezkedett be, hogy minket részben fel- 
dolgozzon, részben megemésszen. Háztartásában mi voltunk 
a pince és az éléskamra. 

A kihasználásnak ez a boldog állapota szűnőfélben van. 
Most is gyarmat vagyunk ugyan, de a kiaknázás nem megy 
olyan könnyen, mint a karikacsapás. Nem vagyunk többé 
olyan túlságosan naiv gavallérok. Azt a természetrajzi tör- 
vényt mi is kezdjük olvasgatni, hogy minden embernek és 
minden nemzetnek maga felé hajlik a keze. Annak a józan 
önzésnek az ösztöne, a mely nélkül nincsen okos gazdasági 
élet, kezd bennünk is felébredni. 

Ha tehát Ausztria a régi dimenziókhoz képest némi 
visszaesést tapasztal: úgy tessék ezt a mi józanságunk ébre- 
dezésének tulajdonítani. A dualizmusnak ebben semmi része 
sincs. A dualizmus csak a formákban látható és csak a papí- 
ron van meg. Köztünk és Ausztria között nincsen jogegyen- 
lőség. Az ő emberei kezelik a külügyet és a hadügyet az ő 
szellemében. A pénz vásárló ereje is tőlük függ, mert a ki- 
váltságos jegybank az ő kezük között van. Az uralkodóház 
velük lakik, nem pedig velünk; a Lueger nyelvét beszéli, 
nem pedig a miénket. 

Igen nagy tévedés tehát Lueger úrtól, ha komolyan 
hiszi, hogy a dualizmus folytán Magyarország Ausztria fölé 
kerekedett Ez nem igaz. Az igazság az, hogy versenyt indí- 
tott a dualisztikus forma a két állam között. Ennek a verseny- 
nek a tárgyát nem a népek természetszerű fejlődése képezi, 
hanem az uralkodó-ház kegyének a megnyerése. A kegyke- 
resés nehéz, fárasztó és nem épen lélekemelő munkájában 
izzadnak, öklelőznek, agyarkodnak és sorvadnak Ausztriának 
és Magyarországnak népei. 

A dualizmus az osztrák helyzetben nem változtatott. 
A két állam, mint egységes egész jelenik meg minden kül- 
földi vonatkozásban. Ennek az egésznek minden jellemző 
alkotó része osztrák stylben van építve. A magyar szót, a 
magyar búzát, a magyar kultúrát nem muszáj tűrni Ausztriá- 
ban, de a mi iskoláink a német kultúra kényszerzubbonyába 
vannak öltöztetve, a mi katonánk osztrák katona, a mi ke- 
reskedelmünk az osztrák iparnak ügynöksége. Ausztria hely- 
zetén tehát nem változtat a dualizmus. Gazdája kegyéből 
ura maradt Magyarországnak. 

De Magyarországon egy negyedfél százados visszaélést 

törvényesített az új közjogi rendszer, mert az országot meg- 
fosztotta azon szervektől, a melyek nélkül állami élet nincs. 
Nem lévén külügyi kormányzatunk, nem vagyunk képviselve 
Európa nemzetközi rendszerében. Nem lévén hadseregünk, 
csak terheink vannak, de hatalmunk nincs. Még Montenegró- 
nak is van lobogója, csak nekünk nincs. 

ilyen körülmények között a kegyvadászatra vagyunk 
utalva. Ők is, mi is. Ők azért, mivel így szokták. Ez náluk 
fejlődési irány és életföltétel. Mi pedig azért, mert törvények 
által kiszolgáltattuk magunkat a legfelsőbb kegyelemnek. Ha 
a király úgy akarja: németül beszél a magyar katona; ha 
másként akarja, magyarul beszél. Ha úgy akarja: ketté válik 
a hadsereg és nemzetivé lesz egyetlen napi parancsra; ha 
másként akarja: megmarad osztráknak, sőt tetszése szerint 
csinálhat belőle csehet, horvátot, lengyelt is. Minden a koro- 
nától függ. Ha akarja, él a kormány, ha akarja: nem él. Ha 
akarja: önálló nemzeti bankunk van; ha nem akarja: nincs. 
Ha úgy akarja: akkor a főrendiház liberális; ha másként 
akarja, akkor a főrendiház Pecsovics. 

A híres: Vétat ctest moi-t Ferenc József inkább elmond- 
hatja, mint XÍV. Lajos. 

A külügy, a hadügy, a pénzügy, a kereskedelem, a vám, 
a vasút, az adóügy révén a nemzeti vérkeringésnek 4000 és 
1000 szálai kötnek össze immár minket Ausztriával. Ezen 
ügyek elintézésénél a magyar kormánynak kötve a keze 
Ausztria által, az osztrák kormány keze kötve van Magyaror- 
szág által. Az érdekellentét állandó lévén, az összeütközés 
is állandó. Ezen állandó összeütközésnél kié a bírói szerep? 
A helyzet visszássága hozza magával, hogy minden kontro- 
verzitának a korona hatalmával kell kiegyenlíttettni. Ez a ki- 
egyenlítési szerep hihetetlen mértékben emeli a korona ha- 
talmát. A legmerevebb abszolutizmus sem kívánhat magának 
döntőbb szerepet, mint a milyen nálunk a koronának van. 
Ott kezdődik és ott végződik minden politikai argumentáció. 

Ez a korona pedig a törvények szerint magyar; az élet 
szerint osztrák. 

Miután Lueger is osztrák, ennélfogva ne panaszkodjék, 
mert a panaszra csak nekünk van okunk. 

Diagnózis. 
1895. december 10. 


Egyik hírlapíró kollégám azt tartja, hogy a stomfai vá- 
lasztásnál működött elnökök deresre való legények. Én nem 
vagyok ezen a véleményen. Hiszen ha mindenkit deresre 
húznának, aki manapság az alkotmányos élet becsülete ellen 
vétkezik: a mogyorótermésben érzékeny hiány állana be. 
Végre is kikből telne ki náluk nélkül elegendő számú pribék? 
De nem ezért tér el az én véleményem. Okaim fontosabbak, 
mint a mogyorótermés és mint a pribékszükséglet. 

Arról vagyok meggyőződve, hogy azok emberek ott a 
vidéken nem gazok, csak tökfilkók. Egy kissé hetykék; na- 
gyobb mértékben ripőkök; legnagyobb mértékben öntudat- 
lanok. Mondjuk: ostobák. Ám, ez igen enyhe kifejezés, mert 
állapotuk ennél aggasztóbb. Ők betegek. 

Nem kell tehát őket túlszigorúan elítélni. Lelkinyomo- 
rékok ők, szegények, kik nem tudják, mit cselekesznek. 

1872 óta nálunk a választás: háború. Nem becsületes 
háború, hanem a kalózok támadása a fegyvertelen utazókra. 
Kifosztani a polgárjogot és meggyilkolni a szabadságot: íme 
ez nálunk a választás jelentősége. 

A fosztogatásnak és gyilkosságnak immár megállapított 
rendszere van. Lassan egymásután fejlődött, mint minden 
rendszer; de kifejlődött, most már a tetőn áll. Az alkotmá- 
nyos élet szennyéből, hulladékából, gyalázatából összehordott 
szemétdombnak a legtetején. 

Amit most csinálnak, az már nem ostiklix, nem is a 
ysnájdigx fogások portyázása; most már nem bujkálnak, nem 
titkolódznak, nem keresnek ürügyeket, nem takargatják be 
a visszaéléseket törvényesszínű lepedővel. Minek is? Hiszen 
Bánffy egyenes ember. Egy gerader Michel. Ő nem kényes- 
kedik, nem jár kerülő utakon, nem keres az okozathoz okot. 
Az ő rendszere egyszerűbb, mint a megelőző rendszerek. Az 
ő rendszere: a meztelenség. A durva, az arcátlan mezte- 
lenség. 

Ebben a rendszerben a léleknek az a kimondhatatlan 
becstelensége került felül, amit idegen nyelven cinizmusnak 
hívnak. Magyarul nincsen erre szó. Az akadémia nagy mu- 
lasztást követ el, ha nem csinál ehhez a fogalomhoz egy 
alkalmas szót. Mert ez a fogalom már foglalkozásszámba 
kezd nálunk menni és a nyelvkincs csak úgy teljes, ha pár- 
huzamosan halad az élettel. 

Tehát nem kell azokkal a nyomorult betegekkel túlszi- 
gorúan bánni. Ők azt hiszik, hogy ennek így kell lenni. Két- 
ségen kívül tudatlanok ők. Jogról, kötelességről és a müveit 
emberiséget együttartó egyéb erkölcsi tényezőkről nekik bi- 
zonyára halvány sejtelmük sincs. 

Látják, hogy a jogfosztásra a kalózkodás az ország köz- 
pénzén van szervezve. A főispán, az alispán, a jegyző, a szol- 
gabirák, a fináncok, a zsandárok, a falusi bírák, az állator- 
vosok, a bábák: ezek mind budgetevők, fizetést húznak a 
közpénztárakból és mindnyájan kortesei egy politikai párt- 
nak. Hogy pedig bajuk ne essék, oltalmukra századonként 
rendelik ki a katonaságot, mely szintén nem a maga keres- 
ményéből él, hanem közpénzből. így aztán katonai fedezet 
alatt követik el ocsmány bűneiket. 

Azt is látják, hogy a választót hatósági közegek törlik 
ki a névjegyzékből — büntetlenül; megfosztják választói jogá- 
tól egy betűhiba miatt, melyet nem ő követett el, szintén 
büntetlenül; ha ez sem használ, lelövöldözik őket, mint a ve- 
szett kutyát, szintén büntetlenül. Tehát azt látják évek óta, 
hogy a kormánypártnak minden szabad; az ellenzéknek semmi 
sem szabad. A kormánypárti választóval a közadóból fizetett 
hatóságok úgy bánnak, mint valami országszabadítókkal; az 
ellenzékkel úgy, mint az ország megrontására betört ellen- 
séggel. 

Mindezt látva, csoda-e, ha azok a tyúkeszű elnökök 
alkalmazzák a látottakat és végrehajtják a hallottakat? Nem. 
Nem! Ezek az emberek nem deresre valók; ezek nem bűnö- 
sök; ezek betegek. Az idő vérükbe oltotta a politikai korrup- 
ció méreganyagát Amit tesznek, az nem egyéb, mint az 
oltómatéria utálatos hatása. 

Szánni kell őket és nem megvetni. És velük együtt szá- 

nakozzunk magunk fölött is. Mert amit nálunk tapasztalunk, 
az a betegség immár nem egyszerűen az egyén szerencsét- 
lensége, hanem a nemzet végzete. 

Alkotmányunknak sarkalatos pontja a népképviselet. 
A népképviseletnek egyetlen fundamentuma a szabad válasz- 
tás. Szabad választás nélkül tehát nincsen alkotmányos élet. 

Ilyenkor a parlament nem egyéb, mint egy közköltsé- 
ges nyelvelő testület. A kormány felelőssége merő fikcióvá 
lesz. Az ellenőrzés hiábavaló fáradtság. A többség tulajdon- 
jogot formál az ország irányában. A párturalom állandósit- 
tatik. A jogérzet meglazul; az erkölcsi motívumok szerepe 
lejár; a nemzeti ideálok értéküket vesztik és az ország mi- 
niszterelnöke báró Bánffy Dezső lesz. 

íme, egy nemzet balsorsának rövid egymásutánja. Ez 
nem egyszerűen az okok és okozatok összefüggése. Ez egy 
keményre kalapált láncolat. Egy bilincs; ma még a nemzet 
lelkén; holnap már a kezén és a lábán. 

Mi is volt csak hajdan a jelszó odafent, ahova ennek 
az otromba embernek hülye sóvárgással tapadnak szemei? 
yTegyük Magyarországot szegénnyé és katholikussá, hogy 
rabbá tehessük. Ez a rendszer nem vált be. Minisztereink 
tudnak ennél jobb módszert. 

ySemmisítsük meg a nemzetben az alkotmányos élet 
szeretetét és irtsuk ki az emberekből a polgári szabadságnak 
ösztöneit.x Ezt a módszert eddig csak töprenkedve alkalmaz- 
ták. Most már odáig érett . . . ej, dehogy! . . . odáig rothadt 
a dolog, hogy Bánffy úr kész, betetőzött, rendszeres müvet 
prezentálhat Bécsben. 

Tessék! Itt a jól meggyúrt anyag. Nincs itt már sem 
önbizalom, sem erő, sem ellenállás, sem szégyen. Csak tes- 
sék bátran hozzányúlni. A Kossuth Lajos oroszlánja meg- 
vedlett. Nem kell ide vasrács. Ezt a teremtést kötőféken is 
be lehet vinni a Reichsrathba. 

Bánffy Dezső a miniszterelnöki székben! Bocsánat, de 
ez már nem 1s elfajulás, hanem bárgyúság is. 

Miért utolsó? 
1895. december 18. 


Akár kishitűségből, akár ellenséges indulatból, csodála- 
tos módon szárnyat kapott ez a szó: Utolsó tisztújítás. Vajjon 
miért? Mióta ölik meg a gyermeket azért, hogy beteg? Mióta 
rontják le a házat azért, hogy ablakai ki vannak törve? Mióta 
vágják ki a fát azért, hogy némelyik évben nem terem, né- 
melyikben férges gyümölcsöt ad? 

Sok a hiba nagyon; ki tudná ezt tagadni? A pártadmi- 
nisztráció egész a becstelenségig van fokozva; az elvetemült 
képviselőválasztásokat megyei közegek rendezik; klikkura- 
lomnak ripők hetvenkedését látjuk sok helyen garázdálkodni. 
Ki tagadná ezt? 

Bizony az egyéni függetlenség sem hordja büszke fejét 
magasan. Megszaporodott a szolgák hada, a hízelgők cso- 
portja, a talpnyalók pereputya. A korrupció rákfenéje a vár- 
megyében is szedi a maga áldozatait. Ki tagadná ezt? 

De mégis! A halálharangot vajjon miért kongatják a 
vármegye felett oly sokan? Hiszen a betegség csirája nem 
a vármegye testében keletkezett. Hiszen egy negyedszázad 
óta ezen a szervezetben állandó és következetes viviszekciót 
visznek véghez. Egyetlen kormány kezéből sem hiányzott a 
kifent kés. Évről-évre megújuló véres műtétek kínjai alatt 
vonaglik ez az intézmény. Most aztán vádolják, hogy el van 
alélva, hogy nincs benne erő az élethez és rugalmasság az 
ellenálláshoz. Vérét vették gyakran, ok nélkül, mindegyre és 
most azt mondják: pusztulj, vérszegény vagy! 

Jut-e eszetekbe mérlegbe tenni a parlamentet is? Nos, 
hát ez jól működik? Kielégíti a várakozást? Megvalósultak 
azok az ideálok, melyeket a nemzet közérzése hozzákötött? 
A kormány felelőssége valóban komoly? A többség valóban 
a nemzeti közakarat kifolyása? A kormány valóban a leg- 
kiválóbb államférfiak csoportja? És mégis, van-e számba- 
vehető ember, ki a parlamenti kormányformát eltörölni 
akarná? 

Akár szervezetnek, akár gépezetnek tekinti valaki az 
intézményt: kérdem, a logikának melyik törvénye parancsolja, 
hogy fennakadás, vagy hiányos működés miatt azonnal meg- 
gyilkoltassék, ha szervezet, vagy leromboltassék, ha gépezet? 

A takarékpénztárakban sikkasztás történt. Nosza sem- 
misítsük meg a takarékpénztárakat. Az iskolában rossz tan- 
könyveket használnak. Nosza töröljük el az iskolákat. Néhány 
pap visszaélést követett el. Nosza romboljuk le az oltárokat. 
Hát van ebben józanság? 

A pártoskodásnak, az erőszaknak, a törvénytiprásnak, 
a protekciónak, az erkölcsi meglazulásnak elemeit, az új főis- 
páni intézmény oltotta a vármegye testébe. Felelősség nélkül, 
ellenőrizetlenül, törvényes akadályokat vakmerően elhárítva, 
a diszkrecionális hatalom egész szertelenségével uralkodik a 
főispán a vármegye fölött. Kormányoz, igazgat, fegyelmez, 
áthelyez, felfüggeszt, helyettesít, kinevez, kandidál, intézke- 
dik, ellenőriz, elnököl, rendelkezik, nyomoz, közvetít mindent, 
mindenkor tetszés szerint, nem támaszkodva, ha nem akar, 
sem a törvény parancsára, sem a szokás tisztességére, sem 
a közerkölcs motívumára, hanem egyedül és kizárólag arra 
a titkos levélváltásra, melyet a kormánynyal folytat politikai 
pártérdekből. A főispán tehát a vármegyében mindenható. 

Ez a mindenható ember a kormánnyal szemben — cse- 
léd. Nem egyéni alávalóságánál fogva cseléd, mert hiszen 
egyénileg a legtöbben kifogástalan gentlemenek, hanem 
igenis cseléd állásánál, hatáskörénél és jogainál fogva. Akkor 
jön, mikor hívják; akkor megy, mikor küldik. Hivatalának 
nincsen sem biztosítéka, sem kvalitása. Felfogadják, meg- 
tartják, elcsapják. Ilyen a sorsa. Ezért hát mindig csak azt 
teszi, amit neki parancsolnak. Mungó köhögj; Mungó tán- 
colj, Mungó aludjál! és Mungó köhög, táncol, alszik. 

Ezt a szerencsétlen lelki nyomorékot, akinek a gazdával 
szemben sem nézete, sem akarata, sem joga nincs, leküldik 
a vármegyébe mindenhatónak. Aki a központban feltétlenül 
engedelmeskedik, az a vármegyében feltétlenül parancsol. 
Ugyan, maradhatott-e ez a cselédrendszer a vármegyében ká- 
ros hatás nélkül? 

Végkép megtörve a vármegye szelleme még sincsen. 

A nemzeti élet szüksége olykor hangos követelésben jelent- 
kezik. Máskor a nemzet fájdalma nyillalik meg a határoza- 
tokban. Ismét máskor a hálás kötelességnek mélységes érzése 
jut történelmi kifejezésre. 

Mondják sokan az autonómia hívei közül, hogy a vá- 
lasztási rendszer nem feltétele az önkormányzatnak. Igaz. El- 
méletben ezt kimagyarázni is könnyű. De elméletben is alkat- 
része. Nálunk pedig, a gyakorlatban, életfeltétele. Tavaly egy 
halhatatlan nagy nemzeti mozgalom igaz mértéket nyújtott 
a választott és a kinevezett tisztviselők helyzetének értéke 
felől. A Kossuth Lajos temetése súlyos példa és örök intelem. 
Azon hatóságok, melyeknek tisztikara nem függ kinevezés- 
től, kivétel nélkül valamennyien részt vettek külsőleg is a 
nemzet gyászában; de azok, melyeknek tisztikara kinevezés- 
től függ: kivétel nélkül elszakadtak ezen a napon a nemzet- 
től, így volt-e? A vármegyék, a városok, a községek itt vol- 
tak mindnyájan. A pénzügyi hivatalok. A posták, távírdák, 
vasutak, — bíróságok, — minisztériumok, katonák merőben 
hiányoztak. 

Miért hát utolsó ez a tisztújítás? Mióta áll fönn olyan 
törvény a szellem világában, hogy nem a tolvaj a hibás,, 
hanem a káros? Hol és mikor akadályozta a vármegye a 
jót? Hol és mikor volt hazafiatlan? Hol és mikor volt ma- 
gyartalan? Megfosztják életszerveitől és ráfogják, hogy élet- 
képtelen; eret vágnak rajta kegyetlenül és ráfogják, hogy vér- 
szegény. Nyakára ültetik a főispáni mindenhatóságot és rá- 
fogják, hogy tehetetlen. Meddig tart a józan és törvényes 
rendnek ez a megbontása? 


Tisztújítás. 
1895. december 19. 
Egy zsidó mondás ezt tanácsolja: Ha az utcán két 
ember rád fogja, hogy részeg vagy, akkor menj haza és 


feküdj le.x Aki ezt a tanácsot megfogalmazta, igen mély is- 
merője volt az élet viszonyainak és az emberek lelkületének. 

Mert hiába nem vagy részeg; hasztalan bizonyítgat- 
nád, hogy nem is láttál aznap szeszes italt, ok nélkül muto- 
gatnád egyenes és biztos járásodat és elmédnek tiszta vilá- 
gosságát: két ember ujjal mutatott rád, hogy részeg vagy, 
a közönség ezt hallotta, elhitte, magáévá tette és nem mond 
le a vádról semmi szín alatt, mert nem akar hitéről lemon- 
dani. Hát csak menj haza és feküdj le. 

Így a vármegye. 

Ráfogják, hogy rosszul igazgat, pedig a kormány igaz- 
gat minden vármegyében. Ráfogják, hogy nincsen már benne 
önkormányzati erő; pedig a kormány riaszt vissza minden 
öntevékenységet és mesterséges korteseszközökkel iparkodik 
kizárni minden független befolyást. Ráfogták, hogy a sógor- 
ság-komaság választja a tisztikart; pedig tényleg mindenütt 
a kormány nevezi ki a tisztviselőt, mert a ki nincsen Ínyére 
a főispánnak, azt nem jelölik. Ráfogták, hogy hatásköre ellen- 
tétben van a kormányfelelősség elméletével; pedig mindenki 
tudja, hogy a parlamenti abszolutizmusnak egyetlen ellen- 
súlya már csak az egységes megyei élet lehetne. 

No de, ráfogta két ember, hogy részeg és a többi azt 
látja, hogy tántorog és azt hallja, hogy félrebeszél. És neki- 
ront boldog-boldogtalan és ujjal mutat rá mindenki és küldik 
haza, hogy feküdjék le és haljon meg. 

Most is, az általános tisztújítások idejében, íme minden- 
ből vádat kovácsolnak. Egyikben csöndes békességben foly 
le a választás. Micsoda? Te csöndes vagy? Ah, értjük: köze- 
ledik a végső pillanat, most veszed az úrvacsorát. A másikban 
küzdelemben sorakoztak a pártok? Micsoda? Te kiabálsz, 
vitatkozol, pártoskodol? Nem szednéd elő szűröd alól a régi 
ólmosbotokat? Mégcsak ez hiányzik! Fogadunk rá, hogy aki 
ott ordít a tanyán, az a kurta nemesség. Jaj a liberalizmus- 
nak! Százszor jaj a demokráciának! A harmadikban egyhan- 
gúlag megválasztják a tisztikart. Micsoda? Hát belőled min- 
den akarat, minden erő kihalt és nem tudsz egyebet, mint 
szolgailag engedelmeskedni a legfelsőbb kívánságnak? A ne- 
gyedikben jelöltek állanak szemben. Hogyan? A kipróbált 
embert el akarod ejteni és újoncot akarsz helyébe ültetni? 
Hát lehet így jó igazgatás? Hát vállalkozhatik ilyen bizony- 
talan állásra szakképzett egyén? 

Így ítélnek a vármegyék fölött. Meg nem emésztett 
doktrínák így rontották meg a nézők szemevilágát. Féltudás 
és tudákosság így csinált közvéleményt az államélet legbe- 
csesebb intézménye ellen. 

Ám nagy tévedés azt hinni, hogy a vármegye agyon- 
üthető. A köztevékenységnek ezt a szervét a történelmi szük- 
ség hozta létre. A vármegye lett; azt nem csinálta senki. Nem 
kodifikátorok fejéből pattant ki ez az intézmény, hanem meg- 
született a közélet viszonyainak méhében. Ez a szerv a dar- 
vinizmus igazsága szerint jött létre. Együtt termelték azt a 
politikai helyzet és a nemzeti jellem. Ez tehát nem ruha, 
melyet hazánkra akasztott a törvényhozás; ez a nemzetor- 
ganizmusnak egyik fontos alkatrésze, melyet életveszélyes 
műtét nélkül eltávolítani nem lehet. 

A kormány erőlködhetik és összeírhat akármennyi pa- 
ragrafust; a többség meg is szavazhatja, de mindaddig, míg 
állami közösségben élünk Ausztriával; mindaddig, míg a ma- 
gyarokból ki nem irtatik a hazafiság érzése; mindaddig, amíg 
élő erő bennünk az a kötelesség, hogy hazánkat tartozunk 
szolgálni: mindaddig hasztalanul pazarolják az időt a várme- 
gyei önkormányzat megsemmisítésére, mert miként a rák- 
nak, hogy új ollója és miként a szarvasnak, hogy új agancsa 
nő, épen úgy az önvédelem elementáris szüksége rákénysze- 
ríti a nemzeti organizmust, hogy új vármegyét termeljen. 

A vármegye most összezsugorodva tengeti életét. Ez 
nem nagy baj. A tisztújjításnak hullámai aprók, az életjelen- 
ségek elmosódnak. Mindez természetes. A király alkotmá- 
nyosan uralkodik. A legjobb kardot is megfogja a rozsda, ha 
Isokáig hever a falon. Fődolog, hogy meglegyen a kard, mert 
akkor van mit kiköszörülni szükség esetén. Fődolog, hogy 
meglegyen az intézmény, a szerv, az agancs; mert szükség 
esetén lesz mit megtölteni az ellenállási erő tartalmával és 
akkor jól fog védelmi eszközül az agancs. 

Reformálni az igazgatást mindenesetre szükséges. A köz- 
ponti befolyást szűkebb határok közé kell szorítani. A tiszti- 
kart önállóbbá kell tenni és mindenekelőtt felszabadítani a 
bürokratikus eljárás nyűgei alul. A munkaerőt meg kell sza- 
porítani, a dotációt fel kell emelni. Az alsóbb rangú és a köz- 


213 


ségi tisztviselőket a kongregációból ki kell rekeszteni. Egy- 
szóval: meg kell szüntetni a pártadminisztrációt; meg kell 
könnyíteni a felelősségrevonást; biztosítékkal kell ellátni a 
tisztviselői függetlenséget; ki kell terjeszteni az önkormány- 
Zati tartalmat 

Tehát reformra van szükség. De nincsen szükség mé- 
szárlásra. 

Egyébiránt, hiába ölitek meg: úgyis feltámad. A vár- 
megye együtt él, együtt hal a nemzettel. Most beteg anemzeti 
közélet, a vármegye is beteg. A század első felében a vár- 
megye is egészséges volt Nem kell félni, megint csak úgy 
lesz, mert meghalni nem akarunk. 


A kiegyezés küszöbén. 
1895. december 25. 


Miért kell Magyarországnak szegénységet tűrni, mikor 
gazdag is lehetne? 

A gazdasági életnek akármelyik ágáról olvasunk: min- 
dig csak azt a feleletet kapjuk, hogy végelemzésben a káro- 
sodást Ausztria miatt kell szenvednünk. Valamennyi szerző- 
désünk csak azért van, hogy Ausztria ipara megvédessék. 
Mi vagyunk a vályú, ahol az osztrák jóllakik. Mert minket 
a természet Ausztria kedvéért hozott létre. Olyanok vagyunk, 
mint a hamuféreg, mely csak arra való, hogy mézgát izzad- 
jon a hangya számára. Minden nyerstermék szabadon özön- 
lik be, mert Ausztriának az válik javára. Minden iparcikk 
ki van zárva a közös vámterülettől, mert Ausztriának ez 
válik javára. 

Azt senkisem kérdezi, hogy nekünk mi volna jó? 
Kicsoda is kérdezné, mikor mi nem kérdezzük! Hiszen a 
mi főembereink státustudománya abból áll, hogy mestersé- 
ges érveket keressenek Ausztria javára, a mi kárunkra. Okos- 
kodásuk súlypontja nem saját hazájukra esik, hanem Ausz- 

triára. Számításaikban nem az dönt, hogy mi válik gazda- 
sági hasznunkra, mert a vagyoni érdekek ellenében mindig 
hajlandók a politikai lemondás tanait kijátszani. 

Így kerültünk bele a gyarmati helyzet nyomorúságaiba. 
Nincs is silányabb létezés a föld kereken, mint a miénk. 
Kormányférfiáink napja Bécsben kél föl és Bécsben alko- 
nyul le. Gazdasági haladásunknak Bécsben szabnak irányt 
és ott állítják fel annak akadályait is. Erőfejlesztésünk mér- 
téke addig terjed, ameddig Bécsben annak határt szabnak. 
Külföldi forgalmunknak minden föltételét Bécs határozza 
meg. Szavunknak súlyt, akaratunknak erőt csak Bécs köl- 
csönöz. 

Nem tagadható, sőt némely viszonylatban megdöbbentő 
az a lázas tevékenység, melyet hazánk lakossága a földi 
javak megszerzése érdekében kifejt. A verseny elfajul és 
hajsza lesz belőle; a gazdagodást vágy szenvedélylyé foko- 
zódott és nehéz immár meghatározni, hogy hol végződik 
a munka és hol kezdődik a szerencse-vadászat. E beteges 
izgalomban úgy túl vannak feszítve az erkölcsi hurok, hogy 
minden pillanatban félhetünk az elpattanástól. Nem lehet 
tehát állítani, hogy Magyarország polgárai közömbösök vol- 
nának a materiális előnyök iránt. 

Kétszeres erővel nyomul előtérbe tehát az a kérdés, 
hogy ott, hol a polgárság veszélyes tünetekig fokozza az 
önhaszonnak keresését, micsoda természetellenes hatások 
működnek arra közre, hogy ugyanazon polgárság érzéket- 
lennek mutatja magát a közhaszon előnyei irányában? Mert 
67-ben érthető a lemondás az önálló gazdasági életről. 

Az akkori vezetők nem gsefteltek. A Deák Ferenc ne- 
mes ideálizmusának szelleme volt még akkor az uralkodó 
planéta. 

A polgárság nem az arany borjút imádta, hanem az 
arany jellemet. 

A közélet oltár volt, hová áldozattal járultak, nem 
pedig magazinum, ahonnan megrakodva mennek el. 

De hát akkor hibáztak a kétszer kettőben az élelmesebb 
osztrák javára és a jóhiszemű Magyarország hátrányára: ez 
a hiba megkapja a maga magyarázatát a korszak becsületes 
hevüléseiben. 

Úgy, de most — mi fejti most meg az élhetetlensé- 
get, mikor egyénileg oly nagyon élelmesek vagyunk. 

Előre látja mindenki, hogy a gazdasági szerződést 
Ausztriával most is épen úgy kötjük meg, mint ezelőtt. 
Pedig mindenki tudja, hogy az a szerződés reánk nézve ká- 
ros. Mégis megkötjük. 

Azt is mindenki tudja, hogy Bánffy Dezső egy fabat- 
kát sem ért ezekhez a kérdésekhez. Egyébhez sem ért, de 
ezekhez épen nem. Elmebeli fogyatkozásait nem pótolta az 
iskola. A szerződést mégis az a parlagon maradt mediokritás 
fogja megkötni. Most is Bécsben van. Alkudozik a nemzet 
javai fölött. A nemzet pedig tűr. 

Tűrjük a világos megkárosítást, mert vezetőnk tudat- 
lan. Tűrjük a szégyent, hogy vezérünket lenézik, kijátszód- 
ják, lemosolyogják. Tűrjük, hogy az elkövetkező tiz évnek 
minden napjára, minden üzletére, minden gazdasági törek- 
vésére a Bánffy Dezső bárdolatlan keze nehezedjék. 

Vajjon miért tűrjük? Idézhet-e elő a véletlen ilyen ter- 
mészetellenes állapotot? Lehet-e feltenni egy nemzetről, hogy 
önként mondjon le a vagyoni haladás feltételeiről? És ha 
nem önkéntes a lemondás és mégis megtörténik, vajjon 
ekkor alkotmányos életet él-e az a nemzet? 

Hogy Bánffy tíz évre szóló ideig terjessze ki hatását 
a materiális viszonyokra, ez a nemzeti érdekek kapitulációja. 
Hogy Bánffy az ezer éves ünnepélyt vezesse, ez a nemzeti 
lelkiismeret kapitulációja. Egyáltalában, hogy Bánffy kormá- 
nyoz, irányt ad, vezet, hatalmat gyakorol, hazánk nevében 
beszél a koronával, az osztrákkal, a külfölddel, ez a magyar 
alkotmány kapitulációja. 

Hívta-e Bánffyt a nemzet? Nem, mégis megjelent. Van-e 
szüksége a nemzetnek Bánffyra? Nincs, mégis ott ül a kor- 
mányelnöki széken. Bízik-e a nemzet a Bánffy vezéri képes- 
ségében? Nem, mégis ő vezeti a nemzet életbe vágó ügyeit. 
Szégyenkezik-e a nemzet Bánffy miatt? Igen, mégis tűrnie 
kell a meg nem érdemelt megaláztatást. 

Ki hívta hát ezt az embert és ki tartja fenn a pol- 
con? Ki tartja ott épen akkor, mikor az eszes, a tehetsé- 
ges, a furfangos, a szakképzett osztrák miniszterekkel kell 

küzdelmet felvenni? Ki tartja ott épen akkor, mikor a világ- 
szeme felénk fordul és bírálat alá veszi ezeréves létezésünk- 
nek indokait és ezeréves jövendőségünknek jogosultságát? 

A gazdasági kiegyezés ránk nézve egy nehéz pillanat. 
Amit most engedünk, azt tíz évre engedjük. 

Az ezeréves ünnepély ránk nézve egy nagy pillanat. 
Erről vesz a világ rólunk mértéket. 

E gazdaságilag nehéz és történelmileg nagy pillanatok- 
ban egy gyönge és kicsiny ember áll a nemzet élén, aki 
csak azért nem szánandó, mert nevetséges és csak azért 
nem nevetséges, mert brutális. 


Olajág. 
1895. december 29. 


Annak, hogy az ember kedélye az ünneplés magasságára 
emelkedjék, első feltétele a béke. Aki történelmi ünnepet ül, 
nem tesz egyebet, mint egész valóját átadja egy esemény 
emlékezetének; megidézi a múltat és abba beleolvad egész 
lényével; méltatja amaz esemény jelentőségét és hogy ezt 
tehesse, a hálának és a kegyeletnek húrjai rezdülnek meg 
szívében. 

Harcközben ünnepelni nem lehet, mert a harc előfel- 
tétele a védekezés, a támadás, a gyűlölség, a bosszú, a meg- 
torlás; eredménye pedig a győzelem és legyőzetés, a zsák- 
mány és a kifosztás, a gőg és az eltiprás. Tehát olyan indu- 
latok és olyan eredmények, melyek kizárják a kedély harmo- 
nikus egyensúlyát. 

A magyar nemzet most már arra készül, hogy ezer- 
éves ittlétének  világtörténeti momentumát megünnepelje. 
A harc megrontja az ünnepet. A gyűlölködés nemcsak vará- 
zsától fosztja meg ezt az évfordulót, hanem hatásától is. Már 
pedig ökölre szorított kézzel áll mindenki a fórumon. Holott 
ünnepelni csak úgy lehet, ha a szeretetnek mindent meg- 

bocsájtó, mindent elfeledő ereje veszi szárnyaira a magyar 
nemzetet. 

Ezt az igazságot hirdette ki a nemzetnek nem hivata- 
los, hanem elfogadott vezére, gróf Apponyi Albert a kará- 
csonyi ünnep alkalmával. Kétségen kívül nem szentimentális 
hajlamok vezették őt e nagy igazság felismerésére és kinyi- 
latkoztatására, hanem az a tisztánlátás, mely különbséget tesz 
a napi tünetek értéke és a világtörténeti esemény súlya kö- 
zött. Mert akármilyen ádáz módon is foly most köztünk a 
harc, ez mégis csak aprólékos perpatvar a családi tűzhely 
körül azon világrendítő pillanathoz képest, amikor őseink 
beékelték magukat az európai emberiség kebelébe és akként 
szervezkedtek, hogy a népvándorlás forrongásának összes 
tényezői közül csak mi, egyedül csak mi maradtunk életben. 

A vakond is megmozgatja a talajt, mikor halmot tur; 
a földrengés is megmozgatja, mikor hegyláncok omlanak 
össze és új bércek keletkeznek. A mi pörpatvarunk vakond- 
túrás; őseink ideszállása: földrengés. A vakondtúrás munká- 
ját félben kell hagynunk, hogy megcsodálhassuk és megmér- 
hessük a földrengés eredményeit. Ezt ajánlja Apponyi gróf. 
Vagyis kitűzi a fehér zászlót és olajágot nyújt a kormány- 
párt felé. Legyen béke, hogy ünnepelhessünk. 

Ajánlatát feltételhez köti. Feltétele ugyanaz, amit Deák 
Ferenc kötött ki akkor, midőn a nemzetnek a forradalom 
után először nyílt alkalma az uralkodóval érintkezni. 

— A hatalom tartsa meg a törvényt. 

— Ez volt Deáknak egyetlen feltétele. 

— A hatalom tartsa meg a törvényt, — ez most Apponyi- 
nak is egyetlen feltétele. Deák egy leigázott, kifosztott, el- 
sanyargatott nemzet nevében beszélt. Szemmel meglátható, 
kézzel megfogható ereje nem volt. Nem támaszkodhatott sem 
hatóságokra, sem fegyverre, sem pénzerőre, sem szabadsaj- 
tóra, sem külföldi segítségre. Mégis ő szabta meg a béke 
feltételét. Csupán az igazságra támaszkodott és mégis győ- 
zött, mert nem lett addig béke, míg feltételét nem teljesítették. 

Amit annak a korszaknak a férfia tett, ugyanazt teszi 
most ennek a korszaknak a férfia. Követelése is ugyanaz, 
fegyvere is ugyanaz. Léha és frivol beszéd azt mondani, hogy 

Apponyi csak egy párt nevében beszél. Nem igaz. A nem- 
zet igaz lelkiismerete megdobban e szóra: yTartsuk meg a 
törvénytlx Törvény nélkül nincsen oltalma a szegénynek, 
nincsen biztonsága a gazdagnak. A törvény mindnyájunk 
pajzsa. A törvény az emberi együttlétnek el nem engedhető 
biztosítéka és a civilizációnak alapfeltétele. 

Az uralkodó párt és annak kormánya nem respektálja 
a törvényt. Az alkotmányos életnek épen legfőbb, mert alap- 
vető, törvényét, a választási szabadságot lábbal tiporja. En- 
nek következtében most nincsen alkotmány Magyarországon. 
Nincs népakarat az urnánál, nincs ellenőrzés a parlament- 
ben, nincs felelősségérzet a kormányban. Az intézmények 
még megvannak, miként Rómában az imperátorok első ide- 
jében, de ezek úgy néznek ki, mint a pusztuló vár, melyet 
az őrség elhagyott: nem oltalmaznak senkit, nem állnak 
ellen semminek. Minden ellenség elfoglalhatja, beveheti, le- 
rombolhatja. Csak a rom tiszteletreméltósága van meg ben- 
nük, de a biztos hajlék védelmező ereje hiányzik belőlük. 

Érzi, tudja, látja ezt az egész nemzet. Es mikor Apponyi 
gróf azt követeli, hogy tartsuk meg a törvényt és ezzel óv- 
juk meg a választások tisztaságát és szabadságát, akkor ő, 
ha nem is a nemzet megbízásából, de mindenesetre a nem- 
zet nevében beszél. 

A nyújtott olajágat a kormánypárt lapjai visszautasítot- 
ták. Jól értsük meg, Apponyi gróf békét ajánla, azzal a fel- 
tétellel, hogy tartsuk meg a törvényt. Egyebet nem kivan. 
Ezt is azért kívánja most, hogy az ezeréves ünnepet ne 
zavarja meg a pártoskodásnak kiélesitett szenvedélye. 

A kormánypárt ezt az ajánlatot nem fogadja el. Neki 
olyan béke, mely a törvénytisztelettel jár együtt, nem kell. 
Úgy gondolja, hogy inkább zavartassék meg az ezeréves ün- 
nep hangulata, mint az ő cirkulusa. Fél az Apponyi gróf 
olajágától. A szelíd, de becsületes ág víziókat ébreszt lelki- 
ismeretében és attól fél, hogy ostorrá változik át. 

Nagy akcióját Apponyi gróf nem is vezette be helye- 
sen. Neki közjegyzőileg hitelesített nyilatkozatokat kellett 
volna szétküldeni mindazokhoz, akik a hatalom jóvoltából a 
bankoknak, a vállalatoknak, a gyáraknak, a rendelkezési 

alapnak és a protekciónak terített asztala mellett ülnek és 
biztosítania kellett volna egyenként és összesen valamennyit, 
hogy meg ne zavarja sem étvágyukat, sem falánkságuknak 
kielégítését. Ilyen előzmény után, ilyen feltétel mellett, bizo- 
nyára elfogadták volna a nyújtott békejobbot. 


Treuga dei 
1896. január 3. 


Furfangosnak a kormányelnököt, sohasem tartottam 
Egyenes, szókimondó, erőszakos és iskolázatlan volt min- 
dig. A történelmileg híres erdélyi ppraktikac sohasem volt 
kenyere. Nem úgy röpült, mint a szitakötő — fényesen, 
könnyen, kígyózva, hanem úgy, mint a szarvasbogár, söté- 
ten, nehézkesen, neki a falnak. Eszméje nincs, de akarata 
van. A jót épen úgy tudja követni, a célját érheti vele, 
mint a rosszat; mert eszközeiben nem válogatós. 

Tegnapi beszédében, mely formailag is korszakos, mi- 
vel az eszthetikai sülyedésnek véghatárát jelzi, de tartalmilag 
is korszakos, mivel új iránynak és jobb jövőnek válhatik 
kiindulási pontjául, csak ott nem volt elég őszinte, ahol azt 
állította, hogy a kormányelnöki állást nem kereste, hanem 
azt a viszonyok nyomása következtében volt kénytelen elvál- 
lalni. Ez az állítás helyreigazításra szorul, mert nélkülözhe- 
tetlen ő sohasem volt, amiként hogy pótolhatatlan sem lesz. 
Beszédjének többi része őszinte és bár naiv egy kissé, de 
— jól esik leírni e szót — becsületes. 

A politikai bűnök leplezgetésére nem keresett diploma- 
tizáló formákat. A tettes beismerésben volt, mondaná egy 
vizsgáló bíró. Elismerte a választási törvénytelenségeket, a 
helyzet tarthatatlanságát, a javítás szükségét. E fölött ko- 
moly ember nem fog kéjelegni, a szemrehányások fürösztő 
vizében. Hiszen nem ellenségek harcolnak a haza szolgálatá- 
ban, kiket eltiporni kell, hanem ellenfelek, kiket meg- 
győzni illik. 

Ha ebből az elismerésből az a törekvés származik, 
hogy a törvény tisztelete, mint érinthetetlen ideál, oltassék 
be a szívekbe; hogy a választások felszabaduljanak a hatósági 
erőszak bilincseiből, hogy a népakarat alkotmányos nyilvá- 
nulása korlátok nélkül menjen végbe, akkor komoly kilátás 
nyílik a pártadminisztráció megszűnésére és egy egészséges 
parlamenti helyzetre. 

Elfajult viszonyaink között már csak az a kilátás is 
nagy jótétemény, amelylyel szemben fölösleges kutatni a 
gyors változás okait. Megengedem, hogy a kormányelnök 
nem kapott felhatalmazást a Ház feloszlatására és egy elve- 
temült választás végrehajtására; megengedem, hogy a sza- 
badelvű párt mai többsége nem elég nagy arra, hogy életét 
feltétlen biztosságban érezze és a gazdasági kiegyezést simán 
keresztül vihesse. Ilyen kormánynak segédcsapatokra és jó- 
akaratú semlegességre van szüksége. Megengedem, hogy a 
kínált békejobbot a kényszernek ezen súlyos hatása alatt 
fogadja el, a segédcsapatokat Szapáry gróftól, a semlegessé- 
get Apponyi gróftól remélvén. De bármiként legyen, a kor- 
mányelnök beszéde komoly kiindulási pontot jelent a helyzet 
megjavulására. 

Nem mondom, hogy az alapos korrektívumnak ez a 
helyes útja. Ha a szabadelvű párt észrevette önmagán, a 
minthogy észre kellett vennie a végkimerülésnek aggasztó 
tüneteit; akkor a hazafias és önzetlen eljárás az lett volna, 
hogy oszlassák fel a házat és egy minden hatósági irány- 
zástól és minden korrupciótól mentes, tiszta választás utján 
megnyilatkozó népakaratra bízzák a parlamenti többség meg- 
alkotását. De ilyen ugrást várni nem lehet. Ahhoz, hogy 
a mennybe jusson valaki, a legenda szerint, előbb meg kell 
tisztulnia a purgatóriumban. 

Lesz-e fúzió a kormányelnök tegnapi nyilatkozata után 
a szabadelvű és nemzeti párt között, azt e pillanatban úgy 
hiszem, senki sem tudja. A helyzet súlypontja nem is ezen 
a kérdésen van. A helyzet képe az, amit Horánszky vázolt 
mesteri szavakban. A nemzetiségi béke meg van zavarva, 
az államegység meg van támadva, felekezeti harc dúl az 
országban, a pártviszonyok el vannak fajulva, a törvények 

tisztelete meg van rendülve, a polgárok jogai és szabad- 
ságai meg vannak csorbítva, szóval az erőszak és önzés 
tanyájává vált a közélet.x Ilyen a helyzet. Ezen kell azonnal 
és gyökeresen segíteni, akár fúzióval, akár anélkül. Minden 
esetre a segítségnek nagy garanciája volna a fúzió; de ha 
enélkül lehet a helyzetet orvosolni, az ország ennek is örven- 
deni fog. 

A függetlenségi pártot ez a. dolog érdekli, de nem 
érinti. A mi utunk meg van szabva a helyzetnek nem futó 
bajai által, hanem a haza történelmi jogaiban. Amíg az 
vaktívx pártok tesznek, az az alkotmánynak vagy szaggatása, 
vagy feldolgozása. Amazért támadunk, emennek örülünk. 
De úgy az eltántorodást a jótól, mint a vergődést a jóra, 
azzal a szilárd meggyőződéssel szemléljük, hogy állami füg- 
getlenség nélkül nincsen szabad haza és nem lehetnek elé- 
gedett polgárok. 

A házi ügyeket abból a szempontból ítélik meg, hogy 
mi vezeti közelebb a hazát a legfőbb jóhoz, az állami ön- 
álláshoz. Épen ezért ha a békekísérlet azt a pozitív sikert 
eredményezi, hogy egyfelől a valódi parlamentarizmus elő- 
feltételei biztosíttassanak, másfelől hazafias erőt nyerjen a 
kormány a gazdasági alkudozás sikeres folytatásához és be- 
fejezéséhez; ha — amit feltenni nem akarok az a hang, amit 
a kormányelnöktől hallottunk, nem hívóka a kelepcébe s a 
cél nem Galgenfriszt, a szabadelvű párt részére, hogy aztán 
tovább dúljon a közerkölcsökben és az alkotmányos élettől 
még jobban visszariassza a nemzetet: akkor mi szíves kész- 
séggel üdvözöljük a kormányelnök úr békeszózatát, mert 
minél szabadabb, minél vagyonosabb, minél erkölcsösebb a 
nemzet, annál közelebb jutunk politikai ideálunkhoz. 

Intézmények embere. 
1896. január 4. 


Mióta a kiegyezés lehetővé tette, hogy házi dolgain- 
kat magunk végezzük, azóta állandó karaktervonása a kor- 
mányzatnak az a törekvés, hogy a magyar nemzet meg- 
rendszabályoztassék. A könyvtárrá növekedett törvénygyűj- 
teménynek rengeteg paragrafus tömkelege, a végrehajtási 
utasításoknak és rendeleteknek rémületes sokasága, a keze- 
lés céljából kilíneázott rubrikáknak határtalan mennyisége: 
mindez együttvéve a szellem mozgási képességének olyan 
bilincshálózata, amely békóba veri a tisztviselőnek minden 
önállóságát, agyonfojtja  gondolkozásának szabadságát, s 
ketrecbe zár minden cselekvési erélyt. E hálózat szörnyű 
súlya alatt lett a polgárból bürokrata, az emberből gép. 
Ez a borzasztó rendszer legalább 85.000 intelligens embert 
tart a rabszolgaság rubrikajármában. 

Ez a rendszer nem a magyar nemzeti jelleméből fej- 
lődött. Ezt a rendszert nem a közszükség hozta létre, hanem 
a paragrafus csinálok majomtermészete. Kodifikátoraink vagy 
nem ismerték a magyar nemzetet, vagy félreismerték. Nem 
vették figyelembe, hogy minket könnyebb jó szóval kormá- 
nyozni, mint vasvesszővel. 

Rakoncátlan hajlamok itt ugyan nincsenek. Türelme- 
sek vagyunk a rogyásig és engedelmesek az együgyűségig. 
Megyünk a kolomp után parancsszó nélkül, önkéntesen, oly- 
kor zúgolódva, de mindig vakon. 

Századokon arra szoktatott az osztrák, hogy felülről 
semmi jót se várjunk. Ez a szokás második természetünkké 
lett. Épen ezért hálás meglepetéssel fogadjuk felülről a jó- 
indulat legkisebb hajlandóságát is. Nem vagyunk elkényez- 
tetve. Osztrák testvérünknek, az édes gyermeknek mindig 
kalács jutott; minket, a mostoha gyermeket hamuban sült 
pogácsával traktáltak. Válogatósak tehát nem vagyunk; sem 
követelők. Hogy jussainkat nyirbálják, hogy vagyonunkat 
rombolják: ebben szereztek kormányaink gyakorlatot, s ebbe 
törődtünk bele a századok súlya alatt. 

Ilyen nevelés mellett, mire való az az örökös rendsza- 
bályozás? Mire kötőféket vetni a fejünkbe, mikor vezeték 
nélkül is odamegyünk, ahová kívántatik? Kérünk egy kis 
bizodalmat a nemzet irányában. 

Valljuk be: egész kormányzási rendszerünk arra van 
alapítva, hogy minden ember rossz és megbízhatatlan. Tör- 
vényeink is ebből a föltevésből indulnak ki. Amit egy em- 
ber végezhetne, arra a munkára négyet alkalmaznak. Mert 
az egyik dolgozik, a másik ellenőrzi a munkást, a harmadik 
felügyeli az ellenőrzést, a negyedik számba veszi a felügye- 
letet. Hát az ötödikkel, hatodikkal és a lajtorjának többi 
fokozataival mi történik? Ezek is ellenőrizve vannak. Hát 
a legfelsőbb fokon? Ezt ki ellenőrzi? Senki más, mint — 
ahol meg van a — kötelességtudás becsülete és a lelkiisme- 
ret. De hát nem lehetne a becsületességet és a lelkiismere- 
tet mindjárt az elsőnél feltételezni? Hát Magyarország köz- 
dolgainak hivatalos elintézésénél a becsület és a lelkiismeret 
immár csak már a miniszteri állásban kereshető? 

Törvényhozásunk kifogyhatatlan az intézmények alko- 
tásában, változtatásában, feldolgozásában. A magyar institú- 
ciókban nincsen semmi állandóság. A nemzet nem élheti 
bele magát az egyikbe s máris a másikhoz kell alkalmaz- 
kodnia. A vármegyét, a várost, a községet, a népnevelést, 
a bíróságot évről-évre megreformáljuk. Ezen örökös hullám- 
zás miatt nincsen a nemzeti élet lába alatt biztos talaj. 

Mi következik ebből? ingatag kezelése az ingadozó 
intézményeknek; bizonytalanság a jogéletben; meghasonlás 
az állam célja és a polgárok törekvése között. íme, a nem- 
zeti egység ketté van törve. Egyik oldalon a fizető, másik 
oldalon a fizetett emberek, kiket a rendszabályozó intézmé- 
nyek természete nem egymásra utal, hanem egymásra uszit. 
A hivatalos Magyarország így néz farkasszemet a nem hiva- 
talos Magyarországgal. Itt keresendő az indoka annak a 
határtalan elfajulásnak, hogy összes hatóságaink egy politi- 
kai párt szolgálatában állanak. 

Aki megtalálja a kibontakozást a bürokratizmus nyű- 
geiből, aki megmenti hazánk tisztviselői státusát a szolga- 
ságtól és hatóságait kiszabadítja a politikai  pártrabság- 

ból, az a férfiú Magyarország nagy reformátorainak sorába 
fog emeltetni. Intézményeink is javításra várnak kétségtele- 
nül. De a legjobb intézményt is megronthatja az emberek 
alávalósága. Elsősorban tehát a közszellemet kell — nem- 
csak a további romlástól megóvni, — hanem gyökeresen át- 
alakítani. 


Teljes alkotmányosság. 
1896. január 12. 


Azok, kik a 67-ediki kiegyezést örökéletű bálványnak 
tekintik s dogmatikus őrjöngéssel táncolják körül, valamint 
azok is, kik ezt a törvényt jó alapnak tekintik egy virágzó 
államélethez: egyszerre csak csöndes hallgatásba merültek, 
mikor Ugron Gábor felvetette azt a kérdést, hogy vajjon 
van-e vteljes alkotmányosság Ausztriában. A kérdés meg- 
vitatása elől egyszerűen kitértek. Bánffy kormány elnökre bíz- 
ták a dolgot, azzal a kilátással, hogy ekként az ügy szeren- 
csésen elveszti a komolyságnak minden jellegét. 

Abban persze igazuk is volt, hogy a miniszterelnök 
nem arra való, hogy a súlyosabb természetű közjogi kér- 
dések terheit emelgesse, s ha mégis megpróbálja, tántorogni 
és botorkálni fog az erőfeszítés műveletétől. Tehát a számi- 
tásnak az a része, hogy az erőlködő miniszterelnök meg- 
feszült inai komikus hatást gyakorolnak, teljesen bevált; de 
az a számítás, hogy a felvetett kérdés önmagától oszlik el, 
ha kitérnek előle, nem vált be. A nagyközönség tovább üzi- 
füzi gondolatait. Az egyik hullám szüli a másikat, mert a 
dolgok létezése nem szűnik meg azzal, hogy behunyjuk a 
szemeinket. 

A közös ügyek életbelépése, kezelése, intézési módja, 
félremagyarázhatatlan világossággal ahhoz a törvényes fel- 
tételhez van kötve, hogy teljes alkotmányosság legyen Ausz- 
triában is, Magyarországon is. Ezt a feltételt az akkor meg- 

állapított intézmények természetes biztosítéka gyanánt fog- 
lalták törvénybe. Enélkül a föltétel nélkül semmi garancia 
sincs, aziránt, hogy a delegációkban és a közös minisztériu- 
mokban épen úgy a népakarat érvényesüljön, miként a par- 
lamentekben. E feltétel létrehozásánál tehát alkotmányos prin- 
cípiumok működtek közre, a saját fajsulyokban létező nehéz- 
kedési törvények ereje által. 

Azonban épen ez a fontos és természetes biztosíték 
képezi a 67-es alkotmány természetellenes voltának a leg- 
kirívóbb bizonyítékát. Egy fatális óramutató ez, mely állan- 
dóan jelzi, hogy belől a szerkezet rossz. Mert ez a mánus 
mindig arra figyelmeztet, hogy a 67-iki alkotásnak, tehát ezen 
alapnak fennállása, amelyen berendezkedtünk, nemcsak tőlünk 
függ, hanem egy szomszéd államtól is. Banális szavakkal: 
a pokrócot nemcsak mi rúghatjuk ki lábunk alól, de más 
is kihúzhatja alólunk. 

Az alapfeltétel az, hogy teljes alkotmányosság legyen 
mindkét államban. Ez tehát maga után vonja mindkét rész- 
ről azt a kötelességet, hogy vizsgálódjék a szomszédban, váj- 
jon teljesitik-e ott a feltételt? Már pedig, mikor egy állam 
alkotmányát, alkotmányos rendjének mikéntjét és mivoltát 
egy másik állam törvényhozása jogosítva van kérdés alá 
venni, bírálgatni és mérlegelni: akkor az állam nem bír a 
szuverenitás kellékeivel, tehát nem is állam, hanem csak 
tartomány. 

Igenis, mi jogosítva vagyunk állandó megfigyelés alatt 
tartani azt a kérdést, hogy van-e Ausztriában teljes alkot- 
mányosság vagy nincs? Ugyanerre van jogosítva velünk 
szemben Ausztria is. Itt tehát ilyen ellenőrzést gyakorol 
az egyik állam a másik irányában, amilyent község község- 
gel szemben, vármegye vármegyével szemben soha el nem 
tür. Ez az ellenőrzés mindaddig platonikus, amíg nagyobb- 
mérvü változások nem vétetnek foganatba; de ha valamelyik 
állam új alapokat keres a maga életéhez, akkor az ellenőrzés 
a dolgok lényegében tűrhetetlen beavatkozássá változhatik át. 

A magyar törvényhozás jogosult egész széltében és 
hosszában megvitatni, hogy Ausztriában a Badeni kormány 
alkotmányos felelősség mellett kormányoz-e jelenleg? Visz- 

szás helyzet; de úgy van. A magyar törvényhozás részle- 
tekbe menő vitát folytathat aziránt, hogy a Bade ni kor- 
mánynak van-e többsége s hogy törvényalkotási és kormány- 
zási elvei megegyeznek-e az osztrák Reichsrath akaratával 
és felfogásával? Jogunk van vizsgálni, hogy kapott-e Badeni 
budgetet s a pénzt arra fordítja-e, amire kapta? Jogunk van 
kutatni, hogy a császári rendeletek miniszteri ellenjegyzés 
mellett látnak-e napvilágot? Hogy a törvényhozó testületek 
összeállításánál megtartatnak-e az alaptörvények? Viszont az 
osztrák Reichsrathnak hasonló jogai vannak Magyarország 
irányában. 

Ilyen a mi állami szouverénitásunk. 

Az ellenőrzésnek, illetve beleavatkozásnak ez a joga 
vajjon meddig terjed? Kérdés alá veheti-e az egyik állam 
a másiknak alkotmányos voltát még akkor is, mikor az a 
másik megnyugszik a maga alkotmányos rendjében? Vagyis 
mit értsünk voltaképen vteljes alkotmányosságx alatt? 

Törvénykönyvünk nem nyújt határozott alapot, csak 
az irányt jelöli meg. Egyik helyen felelős kormányokat, több 
helyen alkotmányos testületet emleget. Ebből az látszik, 
hogy parlamenti rendszer lebegett a törvényhozó szeme előtt 
Úgy, de Badeni nem parlamenti eredetű. Ezt be is vallja; 
sőt hangsúlyozza. Mindazonáltal lehetne felelős. Hiszen a 
mi törvényünk sem kívánja meg apodiktikus kijelentéssel, 
hogy a kormány a parlamentből alapíttassék. Ő felsége bár- 
kit kinevezhet kormányelnöknek és bárkit ajánlatba hozhat 
maga mellé. Nincs ott szó többségről és többségből alakult 
kormányról. Ezt nem a törvény, hanem az alkotmányos par- 
lamenti élet kívánja meg. Tehát Badeni lehetne felelős, ha 
nem is parlamenti eredetű. 

Úgyde, mikor Badeni azt hangsúlyozza, hogy a kor- 
mány nem parlamenti eredetű, ugyanakkor egy lélegzet alatt 
azt is mondja, hogy kész a törvényhozó testület jelentősé- 
gét, amikor szükségét látja, kijelenteni. Tehát nem arra kész, 
hogy meghajoljon a törvényhozás akarata előtt; még csak 
arra sem kész, hogy elismerje és figyelembe vegye ama 
testület jelentőségét. Az ő készsége csak addig terjed, hogy 
azt a jelentőséget kifejezze, miként kifejezné azt minden 
külföldi jogász, aki az osztrák állapotokkal foglalkozik. 

Megengedem, hogy még ilyen kijelentés után is, érez 
a Badeni kormány felelősséget a törvényhozás irányában. 
De ilyen kijelentés után önként merül fel a felelősség mér- 
tékének és hatályának kérdése. Megengedem, hogy azt a 
materiális felelősséget, mely a törvényben körül van irva és 
amely büntető jogi hatállyal bír, a Badeni kormány is érzi, 
és magára nézve talán kötelezőnek is tartja. De az alkotmá- 
nyos felelősség nem ebből áll, ez már csak a megtorlás 
stádiuma. 

Az igazi felelősségérzet abból az állandó kapcsolatból 
származik, mely a kormányt a parlamenthez fűzi. A folyto- 
nos érintkezés, a tárgyak megbeszélése, az érvek megvitatása, 
a viszonyok örökös mérlegelése szüli meg a kölcsönhatást 
kormány és parlament között. Az elveknek, gondolatoknak, 
eszméknek, vágyaknak, érdekeknek egybekapcsolódott ereje, 
működése, forrongása, győzelme ellenállhatatlan hatással ne- 
hezedik a kormányra. így keletkezett benne egy erkölcsi fele- 
lősségérzet, mint biztosítéka a hazafiságnak és az alkotmá- 
nyos szabadságnak. Keletkezhetik-e ez az érzület olyan kor- 
mányban, mely nem parlamenti eredetű, mely csak arra 
hajlandó, hogy a parlament fontosságát kijelentse és mely 
egész erejét a hivatalnoki karra fekteti, amelytől elzár min- 
den politikai befolyást? — olyan kérdés, melyre én habozás 
nélkül nemmel felelek, de amelynek tüzetes megvitatása elől 
a magyar törvényhozásnak nem illett elzárkózni. 


Liberalizmus. 
1896. január 14. 


Miután nálunk kétféle becsület van: egy katonai és 
egy polgári; és kétféle hazafiság: egy tágabb, az osztrák — 
magyar és egy szűkebb: a magyar; ennélfogva a liberaliz- 
mus is kétféle. Az egyik liberalizmust a kormányi ápolja saját 
pártjával, a másikat az ellenzék. Az egyik liberalizmusnak 

Jósika Sámuel br. volt ma a szószólója, a másiknak — Ugron 
Gábor. 

Nem két publicista ütközött meg a Ház mai ülésén, 
mert hiszen Jósika báró az aranygyapjas édesapjának a 
révén miniszter, Ugron pedig a saját kiváló munkásságának 
a révén vezérember, s mert a Jósika báró gyámoltalan nyö- 
szörgését nem lehet összehasonlításba hozni az Ugron Gábor 
őserejü megnyilatkozásával, tehát nem két ember ütközött 
ma meg, hanem a felfogásnak, a kötelességtudásnak és a 
hazaszeretetnek az a két áramlata, mely — mióta a Habs- 
burgok alatt élünk, — két külön mederben keresi és találja 
meg a maga történelmi életfeltételeit. 

Van Bécsben a magyar nemzetnek egy épülete, a régi 
kancelláriája, ahol most a magyar delegáció tartja üléseit. 
Ezen épületnek homlokzatán egy nagy kőcímer van — a 
kétfejű sas. Úgyde, a kétfejű sas: osztrák címer; mit keres 
hát Magyarország hivatalos épületén. Ezt a kérdést Pázmándy 
vetette fel. Báró Jósika felelt rá. Azt felelte, hogy nem távo- 
lithatja el onnan a kétfejű sast — liberalizmusból. 

Véssük be emlékezetünkbe a Jósika báró mondását. 
Ugron szerint más nemzeteknél a közvélemény lehelete 
elsöpörné az ilyen felfogású embert, nálunk rang, kitün- 
tetés, hatalom lesz az osztályrésze. Azokat pedig, kik a 
nemzet javait oltalmazzák, becsületét emelik, méltóságát fél- 
tik, ahol lehet elnyomják, minden vonalon gúnyolják és fél- 
hivatalos utón küldik a bolondok házába. 

Hanem Jósika mondását jól jegyezzük meg. Ö liberális 
férfiú. Ez nála azt jelenti, hogy a kétfejű sas dukál Magyar- 
ország középületére. Furcsa beszédét később kikorrigálta. 
A liberalizmus alatt toleranciát értett. Melyiket? Azt-e, ame- 
lyik az egyházpolitikai reformok idejében dühöngött, nem. 
Ez úgy volt jó, ahogy volt. A liberalizmus alatt ő azt a 
toleranciát érti, amellyel a kétfejű sasnak tartozunk- Semmi 
kétség benne, hogy tartozunk. Mert kötelességünk az udva- 
riasság minden nemzet irányában. 

Tehát kötelességünk nemcsak tűrni, de tisztelni min- 
den nemzet címerét. Az internacionális szokások és a .jó 
nevelés azt egyaránt megkívánják. így tudja ezt minden 

államférfi és minden gouvernante. E téren fölösleges a 
Jósika báró miniszterkedése. Előbbre ezzel nem vitte sem 
a tánc-, sem az illemszabályokat. 

Am, a magyar középületen nem tartozunk toleranciával 
a kétfejű sas irányában. Osztrákok nem vagyunk. Magyarok 
akarunk maradni, ha nem is tetszik Jósika bárónak. És 
viselni akarjuk a magyar címert, mint történelmi egyénisé- 
günk kifejezőjét. Jósika báró vajjon miért nem viselt Bethlen- 
Wesselényi-címert? Pedig az régibb és előkelőbb. Ám az 
osztrák címer sem nem régibb, sem nem előkelőbb, mint a 
magyar. Mikor az osztrák még sehol sem volt, már akkor a 
magyar úgy élt itt, mint középeurópai nagyhatalom. De 
bármiként legyen: magyar középületen osztrák címert alkal- 
mazni bitorlás. 

De a kormány liberalizmusa más téren is szembeötlő. 
Ragyogó beszédben mutatott rá erre is Ugron Gábor. 
Grófi, bárói, nemesi tenyészde a Jósika minisztériuma és 
szaporodnak benne a grófok, bárók, nemesek, nem ritkán, 
miként a sasok, hanem gyorsan, havonként, seregestől, mi- 
ként a házi nyulak. 

Tehát lemondani a nemzeti jogairól, osztrák címer által 
bitoroltatni a magyar címert, osztrák színeket használni a 
közös intézményeken, idegen érdekek számára, keresni hamis 
érveket, történelmi önérzetéből kiforgatni a nemzetet, nyel- 
vünket megalázni a 25. §. által, zsebünket kifosztani a 
vámszerződések által; íme a modern liberalizmus Magyar- 
országon. Mindez történik a bölcsesség útján, a nagy tudás- 
nak miatta, az államférfiúi körültekintés leple alatt türelem- 
ből. A türelmet pedig a liberalizmus diktálja. Micsoda libera- 
lizmus az, amelyik nem türelmes? 

Új nemeseket is csupa liberalizmusból tenyésztenek. 
A hazának tett szolgálatok, a tudósnak fáradsága, mikor új 
pályát nyit az emberi haladás részére; a költő magasztos me- 
rengése, mikor tolmácsa lesz az emberiség érzelmeinek; a 
művész, mikor alkotásával beleolvadt a halhatatlanságba — 
oh, nem ezekről van szó. Jósika báró a gazdag embereket 
válogatja ki és ajánlja kitüntetésre. Persze liberalizmusból. 
Türelmes a gazdagok iránt. 

Mert hogyan is legyen liberális a szegény ember, aki- 
nek dolgozni kell, hogy élhessen? A munka önzővé tesz; 
pedig a liberalizmus önzetlen — úgy-e? A munka megron- 
gálja az idegrendszert és az ember türelmetlenkedik, ha 
nem látja a megérdemelt sikert. Úgyde, a liberalizmus türel- 
mes. Tűri a kétfejű sast és tenyészti az anyaság szent türel- 
mével az új nemest. 

A 48-as idők mindenkit fölemeltek, hogy egységessé 
legyen a társadalom. Ilyen az Ugron liberalizmusa is. Most 
feltagolják, megosztják, egymásra uszítják a társadalmi réte- 
geket; mesterséges különbségeket alkotnak ember és em- 
ber között; hivalkodásra nevelik az ifjúságot. Divattá teszik 
az ősökkel való kérkedést és súlytalanná az egyéni érdeme- 
ket — liberalizmusból. 

Meddig tart ez a hazugság? Mikor szűnik meg a vissza- 
élés a szabadelvűség fogalmával és természetével? 

Szégyent, megaláztatást, lenézést, bántalmat, kifosztást 
tűrni, a nemzetben elavult ideákat ápolni, az emberek üres 
gőgjét és nevetséges hiúságát kihasználni, a tarka pompának, 
az ízléstelen cifraságnak, a henyélésnek és kérkedésnek mér- 
gét oltani a nemzeti tervezetbe: ezt tekinti feladatának a 
liberális kormány. 

Ugron Gábor másként tanítja nemzetét. Őrizzük meg 
hazánk méltóságát, ne tűrjünk gyalázatot, ragaszkodjunk 
jogainkhoz, becsüljük meg elveinket, szervezzük erőinket, 
tiszteljük lobogónkat, ápoljuk a jogegyenlőséget, jutalmaz- 
zuk az érdemet, hajoljunk meg a munkának sikere előtt. Ne 
a címekben keressük a kiválóságot, hanem az egyéni tehet- 
ségekben és szolgálatokban. 

A két liberalizmus között könnyű a választás. 


A kitört béke. 
1896. január 16. 


Apponyi gróf tiszta és szabad választásokat követel és 
ehhez garanciákat. Bánffy báró nyugodt és gyors tempója 
parlamentáris tárgyalásokra vágyik. Ez a két dolog nem 
egy dolog. Az Apponyi gróf kívánsága, hogy teljesüljön: 
ez az ország érdeke. A Bánffy báró kívánsága, hogy telje- 
süljön: ez a kormány érdeke. Ám, haza és kormány nem 
azonos forgalmak; nem is mindig ellentétesek. De el nem 
vitathatja senki, hogy a mostani kormányra hazánknak semmi 
szüksége nincsen. Csapás, hogy jött; gyengeség, hogy meg 
van; szégyen, ha marad. 

Tiszta és szabad választás. Jól mondta Apponyi gróf: 
a Házban 200 képviselő kívánja ezt. A törvény, az alkotmá- 
nyosság, a parlamenti intézmény természete pedig megpa- 
rancsolja. Aki arra nyújt komoly kilátást, hogy tiszta és sza- 
bad választás lesz, az megnyerte a parthiet, mert a legége- 
tőbb szükséget elégíti ki. 

Harcolni, küzdeni, veszekedni, gyűlölködni így is lehet, 
ahogy most vagyunk. Sőt csakis így lehet. Mert ez az álla- 
pot a pártoknak nem a programmját, hanem az exisztenciáját 
veszélyezteti. Az ilyen hadjáratban a küzdelem célpontja 
nem a hazának mindenekfölött szent eszményképe, hanem 
a — politikai csoportosulás fenmaradásának lehetősége. Épen 
ezért ez a hadjárat szükségképen elnyomja a gyengét és 
gonosszá teszi az erőst. Tehát az ellenzékből panaszkodó, 
szemrehányó, elkeseredett társaságot, — a kormánypártból 
egy közkereseti szövetséget alkot, a tagok egyéni érdekének 
kölcsönösen biztosított védelmére. 

A tiszta és szabad választásnak komoly kilátása minden 
alkotmányos politikai törekvést megnyugtat. Mert minden 
jogosult irányzat módot és alkalmat nyer arra, hogy elveinek 
győzelme által érvényesülhessen. Nem szükség tehát szenti- 
mentális gitárpengetéssel millenáris békét hirdetni; mert a 
szükséges béke, vagyis a parlamenti tárgyalások nyugalma 
és objektivitása önkényt, önmagától, a közmegnyugvás  faj- 

súlyának meg nem rendíthető hatása alatt azonnal meg lesz, 
mihelyt a parlamentnek minden tagja s az országnak min- 
den választója hinni, érezni, remélni fogja, hogy a jövő tör- 
vényhozás valódi képviselete lesz a népakarat alkotmányosan 
megnyilatkozó erejének. 

Már most csak az a kérdés, hogy ez a hit, ez a re- 
ménység, ez a bizalom nyert-e erősséget abban a furcsa, za- 
varos és félművelt beszédben, amit ma Bánffy báró elmon- 
dott. Nem azt kutatom, hogy mit fogadott el az Apponyi 
gróf által indítványozott biztosítékokból és mit nem. Hogy 
megtartja-e a sorrendet, úgy, mint a dolog természete hozza 
magával, vagy nem tartja meg? Nem azt kutatom én, mert 
az igazat megvallva, én a mai viszonyok között, a lezajlott 
példák után a kormánypárti levegő mostani ködében, nem 
nagy súlyt fektetek a paragrafus-garanciákra. Hiszen tiszta 
és szabad választást lehet véghezvinni a mostani törvényekkel 
is. A ma hallott garanciák csak arra valók, hogy kevesebb 
kibúvó ajtó maradjon azon gaztettek számára, melyekkel az 
alkotmány fundamentumát rendszeresen rongálják. De annyi 
garanciát amúgy sem lehet felállítani, hogy egyetlen kibúvó 
se maradjon. Már pedig úgy, ahogy most kezelik a törvényt, 
egyetlen kis lyuk is elég nekik arra, hogy mint a léket 
kapott hajó, alkotmányos életünk elmerüljön a választási visz- 
szaélések áradatában. 

Tehát nem azt vizsgálom, hogy elegendő-e a biztosíté- 
koknak az a mértéke, amelyet Apponyi gróf indítványozott, 
és mennyi az, amit Bánffy báró elfogadni ígért. Hanem azt 
vizsgálom, hogy akár a szóba hozott garanciákkal, akár azok 
nélkül, van-e, lehet-e komoly kilátás szabad és tiszta válasz- 
tásokhoz. 

Ilyen kilátásom nekem nincs. Nem nyújtott ilyen ki- 
látáshoz alapot a báró Bánffy beszédje sem. De nem nyújt 
a helyzet sem. 

A kormány elnök ma már nem úgy beszélt, mint újév 
napján. Akkor beismerésben volt; most tagad. Akkor veze- 
kelt; most hetvenkedik. Akkor kézszorításra, most öklelésre 
nyújtja ki karját. 

Aki nem ismeri el, vagy nem látja a betegséget, az 

nem is fogja azt megorvosolni. Közállapotaink egyik nagy- 
fontosságú kórtünete fölött tartott Apponyi gróf diagnózist 
és ajánlta hozzá a gyógyszert. Bánffy báró azt felelte ma, 
hogy a választási visszaélések betegsége nem létezik. Ha 
nincs betegség, minek az orvosság? A hivatalnok ne kortes- 
kedjék. Apponyi szerint tiltassék meg a tolakodó rábeszélés. 
Ez lenne a legbiztosabb arkanum az én tapasztalásom sze- 
rint. Minden beavatkozástól, minden intézkedéstől, minden 
szolgálattól, minden utazástól, minden gyűlésezéstől szigo- 
rúan eltiltani a hatósági személyeket nemcsak a választási 
aktusnál, hanem a megelőző pártmozgalmaknál és a szer- 
vezkedésnél is. Ez volna a tiszta és szabad, a becsületes 
választásnak legeslegfőbb biztosítéka. Ezt a biztosítékot 
Bánffy báró nem fogadta el. Arra tehát, hogy a törvények 
tiszteletben tartásának csúful megbontott egyensúlya helyre 
fog állíttatni, a kormányelnök beszéde semmi kilátást nem 
nyújtott, mert a betegség létezését elismerni és az orvos- 
szer alkalmazását elfogadni vonakodik. 

A politikai helyzet természete is kizárja nálunk a tör- 
vény uralmát ezen a téren. Szörnyűség, hogy ezt ki kell 
mondani. A szabadelvű párt, úgy, amint most van, a Saját 
halálharangját húzná meg a szabad választások által, a hiva- 
talos hatalom erőszakos támogatása nélkül ez a kormány- 
párt leolvadna 40-50 kerületre. 

Annyira igaz ez, hogy még vitatni sem érdemes. Követ- 
kezésképen ez a párt nem huzza meg azt a halálharangot. 

Tovább megyek. Ha Bánffy báró mindazt elfogadta 
volna, amit Apponyi gróf ajánlott, ha beismerte volna mind- 
azt, amiért Apponyi ma is megbélyegezte a kormányt: akkor 
sem bízhatnánk a választások tisztaságában, mihelyt nincsen 
az alkudozási pontok feltételei között a személyváltozás a 
kormányon és az irányzatváltozás a politikai rendszerben. 
Ez a kormány és ez a kormánypárt a szabad választást nem 
különítheti el az abdikációtól. Vagy, vagy. Vagy szabad vá- 
lasztást fogad el, és ezzel a mathematikailag bekövetkezett 
párthalált; vagy nem abdikál s hogy fenmaradhasson, foly- 
tatja a szokásos törvénytelenségeit és a durva erőszaknak 
nyílt proklamálását. Harmadik eset nincs. Mert nincsen olyan 

alávaló nemzet a föld kerekségén, mely önkényt és örömest 
tűrjön maga fölött olyan politikai bandát, mely a hazának 
érdekeit, úgy képességének, mint szándékának fogyatékos- 
sága miatt megoltalmazni nem tudja. Ezek a kétfejű sasos 
emberek fölöslegesek; nincs jogosultságuk a politikai léte- 
zéshez. Ha mégis létezni akarnak: ezt a létezést csak erő- 
szakos eszközökkel biztosíthatják maguknak. 

Bizalmunk, hitünk, reményünk a szabad választásokhoz 
csak úgy lehet, ha a mostani közkereseti társaság átalakul 
hazafias politikai testületté. Eddig önmagát újította föl, mi- 
ként az állatvilág alárendelt, gerinctelen lényei. Az ilyen meg- 
újulás nem fÍriss vért jelentett, hanem a romlott vérnek 
nagyobb elágazását. 

Igazi felújúlás csak oltás útján jöhet létre. A kis galy 
megnemesíti a nagy törzset is. Nos, ezt kell lehetővé tenni. 
Be kell oltani a nemzeti pártot a szabadelvű pártba. Akkor 
meg lesz a bizalom. Új remények keletkeznek. Új erők je- 
lentkeznek. Új zászlók lobognak fela kormányzás utjain. 

De így? Hol keressünk biztosítékot. A! törvényben, 
melyet félredobtak? A közszellemben, melyet megrontottak? 
A kormányban, mely gyámoltalan? A szabadelvű pártban, 
mely telve van, miként a tespedő tó, rothadt anyagokkal? 

Ez nekünk nem biztosíték. Olyan fegyvert fogunk tehát 
használni, amilyent érdemelne. Ez a mi ígéretünk. 


Bomlott világ. 
1896. január 18. 


Fölteszem a kérdést: tartható-e a helyzet úgy, mint 
van, azok által, akik most uralkodnak? 

Nem azoktól kérdezem, kik egyéni haszonra dolgoznak 
a fórumon, sem azoktól, kiknek életmódja szűnnék meg, 
ha nem volna ostorozni való visszaélés. Hanem kér- 
dezem mindazoktól, kik ezt a nemzetet hitben,  erkölcsben, 

önérzetben, vagyonban, szabadságban erősnek óhajtják; 
azoktól, akik érzik, hogy egy negyedszázad a nemzetiségi 
kérdés megoldása nélkül repült el fejünk fölött; akik mér- 
legelni tudják a 10 évre kötendő gazdasági egyezség va- 
gyoni és politikai horderejét. Feleljenek, de őszintén, függet- 
lenül a pártkötelékektől. Tartható-e a helyzet úgy, amint van? 

Íme, törmelékben hever a megócsárolt zászló. Az el- 
taposott nemzeti érdek, a kijátszott törvény, a száműzött 
jog. Azok a szilárd oszlopok, amelyek az emberi együttélés 
alapzatát alkotják, immár már mind megrendültek. Község, 
város, vármegye, parlament: mindez nem egyéb, mint 
különböző foka a kortestanyáknak. Hiábavaló minden szé- 
pítgetés. Nincsen bizalom a judikatúrában. Elhalványult a 
remény az iskola nemzeti sikerei iránt. Gyanú fogott körül 
minden embert és minden viszonyt; erőteljes közérzület he- 
lyett, kard és pisztoly védi a becsületet. 

A tolvajt, ha lop, a gyilkost, ha öl, az uzsorást, ha 
csal, úgy-e megbüntetik? Miért? Mivel áthágta a törvény 
tilalmát. Hát aki váltót, okmányt, bankót hamisít, azt nem 
büntetik meg? Nos? Mi történik azokkal, kik embertársai- 
kat százanként fosztják meg polgári jogaiktól? Ki bünteti 
meg azokat, kik feldúlják az alkotmányt, elnyomják a nép- 
akaratot s a parlamenti intézményt azzal becstelenítik meg, 
hogy felelős közegből a kormányt átváltoztatják a nemzet 
parancsoló urává? 

Ki nem látja ezen állapotok hátterében Bécset lesel- 
kedni. Azokat a marsalokat, kamarásokat, asztalnokokat, ge- 
nerálisokat, nyugdíjas diplomatákat, udvarmestereket, kiket 
Atzél Béla báró, épen annyi igazsággal, mint szellemmel, 
udvari cukrászoknak szokott hívni, ugyan ki ne látná, ki 
ne hallaná ilyenkor? vSapperlott! Hát így vagyunk? Oda 
lent a provincián mindenhez van többség? Még ezt a fél- 
szeg Bánffyt is akceptálják? No lám! S mi még teketóriáz- 
tunk velük. Azt hittük forradalmárok; pedig csak a macska- 
zenéhez van érzékük. Azt hittük, férfiak, pedig csak száj- 
hősök. Meg is adta nekik a szép Samu báró.x 

Az udvari cukrászokat nem kell ám kicsinyelni. Kitellik 
belőlük, mikor kell a kamarilla, mikor kella Bach-rendszer. 

Most Jósikát támogatják és Bánffyt. Perczel segít nekik alul- 
ról. Fejérváry adja hozzá a kaszárnyadíszt; Josipovich a 
horvát vállamc erejét. így csak megélnek. 

Igen, ők megélnek. Ranghoz, fizetéshez, nyugdíjhoz és 
udvari asztalhoz jutnak. Ez nekik jó. Hát az ország? 

Az ország emelje fel a kvótát. Nem sokkal, talán öt- 
millióval; lehet, hogy hattal. Nem egészen bizonyos. Nyolcra, 
kilencre is fölmegy, ha a vámjövedelemből kiemeljük, amit 
mi fizettünk, s ha fölszámítjuk, hogy mennyivel kerül nekünk 
többe a honvédség miatt a véderő, mint nekik odaát, kik 
nem fejlesztették honvédségüket, mert hiszen a közös had- 
sereg úgyis az övék. 

Tehát emeljük a kvótát. Ne fukarkodjunk. Hiszen gaval- 
lérok volnánk, vagy mi! Egynéhány millió még nem a 
világ. Több is .veszett Mohácsnál, mégis élünk — hitelből. 
Ha majd hitel sem lesz: élni fogunk az adósságaink 
kamataiból. 

Kivándorlás! Mit tesz az? Pusztulj paraszt! Zala, So- 
mogy, Veszprém megindult délfelé; Árva, Zólyom, Nyitra, 
Sáros megy neki a tengernek; Csík, Háromszék, Udvarhely 
keletfelé vándorol. A közgazdasági rendszer eret vágott a 
nemzeten. Az elvérzés csendes, hallgatag, állandó, de leg- 
alább biztos. 

Az ártériák föl vannak metszve. Sebaj! Csak jól fizes- 
sen a vállalat, a vicinális, az igazgatói állás, a felügyelőség, 
a szindikátus, a provízió. Oda se neki annak a parasztnak. 
Dolgozzék! 

Urak! Az uralkodó politikai szisztéma mindent meg- 
őrölt. Ebből a porból sötét gyűlölettel emelkedik ki a nem- 
zetiségi viszály, hogy feldarabolja országunkat, rémesen 
dugja fel fejét a szocializmus, hogy szétmarcangolja a ren- 
det, sima kezét nyújtja felénk az udvari cukrász, hogy be- 
burkolja magát alkotmányos szabadságunk foszlányaiba. 

Meg kell gondolni, hogy mindenki elégületlen; hogy 
az ország szegény, a közszellem sivár, az uralkodó párt ter- 
méketlen. A veszélyt kicsinyelni nem szabad, mert nem lehet. 
A parlamenti intézmény még eddig semmi reményt sem vál- 
tott be. A község nem nyerte meg a szükséges fejlődést. 

A vármegyét megrontották a hatalom érdekében. A szabad 
választásról úgy beszélnek, mint egy lehetetlen eszménykép- 
ről. Kétségben, erőben, tisztaságban nem hagytatok meg egy 
intézményt sem. Csakhogy uralkodhassatok, mindent leala- 
csonyítottatok: a tudományt, a művészetet, a hírlapírást, a 
polgári önérzetet, a nemzeti büszkeséget. 

Pártszolgaságba hajtottátok a tanárokat és tanítókat, a 
színészt, festőt, költőt, szobrászt, írót, a köztisztviselőt min- 
den téren, az építészt, a vállalkozót, a szállítót; a gazdagot 
érdekeinél fogva, a gyengét hiúságánál fogva, az ifjút remé- 
nyeinéi fogva. Ilyen képe van most Magyarországnak. 

Ti, ti ezt a: sötét képet megcsináltátok, mert én csak 
lemásolom, megtudjátok-e ezt ti a magatok erejéből változ- 
toztatni, avagy merészelitek-e tovább folytatni a munkát, hogy 
bekövetkezzék a mindenható összeomlás? 


A belügyér igazságai. 
1996. január 19. 


A Perczel belügyér úr vitatkozási rendszere igen egy- 
szerű. Ami a vármegyében történik, azt két részre osztja. 
Az egyik jó; a másik rossz. Már most ami rossz: azt mind 
ráfogja az autonómiára; ami jó: az mind a kormány érdeme. 
Mikor pedig kisül, hogy a kormány a hibás: akkor a hibát 
— hogy is mondjam csak, hogy udvarias legyek? — akkor 
a hibát nem vallja be. 

A centralizálok állandó vádja, hogy a vármegyei intéz- 
mény mellett ingatag a tisztviselők állása. Szalay Károly rá- 
cáfol erre a vádra. Perczel fentartja a vádat. Hát hadd dönt- 
senek a tények. A lefolyt tisztújítás három feltűnő változás- 
sal lepte meg az országot. Egyik a nógrádi eset, ahol 
Szczitovszky alispánt kiselejtezték. Másik a kolozsmegyei, a 
hol Gyarmathy alispánt selejtezték ki. Harmadik a torda- 
aranyosi, ahol Rédiger alispánnak kötöttek a talpára útilaput. 

Az ártatlan Perczel persze nem tehet arról, hogy a 
volt alispánok nem bírtak többséggel. Az ártatlan persze azt 
sem tudta, hogy az illető főispánok az új jelöltek mellett 
foglaltak állást. Mert a tény az, hogy mind három helyen 
egyenesen a főispán állított új jelöltet. 

A nógrádi esetnek lefolyása ismeretes. Előzménye a 
házbanis szellőztetve volt. 

A kolozsmegyei csöndes lefolyású volt, mint mikor 
végelgyengülés okozza a halált. A régi alispánt elaltatták, 
legyezték, meglepték, s aztán érét vették. A mozgalom élén 
Jósika báró állott, a miniszter. A tordaaranyosii küzdelmet 
a főispán vezette. Jelöltjének ezt mondta: veled győzök, 
veled bukom. A győzelem kétes lévén, a főispán tanácsot 
kért Bánffy miniszterelnök úrtól. yNe kandidáld a régi al- 
ispántx; ez volt a tanács. A dolog nem fajult el ennyire. 
A főispán többséget szerzett a volt alispán ellen. 

Tehát Rudnay gróf, Béldi Ákos és gróf Bethlen Géza 
főispánok kibuktatták saját alispánjaikat és a belügyminisz- 
ter ebből azt következteti, hogy a vármegyei intézmény inga- 
taggá teszi a tisztviselők állását. Ugyan kérdem: méltó-e ez 
az ügy a további vitatásra? Egyáltalában van-e jogosultsága 
hírlapírónak ilyen brutális csűrés-csavarással vesződni? Nem 
súlyos bántalom-e a művelt olvasó érzékenysége ellen, hogy 
útbaigazító magyarázatokkal kísérje az ilyen tényeket? 

De hiszen ebben a kerékvágásban halad a belügyér 
mindig, költségvetésének tárgyalása rendjén. 

Az önkormányzati elem apadt, mondja ő lapos bőbeszé- 
düséggel. Ezt azzal bizonyítja, hogy az emberek az egyleti 
életben fejtik ki tevékenységüket. Ebből aztán a vármegye 
haldoklására vont következtetést. 

Ha azzal bizonyított volna, hogy magánügyek foglal- 
ják le az embereket, alkalmat nyújtott volna állítása valószínű- 
ségének mérlegelésére. De így éppen az ellenkezőjét bizo- 
nyította annak, amit állított. Mert ha az emberek a vármegyé- 
ből az egyletekbe mennek át, ez nem az önkormányzati elem 
apadását jelenti, hanem azt, hogy az emberekben elvenen 
él az önkormányzati erély; de mivel a vármegye mostani 
kezelése elfojtja ezt az erélyt, ennélfogva oda húzódnak, 
ahol azt kifejthetik. 

Hát bizony nem nagy gyönyörűség a vármegyére 
járni. Kevés a függetlenség, élénk a morzsalesés, szűk a 
tevékenységi kör. A főispán mindenható, nem felelős, rit- 
kán okos, sokszor buta. Mindig engedelmes, ha a kormány 
parancsol és az elfajulásig tirannizál lefelé. Környezete egy 
sereg tisztviselő, kiknek jövője, hivatali tisztessége, kenyere 
merőben tőle függ. Ezekkel akkor csinál többséget, amikor 
akar. Ha mégsem volna többsége, felfüggeszti a végzést és 
segítségül hívja a belügyminisztert. 

Sajátszerű szillogizmus ez a vármegye. Az irodában az 
alispán parancsol a főbírónak, a főbíró a körjegyzőnek. 
A közgyűlésen a körjegyző parancsol a főbírónak, a főbíró 
az alispánnak. így köti őket össze a törvény egy érdekcso- 
porttá. A főispán pedig mindeniknek parancsol. Viszont a 
főispánnak a miniszter parancsol. 

A bürokráciának ehhez az érdekhálózatához fűződik 
még a tanfelügyelőség, az árvaszék, az építészeti hivatal, az 
erdőfelügyelő, az államügyész és a pénzügyigazgató. Ezek 
úgy vannak beékelve a vármegyébe, miként a gomba a fa- 
repedésbe. Együtt intézik a vármegye sorsát a közigazgatási 
bizottságban. A főispán valamennyiről referál ő excellenciá- 
jának. A referáda titkos, a szegény pária sohasem biztos 
afelől, hogy mikor veszti el állását, kenyerét, becsületét 
Áthelyezés, nyugdíjazás, felfüggesztés: mindez hamar meg- 
történik a főispánnak egy titkos jelentésére. 

Vajjon hány alkalmazottja van a magyar államnak 
együtt a közlekedési szolgálatokkal? Keveset mondok-e, ha 
e szerencsétlenek számát 130.000-re teszem? Ezek valameny- 
nyien iskolázott emberek. Kabátot viselnek és mezítláb járni 
nem tudnak. Ha fizetésük megszűnik, életmódjuk is meg- 
szűnik. 

Mikor pedig egy kormánynak sem népszerűsége, sem 
tehetsége, sem érdeme nincs és mégis többségben akar ma- 
radni, akkor kirendeli a főispánok útján ezt a 130.000-nyi 
sereget, hogy korteskedjék. Cudar fogás ugyan, de biztos 
sikerre vezet, hiszen az összes választók száma alig 800,000. 
Ebből egy hatodrész a budgetből él. Míg ez így tart, addig 
a parlamenti rendszer utópia. 

Ilyen érdekhálózat van Magyarországon összealkotva és 
fentartva a közadóból. A belügyér pedig azt mondja, hogy 
az önkormányzati tevékenység szűnő félben van. Hát, hogy 
a fészkes fülemilében legyen valakinek kedve belebotorkálni 
egy ilyen hálózatba. Ki bolond vállalkozik arra, hogy ki- 
merje a Dunát. 

Elveszik tőled a levegőt, fulladni kezdesz és akkor 
kiabálnak, hogy rossz a tüdőd. Leszórják a házról a tetőzetet, 
kidöntik a falakat és akkor lármát csapnak, hogy íme a haj- 
lék nem nyújt menedéket. 

Független ember mit csináljon most a vármegyén? 
Argumentáljon? Kinevetik. Küzdjön? Leszavazzák. Akik ellen 
alapos kifogása, méltó panasza van, épen azok szavazzák le. 

yA közigazgatás, mint láthatatlan mindig jelenlevő, soha 
nem szünetelő hatalom, álljon őrt személyválogatás nélkül 
mindenkivel szemben, aki helytelenül cselekszik, de támoga- 
tását, útbaigazítását, segélyét mindenki találja meg a törvé- 
nyes utón, aki a saját javával a közjót is elérni akarja.x Ezt 
az arany igazságot mondta ki tegnap Szalay Károly, a füg- 
getlenségi párt zajos tetszése mellett. Ezt a nagy igazságot 
a mai rendszer így váltja fel a gyakorlati élet aprópénzére: 

Kormánypárti vagy? Gyámolítunk. Ellenzéki vagy? 
Üldözünk. Szabaelvű vagy? Igazságod van. Micsoda, te nem 
szavaztad meg a kötelezőt? Bűnös vagy. A főispánnal tar- 
tasz? Kívánságod teljesül. Nem vagy híve a főispánnak? 
Lehetetlent kívánsz jó ember. Bántod a kormányt nyilváno- 
san? Nem nagy baj, csak támogasd titokban. Így mandátum- 
hoz jutsz, vagy hivatalhoz. Sőt tudósnak is megtesznek, 
habár bolondnak is tartottak azelőtt. 

Az ilyen közélet, mely minden igazságot a vótum- 
többség kegyelmének szolgáltat ki, bizony elsorvasztja az 
önkormányzati erélyt. Igenis, miniszter úr, a megbecsülhe- 
tetlen ingyen erő, amelynek támogatása nélkül rendelkezni 
lehet, de igazgatni nem és amely nélkül hatalom lehet, de 
tekintély nincs: ez a jótékony erő, mely hazafias, megbíz- 
ható és önzetlen, kezd ijesztő mértékben visszavonulni a 
vármegyétől. De nem azért, mintha az önkormányzati köte- 
lességektől riadna vissza, hanem azért, hogy nem találja 


241 


yhonját a hazábanc; mivel az ön méltóságos cselédsége, a 
főispáni kar, megbénította a szabad mozgást és meddőségre 
kárhoztatott minden öntevékenységet. 

Nem az emberanyag hiányzik az önkormányzathoz, ha- 
nem a cselekvési tér. A mai vármegyében nincs meg az 
elhatározás szabadsága, az intézkedés akarata, a foganatba- 
vétel ereje. Amputálták, tehát megbénult. Eret vágtak rajta, 
tehát vérszegény lett. Beleöntötték fölülről a korrupció mér- 
gét és a természetes fejlődés terét elzárták előle. 

Így lett beteg a vármegye. A miniszter úr felkiált: íme 
beteg; öljük meg. 

Hol tanulta ezt a miniszter úr. Hiszen civilizált világ- 
ban a beteget nem megölni szokás, hanem gyógyítani. 


Rossz idők. 
1896. január 26. 


Hát biz ezek nagyon rossz idők, t. miniszter úr. Ez a 
belügyi vita túlságosan hosszú. Hiába vágnak le belőle ma 
és holnap is egynéhány tételt; újra kinő a teste, miként a 
pántlika-gilisztának. Pedig nem táplálják mesterséges eszkö- 
zökkel: mégis újra nő. Olyan a természete. A beteg szer- 
vezet produktuma lévén, nem akar addig elpusztulni, míg 
a betegség tart. 

Minél többet beszél a miniszter úr, annál kevesebbet 
mond. Valami patikáról immár négy ízben is beszélt, még- 
sem győzött meg senkit. A fővárosi illemhelyekről szintén 
négy beszédet mondott. Ezt is eredmény nélkül. Egyebekről 
is beszélt sokat. Ügymenetről, rendeletről, jelentésről, vá- 
lasztók statisztikájáról, meghagyásokról, nehézményekről, be- 
szüntetésről, felebbezésről, beiktatásról, kiadványozásról, el- 
látásról, megkeresésről. Szürke kép ez nagyon. Szürke vá- 
szonra festve. Mindenképen szomorú ennek a szomorú mi- 
niszternek szomorú beszédjeit hallgatni. A nagy kérdések 

hatalmas bércei tornyosulnak minden oldalról és a miniszter 
úr vakandtúrásokkal foglalkozik. 

Ekközben megnyílik egy gödör. Színe sötét, ürege mély, 
formája dísztelen. Nem az a történelmi gödör, melybe a 
római hazafi ugrott, hanem az a pince, amely Bokross Eleket 
nyelte el és amelyet betömni elmulasztottak. A miniszter 
úr szemeláttára sétálnak a gödör körül a kiválasztottal. íme 
az egyik már tántorog. Ha nem vigyáznak rá, beleszédül. 

Ej, hát senkiben sincs bátorság megtámogatni az inga- 
dozót. Elejtik ezt a snájdig harcost, mintha nem is bajtárs 
lett volna, hanem csak egy viador. Hiszen pajtáskodtak vele, 
szolgálataiban gyönyörűségük telt. Jutalmul Borsodvármegye 
élére állították. 

Talán nem ismerték? 

Hogyan? Hát kit ismernek az urak? Akkor úgy mond- 
ták Bokrossról, hogy ők sem ismerték. Elnöki méltóságra 
ismeretlen egyént — hát szabad azt? A főispán, a miniszter 
alteregója. Főispán és miniszter titkos írásjelekkel érintke- 
zik, annyira bizalmas a viszony. A főispán közelebb áll a 
miniszterhez, mint a komornyik a gazdához. Amit a főispán 
mulaszt, azt a miniszter mulasztja, amit tesz, azt a minisz- 
ter cselekszi. Ki hiszi el, hogy nem ismerik egymást? 

Senki a kormányt félre nem vezette. Ellenkezőleg. Bor- 
sodvármegye közgyűlése egyhangúlag tiltakozott a tervbe 
vett kinevezés ellen és küldöttség útján könyörgött a kor- 
mánynál, hogy múljék el a vármegyétől ez a keserű pohár, 
így volt? A kormány mégis kinevezte. Ki hát a felelős? 

Mire való a szépítgetés? Hiszen mindenki látja a szé- 
delgést. A test hosszú, a takaró rövid. Akit gyalogjárás illet 
meg: bérkocsin jár; akit bérkocsi illet meg, ha sietős az 
útja: magánfogatot tart. Mikor nemcsak már a szőlőt pusz- 
tította el a fillokszera, hanem a zsebet is; akkor habzik a 
pezsgő, vagyontalan embereket látnak nagy lábon élni — 
henyélve, mert aki dolgozik, ha nincs is vagyona, annak 
joga van a költekezéshez, De a dologtalan szegény, honnan 
vesz jogot arra, hogy nagyúri passziókat elégítsen ki? 

Szándékosan használtam a vjogx szót. Mert pénzt — 
azt kaphat. Kaphat a börzén, kaphat a rouletten, kaphat a 

kártya-asztalon. Okmányok bizonyítása szerint kaphat proví- 
zió címén is, ha van a kormánynál befolyása. Pénzt tehát 
kaphat. 

Ám honnan veszik a jogosultságot ahhoz, hogy ezt a 
pénzt a társaság legelőkelőbb köreiben hozzák forgalomba? 
Ezek a disztingvált urak, kik olyan érzékenyek, mint az an- 
gol bank mérlege, vagy miként a pókháló, melynek egész 
szövete rezgésbe jön, ha bármelyik szálacska megérintetik 
és minden pillanatban készek életüket a becsületért kockáz- 
tatni: ezek a kényes és előkelő urak — miért vannak épen 
ők arra kiválasztva, hogy a henyék olyan fényt csillogtassa- 
nak közöttük, amelynek forrása vagy ismeretlen, vagy 
erkölcstelen? 

Nem Miklós Gyuláról, az emberről beszélek én most. 
Az ő közpályája megszűnt. Egyéni értéke immár nem tárgya 
az én bírálatomnak. Én Miklós Gyuláról a főispánról beszé- 
lek, aki nem egy ember, hanem egy tipusz. Miután pedig 
nem egyedül áll, tehát nem is tipusz, hanem rendszer. 
Mások talán óvatosabbak. De a liberális párt meg nem szűnő 
uralmát, a választási visszaélések mellett a províziós rend- 
szer magyarázza meg. Enélkül a párt összetartozandósága 
megfoghatatlan, mert természetellenes. 

Az emberi lélek csak nagy s rendkívül revelációk idejé- 
ben és csak a lelkesedés tartamáig adja át magát a szigorú 
fegyelmezés nyűgeinek. Állandó fegyelmezést azonban nem 
tür. Ezt csak az önérdeknek állandósított kielégítése hozhatja 
létre. Mikor azt látjuk, hogy mily sokan és mily sokszor 
szavaznak a párt tagjai saját jobb meggyőződésük ellen, 
akkor a magyarázatot a bankoknál, gyáraknál, szindikátusok- 
nál, bérleteknél, vasutaknál, hajózásnál találjuk meg. A köny- 
nyü pénzszerzési mód íme a liberális párt politikai rend- 
szerének főtámasza. Az inkompatibilitási eseteket jó lesz 
kibővíteni. 

Ám az Ugron indítványa sem fölösleges. Kemény Kál- 
mán báró főispán engedményese a Szászrégen-tölgyesi vasút- 
nak; Bánffy Dezső főispán építtette a szamosvölgyit. Kazy 
János főispán a borsit; Apor Gábor főispán a segesvár-szent- 
ágotait; Thalmann Gusztáv főispán a nagysszeben-vöröstoro- 

nyit, a nagyszeben-alvincit, a nagyszeben-fogarasit; Radó 
Kálmán főispán a Szombathely-pozsonyit; Sándor János fő- 
ispán engedményese a kisküküllővölgyinek. 

Ez egy kissé sok a jóból. Egyikről sem állítom, mert 
egyikről sem tudom, hogy zsebelt volna. De mindegyik fő- 
ispánnak nagy a hatalma a községek fölött, melyeknek pén- 
zére, olykor bőrére megy a játék és mindenkinek nagy a be- 
folyása a kormányra, mely amint látjuk, könnyen hajlandó 
az építési tőkét felemelni s a vashidat fából csináltatni. 


Védtelenek. 
1896. január 30. 


Fölötte kellemetlen lehet őméltóságaikra nézve, hogy 
a főispáni tételnél nem közigazgatási, hanem korrupcionalis 
vita foly immár négy nap óta. És hogy nem védelmezi őket 
senki. De ha állásuk természetét és foglalkozásuk becsét úgy 
négyszem között meghányják-vetik, ők maguk sem juthat- 
nak más meggyőződésre, mint arra, hogy főispánnak lenni 
legalább is csúnya dolog. 

Rossz néven ezt a vitát nem vehetik. A hasonlatok, 
melyek irányukban itt-ott elpattannak, a belügyér szerint illet- 
lenek ugyan, de senki sem mondja, hogy nem találók. 
Egyebekben sem történik velük igazságtalanság. Alaposan 
rászolgáltak arra, amit kaptak. A bírálatnak minden fajtája, 
velük szemben, csak enyhe simogatás. 

Őméltóságaikat immár csak természetrajzilag lehet méltó 
módon tárgyalni. Leírás adható egy főispánnak nyakáról, 
derekáról, lábairól, fürtjeiről. De ki tudná determinálni a 
főispánnak jogait, kötelességeit, munkakörét, felelősségét, 
hatását? Ki tudna konstruálni olyan alkotmánytervet, a 
melybe mint élő szerv, a főispán beilleszthető legyen? 

Könnyebb megfejteni egy három ismeretlen egyenletet, 
mint megmondani, hogy ki  tehene-borja egy főispán. Vaj- 

jon főnök-e, vagy alárendelt közeg? Uraság-e vagy cseléd? 
Közhivatalnok-e vagy magándetektív? Kicsoda, micsoda hát? 

Igaz-e, hogy ide-oda küldhető, mint egy ambuláns vigéc? 
Igaz-e, hogy titkos jelentéseket irkál és árulkodás a kenyere? 
Igaz-e, hogy szolgálati könyv nélkül szegődtetik föl és akkor 
csapják el, amikor tetszik? 

És mégis igaz-e, hogy őméltósága parancsol, intézke- 
dik, fegyelmez, felfüggeszt, képviselőt liferál, rangot szerez, 
jutalmaz, oszt, kandidál? 

Hogyan? Egy személyben jogtalan szolga is, hatalmas 
úr is? Pedig úgy van. Fölfelé: semmi, lefelé: minden. Olyan, 
mint a polyp: alant a vízben mozgó szörnyeteg, fent a leve- 
gőn nyálas zacskó. Fent urai előtt összezsugorodik, mint 
egy ócska keztyű, alant a vármegyében szétterpeszkedik, 
mint egy hizlalt kullancs. 

Ki tudna ilyen intézményt védelmezni? 

Igen a vármegyében, ott őméltósága örömest hetven- 
kedik. Gázol a jogokban, mint egy dúvad a juhok között. 
Azt a halálos ítéletet, mely a hatalmi politika érdekében 
lebeg a vármegyék feje fölött, őméltósága van hivatva iga- 
zolni. Őméltóságaiknak kell adatokat teremteni arra, hogy 
a deliguens rászolgált a kivégzésre. Ugye derék szerep? 

Pedig elvállalták, így őméltóságaik némileg pribékek 
is. Egyelőre kínvallatással foglalkoznak, majd azután előké- 
születeket tesznek a vesztőhely felállítására. Később puha 
kezükbe veszik a kötelet is. Védelemre hát bizony ne szá- 
mítsanak. 

De jól siessenek azt mondom. Az elszalasztott pillanat 
megboszulja magát. ,Was man von der Minute ausgeschla- 
gen, gibt keine Ewigkeit zurück.x A magyar társadalom ébre- 
dezik, kezd szemfüles lenni. Máris, mintha sejtené, hogy 
van egy ősi intézménye, melynek keretében politikailag, faji- 
lag, gazdaságilag szervezkedni lehet. 

Hát siessenek! Nem látják az ébredezésnek tüneteit? 
Nem látják, hogy a hitnek az az erős vára, melyet a parla- 
menti kormányzat iránt táplált a nemzet, miként dűl romokba? 
Igenis, az a nézet, hogy a helyhatósági önkormányzat épen 
olyan szükséges szerve az állami életnek, mint maga a par- 

lament, s hogy a törvényhozó testület a vármegyék nélkül 
olyan, mint egy akkumulátor, melynek nincsen vezetéke, 
mely tehát új erőt nem gyűjthet s fölhalmozott erejével 
hatást elérni nem tud, ez a nézet igenis tért hódit saját igaz- 
ságának benső súlyánál fogva és ha nem sietnek a kivég- 
zéssel, a magyar társadalom maholnap talpra áll a régi 
kúriában s elementáris erővel fogja követelni igaz jussait. 

Az időnek is megvan a maga beszélő tehetsége, csak 
érteni kell a nyelvén. Jól vigyázzunk: ezúttal magyarul beszél. 
Mikor a sajtónak majd minden orgánuma és a Háznak majd 
minden szónoka a központosítás mellett emelt szót, akkor az 
idő osztrákul beszélt. Mert nálunk nem államérdek ám a 
központosítás, hanem osztrák érdek. De most magyarul 
beszél. 

A centralizációnak nagy csatabárdjait eszi a rozsda. 
A németlelkű modern államról senki sem beszél többé. Nagy 
szónokaink a társadalom erőfejlesztéseért hevülnek és hevít- 
nek. A fegyverek pedig nem csattognak a nagy mérkőzés 
zajában, mert meglapulva hallgat az önkormányzatnak min- 
den ellensége. 

Voltaképen az önkormányzatnak nincs is már ellensége, 
csak sírásói vannak; azok is csak a házon kívül. Ezek a sír- 
ásók a főispánok. Midőn pedig az ellenzék pajkos kegyetlen- 
séggel virgácsolja őket: ugyan lehet-e meglepőbb tanulság 
annál, hogy senki a Házban nem védelmezi a főispáni intéz- 
ményt? 

Honnan van ez? 

Onnan, hogy a központosítási rendszer nálunk a fő- 
ispánban nyert alakot, támaszt és szellemet. Abban a vivisek- 
cióban, melyet a Ház a főispánokon végez, voltaképen a köz- 
pontosítási elv vonaglik. Midőn Ugron, Apponyi és mások 
a főispáni intézményt kiterítették: akkor halotti prédikációt 
mondtak a centralizáció fölött. 

Nyugodjék csendesen! 

Közigazgatásunk. 
1896. február 2. 


A belügyi vita vége felé jár. Mérkőzés nem történt, 
csak támadás és nehéz sebesülés. Az ellenzék vezérszónokai 
által odadobott keztyűt nem vette föl senki. A főispáni intéz- 
mény védelem nélkül kapta halálos sebeit. A belügyér csak 
ügykezeléssel foglalkozik, mint valami segédhivatali főnök. 
Képet a meglevőről, tervet a jövőről adni nem tud. Elfog- 
lalta állását, mert üres volt és megkínálták vele. Ennyi erő- 
vel és ilyen elhatározással elfoglalhatott volna egy meteoro- 
lógiai vagy egy állatorvosi állomást is. 

Székében úgy képzelem, mint egy vasúti konduktort a 
fülkéjében. A vonat nála nélkül megy. Ő nem oka sem a 
pontosságnak, sem a késedelemnek. És nem sejti, hogy az 
ő vonata a világforgalomnak egyik alkatrésze és nem gon- 
dol arra, hogy az emberiség közművelődésének óriási orga- 
nizmusában az ő vonata egy fontos idegszál értékével bír. 
Szerinte az egész berendezés, a sínek, kocsik, a podgyászok, 
az utasok mind csak arravalók, hogy ő jegyet vizsgáljon, 
jegyet lyukasszon, jegyet szedjen. 

Perczel látja, hogy a háznak teteje, a toronynak ke- 
resztje, az embernek kalapja van. Ebből világos lett előtte, 
hogy a hivatalos létra nem végződhetik be csak úgy min- 
den disz nélkül. Miután van miniszteri titkár, osztálytanácsos, 
miniszteri tanácsos és államtitkár: ennélfogva kell lenni 
miniszternek is. A diátenklasse rovatai nem maradhatnak 
kitöltetlenül. 

Mert fődolog a rovat. Ám nem szabad megfeledkezni 
a naplóról sem. Egyébiránt a jegyzőkönyv sem kutya. Aztán 
a meghagyás, a rendelet, az intézkedés, a jelentés, az előter- 
jesztés, a leirat, felirat, átirat, megkeresés, vonatkozás, kimu- 
tatás, nyilvántartás. Ez mind szükséges dolog, mert ebből 
áll a belügyi kormányzat. 

Arról, hogy az egyéni életnél és a köztevékenységnél 
minő szerep jut a közigazgatás számára, vagy arról, hogy 
egy ország szellemi állapota minő összefüggésben van a 

belügyek vezetésével, vagy arról, hogy a közigazgatás a va- 
gyoni megizmosodásnak rugója, istápja, esetleg gátja, terhe 
és akadálya lehet: mindenről a belügyminiszter, úgy hiszem, 
nem nagyon tartja szükségesnek elmélkedni. 

Azt a nemzetpolitikai egységet létrehozni, melyről a 
törvény beszél, a belügyi kormányzatnak volna feladata. 
Nem rendeletekkel, melyeknek szere-száma nincs. Nem is 
törvényekkel, mert ebből is van már elég. 28 év óta 1300 
darab törvényt alkottunk. Ennél már a mezei egér sem sza- 
porább. Hanem igenis jó közigazgatással, melynek jelszava: 
az igazság mindenütt; a szigor, ahol szükséges. 

Olyan legyen az igazgatás, mint a levegő: tiszta, könnyű 
és mindenütt jelenlevő. 

Az ember ne érezze se a terhét, se a hiányát. Ha sú- 
lyos, összeroskadunk. alatta, mert mindenütt ott lévén, mene- 
külni nem lehet tőle; ha hiányzik, elpusztulunk, mert az 
emberi tevékenység minden lélegzetvételénél szükségünk van 
oltalmazó erejére; ha tisztátalan, megmérgez, mert a belé- 
legzéssel a fertőző anyagok átmennek a nemzeti test vér- 
keringésébe. 

És ne legyen olyan, mint a jó szülő: áldjon és fenyít- 
sen. Amerre jár: keltsen bizalmat; ahol megfordul: legyen 
tekintélye; ahonnan megy: kísérje a népszeretetet. Vajjon 
volna-e oláh-kérdés, ha ez így lett volna 28 éven át? 

Hiszen kérem, mikor az igazgatásnak bármely fajtája, 
akár a pénzügyi, akár a rendészeti, akár a nevelésügyi, akár 
a közmunkaügyi egy községben megjelenik: nem öröm ke- 
letkezik ott, hanem rémület; mert nem megnyugvást idéz 
elő az intézkedés, hanem sérelmet. Jó tanács helyett zaklat; 
felvilágosítás helyett bírságol; fegyelmezés helyett fényit. 
Ilyen az erélyes tisztviselő. A nem erélyes: no az hanyag, 
tudatlan, lusta és rendetlen. 

Vajjon hány numerusos vízipuskák vannak Würtenberg- 
ben? Nosza, csináltassuk meg. Vajjon mikor hordják ki a 
trágyát Hohenheimban? Nosza, rendeljük el. Vajjon hány 
méter az ablakmagassági minta Szakszoniában? Nosza, írjunk 
házépítési szabályrendeletet. 

Azután húzzuk föl a zsilipet és eresszük rá a községre 

a főszolgabírói vízáradást. Micsoda? Még nem hordtad ki 
a trágyát! Két forint! Ah, úgy, beteg a tehened? Bejelen- 
tetted-e? Nem? Három forint! Csak tegnapelőtt vetted? Hol 
a cédula? Kisül, hogy nincs cédula, mert a komájától vette. 
Nincs cédula? Öt forint! Hogy merészelsz építeni, mikor nem 
jelented előre? Három forint! Ez az ajtó nincsen két méte- 
res, bíró uram. Mást kell csinálni. Nincs pénze? Arról nem 
tehetek. Ha nem lesz az ajtómagasság két méter, lebonta- 
tom a házat. Punktum. 

Folytathatom ezt a litániát a megcsömörlésig. Igazga- 
tásunk vagy olyan rendetlen, hogy elviselni nem lehet, vagy 
olyan rideg, hogy csaknem vérlázító. Amit írok, azt nem a 
könyökömből rázom ki. A falu szokásait, bajait, nyomorát, 
reménytelenségét színről-színre ismerem. El nem merem mon- 
dani, hogy minél jobban ragaszkodnak az ambuláns tisztvi- 
selők a felsőbb rendeletekhez, annál borzasztóbbak. 

Önkormányzatról ezekben a kisközségekben abszolúte 
még csak beszélni sem lehet Teljesen hiányzik ott úgy a 
matéria, mint a jogosultságnak tudata. Adó, útmunka, ka- 
tonasorozás, baromcédula, himlőoltás: ezzel meglehetősen ki 
van merítve az a szótár, mely e nép viszonyát az államhoz 
megjelöli. Szilvája ha termett, fináncot is lát. Ha választás 
van: megjelenik a csendőr. Ha gyakori a zápor: mételyt kap 
a juh. Kilóját, ha el nem adhatta a vásáron: akkor természet- 
ben veszi el tőle a végrehajtó. 

De az igazság áldásában, a jó utak áldásában, a rend 
áldásában, az iskola áldásában bizony nem igen részesül. 
Egészségéről nem gondoskodunk, betegségében nem ápol- 
juk, szegénységében nem gyámolítjuk, nyomorúságában nem 
segítjük. 

Operát, szubvencionálunk, holott 2000 községben nin- 
csen iskola; királyi várlakot építünk, holott a szegényügy 
rendezéséhez még csak hozzá sem fogtunk. 15 milliós or- 
szágház emelkedik ki a Dunából lomhán, nehézkesen, agyon- 
nyomva egy hihetetlenül idétlen fedélszerkezettel — anélkül, 
hogy a kórházügy rendezésével gondolnánk. 

Hát mivel akarjuk a népben a hazaszeretet érzelmét 
fölébreszteni, — ébrentartani és fokozni? Mit tettünk arra, 

hogy bízzék az oláh a magyar állam erejében s hogy elis- 
merje annak tekintélyét? Ki merem mondani, hogy az oláh 
izgatók nem tettek annyi kárt e nép hazafiságában, mint a 
magyar közigazgatás. 


A többség. 
1896. február 5. 


Őrizze meg Isten hazánkat attól, hogy a mostani Ház- 
nak többsége komoly dologba avatkozzék. A beteg szerve- 
zetnek romlott a terméke. Rosszul szántott talajban a búzát 
elöli a dudva. Haldokló ember sohasem volt alkotásra képes. 

Pedig akár miként takargatják, ez a többség beteg. 
A sorvadásnak minden tünete látható rajta. Hallgatása nem 
pihenés, hanem kimerültség. Munkára képtelen; a vitában 
érzéketlen. Erőszakra volna hajlama, de nincs hozzá erélye. 
Igazságos lenni nem tud, mert nincs hozzá erkölcse. 

Olykor megmozdul. Nyüzsög, mint mikor hernyó hull 
a hangyabolyba. Lót-fut, zakatol, erőlködik; de kapkodó ide- 
gessége csak addig tart, míg a véletlenül jött zsákmányt föl- 
falhatta. Azután visszaesik aléltságába, mert nem egészséges 
tetterő szülte a mozgást, hanem a kornak láza. 

A belügyi vita három egész hétig tartott. Hol volt ez- 
alatt a többség? Mit csinált, miben törte a fejét, minő irányt 
adott, mivel nyugtatott meg? 

Három hét alatt sok szó hangzott el. Visszhangot rá a 
többség nem adott. Tékozolva szórta az ellenzék az igazság 
magvait. A többség nem fogadott be egyet sem. A hazafias 
méltatlanság nehéz csapásokat mért a kormányzat bűnös 
rendszerére. A többség tűrte a fenyítéket némán, fásultan, 
nem, miként a vezető, hanem miként a megátalkodott. 

Egyedül, elhagyatva, szalmacsóvának ott állott a bel- 
ügyminiszter. Kitették, miként a spártaiak a korcsszülöttet. 
Hadd küzdjön meg az elemekkel, ahogy tud. Világos, hogy 

meg nem ijesztett a csóva senkit, sem el nem riasztott A szó- 
nokok játsztak vele, mint egy széllapdával. De a lapdának az 
a tulajdonsága van, hogy minél nagyobbat ütnek rá, annál 
magasabbra pattan. Itt azonban fizikai csoda történt. Mert 
a belügyminiszter, minél súlyosabb csapást kapott, annál job- 
ban meglapult. Az Ugron, az Apponyi, a Holló beszéde alatt 
már olyan lapos volt, mint egy korpapille. 

Félve hasonlítám korpához, mert ha jó a hasonlat: sor- 
sát bizony el nem kerüli. A többség meg fogja enni. Mert 
ez a beteg lény enni még mindig tud. Gerince már nincs, 
hogy kiegyenesedjék; sem lába, hogy talpraálljon; sem karja, 
hogy dolgozzék. De gyomra van. A folytonos gyakorlatban 
ez a szerve odáig fejlődött, hogy az egész test jóformán nem 
egyéb, mint egy gyomortömlő, mely mindent megemészt. A 
bankjegyet úgy eszi, mint más a salátát. A szégyent pedig 
csak úgy rágatlanul nyeli el, mint a csuka a legyet. 

Hát nem lesz jó dolga sem a közigazgatási bíróság, 
sem a kúriai bíráskodás kérdésének, ha ebbe az emésztő töm- 
lőbe kerül Az ilyen többség martalékot keres, nem igazsá- 
got Sőt a morzsa is hasznosabb a hazafiságnál. A hulladék- 
ban pedig több a matéria, mint az erkölcsben Ez a többség 
csak akkor nem csinál rosszat, amikor semmit sem csinál. 

Félve gondoljon hazánk népe a gazdasági kiegyezésre. 
Imádkozzunk, hogy múljék el tőlünk a pohár. Jaj nekünk, ha 
ez a többség fogja sorsunkat eldönteni. Jaj nekünk, ha ez 
a kormány fogja az alkut megkötni. Gyámoltalan embereink- 
kel úgy játszik az osztrák, mint a macska az egérrel. 

Nagy sorozata a nehéz kérdéseknek tótul most előtérbe. 
A számítási alap hazánk vagyoni helyzete. Mit bírunk; mit 
ér az, a mit bírunk? Földünkben és izmainkban mekkora a 
termelő-képesség? Földünk és munkaerőnk mennyi adósság- 
gal van megterhelve? A felfokozott adóviselés, vajjon a ter- 
mészetes fejlődés eredménye-e, vagy csak sajtolás, mely az 
adóprés csapján szivárog ki? Abból a 2000 milliónyi magán- 
és községi adósságból mennyivel tartozunk önmagunkban és 
mennyivel a külföldnek? A vámbevételek útján, a fogyasz- 
tási adók révén, az elvállalt osztrák államadóssági járulék 
által, az osztrák iparnak mesterséges védelme által vajjon 

hány millióval lettünk évenként az osztrák gazdasági élet 
tributáriusaivá? 

Járatlanság, féltudás, elmebeli hiány kimondhatatlan so- 
kat árt ennél a kérdésnél. A nemzeti balsors egyéb gúnyoló- 
dásai közé tartozik az is, hogy épen a Bánffy kormánynak 
vált feladatává ezt a mélyreható gazdasági kérdést az alku- 
dozásoknál vezetni. Kiben találjuk meg a tudásnak biztosíté- 
kát? Mit reméljünk, mikor semmi reményünk sem lehet? 
Húsz év óta tart a gazdasági válság. Nem önmagunkért 
élünk, hanem másokért. Nem önmagunknak dolgozunk, ha- 
nem másoknak. Nemzeti jövedelmeinkről a tejfölt az osztrák 
szedi le. Nekünk a savó marad. 

De kormányunk nem a haza életére vigyáz, hanem a 
magáéra. A többség pedig vakon szavaz meg mindent. Mert 
ez a többség immár megszűnt cselekedni. Gondolkozás! ké- 
pességét nem használja, ellenállási erejét kihasználta. Kom- 
mandóra él, mint egy zsoldos és henyél, mint egy kitartott. 

Őrizze meg isten hazánkat, hogy a mostani Háznak 
mostani többsége komoly dolgokba avatkozzék. 


Az ország pénze. 
1896. február 6. 


A szabadelvű párt rendszerének harmadlagos kiütései 
immár úgy látszik nem tarthatók vissza. Ennek az undorító 
kornak jellegzetes vonása, hogy a fölpattanó sebek legtöbb- 
ször a homlokon jelentkeznek. Tehát a felsőbb régiókban. 
Mintha csak halszervezete volna ennek a pártnak. A feje bü- 
dösödik meg leghamarább. 

Pulszky Károly úr agylágyulásba esett, mivel a rábízott 
közpénzről nem tud elszámolni. Négyszázezer forintnál is 
többet adtak neki, hogy járja be a világot és vásároljon ké- 
peket. Odaadták neki ezt a pénzt minden biztosíték és min- 
den ellenőrzés nélkül. 

A havasvidéki ember két napig égeti a szenet, két na- 

pig fuvarozza lova hátán Kolozsvárra, két napig meg vissza 
falujába. Hat napi munkája után szerzett 75 krt. Úgyde kö- 
vetelik az útadót, amely egy frt 50 kr. Újrakezdi tehát a 
munkát, megint dolgozik hat egész napon át és megint sze- 
rez 75 krt, így aztán kifizeti az adót, holott nincsen útja. 

A mezőségi ember 8 hétig izzad a cséplőgép mellett. 
Emeli a nehéz kévét, szívja a kalásznak fullasztó porát, eszi 
a sovány hagymacibrét s így gyűjt magának egy silány tinóra 
valót. Ezt a tinót a hosszú télen át ápolja, kényezteti; meg- 
osztja vele falatját; a hidegben takargatja, a melegben lo- 
csolgatja. Eközben fellegvárakat épít egy csodálatosan szép 
jövendőről. Ha majd megnő a tinó. Még csak három év s 
akkorra borjú is lesz. És tejet is ad. Milyen kimondhatatlan 
boldogság. Azok a kis gyermekek nem fognak többé sírni 
az éhség miatt. Úgyde dobolnak. A végrehajtó megjelent. 
Emberünk adóhátralékos. A tinót lefoglalják; a legközelebbi 
hetivásáron eladják. A szép reménynek vége szakad. 

Nyomorult viskójában betegen fekszik a szegény öz- 
vegy asszony. Ő is hátralékos, ide is eljön az állam. A tu- 
lipános láda már üres; a kamarában sincs immár semmi. 
A pajta rég összedült. De szép varrottas takarók alatt még 
ott díszeleg a magasra vetett ágy. A siránkozó kis leánynak 
ez lett volna minden hozománya. Könyörgés, rimánkodás 
nem használ semmit. Az asszony átkozódik, a kis leány zo- 
kog, a párnákat elhurcolják. 

Sok ilyen pénz gyűl össze az állam pénztáraiban. 

Az ilyen pénzt úgy meg kell becsülni, mint az oltári 
szentséget. Ehhez a pénzhez sok verejték és könny tapadt. 
Mondják, hogy a pénznek nincsen szaga. De ennek a pénz- 
nek lelke van. Ez a pénz esdekel, jajgat, kiabál. Ez a pénz 
nem egyszerű, csereeszköz. Ennek a pénznek nemcsak vá- 
sárlási képessége van. Ezt a pénzt a közlelkiismeret oltal- 
mazza. Ezt a pénzt nem szabad egyébre fordítani, mint ha- 
zánk fentartására, védelmére és előmenetelére. 

Aki egyébre fordítja: gazember. 

Aki könnyelműen bánik a közpénzekkel, lakoljon, mint 
hitvány tékozló. 

A miniszter urak dobálhatják saját vagyonukat, ahová 

tetszik. Az ország vagyonát védi a törvény. Az országgyűlés 
híre, tudta és beleegyezése nélkül a miniszter egyetlen fil- 
lért sem költhet el az ország jövedelméből. Így parancsolja 
"ezt nemcsak az alkotmány, de az egyéni tisztesség is. 

Arról a gazemberről nem beszélek. 

De a miniszter urak nem kerülhetik el, hogy a közvé- 
lemény sorompói elé ne idéztessenek. Nem én idézem, aki 
egymagámra senki vagyok. De mint egyik porszeme annak 
a földnek, mely meg van becstelenítve; mint cseppje annak 
a delejáramnak, mely háborogva hullámzik a közvélemény 
érzületében; mint érző, gondolkozó, szégyenkező szerve an- 
nak a polgárzatnak, mely megvan csalva: én, aki senki, azok- 
ért a milliókért, akik hallgatnak, tűrnek, szenvednek, dolgoz- 
nak és fizetnek, sorompóba szólítom a miniszter urakat és 
számon kérem tőlük azt a négyszázezer forintot. 

Feleljenek. Jogom van ítélőszéket tartani. Eszembe jut 
Klebelsperg gróf, aki öt hónapig ült börtönben. Pedig Bok- 
ross volt a bűnös. De a hatalom más címen emelt vádat. 
Eszembe jut a saját dolgom. Egy piszkos hírlapvásárt szel- 
lőztettem meg. A hatalom más ürügyet keresett a vádhoz. 
Rám fogja, hogy olyan férfit sértettem meg, akit sem nem 
sértettem, sem sérteni nem akartam. Elítéltek. 

Ha Klebelsperg gróf hibázott: meglakolt. Ha én hi- 
báztam, én is lakolni fogok. Jól van. Rendben vagyunk. 

De jussom van kérdeni: 

Ismerték-e a miniszter urak Pulszky Károlyt? Ha nem: 
honnan vették azt a bátorságot, hogy ilyen temérdek pénzt 
bízzanak rá? Ha igen, mivel igazolják azt a lelkiismeretlen- 
séget, hogy az ország vagyonát elharácsoltatják egy léha, 
könnyelmű, ledér és költekező ember által? 

Feleljenek. Hát Csáky szalmája a közpénz? Hát azért 
szedik össze végrehajtások utján az adót, hogy a miniszter 
urak bizalmas barátai grandsegneuri módon feszengjenek a 
velencei gondolákban s a fÍlórenci Cascine díszes fogatain? 
Hát azért bíztuk Önökre az ország vagyonát, hogy pajtásaik 
a külföldön elcsókolgassák ezt a pénzt francia szajhák társa- 
ságában? 

Feleljenek. Mikor adott az országgyűlés arra felhatal- 

mazást, hogy művészeti tárgyakért láttatlanba 400.000 fo- 
rintot költsenek. Védjék magukat! íme nincs pénzünk isko- 
lára, nincs pénzünk kórházakra. A lelencekről nem gondos- 
kodunk, sem a nyomorékokról. De sietünk kielégíteni a 
latrok nagyúri passzióit. 

A panasz általános és jogosult. Árhanyatlás minden té- 
ren. A tőke megvan támadva. Az ügyes osztrák kvótaeme- 
léssel fenyeget. Népünk vándorbotra szorult a szegénység 
miatt. És ez a koldusország, mely sem arra nem képes, hogy 
a maga lábán járjon, sem arra, hogy zászlóját megoltal- 
mazza a szennytől, kétes becsű művészeti tárgyakért, láttat- 
lanba dob ki százezreket. Igazi kérkedés rongyok között. 

Persze, bizottságot állítanak össze híres, neves szak- 
értőkből és meg fogják állapítani, hogy az ószeren összevá- 
sárolt tárgyak egytől-egyig műremekek és sokkal többet ér- 
nek, mint a mennyit a jó pajtásnak adtak. így lesz, akárki 
meglássa. Hiszen többségük van. Szavazat dönt majd a fö- 
lött, hogy a mázoló: Rafael, a réz: arany; a törvénytelen- 
ség: törvény. 


A mi egyházpolitikánk. 
1896. február 8. 


Jogát bántani senkinek sem akarjuk; és mindenkinek 
jogot adnunk kell. A szabadságot mindenütt tiszteljük, de 
áldását a szabadságnak ki kell terjeszteni mindenekre. 
Egyenlőség a jogban, egyenlőség a kötelezettségben; füg- 
getlenség a hatalomtól; fegyelem a hazafiságban; vagyoni 
képesség a feladatok teljesítésére: íme a mi egyházpolitikánk 
alapelvei. 

Közönnyel nézni nem tudjuk, hogy katholikus hitű pol- 
gártársaink szabadok ne legyenek. A törvényhozás tovább 
nem tűrheti, hogy a katholikusok el legyenek zárva attól a 
természetes hivatástól, mely iskolájuk, egyházuk és vagyonuk 
irányában őket megilleti. 


256 


Mondják, hogy az egyház isteni alkotás. Legyen. Ám 
emberek társasága, annyi bizonyos. Egy szent és nemes szö- 
vetség valláserkölcsi célokból. E szövetség nem létezik em- 
berek nélkül, kiket híveknek nevezünk. A püspökök akár 
külön-külön, akár együttvéve csak magukban egyházat al- 
kotni nem tudnak. Imádkozó nélkül a templom még csak 
nem is hajlék. Ha szép: akkor műtárgy; ha nem szép: akkor 
épület. Templommá csak hívek által lesz a templom. 

Az egyház funkcióit a pap végzi fizetésért és felelős- 
ség mellett. A pap tehát az egyház szolgája. Szervusz Dei. 
Tisztviselője annak a szövetségnek, mely az egyérzelmü hí- 
vekből alakult Mikor ez a tisztviselő az egyházat kiszolgálja, 
akkor a híveket szolgálja ki. Hogy ez a szolgálat buzgó, oda- 
adó, magasztos, önzetlen, keresztényies legyen, az a hívek 
legelső érdeke, mert lelki harmóniájuknak ez a legfelsőbb 
biztosítéka. 

Ez a tisztviselő vagyont is kezel. Ez a vagyon nem a 
tisztviselő személyes tulajdona. Ő csak élvezője és gondo- 
zója a vagyonnak. Ez a vagyon az egyházé, tehát a lelki 
szövetségben álló híveké. Ez a vagyon a szövetség fenma- 
radásának egyik elsőrendű záloga. Épen ezért ezen vagyon 
kezelésének és ellenőrzésének intézését másra bízni nem 
lehet, mint a szövetség tagjaira. 

Iskolája is van az egyháznak. Az iskola értelmi szint- 
jétől és szellemi irányától függ a jövő nemzedék munkaké- 
pessége, a szövetség tagjainak jelleme, hazafisága. Az apákra 
nézve nem mindegy, hogy gyermeküknek elméje és szíve 
miként fejlesztetik. Az apáknak tehát módot és alkalmat kell 
nyújtani arra, hogy az iskola vezetésére, irányítására és szel- 
lemére közvetlenül befolyjanak. 

Arra, hogy a szövetség tagjai ezeket a természetes jo- 
gokat gyakorolhassák, szervezetre van szükség. Ezt a szer- 
vezetet hívjuk egyházi autonómiának. 

Az autonómia átalakító hatást gyakorol az emberekre. 
Az autonómiában élvezett jog mindenkiben fölébreszti a köz- 
kötelességnek érzetét. Az a tudat, hogy hasznosak lehetünk, 
arra sarkal, hogy hasznosak legyünk. A cselekvés lehetőségé- 
nek érzete erős rugó arra, hogy alkotásokhoz fogjunk. Ha 

részesei vagyunk egy intézménynek, hajlandók is vagyunk ezt 
az intézményt a magunkénak tekinteni. Ha virul az intéz- 
mény, büszkeséggel nézzük, mert mi termeltük a virágot: ha 
csapások. érik, igyekszünk azokat elhárítani, mert érezzük a 
felelősséget, hogy vagy mulasztásunkkal, vagy segítségünk- 
kel mi is okai vagyunk a közszerencsétlenségnek. 

A katholikus egyház nem ismeri az autonómia jótékony 
hatását. Ez a hatalmas szövetség a hívek támogatása nélkül 
működik. El van zárva az élet levegőjétől. Híveit csak az isteni 
hit szálaival vonza magához, nem egyszersmind az emberi 
érdeklődés kötelékeivel is. Nem kicsinylem ama szálak erejét. 
Ám figyelmet kérek az ember földi természete iránt is. Az 
Az ember szeret imádkozni; de szeret gondolkozni és csele- 
kedni is; de a katholikus egyház ma csak az imádkozásra ad 
tért; a gondolkozástól és cselekvéstől elzárja híveit. 

A katholikus autonómiának évek óta legalaposabb szó- 
szólója Ugron Gábor. Büszkeséggel vegyes odaadással hall- 
gatta ma pártunk ezt a férfiút. Vezérünk, tolmácsunk, okta- 
tónk volt ő ma is. Csodálatos ékesszólásával megrajzolta az 
egyenlőség és viszonosság elvére fektetett egyházi autonó- 
miák eljövendő nagy képét. Igazságai megtermékenyítették 
a lelkeket, érvei megvilágosították az elméket. 

Magot hintett egy új korszak alakulásához. Egyetlen 
törvény által kívánja szabályozni valamennyi felekezet önkor- 
mányzatát. Nem tür sem kiváltságot, sem elnyomatást. Az 
állam adjon törvényes hatalmat és vagyoni erőt, hogy minde- 
nik egyenlően teljesíthesse erkölcsi, kulturális és hazafias fel- 
adatát. De állítson az állam korlátokat a visszaélések elé. Az 
oláhok egyháza ne nevelhessen közpénzből hazaárulókat. 

Az államsegély ne policiális eszköz legyen a kormány 
kezében, mely évenként szavaztatván meg, évről-évre meg- 
újítsa a kormány befolyását és az egyházak függőségéi Ez a 
segély legyen az egyházak tulajdona, hogy annak arányai sze- 
rint rendezhessék be magukat tervszerűleg. 

A korlátok alkalmazását csak esetről-esetre engedi meg. 
Nem a kormány belátása alá rendeli az egyházakat, hanem a 
törvény parancsa alá. A ki bűnös: bűnhődjék. A bűnt a tör- 
vény határozza meg, valamint a bűnhődés mértékét is. 

A hazafias egyházak ilyen törvény ellen kifogást nem 
emelnek, mert nem is jönnek azzal összeütközésbe. A nem 
hazafias egyházak szintén belátják, hogy minden országban 
első törvény, hogy jó hazafiak legyünk. 

A szabadelvű pártot most saját belső rothadásának ha- 
lálos tünetei foglalják le. Letört szárnyaival, bélpoklos tes- 
tével bizony nem tudja követni az Ugron magas akcióját. 
Elfogadásra az Ugron határozati javaslata tehát nem szá- 
mithat. De elfogadhatja azt az ország. Az elhintett mag kicsí- 
rázik a közérzület kebelén: a fa megnő, mert ápolni fogja 
minden honfikar s gyümölcsét szedni fogja egy boldogabb 
nemzedék. 


A baj gyökere. 
1896. február 9. 


Sajnálom, hogy kór felismerésében értünk egyet a Bu- 
dapesti Hírlappal. Mert bizonyos igaz, hogy ha utána ásunk 
a baj gyökerének, látni fogjuk, hogy a végső szálak Bécsből 
veszik a táplálkozás anyagát. Úgyde, az is bizonyos, hogy ez a 
fölismert igazság a kiegyezésre nézve nem igazolás, hanem 
ítélet. 

Nem minden valóságnak tudjuk az okát, de azt tudjuk, 
hogy minden valóságnak oka van. Az almafa csak almát te- 
rem és bármiként nyesegessük, ültetgessük, oltogassuk, még 
sem fog szilvát teremni. A látható és láthatatlan dolognak 
egyaránt megvan a maga törvénye. Különböző hatások alatt 
átalakul az anyag is, az erő is, de belső természetét mindig 
megtartja. A párducot meg lehet szelídíteni, de arra kénysze- 
ríteni, hogy rózsaszirommal táplálkozzék, nem lehet. 

Ha egy kúszó növény a földön csúszik végig, azt soha 
nem jószántából teszi. Komlót, repkényt sohasem látott senki 
a rét közepén nőni, mert támaszt, tehát életföltételt csak a 
sövény mellett és a fák között találnak. 

A népek életföltétele, a szabadság. A szabadság funda- 
mentuma az önrendelkezési jog. A ki nem rendelkezik önma- 
gával, annak nincsen szabadsága. Ha egy nép nem ura a saját 
sorsának: akkor vagy önként mondott le szabadságáról, vagy 
az erőszak fosztotta meg attól. 

A magyar nemzet önként mondott le. De ez nem termé- 
szetes állapot, mert ellenkezik a népélet belső mivoltával. 
A természet rendje, hogy minden organizmus fejlődjék. A 
természet rendje tehát az is, hogy ne akadályokat gördítsünk 
a fejlődés elé, hanem hogy azokat onnan elhárítsuk. 

Úgyde a Reichskriegsministerium intézménye akadály 
a mi katonai fejlődésünkben; az osztrák konzul akadály a mi 
kereskedelmi fejlődésünkben; az osztrák célból épült véd- 
vám akadály a mi ipari fejlődésünkben; az osztrák bank aka- 
dály a mi gazdasági fejlődésünkben; az osztrák diplomácia 
akadály a mi nemzetközi fejlődésünkben. 

A mi almafánk szilvát terem, mert a magyar ifjú német 
nyelv mellett katonáskodik. A párduc füvet eszik, mert a ma- 
gyar katona nem a magyar haza alkotmányára esküszik. 
A repkény földön csúszik, mert nemcsak önmagunknak fize- 
tünk adót, hanem az osztráknak is. 

Ez az állapot nem természetes. 

Az embernek nincsen két szíve. Feje is csak egy van. 
A kiegyezés is azt kívánja, hogy két hazáért éljünk-haljunk 
és két hazának érdekeiről gondoskodjunk. Nekünk tehát olyan 
problémával kell minden időnket eltölteni, amit nem lehet 
megoldani. Ebben való kínunkban fából építjük a vashidakat. 

Mert azt a természetellenes állapotot, hogy mi ültessük 
az almafát s más szedje le az almáját, csak két móddal lehet 
ideig-óráig fentartani. Vagy az abszolutizmus útján erőszak- 
kal; vagy alkotmányos formák útján korrupcióval. 

Az erőszak immár ki van próbálva. Nem sokat ért, mert 
egy nemzet élete utóvégre is SZÍVÓS. Semmi kedvünk sincs 
meghalni. Most próbálgatjuk az alkotmányos formákat és nya- 
kig vagyunk az iszapban. 

Miért? 

Azért, mert a sötétben kellett működni. 

A legtöbb bűn éjszaka fogamzik meg. Egy nyitott szemű 

nemzet nem tűrné, hogy alkotmányos várbástyáit lerombol- 
ják. Az elvakított nemzet persze nem látja a rombolást. Egy 
nyitott szemű nemzet nem tűrné vagyonának eltékozlását. Az 
elvakított nemzet ezt sem látja. 

Teljes és valódi alkotmányosság mellett olyan állapotot, 
amilyent a közjogi kiegyezés teremtett, két ízben a nemzet 
jóvá nem hagyott volna. Hiszen a hülyeség nem nemzeti vo- 
nás. Hogy munkásságunk gyümölcsének javarészét az osztrák 
egye meg, erre a gondos és pozitív természetű magyar faj a 
maga jószántából nem ad megbízást. Ha mégis adott, úgy 
azt csak mesterségesen csikarták ki tőle. 

Miben állott ez a mesterség? 

A közerkölcsök rendszeres kipusztításában. 

A rendszer alapvonása az, hogy ne a jellemerő fejlesz- 
tessék, hanem az emberi gyöngeség részesüljön gondos ápo- 
lásban. Az egyéni boldogulás nem az egyéni értéktől függ. 
A nemzet lelkébe oltották azt a hitet, hogy a közpályán, mi- 
ként egy rókaveremben, csúszva lehet haladni. 

Az opportunizmusnak templomot emeltek és irodalmat 
csináltak. A siker, a vagyon, a hatalom, a rang oltári szent-: 
ség lett. Jó pénzzel fizették azt a tollat, mely üldözte az ese- 
ményt, kacagta az egyszerűséget, eszelősnek nyilvánította az 
önzetlent. 

Ez a rendszer melegágya lett az illegális vágyaknak, az 
illetéktelen törekvéseknek. A munka nélkül való vagyonszer- 
zésnek. Kéz kezet mosott. A kormány kapott szavazatot, a 
szavazó kapott előnyöket. Akiben hajlam volt a rosszra, oda- 
szegődött. Aki címkórságban szenvedett, odaszegődött. Aki 
ludas volt, odaszegődött. 

A hatalomnak módjában van elpalástolni a bűnt s a jól 
eltakart bűnt az ellenzéknek nincs módjában fölfedni. Húzód- 
junk meg tehát a hatalom árnyékában. A hatalomnak módjá- 
ban áll az üzletet előmozdítani; az ellenzék nem tehet sem- 
mit. Húzódjunk tehát a hatalom melengető tűzhelyéhez. A ha- 
talom ragyog. Húzódjunk oda, hogy ránk is vessen egy 
sugári 

íme az ország nagyjai; azok is, akik penziót húznak és 
azok is, akik működnek. Számlálja meg őket az olvasó, és 

bírálja meg. Néhány talentumos férfi kivételével, vajjon minő 
helyzetben volnánk, ha ellenzékiek lettek volna? Volna-e te- 
kintélyük, rangjuk, vagyonuk, hízelgőjük? Dicsérnék-e a fize- 
tett tollak? 

A rendszer úgy hozta magával, hogy a magánérdek fö- 
lébe került a közérdeknek. Ennek így kellett lenni. Senkisem 
bolond, hogy lemondjon hazája előnyeiről, ha nincsen ma- 
gánhaszna belőle. De a kiegyezést fenn kell tartani Bécs ked- 
véért. Ehhez többség kell. Argumentumokkal ilyen többséget 
sem létrehozni, sem állandósítani nem lehet. De okkal-mód- 
dal lehet. így szüli a kiegyezés a korrupciót. 

A romlott vér sebeket fakaszt a testen. E kelevények 
nemcsak undort ébresztnek, de fájdalmat is. Gyönyörűséget 
senkinél sem okoznak. Leleplezni immár lehet, mert a genny 
átette magát a takarón. Ki tehet arról, hogy a vérromlás ily 
nagyfokú? Ki tehet arról, hogy olyan rendszert tartanak fenn, 
mely ellenkezik a nemzet érdekeivel és becsületével. 

Sok megfoghatatlan dolog nyer most magyarázatot. 
Olykor törvénysértést követett el a kormány. Mégis fölmen- 
tette a többség. Máskor nem szerzett elégtételt a nemzet meg- 
sértett érzelmeinek. A többség mégis vele szavazott. Sokszor 
számtani bizonyossággal lehetett kimutatni a nemzeti vagyon 
elharácsolását. A kormánynak ilyenkor is többsége volt. 

Ezeket a csodákat magyarázzák most meg a felfakadt 
kelevények. Ha Bécs kívánja: apportírozunk; ha kívánja, 
négykézláb állunk. Még ugatnánk is hűségünk önfeledt pil- 
lanataiban, ha kutyák volnánk. De mivel emberek vagyunk, 
tehát szavazunk a korrupció mértékének  terjedelméhez 
képest. 


A kormány felelőssége. 
1896. február 12. 


Helyes. Nem kell elfogadni az Apponyi gróf indítványát, 
sem a Szapáry Gyula gróf határozati javaslatát. Szavazzunk! 
A parlamenti bizottság alkalmatlan intézmény. Nem lehet neki 
parancsolni. Tág hatáskörében a rejtett helyeket is fel ta- 


262 


lálná kutatni. A homály pedig kényelmesebb, mint a vilá- 
gosság. A sötétség még a homálynál is kényelmesebb. 

Tehát le kell azt az indítványt szavazni. Szerezzünk ma- 
gunknak becsületet szavazattöbbséggel. Ez is jobb a téboly- 
dánál; valamiképen a tébolyda is jobb a tömlöcnél. 

Mit akar még az ellenzék? Hát nem volt elég? Hát már 
egyetlen becsületes semmiházi sem lehet tőle bátorságban? 
Valóban bosszantó. 

íme végig gázoltak immár a szabadelvű párt három osz- 
lopos férfiának a becsületén. Ennyi áldozattal a véreb fa- 
lánksága is ki volna elégítve. Hiszen ha így folytatják, kisül, 
hogy Magyarországon még lopni sem lehet. 

Micsoda barbárság így elvadulni? Milyen ostobaság föl 
nem emelkedni a sikkasztás magaslatára? Hiszen kérem, ha 
az ember nem dolgozik és nincsen magánvagyona: sikkasz- 
tás nélkül még Bock-szivart sem szívhat. Jó francia pezsgőt 
épen nem ihatik — a drága szeretőkről nem is beszélve. Hát 
a puha szőnyeg Daghestánból, a csillár angol kristályból, a 
régi vázák Sévresből, a Rangcoulet-féle bronzok — ugyan hol 
vegye azokat a szegény becsületes ember, ha nem sikkaszt? 

Minek azt a dolgot tovább vizsgálni, mikor minden 
" olyan világos? Elvégre is potom 493.000 forintocskát bíztak 
bajozott; lovagias ügyeket. Pajtáskodott a Lloyd klub első- 
rangú istennőivel, nem volt ultramontán, akit üldözni divat; 
sem nemzeti, akit üldözni muszáj. Liberális férfiú volt tetőtől 
talpig. Adósságot csinált és nem fizette. Kártyázott és adós 
maradt fűnek-fának; nagy lábon élt kevés fizetésből; boldog- 
talan volt, mint minden parvenü. Hogy ledér és iszákos lett 
volna, sokan állítják, senki meg nem cáfolja. Az ilyen ember 

Mégis; ámbár a dolog elég világos: tudni jó volna leg- 
alább annyit, hogy együttvéve a három kultuszminiszter és 
a két pénzügyminiszter vajjon mennyi pénzt bíztak Pulszky 
Károly úrra a saját vagyonukból? Mert ha a privát kasszá- 
jukból is elölelt ez a derék cimbora egy jókora összeget, akkor 
a gondatlanság nem olyan kirívó. 

Ám, én azt kérdem az összes volt, meglévő és leendő 

miniszterektől, ideszámítva az egész liberális pártot, adott 
volna-e közülük valaki Pulszky Károly urnák kölcsön 5000 
forintot becsületszóra? Mert ezen fordul meg a dolog egyik 
vége. Nos? Jelentkezzék az a vesztegető, aki adott volna. 

Hogyan? Ötezer forintot nem adtak volna neki a saját 
vagyonukból és százannyit mertek adni az ország vagyonából? 
Valóban ez nagy vitézség. Az ilyen bátor férfiak már csak 
megérdemlik, hogy tovább is kezeljék az ország pénzét. 

Bánffy miniszterelnök úr ugyancsak hangsúlyozta a kor- 
mány felelősségét. 

Úgy? 

Hát mondok én valamit ennek a felelős urnák. Óhajtom, 
hogy a többi is meghallja. 

Akarják-e, hogy az ország bízzék a szavukban s higy- 
jen a felelősségükben? Ha igen; ha férfias szó az a felelős- 
ségérzet és nem léha feleselés: akkor ne bujkáljanak az olyan 
többség mögé, mely mindent megszavaz — hanem, akik érde- 
kelve vannak — tegyék le tárcájukat és kérjenek maguk ellen 
szigorú vizsgálatot. 

Az ilyen felelősséget értem és honorálom. A közjót pe- 
dig ne tessék félteni. Ezer évig élt ez az ország az Önök 
miniszterkedése nélkül. Ha leköszönnek, nem esünk kétségbe. 
Még mindig elég erősek vagyunk arra, hogy Önöket kihever- 
jük. Mondjanak le. Ártatlanságuk érzetében dobják oda a ha- 
talmat és vessék latba egyéb értéküket. Hadd lássuk a med- 
vét — barlang nélkül. 

Valamirevaló kormány úgy sem bírta volna ki a lelep- 
lezésnek ezt a sorozatát. Most, hogy meztelenre vetkőzött a 
rendszer, csak most látjuk, hogy milyen undorító vonásokat 
takart a lepel. Miért botránkoztatják a világot ilyen látvány- 
nyal? Hát még annyi erejük sincs, hogy szaladjanak? 

Mondják meg, mi takarni valójuk van még? A vallomás 
megkönnyíti a lelkiismeretet és enyhíti a bűnt. Tehát be- 
széljenek. 

De ne arról beszéljenek, hogy nem loptak, mert sem én 
nem vádolom, sem más nem vádolja őket tolvajsággal. Min- 
denki tudja, hogy nem cinkosok, csak cimborák. Tiltott pénz- 
hez nem nyúltak a maguk hasznára. Így hiszi ezt mindenki. 

Ám tiltott pénzhez nyúltak mégis, mikor az országgyű- 
lés jóváhagyása, felhatalmazása és rendelkezése nélkül utal- 
nyoztak ki az állampénztárból egy félmilliót. Elvállalják a 
felelősséget? Jól van, hát tessék felelni: 

Melyik törvény utasította arra, hogy műtárgyakat vásá- 
roljanak? Melyik törvény hatalmazta fel arra, hogy budget- 
szerűleg meg nem állapított pénzből vásárolják ama műtár- 
gyakat. 

Mi tetszik? Hogy a képek értékesek? No ha értékesek, 
hát tartsák meg maguknak. CGsef telj ének velük belátásuk sze- 
rint. Nyerészkedjenek rajtuk. Én nem irigylem a nyereséget. 

Hanem az ország pénze meg legyen az utolsó krajcárig. 
Ez a pénz nem arra való, hogy eldőzsölje Pulszky Károly úr. 
A felelősség nem olyan, mint a dajkamesék köpenyege: ha 
leteszem, látnak, ha fölveszem, nem látnak. A felelősség címer 
az önérzetes férfi mellén, mely azt hirdeti, hogy helyt áll azért, 
amit tesz. Nos, álljanak helyt. A kezükre bízott és elkallódott 
százezreket tessék visszapótolni. 


Visszapillantás. 
1896. február 16. 


Hasznára a tegnapi szavazás nem válik sem a kor- 
mánynak, sem az országnak. Bizonyos dolgok nem tűrnek 
homályt. Azt a helyet, ahol közpénzt kezelnek, kristályüveg- 
ből kellene építeni. Mindenkinek van ott egy-egy fillérje; 
illik tehát, hogy mindenki lássa azt, ami az ő fillérjével 
történik. 

Ha kétely merül fel, azt el kell oszlatni, ha vád emel- 
tetik, azt meg kell cáfolni. De a tegnapi szavazás sem a 
kételyeket el nem oszlatta, sem a vádat meg nem cáfolta. 

Az ellenzék látni akart s hogy láthasson, világot kívánt 
gyújtani. A kormány vótum-többséggel akadályozta meg a 
világosságot. Más szavakkal: lehetetlenné tette az ellenőr- 

zést. A jogi kérdést átterelte a politikai térre, a tisztesség 
fölött hatalomszóval döntött. Ezzel fölszabadította a gyanút, 
megerősítette a kételyt és ami legnagyobb baj, léket ütött 
az alkotmányos ellenőrzésbe vetett bizalomba. 

Hogy és mikép higyjen az ország nekik, mikor már ők 
sem bíznak önmagukban? Jól jegyezzék meg: ez a vita S 
e vitában a többség magatartása rohamosan érlelte azt a 
föltevést, hogy a kormányokra bízott közpénz nincs teljes 
biztonságban. Ilyen természetű kétely ez ideig nem forgott 
fenn. Ez egy új és igen sötét tájképrészlet a magyar alkot- 
mányos élet mezejéről. Azt eddig is tudtuk, hirdettük, hogy 
a gazdálkodás rossz. De azt, hogy egyébre is költik a 
pénzt, mint amire a törvény megengedte; valamint azt, hogy 
az ország pénzét gondatlan észszel, könnyelmű kezekre is 
bizhatnák kellő ellenőrzés nélkül: ezt eddig valóban nem 
tudta senki és föltenni sem merte senki. 

Olyan hiba ez, amelyet nem lehet megbocsájtani sza- 
vazatok által és nem lehet eldugni szavazatok mögé. Ha 
egy kormány ilyen hibán rajta veszt: annak nem lehet 
egyéb tennivalója, mint kérni maga ellen a vizsgálatot, 
hogy jó szándékát és tisztakezűségét bebizonyíthassa s 
azután távozni, hogy a megrongált bizalom az intézmény 
irányában helyreálljon. De a mi kormányunk nemcsak nem 
kérte a vizsgálatot, de annak egyenesen ellenszegült és 
nemcsak nem távozik, de saját kreatúrájával, a többséggel 
magának bizalmat szavaztatott. 

Ez az eljárás a helyzetnek és a kötelességnek teljes 
félreértése. A bizalom érzelmének csak a politikai momen- 
tumoknál lehet és szabad érvényesülni. Pénzkérdésekben nin- 
csen bizalom, nincsen többség, nincsen kisebbség. Ha pénz- 
kérdésekben is a parlamenti pártok erőviszonyai döntené- 
nek, akkor nem volna szükség részletezett budgetre és szer- 
vezett számonkérő székre. Ez esetben elegendő volna egy 
felhatalmazás arra, hogy a kormány adót szedjen és hogy 
a begyült adót elköltse. De alkotmányos princípium, hogy 
tételről-tételre minden kiadás és minden bevétel törvényes 
szankciót nyerjen. És az is princípium, hogy az országgyű- 
lés által választott számvevőszéki elnök alatt álló testület 

minden egyes tételnek törvényszerű felhasználását revidiálja 
és megállapítsa. Ezek a korlátok világosan mutatják, hogy 
alkotmányunk a közpénzek beszedésének és hováfordításá- 
nak kérdését a politikai bizalom szférájából kivette és a he- 
lyes számviteltan elveire fektette. 

E tekintetben az egyetlen igazság a kétszerkettő—négy. 
És hiába való a legtisztább becsület és a legféltetlenebb biza- 
lom, mert nincsen a földön olyan többség és nincsen a vilá- 
gon olyan népszerűség, mely a szavazat útján a kétszerkettő- 
ből akár hármat, akár ötöt csinálhatna. 

Kormányaink két durva hibát követtek el a képvásárlás- 
nál. Először túllépték meghatalmazásuk körét, másodszor el- 
mulasztották a köteles gondosságot. Ha ez a két hiba 
politikai téren esik meg, akár egy vármegyével szemben, 
akár egy törvény végrehajtásánál, a kormány feleletre von- 
ható s a többség felfogása szerint fel is menthető. De ha 
ez a két hiba a pénzkezelés terén esik meg, akkor már nem 
a politikai felelősség terhe sújtja a kormányt, hanem a ma- 
teriális felelősség terhe, mely elől egy szavazó többség mögé 
bújni sem nem illik, sem nem szabad. 

Az a tény, hogy a bűnvád alatt lévő képtárfelügyelő 
testvére kötelező nyilatkozatot tett az összes károk megtérí- 
tésére, ez a tény mutatja, hogy a materiális felelősség súlyát 
odaát is érzik a kormánypárton. A megoldás azonban nem 
kielégítő. Mert mi történnék, ha a jó testvér nem volna 
fizetőképes? Kárban maradna az ország? És ha nem talál- 
tak ennél alkotmányosabb megoldást, miért találták ezt ki 
épen a szavazat napján? 

Mit kívánt az ellenzék? A konkrét alakban felmerült 
nagyfokú és alapos gyanúval szemben a helyzet tisztázását. 
Kipuhatolását annak, hogy van-e az országnak kára és ha 
van, ki tartozik annak helyrepótlásával? 

Nos, ha a kormány szemben ezzel a jogos kívánsággal, 
mindjárt az első pillanatban a bíró elé állította volna a 
vádlottat s kijelentette volna férfiasan, hogy az esetleges 
kárt meg fogja téríteni vagy a vádlott családja, vagy az a 
kormányférfi, aki mulasztást követett el a kellő gondosság 
körül — s ha egy jelentés kíséretében az összes  — idevágó 

okmányokat a ház asztalára letette volna: megkímélte volna 
az országot e titkos izgalmaktól, a házat egy kínos vitától, 
önmagát a gyanúsítástól. 

De nem ezt tették. Pedig aki hátrafelé tud futni, az 
előre is tud futni. Ha mindezt megtehették egy héttel későb- 
ben, megtehették volna egy héttel előbb is. Az ellenzék 
nem oka annak, hogy a kormánynak nincsen feje, ami van, 
azt azonnal elveszti. E fejetlenség következtében mindenek- 
előtt nem a bíró elé állították a vádlottat, hanem az orvos 
elé. A bűnt fel akarták cserélni betegséggel. Ki ne háborod- 
nék fel ilyen vakmerő elvetemültségen? Azután verték a 
mellüket a felelősség tekintetében, de az okozott kár meg- 
térítéséről tudni nem akartak. Ki venne ostort a kezébe, 
mikor a közpénzt elharácsolva látja a bűn megbüntetése s a 
kár megtérítése nélkül. Ehhez járult, hogy megtagadtak min- 
den okmányszerű felvilágosítást. Többségük tudatában és 
hatalmuk elvakultságában még csak arra sem tartották érde- 
mesnek a parlamentet, hogy előre megegyezzenek abban, 
amit mondanak. Minden felszólalással táplálták a gyanút és 
növelték az izgalmat. 

A helyzetet a türelmetlenségig fokozta az a tény, hogy 
a szabadelvű pártból abszolúte senki sem jelentkezett az ügy 
védelmére. Más nem beszélt onnan, valamennyi személyesen 
volt érdekelve. Tisza Kálmán, Szilágyi Dezső, Széll Kálmán, 
Jókai Mór, Falk Miksa, Hegedűs Sándor, vajjon miért né- 
multak el? Hiszen az alkotmány legfontosabb részéről, a 
ház budgetjogáról volt szó. Miért hallgattak! Amit megsza- 
vaztak, annak védelmére nem találtak volna legalább ürügyet? 

Avagy talán nekik sem tetszik az olyan gazdaság, ahol 
a számadó juhász dögbőrrel számol be? 

Megijedve. 
1896. február 19. 


Egy tudósító rémes hírt közöl a Magyar Hírlapban a 
liberális párt hangulata felől. Nem kisebb dologról van szó, 
mint arról, hogy az ellenzék támadásai a szabadelvű pártban 
yidegessé tették a hangulatot és hogy ymeglehetős fokú iz- 
gatottsággal tárgyalják azt a hírt, hogy az ellenzék botrány- 
hajhászata nem fog tartózkodni egy miniszternek családi ma- 
gánügyeivel való foglalkozástól sem.x Ám, teszi a szörnyű hir 
végére a tudósító, ha ez valósulna: vakkor a türelem zsilipjei 
szakadni fognak s akkor a kormánypárt is millenium ide, mil- 
lenium oda, semmivel sem törődve, teljes erővel fogja vissza- 
verni az ellenzék támadásátc. 

Olvasva ezt a nagy elhatározást, félelem fogott el. Testi- 
lelki állapotomat egyetlen szó fejezi ki. Remegek. 

Oh, milyen tikkasztó is ez a korszak! Pharsalus mezején 
felkiáltott: jobb nem születni, mint élni és jobb meghalni, 
mint születni.x Mert mit ér a születés, ha a liberális párt ide- 
ges? Mit ér az élét, ha a liberális párt türelmi zsilipje szét- 
szakad? Sőt még a halál is, az örök pihenésnek ez a szép re- 
ménye, ez a mindenható nirvána, vajh, mit ér még ez is, ha 
a szabadelvű párt fenyegetődzik? 

Remegek. 

Vajjon mire készülnek? Mit értenek vajjon az ellenzék 
támadásának teljes erővel való visszaverése fölött? Még sej- 
teni is rettentő, hogy mit hordozhat vméhében a haragtól vi- 
selős titok?c 

Borzasztó napokra legyen készen az ellenzék. Amelyre 
járok, kénes bűzt érzek mindenfelé. Fejem fölött vészmadarak 
csapdossák sötét szárnyaikkal a terhes levegőt. Mindez nem 
egyéb, mint a liberális párt viharának hírnöke. Lám, még az 
előjel is milyen rémületes. 

Hát még, ha Bánffy majd megszólal! Haragos lelkének 
sújtó villámait ki leszen elég erős elviselni? Porba ki nem 
hull, ha recsegni kezd a magyar glóbusznak minden bordája? 
Oh jaj nekünk? Kétszer jaj, hogy születtünk; százszor jaj, 
hogy nem haltunk! 

Hallottátok a szót? — a szabadelvű párt ideges. Esze- 
tekre térjetek, azt mondom. Legyetek jók és ne izgassátok 
tovább e pártot, melynek előkelőségei vashidat tudnak csi- 
nálni fából, aranypénzt nickelből és Rafael képet vásárolnak 
ott is, ahol nincs Rafael-kép. Némuljatok el; mert a nyelv 
arra való, hogy hallgasson. Inkább vakuljatok meg, minthogy 
meglássátok a botrányt. 

Hiszen nem vagytok csendőrök, sem ügyészek, sem ren- 
dőrügynökök. Mi közötök hát az illetéktelen vagyonszerzés- 
hez, a közpénzek eltékozlásához, a szennyen hízott kövérek- 
hez és a tivornyázó soványokhoz? Vigyázzatok, mert elsza- 
kad a türelem zsilipje. Ne Cicerót olvassátok, aki a yKöteles- 
ségekrőlx irt, hanem kortársát Varrót, aki megtanít, hogy az 
véjjeli edénynek is megvan a maga mértéke!x Csendesen le- 
gyetek hát ellenzékiek. Ne bántsátok, mert elszakad a zsilip 
s a telt edény ki talál csordulni. 

Ti botrányhajhászók! Nem szégyellitek, hogy megzavar- 
tátok a rendetlenül kezelt közvagyon idillikus csendjét? Igaz- 
ság ide, igazság oda; de nem az itt a kérdés. Nektek azt kel- 
lett volna megfontolni, hogy a nemzeti becsület, mint egy 
fületlen gomb oda van varrva a vicinálisták és a képvásárlók 
kabátjához. Nektek tehát nem lett volna szabad ezeket a ka- 
bátokat kiporolni. 

Most pedig ijedjetek meg! 

A szabadelvű párt ideges; a szabadelvű párt bosszan- 
kodik. Ne ingereljétek az alvó bestiát. Nem látjátok, hogy 
oroszlánbőr van rajta? Óvakodjatok a harapásától, mert ki- 
tűnő fogai vannak. Húsz év óta őrlik e fogak a nemzet erejét 
és még sem vástak el; sőt kiélesedtek a falánkság gyakorla- 
tában. 

Vissza azzal az ellenzéki koldusnótával — örökös pa- 
naszszal, örökös vágyakkal; országos érdeknek előtérbe tolá- 
sával. Örüljön maga az ország is, hogy megtűri őt a szabad- 
elvű párt. Mert ez az ország az övé; senkié másé; legkevésbbé 
az önmagáé. Úr itt e földön csak a szabadelvű párt. Földön 
és vizén erdőn és mezőn, falun és városon csak ő az úr. Övé 
a vasút, a gyár, a bank, a hivatal; övé a hatalom és a dicső- 
ség; övé a jog, a többség, a hegy, a törvény, a főispán, övé 

a finánc, a jegyző, a bíró. Nos, miért ne legyen az övé a töm- 
löc is? 

Hát legyen! 

Ilyen hatalmas urnák ne merjen tovább alkalmatlankodni 
az ellenzék. Húzza meg a bagariát. Tanulja meg a következő 
bölcseséget: vNe szólj szám, nem fáj fejem.x Legyen szerény 
és csak arról beszéljen, amit neki a szabadelvű párt megen- 
ged. És csak úgy beszéljen, ahogy a kormánynak kedves. Ille- 
delmes legyen, ne pedig vásott. Ne fújja, ami nem égeti. Ne 
tetézze a kormány gondjait. íme a kormány azon töri a fejét, 
hogy az egész Keletet miképen kell nagy ügyességgel átját- 
szani a muszka kezére. Nem kis bajt okoz az is, hogy miké- 
pen lehetne olyan eszesen megoldani a vámszövetséget, hogy 
ami az osztráké, az legyen az osztráké s a mi a mienk, az is 
legyen az osztráké. 

Hát ne zavarjuk hazafias munkájában! 

Azt pedig, hogy miben áll az, va családi ügyx, én nem 
tudom. A liberális párt úgy látszik tudja. Ha valamelyik mi- 
niszter sajt helyett szappant kapott otthon: az nagyon jól tör- 
tént, mert ezekről az urakról kívül-belül mindennap le kell 
mosni a bécsi port. 


A testvér. 
1896. február 28. 


Századok parancsolják, a törvény is rendeli, hogy test- 
véri jóindulattal legyünk Ausztria irányában. Törvények sza- 
vának, idők parancsának nem mindig engedelmeskedtünk 
híven. Egy Rákóczi Ferenc nevű izgató megtévesztett volt; 
hasonlóképen Kossuth Lajos. De nagyban és egészben jó 
testvérek valánk, már mint mi. A másik testvér nem volt 
épen olyan kifogástalan. Sokszor kifosztott jogainkból is, 
vagyonúnkból is. Csak megverni nem tudott, mert csontunk 
és izmunk különb volt, mint az övé. Neki pedig a bőre volt 
vastagabb. 

Úgy volt, hogy amit keresénk, annak jó felét neki ke- 
restük; amit megtakarítottunk, annak jó felét neki takarítot- 
tuk meg. Ami arany került ki a hegyeinkből, mi csak kibá- 
nyásztuk, ő elköltötte. Ami gyapjú nőtt juhaink hátán, azt 
mi csak lenyírtuk, de ő használta fel azt is. 

Aki jól megnézi a dolgok folyását, észreveszi, hogy 
alig tehetünk egyetlen lépést, hogy abból haszna ne lenne 
Ausztriának. Szivarra, ha gyújtunk, eledelünket, ha megsóz- 
zuk, sört, pálinkát, ha iszunk, cukrot, ha fogyasztunk: mind- 
ezzel Ausztriának valamely utón adót fizetünk. Ami rajtunk 
van, a kalap, a ruha, a lábbeli; ami körülöttünk van, búto- 
rainknak szövete, szobáink dísze, a teríték, mely asztalunkon 
van, a tükör, mely falunkon ragyog, a lámpa, mely világit, 
a toll, mellyel írunk — mind, mind Ausztriára emlékeztet, 
mert onnan jött ide, hogy szegényítsen minket és gazdagítsa 
őt. Mikor megosztozunk, maholnap harminc éve annak, ne- 
künk nem valának terheink; neki sok volt, adósságait részint 
azért csinálta, hogy hasznos beruházások által gyarapítsa 
munkaképességét és vagyonát, részint pedig azért, hogy esz- 
közöket szerezzen a mi elnyomásunkra. Hogy az ily adós- 
ságnak mi is részesei legyünk, az ellen minden isteni és 
minden emberi törvények tiltakoztak. Csak mi nem tiltako- 
kozunk. Elvállaltunk abból az adósságból, amelynek segítsé- 
gével néhány akasztófát is állított volt a testvér a mi szá- 
munkra — kerek számban 30 millió évi járulékot. Azóta fizet- 
jük becsületesen; jóformán panasz nélkül; azzal a megoko- 
lással, nehogy a terhek súlya alatt összeroskadjon a testvér. 
Kamatokat nem számítva, 900 milliót fizettünk eddig csak 
méltányosságból Ausztriának. 

Ilyen volt az osztozkodás. Mi kaptuk a terhet, ők meg- 
tartották a vagyont. Csináltunk olyan szövetséget, hogy ipa- 
runk ne fejlődhessék, ami pedig van, az menjen tönkre. 
Meg is történt. Azt is megállapítottuk, hogy csak olyan 
pénzünk legyen, amilyent egy osztrák nyerészkedő társulat- 
nak forgalomba hozni tetszik. Abba is beleegyeztünk, hogy 
amit az osztrák külföldre visz, azért adjunk a magunkéból 
neki jutalmat. Az ellen sem tettünk kifogást, hogy fogyasztási 
adónk egyik része ne a magyar kincstárba folyjon be, ha- 
nem az osztrák kincstárba. 

Alapos körültekintéssel mindent megtettünk arra, hogy 
magunkat elszegényítsük, az osztrákot meggazdagítsuk. 

Ki merészeli tehát a szemünkre vetni, hogy nem 
vagyunk jó testvérek. A Jézus Krisztus tanai soha sehol 
nem érvényesültek ilyen hatalmas dimenziókban. Aki kővel 
dobott, azt kenyérrel dobáltuk. Aki arcul ütött balról, an- 
nak odatartottuk a jobbik pofánkat is. Mindezt tettük panasz 
nélkül, loyális lemondással, kutyahűséggel és ha kuruc han- 
gok emelkedének, azokat elcsitítottuk a szavazás erejével 
csak azért, hogy ne tudja egyik kezünk, hogy mit cselek- 
szik a másik. 

És íme, még sem valánk elég jó testvérek. Az osztrák 
megharagudott ránk. Felmondta a szövetséget. Nincs meg- 
elégedve annyi áldozattal, amennyit hoztunk. Beletekint faze- 
kunkba és fölfedezi a húst. Ránk veti pillantását és meglátja 
csizmánkat. Ide rándul Budapestre és észreveszi az idegen 
tőkével dolgozó gyárakat. 

Micsoda? Hát a magyar hagymacibre helyett húst 
eszik? Hát nem mezítláb jár ez a provinclakó sátoros cigá- 
nyok módjára? Sőt gyárt is merészel építeni, mintha jussa 
volna az élethez, az életnek örömeihez, a munkának sikeréhez? 

Az osztrák testvér tűrhetetlennek tartja ezt a helyzetet. 
Kisüti, hogy épen mindenünket nem adtuk még neki. Amit 
oda nem adtunk, azzal ő megrövidítve érzi magát. Követe- 
léseket támaszt s hogy sarokba szorítson, felmondja a szö- 
vetséget. 

Hát jól van. Ezt a nagy szerencsétlenséget igyekezzünk 
nyugodtan elviselni. Mi valóban azt hittük, hogy ez a szö- 
vetség neki haszon, nekünk kár. De ő mondja fel, bizo- 
nyára azért, mert kárt lát benne önmagára nézve. Pedig rni 
igazán azt hittük, hogy nincsen kára benne. De ha így 
van, pedig így kell lenni, mert ő mondja, hát akkor csak- 
ugyan nem illik a dolgot erőltetni. Legyünk jó testvérek. 
Ne kívánjuk a testvér kárát. Fogadjuk el a felmondást. 

Ne politizáljunk. Vessük végét annak a fogalomzavar- 
nak, hogy a gazdasági kérdést a politika szempontjából s a 
politikát a gazdaság szempontjából tekintsük. Helyezkedjünk 
a kétszerkettő tanaira. Ne bántsuk a szegény osztrákot, ha 

neki nem jó ez a szövetség. Éljünk meg nála nélkül. Ne 
zsaroljuk a szegényt. Leben und leben lassen. Fogjunk az 
önálló gazdasági élet berendezéséhez. Az ellenzék minden 
árnyalata megegyezik ebben. A kormánypárt sem lehet mél- 
tánytalan az osztrák testvérrel szemben. Legyünk egy- 
gyek ebben a kérdésben. Járjon elől a kormány s tegye 
meg a szükséges intézkedéseket a magyar vámvonalak fel- 
állítására. A házban és a házon kívül senki sem akad, aki ne 
követné a kormányt. 

Amíg azt hittük, hogy mi húzzuk a rövidebbet, addig 
érthető volt a szövetség fentartasa, mert hiszen a mi sorsunk 
az, hogy az osztrák érdekek vontatókötelén sorvadjunk el. 
De most, hogy tudtunkra adta az osztrák, hogy neki ez a 
szövetség kárt okoz: ne legyünk embertelenek s testvéri 
szeretettel oldozzuk fel őket a kártékony bilincsek alól. 


Nem! 
1896. február 23. 


Pedig jók vagyunk. 

Köztársaságról, forradalomról senki sem beszél. A szo- 
cializmus igazságairól hallgatunk s kihágásait a rendőrség- 
gel végeztetjük. Még nyugtalanságot sem mutatunk. Senki- 
nek az álmát nem zavarjuk. 

Annyi katonát adunk, mint a köles. 

Annyi pénzt adunk, mint a homok. 

Egyik része a pénznek idegenbe megy és nem térül 
meg soha. A katonát nem magunknak szereljük fel. Oda- 
adjuk testét-lelkét, vérét és vitézségét. Többé nem a mienk. 
Ha azt parancsolják: megveri az ellenséget; ha úgy paran- 
csolnák: ránk rakna bilincset. 

Még sem jön ünnepelni a Házba. 

Hát hová megy, ha oda sem jön? 

Tudtunkkal nem hibáztunk. Mikor hibáztunk, meglakol- 

tunk érte. Akkor is lakoltunk, mikor nem hibáztunk. 
A kötélből nekünk csak a hurok jutott. Hóhérok sohasem 
voltunk; martyrok igen sokszor. 

De az etikett nem engedi, hogy köztünk legyen. 

Ehhez nem értünk. A táncmesterek s hofmeisterek 
dicsőségében sohasem osztozott a magyar. 

Annyit tudok, hogy mikor dolgozunk, hogy fizethes- 
sünk, csurog rólunk az izzadság. Ez persze nem vág 
össze az etikettel. A verejték nem udvarképes. Nehéz 
szaga van. 

Azt is tudom, hogy a csatatér nem ilyen kényes. 
A golyó nem tréfálkozik. Mégis odamegyünk, bénák leszünk, 
meghalunk anélkül, hogy kutatnánk az etikett szabályai után. 
Pedig a vér sem jó szagú. 

Fátum az rajtunk, édes nemzetem, hogy minket már 
egyszer megismerni nem tudnak. Ha kinyitanák a szemü- 
ket, könnyen megláthatnák azt a történelmi vonást, hogy 
kezünkben a törvénykönyvvel csináltunk minden összeeskü- 
vést, minden lázadást, minden forradalmat. 

Más népek azért háborogtak, hogy megváltoztassák a 
létező jogrendet. A magyar nemzet kivétel nélkül mindig 
a meglevő jogrend oltalmazása céljából fogott fegyvert. 
A nemzeti organizmusnak olyan karaktervonása ez, melyet 
föl nem ismerni léhaság, félreérteni veszélyes. 

Ez a karaktervonás élesen domborodik ki a koronázási 
hitlevélben és a királyi esküben. Másutt, az elméletben is, 
a gyakorlatban is a monarchikus princípiumnak összes igaz- 
ságai az uralkodó feladatok természetében gyökereznek. 
A törvényes rend és az állandóság biztosítékait másutt csak 
a koronában keresik és találják meg. De a magyar jogérzet 
ezt a biztosítékot a nemzeti akarat ölében helyezi el. Nem 
mi esküszünk hűséget a királynak, mert hiszen ez a hűség 
úgy is természetes, miután megkoronáztuk; hanem a király 
esküszik hűséget a törvényeknek. Ezzel a ténynyel az a fel- 
ofgás jut érvényre, hogy a törvényes rend oltalmazásának 
ősforrása maga a nemzet. Csakis ez a felfogás vezet a logika 
fonalán ahhoz a közjogi gondolathoz, hogy a magyar nem- 
zet minden szabad polgára tagja a szent koronának. — Mert 

minden polgárban élni kell annak a tudatnak, hogy a törvé- 
nyek oltalmazásában ő is részese a korona feladatának. 

Ez a tudat él is bennünk. Engedelmesek vagyunk jó 
gyermekek módjára. Sokat panaszkodunk az igaz; zsörtö- 
lődünk is eleget. Nem vagyunk olyan szemfényvesztők, 
hogy a rosszat jónak lássuk. A kormány politikáját kevésre 
becsüljük. Szókimondók is vagyunk egy kissé. 

De lenézést bizony nem érdemlünk. 

Becsületes hűségünkben ne kételkedjék senki. Nem 
vagyunk olyan alávalók, hogy ragaszkodást színleljünk, ha 
nincs bennünk ragaszkodás. Hát mi szükség van arra, hogy 
bántalmakkal illessenek? 

Ez a Bánffy azt mondja, hogy ő nem tehet róla. 
Micsoda? Hát én tehetek arról, hogy ő a vezér? Magya- 
rázza meg már egyszer, hogy mit keres ott, ahol van? Vilá- 
gosítson fel, hogy mi szüksége van reá az országnak? 

Mikor Zágrábban porba tiporták a magyar nemzet 
becsületét, helyén maradt, mint egy útszéli cövek. Most, 
mikor nagy ünnepre készülünk, lelkesedésünket kicsinylőleg 
öntik le az etikett hideg vizével. És most is helyén marad 
ez a cövek. Minél jobban ütöd, annál szilárdabban áll. 

De hol van az megírva, hogy egy kormányelnök job- 
ban ragaszkodjék állásához, mint nemzetének becsületéhez 
és méltóságához? Az ő kötelessége volna megmondani oda- 
fönn, hogy a magyar nemzetet nem kell olyannak nézni, 
amilyen ez a kormány. A nemzeti önérzetet hibás dolog 
lefokozni, mert makacsság lesz belőle. A nemzet érzékenysé- 
gét nem kellene bántani, mert keserűséggé fajulhat. 

Ezer évnek buját, gondját, gyászát aranyozhatta volna 
meg a király. Ezer évnek történetét magunkra hagyatva ünne- 
peljük meg búval, gonddal és gyászszal. 

Ám megengedik, hogy felvonuljunk a palota udvarára; 
miként a díszőrség, hogy minden délben felvonul egy had- 
nagy vezénylete alatt. Az is meg van engedve, hogy a koro- 
nát megsétáltassuk a templomtól a parlamentig s a parla- 
menttől a templomig. Hogy díszülést tartsunk az új épü- 
letben — nem a Neugebáudeben, hanem a parlamentben, 
ezt sem kifogásolja senki. Majd tart ott Bánffy egy ezeréves 

beszédet, mely tartalmának becse és formájának szépsége 
miatt vtörvénybe lesz iktatva általa. 

Így szokott szétmálni minden nagyság a kicsiny embe- 
rek keze között. Egy világtörténeti esemény házi pörpatvarrá 
zsugorodott össze a Bánffy kezében. A nemzet örömére 
árnyék borult. 

A napsugár átmelegít egy mindenséget, de útjában egy 
vékony papírszelet föl tudja tartóztatni. A magyar minden- 
séget egy királyi vigenx melegítette volna most át. De Bánffy 
felmutat egy vékony papírszeletet a király és a nemzet kö- 
zött, melyre e szó van írva: nem! 


Az erőszak joga. 


1896. március 5. 


Az óvatos Budapesti Hírlap részletes leírást ad a tren- 
csénmegyei bizottsági tagok közelebbi választásáról. Ezen a 
helyen is a néppárt ütközött meg a hivatalos liberális párt- 
tal. Az elfogultságtól teljesen mentnek látszó leírás szerint 
helyen-helyen a liberális párt, helyen-helyen a néppárt győ- 
zött, de a néppárt különben ott is nagy többségben volt, a 
hol nem győzhetett. 

Új dolog nem történt. A szavazás lefolyását olvasatlanul 
tudja minden újságolvasó. Szolgabíró, jegyző,  falubíró, 
csendőr, erdész, korcsmáros — egy táborban. Ehhez járul az 
elnöki furfang. Ha ez nem használ: az erőszak. Minek ezt 
leírni? A farkas mindig egyformán viseli magát a juhakol- 
ban. A míg belefér, addig eszik; ha jóllakott, folytatja a vé- 
rengzést, amíg belefárad. 

Nyitra, Stomfa, Girált mutatják azt a pusztítást, amit a 
Bánffy kormány törvényeinkben véghez vitt. Ezekhez sora- 
kozik most Trencsénmegye. Később jön a többi is. Egyik 
szakasztott mása a másiknak. Nagyobb hasonlóság semmi- 
féle bűnben sem fordulhat elő. 

Mire végig dúl ez a rendszer az országon: nem marad 
épen egy törvény, nem marad tiszta egy elv, nem marad 
szenny nélkül egy hatóság. 

Hígvelejű emberek mindebben a kormánypárt győzel- 
mét látják. Tétlenségre hajló lelkek készülődnek visszavonulni 
a zaklatott és reménytelen harctérről. De nincsen igaza sem 
az egyiknek, sem a másiknak. Mert ez az állapot nem a kor- 
mány erejét jelenti, és nem ok a lemondásra. 

Tilos és szégyenletes eszközöket a valódi erő sohasem 
alkalmaz. A komoly férfi ereje az önbizalomban az esélyek 
higgadt latolásában és az eszközök óvatos megválogatásában 
jelentkezik. 

Aki eszét veszti, fűhöz fához kapkod, vakon rohan a 
falnak, s nem önmagára támaszkodik, hanem arra a sötét- 
ségre, melyet a törvénynek, a tisztességnek, a polgári jogok- 
nak brutális elgázolásával előidézett: az ilyen ember nem erős, 
mert küzdelmének mivolta nem az izmok és idegek természe- 
tes megfeszülése, hanem kétségbeesett rángatózása a nyava- 
lyatörésben szenvedő organizmusnak. A kuvasz, mikor sze- 
retetlenül vonít: vesztit érzi. 

Épen ezért a jóknak, kik megszokták a küzdést az igaz- 
ságért, a törvényekért, a nemzet jólétéért, a polgárok jo- 
gaiért, a haza önállásáért, semmi okuk sincs a csüggedésre. 
Feladatunk nem a kesergés, hanem a cselekvés. Siránkozni 
minden vén asszony tud. Erre akkor is lesz idő, ha majd meg- 
vénülünk és fejkötőre tesszük magunkat érdemessé. De most 
katonára van szükség; elszánt, kitartó, edzett harcosokra. 

Elvégre is ez az ország nem patrimoniuma a Bánffy 
kormánynak. Sem eladva nem vagyunk, sem kiárendálva. Nem 
is örökség utján jutottunk a liberális párt tulajdonába. Igaz, 
úgy bánnak az országgal, mintha hagyatéki pörrel tettek 
volna rá szert. Országunk javait, tisztségeit, hivatalait, jogait, 
egymás között osztják fel. A törvény addig törvény, a míg 
nekik használ; az igazság is csak addig igazság, amíg hasz- 
nát veszik. 

De hát ez az állapot a bitorlás állapota. 

Olyan jégesőt még senki sem látott, a melyiknek nem 
szakadt volna vége. Már mondám, hogy a farkas is abban- 
hagyja a marcangolást, ha belefárad. 

Olykor korábban is megszünteti mesterségét, ha a pász- 
tor mellkasa alatt egészséges szív dobog, s jó furkós bot 
van a kezében. 

Választásaival Bánffy úr megalkotta az erőszak jogfoly- 
tonosságát. 

Jóstehetségem nekem sincs több, mint a kormánynak. 
De gondolkozni szoktam az okok és okozatok megszüntetése, 
az események láncolata, s az eszmék vegyrokonsági tünetei 
fölött. Még a véletlen sem véletlen, csakhogy sok a rejtély, 
kevés a tudás, s nincsen rendbehozva a tapasztalás. De vki 
fegyvert vesz kezébe, fegyver által hal megx; aki rendszere- 
siti az erőszak jogát, legyen készen arra, hogy a jognak ezt 
a nemét mi is eltanulhatjuk. Századunk szelleme nem tür 
jog nélkül való állapotokat, és ha igényt formálunk a törvé- 
nyes jogokhoz, igényünk nem lohad akkor sem, ha a törvé- 
nyes jogok hiányában, a rendszeresített erőszak jogából kell 
követelnünk a magunk részét. 

A kormánypálca alatt Bánffy nem sceptrumot ért, ha- 
nem botot. Szerencsétlen ember! Hiszen a botnak két vége 
van. Mi lesz, ha egy táborba kerülnek az éhesek, a kizsarol- 
tak, az elnyomottak, az elégületlenek, a szenvedők, a jogta- 
lanok, s ezekkel együtt mindazok, kik nem egyéni érdekek- 
ből, hanem egy szent kötelesség akaraterős tudatában veszik 
kezükbe a küzdelem zászlóját? 

Tizennégy csendőr egy kicsiny tót faluban. Mennyi kell 
majd az Alföld nagy magyar községeiben? Egy-egy választó- 
kerületre elég lesz-e egy ezred katona? Ám nincsen annyi 
ezred az ármádiában, hogy mindenik kerületre jusson egy. 

Ránk uszítani a hatóságokat, hogy elkobozzák polgári 
jogainkat: ez törvénytelen cselekedet. A hol hatóságilag füg- 
gesztik fel a törvényt, ott törvénytelen állapot van. A tör- 
vénytelen állapotban vaki bírja az marjac. 

Arra talán még nem gondolt Bánffy úr, hogy ugyan- 
azon a jogcímen, a melyen egy szolgabíró erőszakoskodik a 
választóval, földön és égen mi minden történhetik meg. Ne- 
kem úgy tetszik a históriából is, úgy olvastam, hogy ha egy- 
szer fölszabadul az erőszak, akkor annak a miniszter urak 
drága személyénél sincs határa. 

Különben azt is tudom, hogy a népeket végzetes lépé- 
sek elkövetésére még mindég a kormányférfiakx szamársága 
kényszerítette. 


Non olet. 


1896. március 6. 


Mikor először olvastam, rossz tréfának véltem. Másod- 
szor is olvastam, akkor is azt hittem, hogy gonosz nyelvek 
mártják fullánkjukat a Wlassich miniszter úr optikai hírne- 
vébe. Én ezért vártam egy napig, vártam két napig, hogy itt, 
vagy ott, hivatalosan meghazudtolják a vmagasabb közéleti 
erkölcstan kultuszax nevében azt a viszonyt, a melybe Wlas- 
sich miniszter egy Carola nevű hölgygyel keveredett. 

Hasztalan vártam, cáfolat nem jött. A miniszter csak- 
ugyan pénzt fogadott el attól a hölgytől, helyesebben mondva, 
a miniszter úr csakugyan köszönetét és elismerését nyilváníi- 
totta annak a hölgynek, ki a hivatalos lap szerint 1200 forint 
értékű téli ruhát adott szegény iskolás gyermekeknek. 

Ez a Carola amolyan közös-kincs, egy cifrán fellépett 
lebujban. A társasághoz tartozó férfiak tegeződnek vele a 
ymulatóx zugaiban; de már az utcán nem köszönnek neki. 
A tisztességes nő inkább meghalna, minthogy kezet fogjon 
vele. Magyarország kultuszminisztere ezzel állott szóba a fó- 
rumon; ennek fejezte ki őszinte köszönetét, ennek nyújtotta 
oda az elismerés pálmáját. 

Egy miniszter köszönete és elismerése a hivatalos lap- 
ban: kormányzási tény; megjutalmazás a múltra, buzdítás a 
jövőre. 

Egy ilyen köszönet és elismerés: kitüntetés az államha- 
talom részéről; lényegében rendjel. E közt és az aranygyapjú 
közt csak fokozati különbség van, de a dolog érdemére nézve 
mind a kettő azt jelenti, hivatalos szempontból, hogy aki meg- 
kapta, az különb azoknál, akik nem kapták meg. 

Végigmenve az utcán, sok derék nővel találkozunk, akik 
a könyörületes szív nemes nyugtalanságával, napestig évekig 

házról-házra járnak, mulatságokat rendeznek, kéregetnek, és 
kifogyhatatlanok a pénzgyűjtés találékonyságában, csakhogy 
fentarthassák a maguk jótékony egyletét, vagy árvaházát, 
vagy kórházát. Ezek a becsületes nők nem részesülnek a mi- 
niszter úr kitüntető elismerésében. 

Nincs az országban egyetlen városka, a melyben a nők 
jótékonysági intézetet ne tartanának fenn. Milliókra megy a 
társadalomnak ily címen gyűjtött vagyona, az égi adományok- 
kal együtt. Ha a miniszter úr mindennap tíz köszönő levelet 
ir, és húsz elismerő nyilatkozatot, akkor sem tudja megjutal- 
mazni mindazon fáradozókat, kik fillérenkint gyűjtögetik az 
ezreket, és ha lejárt az év, újra kezdheti a kitüntetéseket, 
mert a nemes szívek könyörületes dobogása nem tart szü- 
netet. 

De a miniszter úr e becsületes nők csodálatraméltó fá- 
radozását nem látja; vagy ha látja, nem hederít rá. Az egy- 
szerű, feltűnést nem kereső, állandó munkában kifáradt nép 
gondos gyűjtése, nem ragadja meg a miniszter úr figyelmét. 
Hanem a dologtalan, henye és bujkálkodásban kifáradt légy- 
nek arany szárnyai a kloaka gödréből is odaragyognak a 
miniszter úrhoz. 

Ezer bocsánatot kérek a szókimondásért, de én egész 
Magyarországot megalázva látom, mikor együtt olvasom a 
Carola kisasszony nevét a kultuszminiszter nevével. Ennek a 
két névnek semmiféle vonatkozásban nem szabad együvé ke- 
rülni. A miniszteri állásnak nincsen akkora fénye, mint a mek- 
kora árnyéka van a másiknak. Ezt a fényt mely nemzeti tulaj- 
don, azzal az árnyékkal, mely a közfeslettség tulajdona, el- 
homályosítani nem szabad. 

Sok szegény tanító van, kik az élet nehéz harcában hő- 
sies küzdelmet folytatnak hazánk civilizációja érdekében. A 
gondviselés több kötelességtudást oltott lelkükbe, mint a mek- 
kora darab kenyeret kezükbe adott, földöntúli sóvárgással 
úgy tekintenek ők fel a miniszter felé, mint minden tudo- 
mánynak, minden hatalomnak, minden erénynek, és minden 
haladásnak ősforrásához. Ha közülök valaki, egy szomorú 
élet buzgó és önfeláldozó tevékenysége után köszönő és el- 
ismerő sorokat kap a minisztertől: kárpótlásnak tekinti azt 

minden nyomoráért, s nem panaszol többé a pályatévesztés 
gyötrelmei miatt, hanem missziója hitében bevégezettnek 
látja életének boldogságát. íme, ilyen jelentősége van a kul- 
tuszminiszter kitüntetésének. 

Ez a jelentőség most megszűnik. Az olyan elismerés, 
melyhez pénzzel is hozzájuthatnak azok a kisasszonyok, a kik 
pénzüket közössé tett bájaikkal szerzik meg: az ilyen elis- 
merés többé nem kitüntetés, hanem szégyen, mert egy kate- 
góriába keríti a kultúra szerény katonáját a keresetileg űzött 
ledérséggel. 

A jótékonyság gyakorlásától senkit eltiltani nem lehet 
és nem szabad. Ha valaki ezen a téren óhajtja megvetett élet- 
módját levezekelni, ám tegye; senki útjában nem áll, s a kö- 
nyörülő Isten majd kiméri neki a megbocsájtás terjedelmét. 
De a miniszter nem gyóntató széken ül. A megtérő lelkek 
vigasztalása nem az ő ressortjához tartozik. A bűnbocsájtó 
cédulák osztogatása immár nem divat. 

Állásánál fogva a miniszter úr, ha nem őre, de első- 
rangú támasza a közerkölcsöknek. Az ő érzékenységétől azt 
várja az ország, hogy ne örvendezzen annak a pénznek, mely 
a fizetett kéjnek és az elfajult mámornak szennyes bűzétől 
párolog. 

Nem arról van szó, hogy puritán gőggel visszautasíttas- 
sék egy segély, mely nélkül száz iskolás gyermek fázódva 
szenvedte volna át a téli idő viszontagságait. Nem azt mon- 
dom én, hogy a köztisztesség érdekéből száz gyermeknek ne 
legyen meleg ruhája. Valamire való ember nem keresi a be- 
csületet száz ártatlan fiú rovására. Hadd legyen nekik jó téli 
kabátjuk. Bár volna mindeniknek! 

Bizonyára lenne is, ha tékozló módon nem kezelnék 
hazánk jövedelmeit, mert azokból a milliókból, melyeket 
luxusdolgokra és emberhizlalásra költenek, jutna is, maradna 
is. Képvásárlás számla nélkül: 493.000 forint; miniszteri nyug- 
díj nyolcvanezer forint; operaszubvenció: háromszázezer fo- 
rint — haj de sok apró kabátot lehetne ebből vásárolni. 

De hát az ország pénzéből, amely szent, nem jut jóté- 
kony célokra és a miniszter úr olyan pénzért érez hálát, a 
mely bűnben fogantatott. 

Így néz ki gyakorlatban a miniszter úr elmélete. 3A ma- 
gasabb közéleti erkölcstan kultuszax felől. 


, Csak magyarul!" 


1896. március 11. 


Ezt a szót a budapesti börze röpítette világgá. Banká- 
rok, kereskedők, ügynökök, kézre-kézre adják a nemes elha- 
tározást: ycsak magyarulx; a tavaszi szél fölkapja, a közérzü- 
let szárnyakat ad neki, s a büszke szó végig röpül a rónák 
fölött, a bércek oldalán, örömére minden magyar kebelnek, 
senkinek nem ártva, díszére a magyar zsidóságnak. 

A börze hivatalos nyelve évek óta magyar. A választott 
bíróság magyar nyelven tárgyalt, magyar nyelven ítélt; a 
tőzsdetanács jegyzőkönyvei magyarul vezettetnek, kiadvá- 
nyai, felhívásai, értesítései magyar nyelven jelentek meg. Kor- 
mányzás, igazgatás, bíráskodás magyarul történt. 

De maga a börze még sem volt magyar. Mert a hivatal 
mindég és mindenütt csupán csak a keret. Tartalmat a ke- 
retnek az élet ad. A Bach-korszakban német volt nálunk a 
hivatalos nyelv minden vonalon, s azért Magyarország még 
sem volt német ország. így a börze is. A betű magyar volt, 
de az ember nem volt magyar. A levéltár magyar volt, de az 
élet nem volt magyar. 

A nyelv diadalát nem a papíron való használat álla- 
pítja meg, hanem a közérintkezés. Az európai nemzetek ak- 
táit másfélezer éven át latinul írott tudományok és törvények 
lepték el, s a nép mégis megmaradt németnek, magyarnak, 
hollandnak, franciának. A budapesti börze hasztalan ir a ta- 
nácsban magyar jegyzőkönyveket, a bírósága hasztalan ítél 
magyar nyelven; mert ez a börze mégsem magyar, de az 
érintkezésben és a magán ügyvitelben megmaradt az eddigi 
szokás. 

Csakhogy nem marad meg. 

A börzetanács egy felhívásban apellál a börzelátogatók 
hazafiságára és arra kéri őket, hogy könyveiket, ügykezelésü- 
ket magyarul vezessék s érintkezéseikben a magyar nyelvet 
használják. Ez a felhívás tegnapelőtt tűnt fel. A börzehelyi- 
ségek falain visszhang nélkül nem maradt. Az édes magyar 
szó végigcsengett a tágas termeken. Adtak, vettek, kínáltak, 
kerestek, kötöttek, alkudtak; az érték esett, emelkedett, ha- 
nyatlott, drágult, a tett fokozódott, a bizalom élénkült — és 
mindez magyarul történt. 

Szerencsétlensége ennek a nemzetnek, hogy mindezt le 
kell írnom, de jó szerencséje, hogy végre leírhatom. Egy 
ezeréves állami lét után egy kiváló testület arra kéri a ma- 
gyar kereskedőket, hogy va nemzet anyagi életfolyamatának 
nagy érdekeik, magyar szellemben, magyar nyelven védje és 
fejlessze.x Hát nem szerencsétlenség-e, hogy egy ilyen kére- 
lemre szükség van? Irtózatos történelmi háttér nyílik meg 
e tény mögött. A visszaélésnek, az erőszaknak, a lelki mér- 
gezésnek, a hivatalos elsatnyitásnak, az ellenséges indulatnak, 
a mesterséges elmagyartalanításnak mennyi vétke, kihágása, 
bűne tapad ehhez az egyetlen tényhez?! 

Hogy el nem tűnt nemzetünk e földnek színéről, bizony 
nagy csoda az. Hogy erőt érez magában a további élethez 
és nem lankadva küzd, hódit, gyarapszik; neki fekszik a mun- 
kának, fejleszti irodalmát, gyógyítja sebeit, harcol a földön, 
mikor elesik, és harcol az égben is, miként a Kaulbach hun- 
csoportja: ez az, a mit szerencsének neveztem az imént. 

Tudom, hogy a nyelv nem maga a madár, hanem an- 
nak csak a tolla. A gondolkozás módja, a szellemi élet kon- 
strukciója, a hagyományok vérkeringése, a közös jellemben 
megnyilatkozó fajsúly eredetisége: íme azon alkatelemek, a 
melyekből a nemzet mivolta formálódni szokott. De ennél a 
formációnál a nyelvnek is jelentékeny szerep jut. Egy nem- 
zet nyelv nélkül annyi, mint egy madár szárnyak nélkül. Élete 
lehet, de életfeltételének főtényezője hiányzik. Nem lehet te- 
hát kicsibe venni a börze elhatározását. yCsak magyarulx Aki 
mindig magyarul beszél, magyarul ír: időjártán magyarul is 
fog gondolkozni annak a mélységes rejtélynek a hatása alatt, 
mely a nyelv szervezetében rejlik. 

Azt is tudom, hogy a börzetanács csak kötelességet tel- 
jesít, midőn felhívását kiadta — sa börzetagok csak köte- 
lességet fogadtak el, midőn a felhívásnak engedtek. Hiszen 
Magyarország honpolgárai ők; oda vannak kapcsolva, ehhez 
az országhoz az érdekek által is a szeretet által is. Mégis, 
aki aggódva virraszt azon küzdelem fölött, melyet manapság 
a nemzeti irány jóformán kétségbe esve vív az internacioná- 
lis divattal szemben, aki látja a könyvpiacon, a fordított mü- 
vek özönét, a törvényhozásban a fordító paragrafusok özö- 
nét, az akadémiában a fordított tudomány özönét, a társa- 
dalomban a fordított szokások özönét. Önkénytelenül feljajdul 
örömében, mikor olvassa, hogy az elnemzetietlenedés ezen 
eszeveszett zsibvásáréban épen a börzetanács adja ki a szent 
napiparancsot: va nemzet anyagi élete folyamának nagy érde- 
keit magyar szellemben kell védeni és fejleszteni. 

Ez a fölhívás többet jelent, a kötelesség egyszerű tel- 
jesítésénél. Ez a fölhívás a zsidók nemzeti asszimilálódásának 
életbevágó tünete. Ez azt jelenti, hogy midőn a szellemi té- 
ren az ellenállásnak jóformán minden bástyafala romokban 
hever, s az idegen eszmekör diadalmasan rohan a rések felé, 
midőn politikai téren az udvar egy lépést sem enged német 
emlékeiből és spanyol szokásaiból, — a nemzetiségek pedig 
ligát kötnek a magyar nemzeti egység megbontására: akkor, 
ezen nehéz pillanatban, az új ezredév küszöbén sorompóba 
áll egy mozgékony, értelmes, az élet harcaiban megedzett 
csoport — a zsidóság és így szól: íme itt vagyunk, számra 
egy millió, tehetségre annál is több, ti kebletekre öleltetek, 
mi vagyont gyűjtöttünk ebben a hazában, képességeket sze- 
reztünk iskoláitokban; ne tekintsétek a mi vagyonunkat ide- 
gen vagyonnak, a mi üzletünket idegen üzletnek, a mi tehet- 
ségünket idegen tehetségnek; magyarok vagyunk, magyarok 
akarunk lenni nyelvben és szellemben; a mi pénzünk magyar 
pénz; szívünk is magyar, nyelvünk is; nemcsak a törvényben 
akarunk veletek egyenlők lenni, hanem hazafiságban és faj- 
szeretetben is. 

Ezt jelenti ez a felhívás. 

Köszönet a zsidóságnak, hogy ezer éves ünnepünk nap- 
jait ezzel a hazafias sugárral megaranyozták. 

Szabályok. 
1896. március 20. 


Okos ember nem köt kolompot a megtévedt birka nya- 
kára. Józan eszű falu nem keres bírót a legostobább embe- 
rek között. A darucsapatban, a melyik elől megy, annak nin- 
csen a szárnya eltörve. Cigánybandában, a ki nem tud mu- 
zsikálni, nem lehet prímás. 

Az emberi együttélés legkisebb és legszentebb alakzata 
a család. E formációnak életét, nyugalmát, bensőségét há- 
borgatni tilos. A tűzhely érinthetlenségét minden várfalnál 
jobban védi a törvény, minden törvénynél jobban védi az 
erkölcs, minden erkölcsnél jobban védi a közfelfogás. 

A fészek feldúlása nagy bűn. Azt a tüzet, mely az ott- 
hont meleggé tette, ha egyszer kialudt, többé kipótolni nem 
lehet. 

Fölégethetsz egy őserdőt, elfogyaszthatsz egy köszén- 
bányát, mindegy; meleg ott még sem lesz. 

Az ember életének legérzékenyebb pontja a család. Min- 
denki megsokszorozva érzi magát a családban. Az egyiknek 
bántódása a többinek is keserve. 

Szerencse ha éri az egyiket, a többire is szétárad az. 
Az egyén feloszlik, az élet ezen boldog közösségében, miként 
a virágkehelyben a harmat, a napsugár csókja alatt. 

De tiszta legyen a család, mint egy havasi forrás. A rot- 
hadt vízi mocsárnak nem adható meg az a kiváltság, hogy 
kristályvízű forrásnak tekintessék. A család otthona fészek 
legyen, ne pedig barlang. 

Más törvény van az ártatlanságnak, és más az elfajulás- 
nak. Tisztelni csak a tiszteletreméltót lehet. Bizonyos hely- 
zeteken a védelmezők nyugtalansága nem segít. A mi vég- 
kép el van rontva, azt megreperálni nem lehet. 

Karr Alfonz mondja, hogy a ki nőkről akar írni, mártsa 
pennáját szivárvány színekbe, s hintse be sorait a lepkék hím- 
porával. Az udvarias író bizonyára tisztes anyára, ártatlan 
leányra, becsületes feleségre gondolt. 

De hátha nem tisztes, hátha nem ártatlan, hátha nem 
becsületes? 


Akkor is van szabály. 

Hallgassunk. 

Én elfogadom, vallom, követem ezt a szabályt. Marad- 
jon a család még akkor is érintetlen, ha nem tiszta. Hagyjon 
békét a nyilvánosság keze, ne csak a fészeknek, hanem a bar- 
langnak is. 

Ellenben megkívánom, hogy a ki közszerepet vállal, az 
ne barlangban lakjék, hanem fészekben. A közélet emberé- 
nek nem szabad közbotrányt okozni. Aki közpályán él, annak 
a háza fala legyen üvegből. Titkolni valója pedig ne legyen. 

A osztrák-magyar bank nem tűr meg olyan tisztviselőt, 
aki hazárd játékot játszhat. 

Tékozló, eladósodott embert egyetlen pénzintézet sem 
választ pénztárosnak. 

Nincs olyan főszolgabíró a magyar glóbuson, a ki egy 
konkubinátusban élő férfit körjegyzőnek kandidálna. 

Mi lenne a hadsereg fegyelméből, és hova lenne annak 
tisztessége, ha az őrmester felesége a hadnagynak, a hadnagy 
felesége a kapitánynak, a kapitány felesége az ezredesnek, az 
ezredes felesége a tábornoknak lenne a szeretője? 

Szabály, hogy titokban űzött fajtalansághoz a sajtónak 
semmi köze sincs. Úgyde van köze a közdolgokhoz. Van köze 
ahhoz, hogy fegyelem legyen a hadseregben. Van köze ah- 
hoz, hogy a fölebbvaló ellenőrizze az alantosabb közeget. Ám 
az ellenőrzés nagyon ellágyul, ha az alárendelt közeg: férj, s 
ha a férj neve: szerető. 

Szívének vonzalmában senkit megháborítani nem sza- 
bad. De ha valaki közbizalmi állást foglal el, akkor vagy olyan 
vonzalmai legyenek, melyek a nyilvánosságot is elbírják, vagy 
hagyja oda állását. 

Egy és ugyanazon ember nem lehet követésre méltó a 
közpályán és megvetésre méltó a magánéletben. 

Némely hivatás olyan, mint a kép: csak egy oldalról 
látható. Egyetlen műbírálónak sem jut eszébe a ráma háta- 
mögött is képet keresni. S ha ott pókhálót és palackférget 
kapna is, azért a festmény értékét ez a rondaság nem ho- 
mályosítaná el. 

De vannak hivatások, mint a szobor, minden oldalról 

láthatók. Ilyen — hogy példát említsek — egy püspöki állás, 
egy főispáni állás, a hol reprezentálni is kell. Az ilyen állás 
természete nem tűri meg az otthon homályát. Aki ilyen állást 
foglal el, annak szalonnájában nem lehet pókháló. Tisztaság- 
nak kell ott lenni, kívül-belül, hogy a legkényesebb ízlés s a 
legérzékenyebb lélek is beléphessen oda. 

Minél magasabb a hegy, annál messzebb látszik a te- 
teje, annál jobban éri a szél, annál ragyogóbban süti a nap. 
Aki oda költözik, legyen elkészülve a nagyobb zivatarra. Ára 
van az életben mindennek. Azt a tágas kilátást, melyet a 
magasság nyújt, meg kell fizetni azzal a kellemetlenséggel, 
mit a vihar okoz. De senkinek sem muszáj ott lakni. Ha nincs 
jó ruhája, és edzett szervezete; költözzék vissza a völgybe. 

A szégyen egy világfentartó érzület. Annak a lehető- 
ségnek, hogy a civilizált emberiség állami és társadalmi kö- 
zösségben éljen, a vallás után a legfőbb biztosítéka a szé- 
gyenérzet. A büntető kódex nem riaszt vissza oly erőteljesen 
a bűntől, mint a mennyire visszariaszt a szégyenérzet a be- 
csületlenségtől. 

A ki nem szégyell, emelt fővel tűri a megvetést. Aki 
nem szégyell, olyan állást is elfoglal, a melyet abszolúte nem 
tud betölteni. 

Prostitúcióra is csak olyan személyek adják magukat, a 
kikben nincsen szégyenérzet. 


Magyarázatok. 
1896. március 27. 


Alkotmányos érzületet báró Fejérváry miniszter úrtól 
immár nem vár senki, valamint fogékonyságot sem a szabad- 
ság intézményei iránt. Az ember rendre mindent megszokik. 
A rab beletörődik láncaiba. Az elaggott hozzásimul a halál 
gondolatához. Helyzetünk az, hogy báró Fejérváry a nya- 
kunkra lép. 

Nyakunkra nőtt; nem abban a stílben, amiként Bona- 
parte a francia szabadság nyakára; vagy amiként másik go- 
nosztevő — Julius Caesar a római szabadság nyakára: ha- 
nem nyakunkra nőtt, miként a hamuféreg az új hajtás lomb- 
jára, vagy miként a temető bogár a vonagló paripa testére. 

Mert az a más két generális a megnyert csatáknak hosz- 
szu sorozatára támaszkodott s a feldúlt rend helyreállításá- 
nak ürügye alatt végezte ki hazája szabadságát, de báró 
Fejérváry, minduntalan halljuk, olvassuk, hogy jó katona s 
anélkül, hogy megnyert csatákról tudna beszámolni. Ürügye 
sincs, mint amazoknak, mert a törvényes rendet hazánkban 
nem veszélyezteti más, mint maga a kormány, s itt-ott egy- 
egy nemzetiségi bujtogató. 

Báró Fejérváry hivatalos parancsban stigmatizálja a 
parlament ellenzékét. Hivatalos beszédjében pedig megteszi 
a parancsban elmulasztott distinkciót, kijelentvén, hogy nem 
az egész ellenzék van megnótázva, hanem csak az Ugron és 
az Apponyi pártja. Ez a két párt mérték nélkül való, az 
objektivitás teljes hiányában szenved, ellensége a honvédség- 
nek. Ez a két párt tehát — vogelfrei. 

De ha szabad ma ezt a két pártot stigmatizálni, úgy 
holnap szabad lesz ugyanezt tenni egy másik párttal — s 
miután a parlament pártokból áll, tehát holnapután szabad 
lesz az egész országgyűléssel így bánni. Gondolom, hogy 
ebben a logikában nem kapható hiba. Mert vagy van arra 
joga egy miniszternek, hogy alárendelt közegei előtt egy 
parlamenti csoportot megvédelmezzen hivatalos parancsban, 
vagy nincs. Ha joga van ehhez: akkor ennek a jognak nin- 
csen korlátja s kiterjeszthető az egész testületre; ha pedig 
nincsen joga a parlamentnek az egészet fölülbírálni: akkor 
ahhoz sincs joga, hogy ennek az egésznek bármely kis rész- 
letét a katonáknak kiszolgáltassa. 

Az alkotmány lényege abban áll, hogy a törvényhozás 
és a végrehajtó hatalom erőviszonyai között egyensúly 
legyen. Ha a törvényhozó hatalom felülkerül: akkor be- 
következett a konvent ideje; ha pedig a végrehajtó hatalom 
kerül felül: akkor a direktórium ideje következett el. E két 
hatalom csak úgy funkcionálhat egészségesen, ha — egymást 

kiegészítve, egymástól külön választva, egymással össze- 
fonódva, de egymást soha sem abszorbeálva, egyenletes erő- 
vel, viszonylagos hatással karöltve működnek a nemzeti orga- 
nizmus életében. 

A báró Fejérváry tiszti parancsa gyilkot emelt az alkot- 
mány lényegének ezen fontos élettörvénye ellen. Nem a par- 
lament méltósága, nem is tekintélye van , csupán ama ren- 
delet által megtámadva, hanem a parlamentnek szabadsága, 
tehát életföltétele. Amennyi joggal a közhatóságok hivatal- 
ból elítélhetik az országgyűlés működését, ugyanannyi jog- 
gal meg is tagadhatják az országgyűlés szükségességét, 
tehát követelhetik annak eltörlését. Ha ezt a közigazgatási, 
vagy bírósági, vagy közlekedési alkalmazottak teszik: ez még 
csak a jogrend egyensúlyának felbillentését jelentené, de ha 
ugyanezt a katona teszi, akinek fegyver van az oldalán és 
puska van a kezében, akkor már ez a tény nem a jogrend 
pillanatnyi megzavarása, hanem az alkotmány életerének föl- 
metszése. 

Fegyvercsörgés között tanácskozni nem lehet. Az olyan 
szabadság, mely csak addigi tart, amíg az a hadsereg ma- 
gas tetszését bírja: nem szabadság, hanem szolgaság. A kon- 
zulok választásánál St. Hilaire tábornok ilyen napi paran- 
csot adott ki: vKatonák, holnap választás lesz. Mindenki 
szavazhat tetszése szerint. De aki nem Bonapartét választja, 
azt főbelövetem.x Ilyen szabadságra nincsen szükségünk. 

A magyar nemzet életföltételének elsőrendű szüksége 
a parlamenti intézmény. Kimetszeni ezt az intézményt az 
alkotmányból annyi, mint eltávolítani a lakóház födelét és 
lerombolni annak falazatát. A nemzeti élettevékenységnek 
épen olyan pontos és nemes szerve a parlament, mint a 
vérkeringésnek a szív. Parlament nélkül nem vagyunk nem- 
zet, nem vagyunk országi s magyarok csak ideig-óráig ma- 
radhatnánk. Szabadságunk, jogunk, érdekünk, múltunk, jö- 
vőnk: ez mind a parlamenti intézményben talál biztosítékra. 
Ezen intézmény által lélegzünk, szervezkedünk, fejlődünk; 
általa gondolkozunk, akarunk, cselekszünk. Ez a mi életünk. 

Sok fáradságba, sok küzdelembe, sok vérbe került ne- 
künk ez az intézmény. Ha nem lettek volna honvédek, most 

nem lett volna parlament. Legendába való harcaikkal ők 
védelmezték meg ezt az intézményt a mi számunkra. Sok- 
szor kellett győzniök, sokat kellett szenvedniök nekik ezért 
az intézményért. De tudtak győzni, tudtak tűrni, tudtak szen- 
vedni. Mi pedig hálás kegyelettel gondolunk győzelmeikre 
és szenvedéseikre. 

Utálatos csúfsága a végzetnek, hogy ma épen a honvé- 
delmi miniszter árulja el azt az ügyet, melyért a magyar 
honvédek hősies elszántsággal küzdöttek. Vajjon mi célja 
van ennek a katonának. Bizonyára nem részeg fővel adta 
ki parancsát. Hát mit akar? Hiszen tudja, hogy fellázítani 
a kart az agyvelő ellen nem szabad. Azt is tudja, hogy 
politikai párttusákkal a katonaság kebelét megmérgezni nem 
szabad. Azt is tudja, hogy a fennálló törvények értelmében 
neki csak adminisztratív hatásköre van, de a tisztek fölött 
disciplináris hatásköre nincs. A legfőbb hadúr akaratát is 
tudja, mert hiszen az megjelent a hivatalos közlönyben a 
Janszky eset alkalmából. 

Tehát tudnia kell, hogy amit tett, az törvénytelen. 
Hogy ténye ellenkezik a katonai szellem érdekével és 
őfelsége parancsával. Tudnia kell, hogy az országgyűlés 
együtt a koronával alkotja a nemzet szuverén hatalmát. 
Hogy tehát a rendeletével a szuverenitást sértette meg. 
Miért tette mégis, amit tett? Honnan vette magának a 
bátorságot ehhez a lépéshez? 

Honnan? Hát onnan, hogy nincsen érzéke az alkot- 
mányos élet iránt és nincsen fogékonysága a szabadság 
intézményei iránt. Onnan, hogy a nyakunkra nőtt. A par- 
lamenti életnek abból a nyomorúságos elernyedéséből, mely 
nálunk lépten-nyomon tapasztalható. A  megaláztatásoknak 
abból a véghetetlen sorozatából, melynek a magyar par- 
lament a kormánynyal szemben oly sokszor kitette magát. 
Innen vette a bátorságot. 

Igen. A hatalom mindig elvetemül, ha nincsen korlátja. 
Képviselőházunk többségének már rég parancsol a kormány. 
A többség beletörődött a szolgaságba, miként az elaggott 
beletörődik a halál gondolatába. Rátenni egy így nem dol- 

gozó tömegre a jármot: ehhez még vitézség sem kell, 
miként volt Bonaparténak és Caesarnak, hanem csak pac- 
kázó gőg kell, amivel báró Fejérváry mérték nélkül ren- 
delkezik. 


Sülyedés. 
1896. március 29. 


Azonban nem felesleges Debrecen városát holmi apró 
tévedéseire figyelmeztetni. 

így pl. jó tudni, hogy a Hortobágy, meg a Nagyerdő 
együtt Debrecen városával nem Ausztriában fekszik, hanem 
Magyarországon. Debrecen város közgyűlése ezt a földirati 
igazságot nem látszik tudni. Ha tudná, nem szavazna bizal- 
mat olyan miniszternek, aki osztrák érdeket képvisel Magyar- 
országon. 

Azt is jó tudni, hogy a parlamenti intézmény nem 
vásári sátor, melyet a gyolcsos tót lerakhat, szétszedhet, 
összecsomagolhat és elszállíthat. Debrecen város közgyűlése 
ezt a politikai igazságot nem látszik tudni. Ha tudná, nem 
szavazna bizalmat olyan miniszternek, aki tiszti parancsban 
kardot rántott a parlamenti intézmény méltósága, tekintélye, 
élete ellen. 

Debrecen város közgyűlése épen akkor szavazta meg 
bizalmát, mikor ez a férfiú bevallotta, hogy németül leve- 
lez a közös hadügyminiszterrel. Pedig a törvénysértés vilá- 
gos. Mert meg van írva, hogy az állam nyelve nálunk a 
magyar; az is meg van írva, hogy a honvédség nyelve — 
eltekintve Horvátországtól — a magyar. Ám, sehol sincs 
megírva, hogy a közös kormány nyelve a német. Hiszen 
közös ügyeket kezel, közös pénzt költ, a magyar delegáció- 
nak épen úgy felelettel tartozik, mint az osztráknak; a két 
állam között paritás van. A közös kormány tehát nem hasz- 

nálhat más nyelvet, mint Ausztriával szemben a német, 
Magyarországgal szemben a magyar nyelvet. 

De báró Fejérváry maga sem tud becsületesen ma- 
gyarul. Németül ír. Amit nem szabad s német iratot fogad 
onnan el, ami megalázó. És Debrecen közgyűlése épen akkor 
szavaz neki bizalmat, mikor ezt a visszaélést leleplezte Ugron 
Gábor. 

Az pedig, hogy báró Fejérváry megrontotta törvényein- 
ket utasítások és rendeletek által, hogy olyan hatáskört adott 
a közös hadügyminiszternek a hadkiegészítési ügyekben, 
amely az 1867. évi XII. t.-c. rendelkezéseivel egyenest ellen- 
tétben áll: ezt a túlkapást, a magyar nemzet jogainak e 
vakmerő megcsonkítátását Hódossy Imre leplezte le. 

A törvénytelenséget báró Fejérváry sem eltagadni, sem 
megcáfolni nem tudta. Mentegetődzése abból állott, hogy 
a dolog nem mai keletű. Tehát, hogy a visszaélés már 
régóta tart. A rendelet, melynek nem szabad ellenkezni 
a fennálló törvénnyel a valóságban, meglopta az ország 
jogát. A képviselőház csak most vette észre ezt a jogkobzást. 

A szorongatott miniszter csoda-e, ha azzal védekezik, 
hogy a visszaélés már régi? Hiszen a menekülő belekapasz- 
kodik a tüzes vasba is. Debrecen város pedig kiválasztja 
azt a pillanatot, mikor kiderül, hogy a báró Fejérváry ren- 
delete elsikkasztotta törvényes jogaink egy részét és bizal- 
mat szavaz neki. Egyéb is kiderült. Amit senki sem hitt, egy 
pamphletnek, maga báró Fejérváry vallotta be, hogy ő az 
ország pénzén az országgyűlés híre, tudta, beleegyezése nél- 
kül kanapét, széket, asztalt, képet, ágyat, szőnyeget, mos- 
dót, szekrényt, fogast, tükröt, vázát, függönyt, poharat, kan- 
csót, palackot, tányért, tálat, kést, villát, kanalat, sótar- 
tót, gyümölcskosarat, gyertyatartót, csillárt vásárolt nagy úrias 
mennyiségben. 

Azzal védekezett, hogy ő ezt bejelentette a minisz- 
teri tanácsnak. Kapkodása közben tehát megint az izzó 
vashoz nyúlt. Hiszen világos törvényeink szerint, a közpén- 
zeknek úgy a felhajtására, mint az elköltésére csak az ország- 
gyűlés adhat felhatalmazást. A miniszteri tanácsnak ehhez 
ép úgy nincs joga, mint nincs annak elrendeléséhez, hogy 
báró Fejérváry viseljen-e szakált, avagy borotválkozzék. 

Azzal is védekezett, hogy Ausztriában így van. Ott 
a miniszter az ország pamlagán hever, s az ország kanalá- 
val eszik. Lehet. Az osztrák alkotmányból ezt ki nem olvas- 
tam. De lehet. Ám nálunk törvény állapítja meg a minisz- 
terek fizetését és járulékait. Törvény szerint jár a minisz- 
ternek fizetése, lakpénze vagy lakása, napidíja a diátenklasse 
fokozata szerint s annak idejében nyugdíja. Hogy butor és 
evőeszköz, hogy fűtés és világítás is járjon a miniszternek, 
ezt megírva sehol sem találtam. Hogy önkényileg egy tiszt- 
viselő feljavíthassa a maga törvényes illetékeit, ezt sem talál- 
tam megírva sehol. 

E tekintetben a kényes tartózkodás annál inkább indo- 
kolt, minél magasabb a tisztviselő állása. Mindenki legyen 
nagy úr a saját zsebe rovására. Az ország pénzével krajcá- 
roskodni kell. így kívánja ezt nemcsak a törvény, nemcsak 
a közérdek, de az illendőség is. 

Egy miniszternek kétezer forint szálláspénz dukál. Ha 
természetben ötezer forintot érő lakást kap: örüljön a sze- 
rencséjének s érje be azzal. De ne vásároljon még 60,000 
forint áru bútort, asztalkészletet és evőeszközt, mert ennek 
évi kamatja a fűtés és világítás terheivel legalább is 4000 
forint. Évi fizetése, ha a miniszternek négyezer forinttal 
szaporodik, ez neki kellemes, de az országnak kellemetlen. 
Minisztereket pedig nem azért tartunk, hogy kellemetlen- 
kedjenek az országgal. Merem állítani, hogy felfogásomat 
osztja minden adófizető. Csak Debrecen város nem osztja, 
mert épen most szavaz bizalmat a fizetésjavító miniszternek. 

Gromon. államtitkár urnák is bizalmat szavazott Deb- 
recen város. Ő tudja, miért. Én nem. Én azt sem tudom, 
hogy Gromon miért államtitkár. Ha Debrecen város köz- 
gyűlése tudja, tegye közzé tudományát, hogy tanuljunk. 

Debrecen határozatát utánozza Szabadka. Auch gut. 
Ragály bizony nem volna ragadós nyavalyák nélkül. De a 
nyavalya meg van. Magyarul tányérnyalás a neve. 

Csak az lepett meg, hogy épen a báró Fejérváry 
tányérát választották ki. 

Ez a férfiú semmibe sem veszi törvényeinket, meg- 
támadja alkotmányunkat, lenézi az országgyűlést.  Fajszere- 

tet benne nincs; kultúránkat nem ismeri; szent sóvárgásain- 
kat kikacagja, magyar honvédségünk nemzeti érzelmeit meg- 
fertőzteti. Temploma a kaszárnya, vallása a szolgálati sza- 
bályzat, istensége a kétfejű sas. Egy feljáró, hatalommal bíró, 
testet öltött kísértete az eltemetett összmonarchia hagyo- 
mányi szellemének. Okozója sok bajnak, akadálya a nemzeti 
boldogulásnak. Szabadságunkra, nemzeti törekvéseinkre, hon- 
védségünk magyaros fejlődésére, függetlenségünk megszer- 
zésére egyaránt közveszélyes ember ő. Lelkének egyetlen 
indulata sem közös velünk. Reményeinket nem "erti, bána- 
tunkban nem osztozik. Érzelmeivel, hűségével, meggyőződé- 
sével épen úgy lehetne galíciai vagy csehországi helytartó, 
mint magyar miniszter. 

Ilyen ez a férfiú. Idegen. 

Mélységes keserűség fog el, mikor hazánkban a tányér- 
nyalóknak akkora sokaságát látom, hogy közülök még 
ennek az idegennek is jut. 


A szolgaság oka. 
1896. április 1. 


Megütközni azon, hogy Sopront utánozta Temesvár, 
nem szükséges. Korszakunk nem jellemet nevel, hanem 
majomtermészeteket. A rosszaknak is van divatja, miként a 
tollas kalapnak. Ékszereket látunk béka, pók, rák, krokodil 
mintákra. Akárhány nő disznót visel a nyakán. Az ember- 
ben minden vonás elfajulhat. 

A soproni kormánypártnak béka, egér, sertés Ízlését 
nem elégíti ki a magyar parlament ellenzéke. Unja a sok 
szóbeszédet. Szeretné látni a Bánffy alkotásait s búsul, hogy 
a szóáradat megakadályozza e nagy államférfit a nagy cse- 
lekvésben. Ennélfogva bujában hibáztatja a beszélő ellenzéket. 

A soproni kormánypártot követi a temesvári kormány- 
párt. Nem követte Marosvásárhely, nem követte Kolozsvár 


295 


és nem követte Kecskemét. Ez a három magyar város nem 
érez együtt azzal a két német várossal. Ők nem tartják feles- 
legesnek az ellenőrzést és szükségesnek vélik a kritikát 
Ezek tudják, hogy az alkotmányos életnek minő halhatat- 
lan igazsága rejlik e három szóban: Semmit rólunk, nélkü- 
lünk.x Amelyik hatalom nincsen ellenőrizve, az olyan, mint 
a hógörgeteg, minden mozdulatával növekszik, súlyosodik és 
minél tovább működik, annál félelmesebb. 

A sopron-temesváriak másként gondolkoznak. Azaz, 
hogy voltaképen sehogy sem gondolkoznak. Esznek-isznak, 
dolgoznak, lefeküsznek, felkelnek. Azt teszik, amit minden 
gerinces. Élnek. És pedig élnek a maguk módja szerint. 
Úgy érzik, hogy felülről jön minden áldás. Pörbe tehát nem 
szállnak az Úrral, aki fent lakozik Budapesten. Azokat pedig, 
akik pörbe szállnak, ők meg nem értik. 

Sőt tovább mennek. Nemcsak hogy nem értik, de hibáz- 
tatják. Szemükben megfoghatatlan képtelenség nem a kor- 
mánynyal tartani s a kormányt nem dicsérni. Hiszen a kor- 
mány minden jót megtehet és minden rosszat elháríthat. 
A kormány bünteti a bűnöst, oszt igazságot, hátraszorítja az 
erőszakost, épít vasutat, ad hivatalt. 

Példákat tudunk a kételkedők elrettentésére. Polgár- 
mester, tanácsos, kapitány, íme milyen barátságtalan, nehéz- 
kes, gyanakodó azok irányában, akik nem fogják be a száju- 
kat. De ha simulékonyak, csendesek, hajlongok vagyunk, 
íme könnyen jutunk házépítési engedélyhez, utcánkat kikö- 
vezik, üzletünket nem bolygatják, adóbevallásunkat elhiszik, 
indítványainkat elfogadják. A kitüntetésekben pedig dúská- 
lunk.  Szakosztályokba,  küldöttségekbe, adófizető  bizott- 
ságba, központi választmányba, közigazgatási bizottságba vá- 
lasztanak be. Mi készítjük a választók névjegyzékét, mi állít- 
juk össze az esküdtek névsorát, ha miniszter jön, minket mu- 
tatnak be; a regálé-bérlőket mi favorizáljuk, stipendiumhoz 
a mi gyermekünk jut. 

Ismétlem, nincs abban semmi megütközni való, ha a 
soproni, temesvári kormánypártnak az ellenzék nem tetszik. 
Az állam-szociálizmus nagy arányokban fejlődik nálunk. 
A kenyérkeresetnek annyi ágát ragadta már magához az állam, 
hogy a független polgári elem immár csak a múlt idők em- 

lékeiben él. Posta, távírda, telefon, só, dohány, bányászat, 
erdőséget, mezőgazdaság, állattenyésztés, hajózás, vasút, gép- 
műhely, házépítés — részint merőben az állam által kezel- 
tetik, részint az állam konkurenciát csinál a magánosoknak. 

Meglevő és keletkező vállalatok, intézetek, szövetkeze- 
tek keresik az állam segélyét, befolyását, jóindulatát. 

Egész gazdasági szervezetünk a protekcióra van ala- 
pítva. Az állam támogatása nélkül senki sem mer nagyobb 
üzlethez fogni. Mindenkinek kedvezmény kell s a polgári 
függetlenség mindenkinél eladó. Egyházi, iskolai, gyári, ipari, 
művészeti önállóság jóformán már nem létezik. Pénzéért, 
támogatásáért befolyást nyer az állam mindenüvé. Épen ezért 
a római imperátorok sem gyakoroltak többféle nagyobb és 
intenzívebb hatalmat, mint manapság a magyar kormány. 
Csoda-e, ha sok a szolga és nagy a szolgaság. A szemétdomb 
megtermi a férget; a politikai rendszer megtermi a neki- 
való embereket. A bőkezű ember körül mindig kitartottak, 
ólálkodnak. A tékozló mellől sohasem hiányoznak a préda- 
lesők. A jóllakott tigris lakmározóhelyet mindig felkeresi az 
éhes sakály. 

Inkább azt kell csodálni, hogy hazánkban még mindig 
van ellenzéki szellem. Sopron, Temesvár nem rendellenes 
irányt követ. Ellenkezőleg. Határozatuk megfelel a rendszer 
természetének. Majdnem azt mondom, hogy Kolozsvár, Kecs- 
kemét és Marosvásárhely kirúgtak a hámból. Az egyéni bol- 
dogulásnak első és egyedüli feltétele a kormányhoz való 
csatlakozás. Az ellenzéki ember számoljon le örömeivel, nyu- 
galmával, előremenetelével. Legyen készen pervesztésre, pac- 
kázásra, meghurcolásra s érdekeinek állandó meghátrálására. 
Ellenzékinek lenni annyi, mint önfeláldozónak lenni. 

A személyes uralom e rendszerében nem sokat számit 
a jog s nem biztos a törvény. Mindig akad, aki kész parancs- 
szóra elkobozni a jogot s kitekerni a törvény nyakát. Sok a 
szolga. Az alkalmazottak lelkülete nem uniformist visel, ha- 
nem libériát. Aki fel nem ölti szellemére ezt a megalázó, 
de hasznos öltönyt, legyen elkészülve a rosszra. 

Hazánkat sajnálhatjuk, hogy mindez így van, de Sop- 
ront, Temesvárt nincs miért csodálni. Ők alkalmazkodtak egy 
hitvány korszak hitvány szelleméhez. 

Ujjászületés. 
1896. április 5. 


A természetnek vannak forradalmai; az emberiségnek 
vannak viharai. A felhőben meggyül a villany, a föld gyom- 
rában meggyül a tűz, a levegőben meggyül a szélvész. 

Olykor aztán csattogni kezd az ég, lávát yszór ki magá- 
ból a föld, s a tenger hullámait hegyekké korbácsolja a ziva- 
tar. Ég, föld, levegő megtisztul ilyenkor. 

De az újjászületés nem mindig jár viharral. Nemcsak 
a zápor hoz megtermékenyülést, hanem a harmat is. Ilyen 
harmat volt a keresztény eszme is. 

1896. éve már, hogy kegyes pásztorok és napkeleti böl- 
csek megpillantották az emberiség újszülöttjét, aki eljött, 
hogy átalakítsa az ember erkölcsét, gondolatát, hitét. Az ige 
magvait elszórta a Getschemáné-kert lombjai alatt, a názá- 
rethi tó habjaiban. A Libanon sziklái között. 

Ez a mag megfogant az olajfák árnyában, gyökeret vert 
a szirtek csúcsain, kikelt a vizek iszapjában. A kikelt mag 
virággá feslett a hegyen, mikor prédikált a menyegzőn, mikor 
kenyeret osztott a városban, mikor tanított. 

Annak a halk nyögésnek a lehellete, mely a keresztfán 
szállott el s mely ma is fájdalmasan nyilalik szívünkbe, lát- 
hatatlan szárnyaira kapta a kinyílt virág porát. Elvitte dél- 
nek, elvitte nyugornak. Mindenütt várták, mert üres volt 
minden lélek. Mindenütt befogadták, mert a kimerült em- 
beriséget új reményekkel töltötte el. 

A szegényt megnyugtatta, a gazdagnak hitet adott, a 
beteget vigasztalta, a gőgöst alázatosságra tanította. A szen- 
vedőnek türelmet, a zsarnoknak könyörületet, az üldözöttnek 
szabadulást, a kétkedőnek meggyőződést nyújtott. 

Útjában keresztül lábolta a tengert, átröpült a pusztán, 
megmászta a hegyeket és átfúrt a börtönök falán. 

Szokatlan világosság terjedt el a légűrben. Az embe- 
rek látni kezdettek. 

Kezdték észre venni, hogy a napsugár nem tesz kivé- 

telt s a természet bája mindenki előtt megnyílik. Így szü- 
letett meg a testvériség gondolata. Kezdték észrevenni, hogy 
az eredményben nincsen különbség. Akár a vadállatok falják 
fel az embert a cirkusz homokján, akár a legyek hordják szét 
hamvait a porfír szarkofágokból. így született meg az egyen- 
lőség gondolata. 

Kezdték észrevenni, hogy talpuk alatt a hangya, fejük 
felett a madár jár, kél, repül, mozog, fejlődik, küzd, szapo- 
rodik; fajilag és egyénileg öncélt követ és hivatást tölt be. 
így született meg a szabadság gondolata. 

Amit akkor tanult az ember, azt még ma sem tudja jól. 
Érzésben keresztények vagyunk, értelemben szintén; a való- 
ságban még mindig pogányok. A megfrissülés szele már itt 
fürdik arcainkon, de a termékenyítő eső még nem áztatta meg 
a talajt. 

Még mindig barbárok vagyunk. 

Munkánk felerésze arra gyümölcsözik, hogy mészárszé- 
ket állítunk a hadseregek által. Nem ölelkezésre készülünk a 
testvériség szellemében, hanem irtó háborúra a gyűlölködés 
cimén. A vadaknál annyival hátrább állunk, hogy mi szer- 
vezzük a rosszat, ők pedig rögtönzik. 

Szabadok is csak a kérdésekben vagyunk. A valóság- 
ban roskadozunk a bilincsek súlya alatt. Az emberi együtt- 
létnek nem hasznait érezzük, hanem nyűgeit. A vallást for- 
mulákba kényszeritette az egyház; a hazát szuronyok közé 
fogta az állam; a munkát leigázta a tőke; a földet hatalmába 
kerítette a pénz. 

Oly nagy a keret, melyet a keresztény eszme alkotott, 
hogy az emberi művelődés azt mai napig sem tudta betöl- 
teni. De a reménységről nem mondunk le. 

Harmadnapon feltámadott. 

Magyarország önállóságának is meg volt a maga nagy- 
péntekje. Szétmarcangolt intézményeinket harminc év előtt 
levették a keresztfáról. A drága halottat gondosan begön- 
gyölték a kiegyezés leplébe s eltemették alkotmányos szer- 
tartással a 67-iki törvények koporsójában. 

De mozdulatlannak hiába hirdetik azt a koporsót. Előbb- 
utóbb annak is lepattan a zárja és felnyílik a fedele. Eljön 

a magyar nemzet húsvétja is. És feltámad a halott. Lehet, 
hogy a zivatar ereje támasztja fel, lehet, hogy a csendes har- 
mat termékenyítő hatása. De feltámad, annyi bizonyos. 


Húsvéti elmélkedés. 
1896. április 5. 


Mindig kárhoztattam az emberi elme ama logikai rend- 
szerét, mely a hierarchiában, a coelibátusban, a kolostori szer- 
vezetekben és a miszticizmusban keresi az egyház hatalmá- 
nak megállapítását és fentartását, de mindig tiszteletteljes 
a hitfenntartó és hiterősítő elemek közé bevonta a művészet 
elemeit — az arányokat az építészettel, a színeket a festészet- 
tel, a plasztikát a szobrokkal, a zenét az orgonával és a szó- 
noklatot a kathedrával. 

De a velencei, a flórenci, a milánói és a római templo- 
mok megtekintése után ebbeli nézetem egy kis módosulást 
szenvedett. 

Nem mintha az ideális összefüggést vallás és művészet 
között most már tagadni akarnám, hisz ismerem a szerepet, 
mely a kedélynek kijut az emberi produkció e két csúcspontja 
körül s látni vélem azt a hálózatot, melyben e két kimagasló 
pont az emberiségbe oltott költészet által összecsatoltatik. Én 
tehát a művészet befolyását a vallásra a látottak után nem 
kicsinylem. 

De kifogást teszek a demokrácia túlhalmozása ellen. 
Nem kell elrontani a jót a jobbal: ebben áll nézetem módo- 
sulása. Adjuk meg a művészetnek, ami az övé; de az Isten- 
nek is adjuk meg, ami az Istené. A műtárlat arra való, hogy 
tanulmányozzák, bámulják, mintázzák. A templom arra való, 
hogy ott az ájtatosság buzgó és önfeledt munkája végez- 
tessék. Ám, ki fog imádkozni a Sixtinában? 

Tanúbizonyságul hívom fel Rómának mind a három- 

száz templomát aziránt, hogy a műkincsek e nagy halmaza 
a hitbuzgóság rovására esik. Egyelőre úgy tetszik, mintha 
tiltakoznék ellenem a Péter apostol híres ülő szobra a szent- 
Péterben. E szobor fekete ércből van és szentnek tartatik. 
Szokásba vették a jobb lábát csókolgatni s miután e kegye- 
letes szokás immár 1400 év óta tart, az ércszobor lábáról a 
nagyujjat a csók a szószoros értelmében leváslalta. 

E csóközön mindenesetre sokat bizonyítana ellenem, ha 
egyéb értéke is volna a — divatnál s ha a babonának egy- 
általában jogcímet adnánk a vallásos érzület pótlására. De 
minden tiszteletem mellett is, mellyel e tizennégy százados 
régiség iránt viseltetem, el kell mondanom egy történetet, 
mely előttem alaposan megvilágította a csókok vallásos 
értékét. 

Ismerek egy nőt, ki sohasem alszik el, mielőtt ne imád- 
koznék. Teljes áhítattal bízza ilyenkor magát az Isten jósá- 
gos kegyelmére; nem betanult imát mond, hanem rögtönzi 
könyörgéseit lelki és testi viszonyaihoz képest s protestáns 
létére készül a katholikus hitre áttérni. 

Ez a nő egyebek között Büchnert is olvasta s az 
Urschleim és Generatis eguivoca elmélete nagyon megdöb- 
bentette. Hátha csakugyan úgy volna? Ha mindaz, amit ő 
látott s amiben ő gyönyörködött: a virágok a kertben, 
a galambok a baromfiudvarban, a fecskék visszatérése, az 
édesanya csókja, szívének ártatlan indulatai: ha mindez együtt 
a hervadással és megújulással nem volna egyéb, mint az erők 
kölcsönhatása, az elemek v egy rokonsága, a mechanikai kép- 
letek bonyodalmas szerkezete, melyet a nehézségnek, a me- 
legnek, a mozgásnak, a delejnek és a villamosságnak törvé- 
nyeivel ki lehet magyarázni? 

Lelke nyugtalan lett. Ártatlan szívében panaszos hangok 
keletkeztek. Hogyan, hát az a lény, kinél annyiszor keresett 
vigaszt és enyhülést, kiben ő bízott s akit ő szeretett, csak- 
ugyan nem volna egyéb, mint puszta árnyék — a fel nem 
világosított léleknek egy fantomja — üres képzelődés, melyet 
megalkotott a népek félelme s mely belerögződött a babonás 
szívekbe? 

A kétkedés e pillanataiban nagyon szerencsétlennek 
érezte magát 

Házukhoz közel egy kőkereszt áll a megfeszített Jézus- 
sal. A kereszt háttal áll a hálószoba ablakának. Egy napon 
a hitében megingatott nő töprengések között aludt el és azt 
álmodta, hogy a kőkereszt megfordult, Jézus megelevenedett, 
leszállott a keresztről, hozzá ment s arcát megsimogatva, e 
szavakkal vigasztalta meg: ne kétkedj. 

Aki ilyen szép álmokat álmodik, annak vallásos hite 
erős, mint a kőszikla. 

Nos, ez a nő szintén Rómában volt s a Péter-egyházat 
együtt látogattuk meg. 

Csendes kíváncsisággal lestem benyomásait. Műértőleg 
vette rendre a pápák szobrait, a fülkék festményeit; nyugod- 
tan kérdezősködött tőlem némely történelmi adat után s 
valóságos angol hidegvérrel betűzgette Bedackerét. Így jutot- 
tunk az ércszoborhoz. 

Az előttünk elvonuló nők és férfiak mindannyian utazók, 
meghajtották térdeiket, megtörülték tenyerükkel a jobb láb 
elvásott helyét s megcsókolták azt ugyanazon hódolattal, 
amellyel alávetik magukat egy szokásnak, mikor borravalót 
adnak a szolgálattevőnek. 

Társam megnézte a szobrot, kissé meg is kritizálta s 
azzal tovább ment. 

— Hogyan, nem csókolja meg? — kérdem meglepetve. 

- — Én! Ezt a bálványt? Ugyan miért? Hát ön nem 
utálná megcsókolni azt a helyet, amit millió és millió ember 
nyála feloldott és elkoptatott és egyáltalában, folytatá némi 
szünet után, nem úgy érzi-e magát itt, mint valamely pogány 
templomban, p. o. a Saturnuséban, hol a római kincsek, vagy 
a delphiiben, hol a görög kincsek voltak felhalmozva? Azt 
hiszem, hogy én itt nem tudnék jól és igazán imádkozni. 

íme történetem. Úgy iram le, ahogy volt. Sem hozzá 
nem tettem, sem el nem vettem belőle. A következtetés igen 
egyszerű és igen természetes. Ez a vallásos nő úgy érezte 
magát a műkincsekkel túlterhelt templomban, mintha pogány 
földön járna és pogányok kultuszát látná. 

És valóban, ha elmerülünk e műremekek szemléletében, 
legyen az akár a Michel Angeló Mózese, akár a Raphael vala- 
mennyi Madonnája, akár a sixtini kápolna sybillái e csoda- 

művek, melyeket a templomok sérthetetlensége, az idomok 
arányossága s a bennök rejlő élet hűsége az örökkévalóság- 
nak szánt, nem imádkozást ébresztnek bennünk a teremtő 
Istenhez, hanem bámulatot az alkotó ember irányában. 

Úgy rémlik, mintha e templomok csak azért épültek 
volna, hogy legyen, mi befogadja a nagy mesterek műveit 
Mintha itt a vallás száműzetésben élne s a tömjénfüst felhői 
között a művészet tartaná székfoglalóját. Mintha az Isten a 
tenger zúgó habjaiba, Campánia virányára, Sabinus olajfái- 
nak árnyai alá, vagy Tivoli vízesésének moraja köré költö- 
zött volna s mintha az elköltözött Isten helyét Palestrina 
mise ereje foglalná el. Mely végigzúg e boltozatok alatt, 
miként ha a vihar ujjai a lanttá változott ősbércek fáit 
pengetnék. 

Mindazonáltal a túlságos pompa is jobb, mint az a sze- 
gényes és ízléstelen okvetlenkedés, mely némely helyen a 
kálvinista templomokat kezdi elékteleníteni. Nem vagyok 
ikonoklaszta, de én a protestáns templomot megfelelőnek 
céljához és hűnek rendeltetéséhez csak úgy tartom, ha tel- 
jes szigorral megóvatik annak puritán egyszerűsége. 

De tetszik a kepefizető uraknak családi címereiket oda 
aggatni és tetszik a lelkészeknek ezt megengedni. Tetszik az 
egyházfiaknak 27 kros csinált virággal felcicomázni a szószéket 
és tetszik a harangozónak ugyanezt tenni az orgonával. Ha 
így megy, maholnap látni fogjuk a híres férfiak arcképcsar- 
nokát fotográfiákban, azután egy-egy felhőt, majd egy galam- 
bot, végre a szentháromságot, persze címfestő által pingálva. 

Valóban ezek a silány díszítésű erőlködések a rongyai- 
val kérkedő szegénységet juttatják eszembe. Mire való ez? 
Majmolás-e, hogy ne legyenek rosszabbak a katholikusoknál, 
vágy, hányavetiség, hogy ők is tudnának, ha akarnának? 
Már ezeknél csakugyan jobb egy Correggió-kép, ha mind- 
járt meztelen is, vagy egy antik szobor, ha mindjárt a 
pogányvilágból származott is. 

Én a világon minden hitet jónak tartok, mert mindenik 
lelki szükségletet elégít ki. A legvadabb fanatizmust is többre 
becsülöm a hitetlenségnél. Régi meggyőződésem, hogy aki- 
nek nincsen hite, az szerencsétlen — és minél többet gon- 

dolkozik saját egyénisége felett, mely támasz nélkül áll, sorsa 
felett, mely vigasz nélkül tévelyeg, a dolgok okai és módo- 
sulásai felett, melyek a meg nem fejthető kérdések végtelen 
sorozatát tolják előtérbe — annál szerencsétlenebb. Aki nem 
tud hinni, annak szelleme a kétely és bizonytalanság örök 
háborgása miatt soha megnyugodni nem képes s lelke egyen- 
súlyt vészit abban a szörnyű űrben, mely az élet vágyai és 
a halál enyészete között tátong. 

A hitetlennél a kötelességek elértéktelenednek s kezei 
közül a feladatok kisiklanak, mert úgy vélekedvén, hogy a 
halál — befejezés: nem bízik a jövőnek sem reményében, 
sem igazságában, sem megtorlásában. Életét nem tölti be a 
felelősség komoly érzete s állati tengődésének korlátolt hatá- 
rai között soha nem élvezi a végtelenség gyönyöreit s az 
örökkévalóságnak büszke öntudatát. 

Mivel így vagyok meggyőződve: minden vallásos érzü- 
letet a sérthetetlenség kiváltságával óhajtok felruházni. Az a 
kutató, aki a hitet lerombolni törekszik, csak félművelt ember- 
számba jöhet. Aki ezen a téren teremt kételyeket, bűnt 
követ el. 

Ám, a szertartás még nem hit. A pap még nem vallás. 
Valamint, hogy a különböztetés még nem ítélet. Ha tehát 
véleményt mondok a szertartásról, a papokról s megvonom 
a különbséget a kereszténység két nagy irányzata között: 
nem jövök ellentétbe elveimmel, nem adok jogcímet a fele- 
kezetiesség vágyáras kételyeket nem támasztok senkiben. 

Én a katholicizmust a hivő kedély költészetének, a pro- 
testantizmust a vallásos bölcsészet rendszerének tekintem. 
Egyiket a másiknál sem jobbnak, sem rosszabbnak nem tar- 
tom. Mind a kettő a lélek szükségletét elégíti ki más-más 
utón. Mindkettő hatni akar. Egyiknek fegyvere az érzelem, a 
másiknak fegyvere az értelem. Mindkét fegyver jogosult és 
mind a két törekvés tiszteletre méltó. 

A különbség nem annyira az alapgondolatban, mint 
inkább a hatás eszközeinek történelmi fejlődésében van. Épen 
ezért én hiszek az egy akol jóslatában. Mert a civilizáció 
e két nagy elemét a világrend egy újabb reformációja bizo- 
nyosan egyesíteni fogja. Mikor majd a szívnek szükségletei 

ki lesznek békítve az értelemnek parancsaival: akkor meg 
lesz találva az ut a két nagy felekezet összhangjához. 

Most azonban különbség van a kettő között s a lényeg- 
ben való különbség maga után vonja a külsőségekben való 
különbséget. 

Egy katholikus templom oltár és tömjén nélkül, a zene 
hangja és a fénynek és homálynak változata nélkül valóságos 
anakronizmus lenne. 

Ha elvonjuk a misétől szép és megható szertartását, az 
abban foglalt poézist, unalmas felolvasássá törpítjük le. Ha 
teljes világossággal árasztjuk el a templomnak minden fülké- 
jét: felébresztjük a kutatás szellemét ott, hol csak engedel- 
mességet vár a rendszer a hívőtől. 

A protestáns templomhoz más igényeket kötünk. A ku- 
tató, bíráló, boncolgató értelemnek teljes világosságra van 
szüksége. A protestáns ember nemcsak hinni, de látni is akar. 
Papjától bizonyítékokat kér és magyarázatokat vár. A képzet 
helyett a valóságot keresi. A művészetek helyett a logikát 
és rhetorikát hívja segítségül. Imája nem egy felséges köl- 
temény, hanem egy fenséges gondolat. Ha tehát temploma 
összhangban van lelkével: akkor ez a templom egyszerű és 
tiszta, mint maga az okoskodás; rideg és világos, mint egy 
logikai formula. 

Az emberi felvilágosodás barátai méltán sorozzák a refor- 
mációt a történelem nagy kiindulási pontjai közé. Uralomra 
jutván a kutatás, a tekintély bástyáján hatalmas réseket üt a 
század s az érdem illetékessége megállapíttatik. Megszűnik 
az a tévhit, mintha az isteni mindenhatóságnak akreditált 
nagykövete volna itt a földön s ezáltal a szabadság eszméje 
a gondolatokban és a cselekvésekben egyaránt kitágul. 

De ha Ítéletünk mérlegében nem a felvilágosodást, ha- 
nem az emberi megnyugtatást tesszük, akkor a katholiciz- 
mus jelentősége óriási arányokat ölt. 

A reformáció önérzettel mondhatja: híveimet megmen- 
tettem a tévedéstől. A katholicizmus szeretettel mondhatja: 
híveímet megmentettem a kétségbeeséstől. 

A reformáció megtermékenyítette az elmét. A katholi- 
cizmus megnyugtatta a szívet. 

A reformáció teremtett szabad embereket, a katholiciz- 
mus teremtett boldog embereket. 

A reformáció meghúzza a hajnali harangot, hogy kezd- 
jünk munkához, a katholicizmus bölcsődalt énekel, hogy csen- 
des álmunk legyen. 

Amaz megtanít elmélkedni; ez megtanít szeretni. Amaz 
behálózza az emberiséget az okoskodás szálaival, a másik 
megaranyozza az életet a költészet nemes gyönyöreivel. 

Az egyik keresi a valóságot; a másik előnybe állítja az 
eszményt. 

Mindkettő telerajzolja az emberi szellemet: egyik a mér- 
tan gyakorlati idomaival, a másik a művészet ragyogó 
színeivel. 

E két vallás tehát nem két ellenség, mely harcban áll, 
hanem az emberi nem agyának és szívének természete, meg- 
nyilvánulása, mely kibékitésre vár. Az emberi nem műveltsé- 
gét csak ez a kibékítés teheti harmonikussá. A képzelőd és 
épen olyan jogosult elidegeníthetetlen sajátsága az ember- 
nek, mint a gondolkodás. Az eszmény és a valóság állandóan 
átkarolva tartják az ember egyéniségét. Épen ezért minden 
művelt emberben egyesül a katholicizmus és a protestantiz- 
mus szelleme. Ha majd ez az egyesülés a rendszerben is 
létesül: egy új renaissance átalakító hatása teszi nemesebbé, 
boldogabbá, egységessé az emberiséget. 

Bejártam azt a templomot, hol Gallileit a bíbornoki kollé- 
gium cenzúra alá vette s az ősz tudóst tanainak visszavoná- 
sára kényszeritette. A hit hadüzenete volt ez a vizsgálódás 
ellen; a kedély lázongása az elme ellen; a költészet győzelme 
a tudomány felett. 

Sajátszerű véletlen folytán ugyanezen templom főoltárá- 
nál van elhelyezve Michel Angeló ismeretes Krisztus-szobra, 
melyen az erőt és a jóságot, a bölcsességet és a poézist, a 
gondolatot és az érzést, a tudományt és a hitet majdnem 
azt mondanám, hogy az ember mivoltában rejlő protestáns 
és katholikus szellemet — utánozhatatlan művészi szerencsé- 
vel akként egyesítette ez a nagy szobrász, hogy az arc felső 
része nőt, az arc alsó része férfit ábrázol. Mintha e művész 
lelkét az eljövendő idők szárnya már meglegyintette volna; 

mintha a renaissancenak e titáni alkotója már előre érezte 
volna, hogy az elkövetkező felvilágosodás útján nagy szen- 
vedések várnak az emberiségre s mintha látnoki ereje már 
akkor abban kereste volna e szenvedések enyhületét, hogy 
harmónia jöjjön létre a valóság és az eszmény közt. 


Szikra a homályban. 
1896. április 15. 


Abból a sűrű, nehéz, nyirkos és hideg ködből, mely 
hazánk közéletét körülburkolja, a tiszta látást fékezi, a hala- 
dást akadályozza, egy fényes tűzszikra pattant ki Pestvár- 
megye közgyűlési termében. Nem a villám tüze, mely vakit, 
rombol és elenyészik, hanem a felkelő nap sugara, mely vilá- 
git, éltet és melegséget áraszt. 

Sorvadjunk-e tovább is ültetvényes szolgák módjára az 
osztrák érdekek rabszíján, avagy rendelkezzünk vagyonúnk- 
kal a saját belátásunk szerint? Hívek maradjunk-e azokhoz, 
kik összes intézményeinket a véleményszabadságra fektet- 
ték, avagy felnyissuk a reakció sírgödrét s a szólásszabad- 
ságnak eltemetett bilincseit rárakjuk a közlelkiismeretre? 

Erre a két kérdésre adott hivatalos választ Pestvárme- 
gye. E válasz méltó a vezérvármegye nagy múltjához; örömet 
okoz minden hazafinál; példát nyújt az országnak. Eltűnt 
időknek fényes emlékeit idézte meg a vármegye. Az emlé- 
kek íme megjelennek s tanúságot tesznek a vármegyék 
mellett. 

A vármegyék földjében csírázott ki minden gondolat és 
nőtt nagyra minden eszme a dicső reformkorszak idejében. 
A vármegye szántott, vetett, gyomlált; az ország learatta a 
szabadság áldását. Minden homályos kérdés ott tisztult meg; 
minden salak e tűzkohóban vált külön a drága érctől. A gon- 

vármegye volt a műhelye. Ebben a halhatatlan  — munkában 

Pestvármegye járt legelől. Múltjával együtt jár a dicsőség, 
miként a szivárvánnyal együtt jár a színpompa. 

A válaszban nem kételkedtem. Mégis csak vannak er- 
kölcsi lehetetlenségek. Mert áldozni hazánkért: kötelesség; 
de áldozni az osztráknak: ostobaság. Megmagyarázni azt, 
hogy jobb a szolgaság, mint a függetlenség, senkisem tudja. 
Gyámság alatt lenni annyi, mint kényszerzubbonyt viselni. 
Arra biztatni egy nemzetet, hogy pénzével, földjével, vizével, 
útjaival, munkájával, munkájának eredményével, terheivel és 
jövedelmével, termelésével és piacával, a termelés feltételei- 
vel s az értékesítés módjával ne rendelkezzék szabadon: annyi, 
mint arra kényszeríteni a természetet, hogy tagadja meg az 
esés törvényeit; mint biztatni a Dunát, hogy felfelé folyjon, 
az esőt, hogy ne hulljon a földre, a görgeteget, hogy vissza- 
guruljon a bérctetőre. 

De ha nem is volt kétség a válaszban, mégis jól esik, 
hogy így történt. Nem a pártoskodás szempontja okoz örö- 
met. Lefoglalni a gazdasági önállóságot s a szólásnak sza- 
badságát valamelyik párt részére, nem volna igazságos eljá- 
rás. E két eszme hajlékában minden hazafi megjelenhetik s 
minden kebel együtt érezhet. A vélemények szabad formáló- 
dásának ezen a téren nincsen tilalomfája. 

Mindkét eszme a megélhetés kérdése. Egyik a test, má- 
sik a lélek táplálkozására vonatkozik. Meghalni senkisem akar 
pártszempontból. Az osztrák a levegőt akarja tőlünk elvonni; 
ez a nyomorult Sopron a világosságtól szeretne megfosztani. 
Egyik nélkül sem élhetünk. Természetes tehát, hogy Pest- 
vármegye — három-négy elfogult kormánypárti ember kivé- 
telével — egyhangúlag, pártkülönbség nélkül szavazta meg 
a nemzeti életnek e két fontos feltételét. 

Bármennyire természetes ez az eredmény, még sem tit- 
kolható miatta a közöny. Mindenki tudja, hogy az éjszakát 
felváltja a nappal s mégis jól esik a hajnalhasadás. A várme- 
gyei életre éjszakát borított egy hitvány rendszer. A politi- 
kai elvetemültség következetes állandósággal tördeli ki a 
bástya szegletköveit. A várkatonák vérébe sohasem képzelt 
szervilizmust ontottak. A vármegyét saját tisztviselői évek 
óta rendszeres árulással igyekeznek a centralizáló ellenség- 
nek kiszolgáltatni. Hiu törekvés, botor lázongás, ideig-óráig 


308 


elgyengíthetik. El is gyengítették. Az éjszakának leple alatt 
könnyen megfogamzik a bűn. De megölni a vármegyét nem 
lehet. íme hajnalodik. 

A tapasztalásnak termékenyítő hatása van. A nemzet 
látja, érzi, tudja, hogy nálunk a parlamentarizmus — önmagá- 
ban — ha nem támaszkodnánk a vármegyében termelt erős 
közszellemre, előbb-utóbb csődöt mond. Egyebütt másképp 
van. De nálunk a törvényhozásra nemcsak az a feladat vár, 
hogy megfeleljen a korszak szükségeinek, hanem az is, hogy 
ellenálljon Bécs kapzsiságának. Két ilyen feladat csak segít- 
séggel oldható meg. A munka megedzi a szervezetet, a túl- 
terhelés összezsugorítja. Vérszegénységben szenvedő parla- 
mentünket a kimerüléstől csak a vármegyékben szervezett 
társadalom ereje mentheti meg. Erre a szövetségre olyan 
szüksége van a törvényhozásnak, mint a kiszáradt földnek az 
öntözésre. A vármegyei intézmény nem akadályozója a par- 
lament-intézménynek, hanem támasza, iskolája, bölcsője, mely- 
ből erőt, értelmet, újulást meríthet. 

Ítéletünkhöz a mértéket ne vegyük abból az eltorzu- 
lásból, melyet a hatalom politikája eredményezett. Hiszen ha 
nem az intézményt, az abban rejlő igazságot és erőt tekintjük, 
hanem annak mesterséges képződményeit és elfajulását: ak- 
kor a parlamentarizmusra is rá kellene sütnünk a halál bélye- 
gét; mert nálunk a kortespolitika ezt is épen úgy elkorcsosí- 
totta, miként a vármegyét a pártadminisztráció. Minden szer- 
vezetet elbetegíthet a kuruzsló és a méregkeverő. De nem 
nemes fát szokás kivágni, ha vadhajtást terem, hanem a vad- 
hajtást szokás eltávolítani. 


Hallgatva — feketében. 
1896. április 19. 


A pártok vezérei azt határozták tegnap, hogy a mille- 
náris törvény fekete kabátban tárgyaltassék — hallgatva. 

Ennél jellemzőbb határozatot hozni nem lehet. Ebben 
a határozatban teljesen érvényre jut a  Buckle elmélete. 

Hiában akartak volna egyebet határozni, mert a helyzet, a 
viszonyok, az idő, a körülmények, a közfelfogás — szóval 
mindaz, ami megmozgatja az agyvelőt és cselekvésre indítja 
az akaratot, a logika vaskényszerével arra utalta őket, hogy 
fekete ruhát tanácsoljanak, hallgatással. 

Nem hibáztatom a határozatot Átlátom, hogy másként 
cselekedni nem lehet. Az adott helyzetben így van legjobban. 
A beszéd disszonanciát okozna. A legkíméletesebb és legta- 
pintatosabb felszólalás is, ha őszinte, megzavarná az összhan- 
got. Ha pedig nem őszinte a beszéd, akkor hamis hang ve- 
gyül a kórusba. Legjobb tehát hallgatni — feketében. 

Vagyis: 

Azt a törvényt, mellyel hazánk ezeréves fennállása kodi- 
fikáltatik, a magyar parlament egy gyászszertartás formali- 
tásai mellett hozza létre. 

Mintha temetkeznénk. 

Mintha az ezeréves ünnep egy nagy sírgödör lenne, 
ahová el kell hantolni a nemzet múltjának minden dicsősé- 
gét, minden emlékét, minden tanúságát! 

Avagy nem arra tanít e korszakunknak minden lépése, 
a kormányzatnak szelleme, a törvényalkotás iránya, a közdol- 
gok kezelésének módja, a magyar érzelmek következetes el- 
fojtása, az osztrák érdekek következetes előnyomulása — nem 
arra tanít-e mindez, hogy felejtsük a régit s törődjünk bele 
az újba, hogy önérzetét mint luxustárgyat dobja félre a nem- 
zet és büszke fejét hajtsa meg az osztrák érdekek zászlója 
előtt?! 

Hogyan? Hát senkisem látja? hogy" azon korszakok 
hagyományának, a melyek Magyarország legnagyobb állami 
érdekeit vésték a történelem táblájára — és azon férfiak em- 
lékének, kik az alkotmány szent védelmében festették lobo- 
gójukat vérpirossá: hát senkisem látja, hogy az ezredéves 
ünnepen ama korszakok hagyományának és eme férfiak em- 
lékének semmi szerep sem jut? 

Ne ámítsuk magunkat. Ennél az ünnepnél nem azt ku- 
tatják az intézők, hogy miként és mivel küzdötte le balsorsát 
a nemzet, hogy megtartsa a hazát, hanem azt keresik hiva- 
talosan, hogy a bécsi hatalom felfogásának miben lehetünk 
örömére és szolgálatára. 

Ilyen áramlat mellett mit is tegyen egyebet a magyar 
parlament, mint hogy hallgasson, feketében. Hogy ne beszél- 
jen arról, mit tartott meg ezer évig, sem arról, hogy mi tart- 
hatna meg az új ezerben; hogy ne arról beszéljen, minő sebek 
válnak balzsamra a múltért s minő erőforrásokat kell meg- 
nyitni a jövőért, hanem öltözzék fekete ruhába és hallgasson. 
Viselje magát úgy, mintha temetkezésen volna. 

Hadd merítsen a magyar nép okulást és tanúságot eb- 
ből az emlékezetes ülésből. íme, magyar nép, ide tekints: 
kerek ezer esztendőt temet el a törvényhozás — hogy soha 
többé fel ne támadjon. Öltsetek gyászruhát és hallgassatok, 
mert némaság illik az ily jelenethez. 

Pedig az a törvényjavaslat jól, okosan, szépen van irva. 
Értelmén, logikáján, hangulatán meglátszik, hogy nem azok 
a hivatalos kodifikátorok csinálták, akik három évtized óta 
ültetgetik ide a német törvénycsemetéket. Aki irta, abból az 
ősforrásból merített, amelyben a magyar alkotmány szelleme 
nyert életet. 

Vallásos buzgóság, ragaszkodás az alkotmányos szabad- 
sághoz, hódolat a királynak: íme a magyar alkotmány három 
vezérelve. De van egy negyedik elv is. Csak sorrendben ne- 
gyedik; fontosságánál ez is első, miként a másik három. 
A király bizalma a nemzet iránt. 

Ez a négy vezérelv jutott az ezerévről szóló törvényja- 
vaslatban kifejezésre. És ezzel kifejezésre jutott a magyar 
alkotmánynak szerződésszerű jelleme. A kölcsönösség és vi- 
szonosság a korona és a nemzet között. Egyfelől nyilatko- 
zik a nemzet, másfelől nyilatkozik a király. Valóban szeren- 
csés formula és teljesen megfelel alkotmányunk ősszel- 
lemének. 

Sok tapintatra mutat az is, hogy pártszempontok sze- 
rint sincs e javaslatban kifogásolni való. Ki van kerülve az 
a sok szegletkő, melyekbe hatvanhét óta a magyar függet- 
lenségi törekvés lépten-nyomon beleütközik. Elfogadhatja 
minden párt és minden gondolkozást árnyalat. 

Ezt a szép és okos javaslatot közelebbről felolvassák a 
Házban. A Ház elfogadja hallgatva, feketében. Annak idején 
majd felolvassák az új országház díszülésen is, mint szentesi- 
tett törvényt. 

De ezt nem így képzelte a nemzet. 

A nemzet azt képzelte, azt hitte, azt várta, hogy azon 
a díszülésen ott lesz a király is és személyesen, élőszóval 
fogja elmondani a szentesítésnek ama lendületes szavait, me- 
lyek a magyar törvények záradékát alkotják. 

yMi e törvényt, s mindazt, ami abban foglaltatik, ösz- 
szesen és egyenként helyesnek, kedvesnek és elfogadottnak 
vallván, — mind magunk megtartjuk, mind más híveink által 
is megtartatjuk.x 

Vajjon megmondták-e Ő felségének, hogy ez a kevés 
szó vnekünk egy világi Hogy a közörömnek minő lelkese- 
dése szállotta volna meg e hü nemzetet, ha Ö személyesen 
megjelenik. Hogy a múló perc miként nyert volna százados 
jelentőséget, ha élőszóval fejezi ki azt a bizalmat, melyet az 
írott betű tartalmaz. Vajjon megmondták-e ezt Őfelségének? 

Bizonyára előtte is hallgattak, feketében, amiként a Ház 
is hallgatni fog, feketében, mikor ezt a törvényt meghozza. 


Törvény az ezer évről. 
1896. április 22. 


Előre meg vala határozva, hogy a Ház mai ülése ünne- 
pélyes legyen. A határozat érvényesült. Fekete kabátot öltött 
minden képviselő s figyelmes csendben hallgatta mindenki 
az előadó jelentését. Arról persze senki sem tehetett, hogy a 
múlt ülés jegyzőkönyvét nem a múlt ülés hitelesítette s e 
miatt az elnök kénytelen volt ma olvastatni el a vicinális vas- 
utakra tegnap megadott jóváhagyást. Ez a nem várt kitérés 
nem mondható igen hangulatosnak; de ekként legalább ösz- 
szevegyült a hasznos a magasztossal. 

Arról sem tehet senki, hogy az előadó a mai napon nem 
Jókai Mór volt, hanem Szerb György. Nekem Szerb György 
ellen semmi kifogásom nincs. Jóravaló román ajkú ember, aki 
őszinte híve a magyar hazának. Egy igen előkelő pénzintézet 

kezelebbről igazgatótanácsosnak is megválasztotta. Ez a tény 
a Szerb úr megbízhatóságát bizonyítja. Jó cimborái Gyurká- 
nak hívják, ami az ő szeretetreméltóságának el nem vitatható 
záloga. Gyakori segédkezése a kényes ügyékben, a párbaj- 
jegyzőkönyvek alapján nevének országos hírt szerzett. 

Hanem hát azért mégsem Jókai Mór volt a millenáris 
törvény előadója. 

Ebből az egyetlen tényből megítélhető, hogy a szellemi 
előkelőségnek minő mértékével rendelkeznek az intéző körök. 
Millenáris törvény, kutyabagosi vicinálisvasút, philoxerakér- 
vény, regálébérlet iránt benyújtott panasz — ez nálunk mind 
egy kategóriába esik. Száraz akció és nemes hangulat között 
különbséget nem tesznek. Nekik mindegy. Ugyanazon szem- 
mel nézik a csatorna- és templomépítést; mert mind a kettő- 
höz kő. tégla, mész szükséges. 

Nem hiszem, hogy okkal-móddal a mai napon az előadói 
szerepet el nem vállalta volna Tisza Kálmán, aki — bármint 
gondolkozzunk kormányzási irányáról — mégis csak valaki. 
De vannak mások is. Széll Kálmán, Wekerle Sándor, Csáky 
Albin — ezek mind valakik. A pártszempontokat amúgy is 
elsimította a törvényjavaslaton végighúzódó tapintat. Az el- 
lenzéken tehát senkinek sem jutott volna eszébe az a harc, 
mely e férfiak iránya ellen egykor ugyancsak csattogtatta 
fegyvereit. Jól esett volna a Háznak, hogy a közpálya ilyen 
megedzett alakjai közül lásson egyet a mai napon az előadói 
széken. Ennek a ténynek imponáló hatása lett volna. Ez a 
szokatlan eljárás megéreztette volna a nemzettel, hogy parla- 
mentjében rendkívüli esemény történt. Különben az esemény 
így is rendkívüli. A hétköznapi felfogás hiába nyomta rá bé- 
lyegét erre a napra. Az a tudat, hogy egy ezeréves nemzetnek 
vagyunk a tagjai; hogy alkatrészei, szervei vagyunk annak a 
fizikai és erkölcsi rendnek, mely fajunk és intézményeink szá- 
mára ezeréves létet biztosított; hogy a szellemnek, az együtt- 
érzésnek, a közös szenvedésnek és közös dicsőségnek, a tá- 
madásnak és védelemnek, a bölcseségnek és tévedésnek az a 
vérkeringése, mely ezer év óta foly a nemzeti test szerveze- 
tében, a mi ereinkben is átömlik; ez a megismerés fokozza 
kötelességeinket, emeli öntudatunkat, megvilágosítja jogérze- 
tünket és hangulatossá teszi ünnepünket. 

Bánffyt, Szerb Györgyöt s a vicinális vasutak engedé- 
lyéről szóló jegyzőkönyvet kiheverjük, elfeledjük; de a mai 
napon elfogadott törvényjavaslat megmarad a törvénykönyv- 
ben, a márványlapon és főként megmarad mint eleven ige a 
nemzet emlékezetében. 


A fény árnya. 
1896. május 5. 


Kik vagyunk, mik vagyunk: nem igen tudja azt a nagy 
világ. Hivatásunkat félre ismerik, küzdelmeinket nem mél- 
tányolják, eszményeinket nem értik. Jobban elzár minket 
Ausztria, mint Khinát a kőfal. Minden érintkezésünk Ausz- 
trián szűrődik meg. Általa ismerik kultúránkat, gazdaságun- 
kat, intézményeinket. Ausztria a tükör, mely nemzeti mun- 
kánk kisugárzását felfogja és tovább vetteti. Ennélfogva ha- 
zánk minden életjelensége osztrák világításban áll a külföld 
előtt. 

Ez az állapot nem válik javunkra. Mert Ausztria csak 
a törvényben szövetséges társunk, de a valóságban osztoz- 
kodó testvérünk, testvéri szeretet nélkül. Egy szerencsétlen 
törvény e két államot nem arra utalja, hogy egymást gyá- 
molitsák, hanem arra, hogy egymást kizsákmányolják. Emiatt 
természetes a súrlódás, a fondorkodás és az alkudozásokkal 
együtt járó érdekfeszültség. Bizalmatlanság, irigykedés, rossz- 
hírbe keverés önkényt keletkezik az ilyen viszonyból. 

Nem vagyunk a magunk urai sem mi, sem ők, sem a 
vagyonszerzésben, sem a vagyon elköltésében. A jövedelmi 
források megnyitásában éppen úgy akadályozzuk egymást, 
mint az állami kiadások szabályozásában. Lépten-nyomon 
osztrák érdekbe botlunk; lépten-nyomon a magyar érdekébe 
botlik az osztrák. 

Az ilyen helyzet vagy az erősebb győzelmével végződik, 
vagy szakadásra vezet. A szakadást egyik állam sem akarja, 

mert a kapocs, mely összetart, mindkettőnek drága. Ez a 
kapocs a Habsburg-ház. Csak ilyenkor, mikor közöttünk van 
a királyi pár, vesszük igazán észre, hogy milyen intenzív a 
nemzet ragaszkodása. Ez a nagyfokú ragaszkodás jellemzi az 
osztrák népeket. Szakadásról tehát szó sem lehet. De az 
erősebb győzhet; győzni is fog. Már pedig Ausztria az 
erősebb. Népszámban, vagyonban, kultúrában gazdagabb. 
A mérleg serpenyője tehát Ausztria felé billen, minden 
további támogatás nélkül is. 

Azonban mérhetetlen súlya van annak a támogatásnak, 
melyben Ausztria részesül. Ez a támogatás az erőviszonyo- 
kat nemcsak megzavarja, de az egyiket megsemmisítéssel 
fenyegeti, a másikat mindenhatóvá teszi. 

Miben áll ez a támogatás? 

Nézzetek körül, láttátok, mi történt tegnap és tegnap- 
előtt Budapesten? Láttátok, hogy mit jelent egy nemzetre 
nézve, ha kebelében él az udvar? Szemeitek nem fájult-e 
meg a ténynek ragyogásától? Agy velőtök nem kábult-e a 
hatalomnak szédítő sugárzásától? 

Az udvarral együtt egy helyen él a diplomácia. Ahol 
él, onnan merít benyomásokat. E benyomások alapján alkotja 
meg nézeteit. Az így megalkotott nézetek alapján keletkez- 
nek az európai hangulatok és kormányoztatik a művelt világ. 

De a diplomácia Bécsben él állandóan. Ide csak úgy 
jött el, amiként el szokás menni az exotikus országokba. 
Igazi benyomásait Bécsben szerzi rólunk is. Bécs pedig az 
az üvegharang, mely a tőlünk kiáramló villamfolyamot fel- 
fogja. 

Jól van ez így? 

Szép ünnepünkről szép ömlengéseket olvasunk. Szó, 
szó, szó. Az igazság az, hogy a díszőrségre kirendelt ma- 
gyar fiút németül vezénylik a magyar király tisztelgésére. 
Az igazság az, hogy a királynak nincsen udvartartása Buda- 
pesten; hogy tehát meg vagyunk fosztva az életnek attól 
a közösségétől, mely a koronát a nemzettel nemcsak az 
ünnepnapokon, de a művésznapokon is, nemcsak a fény- 
ben, de a munkában is összeforrasztja. Az igazság az, hogy 
egy érdekes nép vagyunk, melyet a diplomáciának kár lett 
volna meg nem nézni. Úgy-e? 

De nekünk fáj ez az igazság. Most, hogy felújulnak 
emlékezetünkben a történelmi jelenetek, ezerszeresen fáj az 
ilyen igazsági A Mátyás-templom boltozatai alatt kínosan 
dobog a magyar szív. Nagy szenvedést érzünk, hogy mindaz 
miért nem a miénk, ami a miénk lehetne? Megalázva érez- 
zük magunkat, látva, hogy Európa közjogában több szerep 
jut a bulgárnak, oláhnak, szerbnek, dánnak, belgának, mint 
a magyarnak. Keserűség száll meg, ha olvassuk, hogy 
Belgrádban porba taposták nemzeti zászlónkat. Ezt az ezer- 
éves jelvényt. Úgy érezzük, mintha minden egyes magyar 
embernek folt esett volna a becsületén. Minő szégyen! Ha 
egyenként bántanak, kardot, pisztolyt veszünk s megtorol- 
juk a bántalmat. Ha mindnyájunkat bántanak: nincs módunk 
a megtorlásra. 

Minden lényt fegyverrel ruházott fel a teremtő. A med- 
vét erővel, a nyulat szaporasággal, a madarakat szárnyak- 
kal látta el a gondviselés, hogy legyen eszköze az élet 
harcában. 

Nekünk csak díszkardunk van. 


Alkudozás az osztrákkal. 
1896. május 6. 


Az ötvenes évekből maradt fenn a következő adoma: 
Egy bezirker végig hallgatta a vádlót, s így szólott: Der 
Kerl hat Rechtc; azután végig hallgatta a védőt és felkiál- 
tott: yDer Kerl hat auch Rechtc. 

Mikor az osztrákok elolvasták az osztrák kvótabizottság 
jegyzékét, azt fogják mondani, hogy ez az igazság; mikor 
pedig a magyarok olvassák el a magyar bizottság jegyzékét,, 
szintén azt mondják, hogy ez az igazság. Pedig ez a két igaz- 
ság nem egy igazság. Ellenkezőleg. Az egyik igazság halomra 
dönti a másik igazságot. Holott egy és ugyanazon kérdést 
tárgyal mind a két bizottság. Holott numerusokkal dolgozik 

mind a kettő. Holott régi tétel, hogy egy dologban csak egy 
igazság lehet, s az is régi tétel, hogy a matézis nem csal. 
Mégis két igazságot hirdet a két bizottság s a magyar ember 
ép úgy megesküszik a magyar küldöttek igazságára, a miként 
az osztrák ember megesküszik az osztrák küldöttek igaz- 
ságára. 

Már most melyik fél nem mond igazat? Mi ezt mond- 
juk: A közös költségekhez tartozunk 31 1 százalékot fizetni, 
a többit fizesse a német. Ők azt mondják, a közös költségek- 
hez tartozik a magyar 42 százalékot fizetni — sa többi ötven- 
nyolcat magukra vállalják. 

De van egy harmadik nézet is. Ez a szélsőbal nézete. 
Ne fizessünk mi magyarok se 42, se 31 hanem fizesse azt is 
a német. 

Gondolom, hogy a három igazság közül nem a legtet- 
szetősebb a szélsőbal igazsága, hanem a legtermészetesebb. 
Mert mire kell fizetni a kvótát? Úgy-e a hadseregre, és a 
külképviseletre? Nos hát, kicsoda, micsoda az a hadsereg és 
az a külképviselet? 

Mert ha magyar: akkor természetes, hogy mi magyarok 
100 percentet fizessünk. Ha német: akkor fizessen a német 
100 percentet. Ha német is, magyar is, akkor fizessen ki-ki 
az arány szerint. 

Az intézménynek jelleget ad a címer, melyet használ a 
zászló, melyet lobogtat, a nyelv, melyet beszél, a szellem, 
mely benne él. Olyan intézményt, mely magyar címert hasz- 
nál, magyar zászlót lobogtat, magyar nyelven beszél, és ma- 
gyar szellemben él, bizony nem tarthat fenn pénzzel sem a 
német, sem a török, sem a tatár. Mert szamár volna úgy a 
német, mint a török és a tatár, ha saját munkájának a gyü- 
mölcsét nekünk adná. Viszont olyan intézményt, mely idegen 
címert használ, idegen zászlót lobogtat, idegen nyelvet beszél 
és idegen szellemben él, mi magyarok sem tarthatunk fenn. 
Ha pedig mégis fenntartunk, akkor bizony mi sem vagyunk 
okosak, hanem szamarak vagyunk egyenként és közönsé- 
gesen. 

Hallom, olvasom, hogy a kérdésben levő intézmények 
sem nem németek, sem nem magyarok, hanem közös intéz- 
mények. 

Igen? Közösek? Tehát németek is, magyarok is. Jól 
van. Kérem a bizonyítékot, tessék kimutatni: Hány percentje 
a közösségnek magyar és hány percentje néniét. Mihelyt ez 
ki van mutatva, azonnal tudni fogjuk, hányadán vagyunk a 
fizetéssel. Ha a címerek, zászlók, 3190-a magyar; ha a had- 
sereg 31 90-a magyar nyelven beszél, magyarul vezényeltetik, 
magyarul levelez; ha a konzulok 31 90-a magyar ember, ma- 
gyarul ir, magyar jelentést tesz, magyar címert visel; ha a 
diplomácia minden száz napból 31-et Budapesten tölt el s ez- 
alatt éppen úgy alkalmazkodik a magyar viszonyokhoz, mint 
most a német viszonyokhoz, akkor igenis a míg fennáll a 
67-iki egyesség, fizessünk a megállapított közös kiadások fe- 
dezésére 31 96ot. 

De arra kötelezni a magyar nemzetet, hogy akár 31], 
akár 25, akár 42 százalék erejéig német intézményeket tartspn 
fenn a maga pénzével; azt hazudni ezekről a német intézmé- 
nyekről, hogy azok közös intézmények, ez olyan elvadulása a 
józan észnek, olyan lemondás a természetes jogokról, olyan 
megtévesztése a közfelfogásnak, a milyenre a szabad népek 
életéből senki ezen a világon egyetlen példát sem tud fel- 
hozni. 

Ezennel apellálok minden nagy úrra és minden szegény 
emberre. Minden tudósra és minden tudatlanra, miden okos 
emberre és minden . . . nem, a bolondokra még sem apellá- 
lok, de a bolondok, féleszűek, hülyék és árulók kivételével 
apellálok minden magyar honpolgárra, nagykorúakra és kis- 
korúakra egyaránt és azt kérdezem: 

Magyarország külügyeit jobban tudja-e vezetni egy len- 
gyel, cseh, német, aki idegen, aki nem ismeri viszonyainkat, 
akit nem kötelez a hazafiság, mint egy hasonló kaliberű ma- 
gyar ember? 

Magyarországot az ellenség előtt jobban megvédelmezi-e 
a lengyel, cseh, német katona, a kinek nincsen itt se földje, 
se háza, se családja, a kit nem köt ide se a bölcső, se a sir, 
sem a múlt, sem a jövő, sem a szeretet, sem a kötelesség, — 
jobban megvédelmezi-e ezt az országot az idegen, mint az a 
magyar fia, aki itt született, itt élt, itt nőtt fel, ideszokott, itt 
szántott, itt vetett, itt aratott, itt kapta az első csókot édes 
anyjától és adja az utolsó csókot gyermekeinek? 

A felelet nem kétséges. 

Azonban mi nemcsak a magyar király országait tarto- 
zunk védelmezni, hanem az osztrák császár tartományait is. 
így parancsolja a törvény. Ez a tartozás kölcsönös. Az osz- 
trákok is kötelesek a magyar királyságot megvédelmezni. 
Helyes. Nincs ellene semmi kifogásom. 

De hiszen ezért nem muszáj egymásra törnünk, egymás 
zsebébe kotorásznunk és aprólékosan számítgatnunk, hogy 
mennyi az ő postatakarékpénztári betétjük, s mennyi a mi 
részvénytársasági tőkénk. 

Ezt a kölcsönös védelmi kötelezettséget sokkal egysze- 
rűbben és sokkal természetesebben meg lehet oldani. Mind- 
két államra vesse ki az uralkodó az országgyűlések küldött- 
ségével a maga rátáját. Állapítsák meg, hogy Ausztria tartson 
fenn egy ilyen és ilyen létszámú hadsereget. A többi legyen 
az illető állam dolga. A hadúri jogok garantirozni fogják 
egész mértékben a védképességet; de garantírozni fogja ezt 
mindkét államnak jól felfogott érdeke is. A gazdasági kérdé- 
sek pedig szerződések által könnyen elintézhetők. 

Minek tehát a hazugságnak az a végnélkül való lánco- 
lata? Minek még tovább folytatni azt az öncsalást, hogy ál- 
lam vagyunk, pedig nincsenek állami szerveink? Mire való 
olyan intézményeket fentartani, a melyek az egymásra utalt 
két államot állandóan egymásra uszítják. Hiszen így, ebben 
az óriási hazugságban meg kelle romlani minden közerkölcs- 
nek, el kell törpülni minden jellemnek és szét kell fosztani 
minden hazafiságnak. 

